
il 
Johdanto 


Mä lehden luin. 

Taivas sortui, laiva kaatui 

Juna suistui, parhain uutispäivä aikoihin. 
Uutispäivä on, aivan ehdoton. 

Uutispäivä on, aivan ehdoton. 


Four Cats: Suurten uutisten päivä. 1965. 
(suomenkieliset sanat Juha Vainio) 


Suomalaisen folk-yhtyeen, Four Catsin, lähes 60 vuotta sitten levyttämä 
Suurten uutisten päivä kiteyttää edelleen olennaisia asioita ihmisten suhteesta 
uutisiin ja sanomalehteen. Laulussa kertoja sanoo lukeneensa juuri lehden ja 
luettelee tämän jälkeen kuulijoille lehdestä havaitsemiaan uutisaiheita, jotka 
ovat läpeensä negatiivisia: laivan kaatumisen ja junan suistumisen lisäksi ker- 
tojan juuri lukemat uutiset käsittelivät sotaa, nälkää, työttömyyttä, valtion- 
talouden alijäämää sekä verojen nousua ja palkkojen laskua. Valitettavasti 
nämä kaikki aiheet ovat nyt aivan yhtä ajankohtaisia kuin 1960-luvulla, mikä 
kertoo jotain olennaista paitsi maailmasta, jossa elämme myös siitä raportoi- 
vasta uutisjournalismista. 

Suurten uutisten päivä on protestilaulu. Se sisältää aimo annoksen 
1960-luvun henkeen sopinutta yhteiskuntakritiikkiä, jonka mukaan ongel- 
mien taustalla näytti vaikuttaneen tieteen ja politiikan vaalima vääristynyt 
ajatus ”kehityksestä”, johon kertoja ei itse usko. Tämän kirjan kannalta lau- 

lun kiinnostavin kohta liittyy kertojan toteamukseen siitä, että uutispäivä 
on ehdoton. Sitä voi tulkita ainakin kahdella tapaa. Yhtäältä sen voi nähdä 
uutisvälitykseen kohdistuvana kritiikkinä, jonka mukaan mediatalot saavat 
tulonsa huonoista uutisista, eivätkä uutiskriteerejään noudattavat toimittajat 
osaa — tai halua - nähdä muunlaisia tapahtumia uutisarvoisina. Toisaalta uu- 
tispäivän ehdottomuus saattaa tarkoittaa sitä, että uutisten seuraaminen on 
laulun kertojalle välttämätön asia. Sisältävätpä lehdet millaisia uutisia tahan- 
sa, hyviä tai huonoja, ne on silti luettava päivästä toiseen. 

Pelkkä sisäänrakennettu velvollisuuden tunne tai edes opittu rutiini tus- 
kin riittävät yksin syyksi sanomalehtien seuraamiseen. Oletettavasti ihmiset 
kokevat lehden lukemisen jollain tavalla palkitsevaksi: sen äärellä viihdytään, 
koetaan mielihyvää, kartutetaan yleistietoa ja valmentaudutaan keskustelui- 
hin maailman menosta perheen, ystävien tai työkavereiden kanssa. 

Kysymys siitä, mitä sanomalehti merkitsee suomalaisille lukijoille 
2020-luvulla, kiinnostaa tällä hetkellä monia tahoja: mediataloja, toimitta- 
jia, viestintäteknologian kehittelijöitä, mainostajia, poliitikkoja, tutkijoita ja 
tietenkin myös lehden lukijoita itseään. Kiinnostuksen virikkeenä on ennen 
muuta huoli sanomalehden aseman muutoksista ja sen tulevaisuudesta. Täs- 
sä kirjassa asiaa tarkastellaan empiirisen yleisötutkimuksen ja journalismin 
tutkimuksen suunnasta. Näkökulma ei tunnu äkkipäätä kovin erikoiselta, 
koska mediassa yleisöstä puhutaan toistuvasti asiakkaana tai jopa kuninkaa- 
na. Sanomalehden tulevaisuudesta keskusteltaessa yleisö on silti harvoin itse 
äänessä. Yleisöstä puhutaan yleensä lukijoiden päiden yläpuolella. Lukemisen 
tapojen ja yleisön niille antamien merkitysten sijasta asiaa tarkastellaan vah- 
vasti mediatalouden ja teknologian näkökulmista. 

Vaikka kysymys sanomalehden tulevaisuudesta on vakava eikä sen ratkai- 
semiseksi tunnu olevan aikaa tuhlattavaksi, aiheen taustoittaminen edellyttää 
sekä ajallista että maantieteellistä suhteuttamista. Suomi tunnetaan maail- 
malla edelleen yhtenä sananvapauden mallimaista ja suomalaiset sanomaleh- 
teä lukevana kansana. Muihin maihin suhteutettuna Suomen maine lehdistö- 
vapauden suhteen on ollut ansaittu, eikä maan putoamista kansainvälisessä 
vertailuissa ykkös- ja kakkospaikoilta viidenneksi (Reporters without Borders 
2022) ole ainakaan tässä vaiheessa vielä syytä dramatisoida. Sen sijaan ajatus 


Johdanto 


siitä, että Suomessa ”kaikki” lukisivat sanomalehteä ei vaikuta monien ajan- 
kohtaisten tunnuslukujen perusteella täysin uskottavalta. 

Muutoksen merkit ovat vahvistuneet erityisesti viimeisen parin vuosi- 
kymmenen aikana. Vielä viime vuosisadan loppuvuosiin saakka vähintään 
yksi sanomalehti kannettiin käytännöllisesti katsoen jokaisen kodin postilaa- 
tikkoon tai -luukkuun. Neljä vuosikymmentä sitten jokaisella markkinoin- 
tialueensa ykköslehdellä oli ilmestymispaikkakunnallaan yli 90 prosentin 
peitto (Tommila ja Salokangas 1998, 256). Lehdistön huippuvuodet osuivat 
1990-luvun alkuun, jolloin Suomessa ilmestyi noin 270 sanomalehteä ja nii- 
den yhteenlaskettu levikki oli yli 4,1 miljoonaa kappaletta (Grönlund 2014, 
36). Peräti kahdeksan kymmenestä luki säännöllisesti vähintään kahta sano- 
malehteä (Sauri 2005, 41). 

1990-luvun laman ja sitä seuranneen viestinnän digitalisoitumisen myötä 
sanomalehden ja muiden perinteisten joukkoviestimien asema mediakukku- 
lan kuninkaina on järkkynyt tai joidenkin mielestä haihtunut jo kokonaan. 
YouTuben ja Facebookin kaltaiset sosiaalisen median yhteisöpalvelut ovat 
ratkaisevasti muokanneet mediamaastoa rakentaen verkkoon uusia reittejä ja 
taukopaikkoja. Eniten median käyttötapojen mullistusta edesauttanut yksit- 
täinen tekninen laite on ollut älypuhelin, joka toi 2010-luvun kuluessa inter- 
netin ja kaikki sen tarjoamat sisällöt jokaiseen taskuun. 

Sanomalehtitalot kaikkialla maailmassa puhuvat ”digisiirtymän” puoles- 
ta, millä ne tavoittelevat sopeutumista digitalisoituvaan mediaympäristöön 
ja yleisön muuttuviin tottumuksiin. Painetun sanomalehden levikit ovat- 
kin laskeneet dramaattisesti useimmissa maissa, mutta vaikka digitaalisen 
lehden lukijamäärät kasvavat, siitä saatavat tuotot eivät ole kattaneet pape- 
rilehden menetyksiä (Henriksson 2021). Digisiirtymä on edennyt toivottua 
hitaammin jopa kaikkein kehittyneimmillä sanomalehtimarkkinoilla, kuten 
Yhdysvalloissa ja Britanniassa (Chyi ja Tenenboim 2017; Fletcher ja Nielsen 
2017). Kuvaavaa on, että useimmissa maissa vain muutama prosentti yleisöstä 
edelleenkään maksaa verkosta lukemistaan uutisista. Euroopan maista eniten 
maksajia löytyy Norjasta (41 %), Ruotsista (33 %) ja Suomesta (19 %). (Chyi ja 
Ng 2020; Reunanen 2022a, 80.) 

Mielikuvaa sanomalehden merkityksen laskusta ovat luoneet myös me- 
diatalot itse. Samalla kun ne ovat siirtäneet yhä enemmän resurssejaan di- 

gitaalisille alustoille, sanalla ”sanomalehti” on alettu tarkoittaa vain painet- 
tua lehteä. Vaikka paperista sanomalehteä uudistetaan yhä säännöllisesti, se 
mielletään journalistisena esineenä pölyttyneeksi eikä se herätä toimitusten 
kehittämistyössä samanlaista mielenkiintoa kuin aiemmin. 

Samat pölyttyneisyyttä alleviivaavat mielikuvat liitetään yleensä mediata- 
lojen ”asiakkaisiin”, eli lukijoihin. Painetun sanomalehtien lukijat kuvitellaan 
usein ikääntyneiksi, kaupunkien ulkopuolella asuviksi ja usein vähemmän 
koulutetuiksi kuin digitaalisten uutisten seuraajat. Kaukana ei ole ajatus sii- 
täkään, että paperilehden lukijoita pidettäisiin yleisemminkin muutosvasta- 
rintaisina ja konservatiivisina. Mediatalojen tai journalismin tulevaisuuden 
pohdintaan nämä mielikuvat tarjoavat yksinkertaisen päätelmän: media-alan 
ammattilaisille painettu sanomalehti ja sen lukijat edustavat menneisyyttä, 
digitaaliset alustat ja niiden käyttäjät tulevaisuutta. 

Hiukan samanlainen johtopäätös on tehty myös 2000-luvun mittaan har- 
joitetussa lukemisen tutkimuksessa, vaikka siihen on päädytty varsin erilaista 
reittiä. Siinä digitaalisen teknologian kehitykseen on suhtauduttu optimisti- 
sesti, koska se mahdollistaa koko lukemisen käsitteen laajentamisen. Siinä 
missä lukeminen käsitettiin perinteisen kirjan, painetun sanomalehden ja te- 
levision valtakaudella yksilön kognitiiviseksi kyvyksi ymmärtää yleensä aak- 
kosellista tekstiä, digitaalisessa ympäristössä se mielletään sosiokulttuurisek- 
si taidoksi: sosiaaliseksi toiminnaksi, vuorovaikutukseksi ja osallistumiseksi 
(Herkman ja Vainikka 2012, 29-30). Osa lukemisen tutkijoista on kiinnittä- 
nyt huomiota siihen, että ero lukemisen sekä esitysten ja tekstien tuottamisen 
välillä on hyvällä tavalla hämärtänyt. Digitaalisten laitteiden avulla lukijoille 
avautuu kokonaan uusia maailmoja, joiden tekemiseen he voivat itse osallis- 
tua (Luukka ym. 2008, 19-20). 

Lukemisen tutkimuksessa on korostunut ajatus perinteisten ja arkijärkis- 
ten lukemisen normatiivisten hierarkioiden purkamisesta. Kaikki lukeminen 
on haluttu nähdä tavalla tai toisella hyödyllisenä, eikä lukemisen alustoja ole 
haluttu asettaa paremmuusjärjestykseen. Tämän ajattelutavan mukaan pai- 
netun sanomalehden tai kirjan lukeminen on edelleen arvokasta, mutta niin 
on myös sosiaalisen median keskustelujen seuraaminen tai tietokonepeleihin 
syventyminen. 

Kymmenen vuoden takaisessa lukemisen tutkimuksessa erotettiin neljä 
lukemisen kulttuuria: kehittynyt, rajoittunut, nouseva ja potentiaalinen luke- 
misen kulttuuri. Tässä jaottelussa Suomi sijoittui kehittyneiden kulttuurien 
joukkoon, mitä todistivat sekä lukemisen tavan laajuus väestön keskuudes- 
sa että lukemisen laadusta tehdyt mittaukset. (Herkman ja Vainikka 2012, 
31.) Vaikka näissä tutkimuksissa havaittiin merkkejä sekä lukemisen määrän 
että laadun laskemisesta, lukemisen tutkijoiden kuva tulevaisuudesta on ollut 
voittopuolisesti positiivinen. Vaikka sanomalehtien digisiirtymä on eden- 
nyt hitaasti, tutkijat ovat huomauttaneet, että lukemisen tapa ei sinänsä ole 
kuolemassa. Näkökulmasta riippuen tutkijat ovat olleet siis sitä mieltä, että 
joko mediataloilla ei ole mitään hätää tai että sosiokulttuurisen lukemisen jat- 
kumisen laajassa kuvassa lehtitalojen tulevaisuudella ei ole niin suurta väliä 
(emt., 143-146). 

Lehtitaloissa ja toimituksissa lukemistutkimuksen tulokset saattavat tuot- 
taa lievää tyytyväisyyttä siitä, että median merkitys tunnustetaan yleisesti ja 
siihen ladatut odotukset näyttävät tulevaisuudessa vain kasvavan. Muu osa 
lukemistutkimukseen sisältyneestä teknologiaoptimismista ei välttämättä 
media-alaa vakuuta tai sen ei katsota ulottuvan sanomalehtiin ja journalis- 
miin. Suurin erottava tekijä lukemistutkimuksen ja mediatalojen välillä liit- 
tyy niiden käsitykseen lukemisesta. Tutkijoille lukeminen sekä yksilöllisestä 
että kulttuurisesta näkökulmasta on itseisarvo. Tuottajapuolella lukeminen 
kiinnostaa yleensä vain siihen rajaan saakka, sinetöityykö lukijasuhde tilaa- 
jasuhteeksi vai ei. 


Lehden kolme olomuotoa 


Tämän kirjan tarkoituksena on laventaa näkökulmaa mediatalojen taloudel- 
lisesta realismista ja tarkastella sanomalehteä lukijoiden päiden tasolla. Ra- 
joitumme tutkiskelemaan nimenomaan sanomalehden lukemista ja uutisten 
seuraamista. Vaikka lehden lukeminen on monille ihmisille arkinen ja tuttu 
asia, se on toimintana monimutkainen tapahtuma. Lehden lukemisen analy- 
soimisessa on otettava huomioon, millaisiin käyttötilanteisiin ja elämänvai- 
heisiin uutisten seuraaminen kulloinkin liittyy (Peters ja Schroder 2018). 

Lukemisessa ei ole kyse vain lukijan ja lehden sisällön kohtaamisesta vaan 
laajemmin siitä, millä tavoin lukevat ihmiset suhtautuvat journalismiin ”to- 
den diskurssina? (Manninen 2019, 29-30) sekä miten sen tuottamat ainekset 
kulkevat mukana ajankohtaisten aiheiden pohdinnoissa ja arkisissa keskuste- 
luissa muiden ihmisten kanssa (Heikkilä ym. 2012; Swart, Peters ja Broersma 
2018). Tästä näkökulmasta sanomalehden merkitys on huomattavan suuri ja 
ulottuu sen yli, kun lehti on kärrätty paperinkeräykseen tai pyöräytetty tuo- 
reen kalan kääreeksi. 

Kun analysoimme sanomalehden lukemista, perspektiivimme on siten 
laajempi kuin mediatalojen taloudellisissa laskelmissa, mutta samalla myös 
kapeampi kuin edellä kuvatussa lukemistutkimuksessa. Tätä kirjaa tehdes- 
sämme meitä on kiinnostanut erityisesti se, miten lukijat suhtautuvat sano- 
malehden erilaisiin julkaisumuotoihin - tai kuten nykyisessä mediaympäris- 
tössä usein sanotaan, päätelaitteisiin tai alustoihin lehteä lukiessaan. Toisin 
kuin usein arkipuheessa, meille sanomalehti ei tarkoita vain sen paperille 
painettua olomuotoa. Kun puhumme tässä tutkimuksessa sanomalehden lu- 
kemisesta, tarkoitamme sillä sen kolmen erilaisen julkaisumuodon - pape- 
rilehden, näköislehden ja verkkolehden - lukemista. Miten, missä, milloin ja 
miksi lukijat niitä lukevat? Onko erilaisilla julkaisumuodoilla heille erityinen 
merkitys? Onko yksi käyttöliittymä korvattavissa toisella? 

Painetulla sanomalehdellä tarkoitamme perinteistä lehden julkaisumuo- 
toa, jonka synonyyminä käytämme kirjassa myös sanaa ”paperilehti”. Digi- 
taalinen näköislehti julkaistaan verkossa ja sitä luetaan digitaalisilla päätelait- 
teilla, kuten tietokoneella, tabletilla tai älypuhelimella. Näköislehti muistuttaa 
ulkoasultaan paperilehteä, mutta se ei välttämättä ole täysin identtinen sen 
kanssa vaan voi sisältää esimerkiksi lisäsivuja. Erotuksena näköislehdestä 
verkkolehdellä tarkoitamme sanomalehden verkkouutisten julkaisualustoja, 
eli lehden mobiilisovellusta ja verkkosivustoa. Verkkolehti koostuu etusivus- 
ta ja osastoista, joissa verkkouutiset on listattu jatkuvasti päivittyväksi on- 
line-uutisvirraksi. 

Näiden kolmen julkaisumuodon lisäksi sanomalehtien sisältöä voi lukea 
myös RSS-syötteenä ja uutiskirjeinä. Nämä usein personoidut jakelutavat ovat 
etenkin maakuntalehtien tapauksessa vielä jokseenkin marginaalisia, em- 
mekä käsittele niitä tässä kirjassa. Sanomalehtien sisältöjä jaetaan ahkerasti 

myös linkkeinä sosiaalisen median kautta. Käsittelemme tätä lukutapaa osana 
verkkolehden lukemista. 

Lehden lukemisen tarkasteleminen toimintana ja lukijoiden lukemisen 
tapoja koskevien kokemusten kuunteleminen liittyvät laadullisen yleisötut- 
kimuksen perinteeseen. Siinä empiirisen tarkastelun kohteeksi valittu luki- 
jajoukko on varsin suppea eikä tilastollisesti edustava, joten sen pohjalta ei 
suoraan saavuteta kokonaiskuvaa kaikista suomalaisista lukijoista. Äänen 
antaminen lukijoille mahdollistaa edustavuuden tarkastelun sijasta, että ylei- 
sötutkimuksella päästään lähelle sitä, mitä lukeminen ja sen kohteena oleva 
sanomalehti tai uutisjournalismi ihmisille merkitsevät. Merkityksiin ei ole 
helppoa päästä suoraan käsiksi, sillä laadullisen tutkimuksen empiirinen ai- 
neisto koostuu ihmisten arkisesta puheesta, jossa havainnot voivat vaikuttaa 
monilta osin ennalta arvattavilta. 

Tästä huolimatta tutkimuksen kohdistaminen siihen, mitä lukemisessa 
tapahtuu, miten ihmiset sitä kuvaavat ja miten sanomalehden olomuodon 
aistimelliset ja aineelliset erityispiirteet - kahiseva paperinen lehti, ruudulle 
ilmestyvä näköiskuva painetusta sanomalehdestä tai puhelimella vieritettävä 
verkkolehti — lukijoille näyttäytyvät, tuotti meille tutkijoina myös yllätyksiä. 
Haastatteluaineistoa analysoitaessa arkiselta tuntuvasta lukemisen prosessis- 
ta löytyi miltei rajattomasti erilaisia vaiheita ja siirtymiä, joita oli toistuvasti 
verrattava toisiinsa. Juuri tässä suhteessa menetelmämme poikkeaa journa- 
lismissa viime vuosina vahvan jalansijan saaneista data-analyyseistä, joissa 
yleisön mieltymyksistä ja tarpeista tehdään hyvinkin suoraviivaisia yleistyk- 
siä antamatta tarkastelun kohteille lainkaan suunvuoroa. 

Yleisöanalytiikka tarjoaa mediataloille ja toimituksille kosolti virikkeitä 
ja ajatuksia sanomalehden tulevaisuuden haasteiden ratkaisemiseksi, mutta 
yleisön äänen sivuuttaminen voi johtaa myös strategisiin virheisiin. Tämän 
kirjan tavoitteena ei ole kertoa, millaiset ratkaisut olisivat oikeita, vaan pi- 
kemminkin luoda ymmärrystä siitä, mitä lukijat mahdollisesti ajattelevat 
sanomalehden ja journalismin muutoksesta ja millä ehdoilla mediatalojen 
tulevaisuuden liikkeet olisivat lukijoiden näkökulmasta hyväksyttäviä ja oi- 
keutettuja. Tässä tehtävässä tarkoituksenamme ei ole siis vastustaa journalis- 
min digitalisoitumista tai sen uudistumista ylipäätään vaan laajentaa yleisö- 
tutkimuksen avulla ajatustamme sanomalehdestä ja sen tehtävistä. 

Kriittisestä pohjavireestä huolimatta tätä kirjaa voi lukea sanomalehteä 
puolustavana puheenvuorona. Emme sitoudu sen esittämisessä mihinkään 
tiettyyn sanomalehden julkaisutapaan, kuten vaikkapa paperille painettuun 
lehteen. Sen sijaan ajattelemme, että myös digitaalisilla alustoilla julkaistavia 
journalistisia tuotteita, kuten digitaalista näköislehteä tai verkkolehteä, voi 
edelleen nimittää sanomalehdiksi, koska niitä käytetään yleisesti ottaen sa- 
malla tavoin kuin sanomalehteä on aiemminkin käytetty. Tämä ajatus ei ole 
ristiriidassa sen kanssa, että sanomalehtiä jaetaan eri muodoissa, ja että ne 
sisältävät muitakin esitysmuotoja kuin tekstiä, valokuvia ja uutisgrafiikkaa. 
Vaikka digitaalinen alusta saattaa muuttaa lukemisen tapaa, itse uutisten lu- 
kemisen sosiokulttuurinen käytäntö säilyy pääpiirteissään samana alustasta 
riippumatta, sillä paperisen lehden traditio ohjannee vielä pitkään myös digi- 
taalisen lehden lukemista. 

Sanomalehdestä puhuminen on tässä teoksessa luontevaa myös siksi, että 
empiirisen tutkimuksemme kohteena ovat Hämeen Sanomien ja Karjalaisen 
lukijoita. Lehtiä julkaisevat mediatalot tunnetaan sanomalehdistään ja kes- 
kittyvät edelleen nimenomaan sanomalehden julkaisemiseen. Vaikka niiden 
tuotevalikoima on joiltakin osin laajentunut, sekä mediasisältöjen tekijät että 
niiden käyttäjät ajattelevat Karjalaista ja Hämeen Sanomia julkaisualustasta 
riippumatta ennen muuta sanomalehtinä. 

Molemmat kohteena olevat lehdet tunnetaan myös maakuntalehtinä, 
mikä tarkoittaa, että ne leviävät ilmestymiskaupunkinsa lisäksi laajasti ym- 
päröivässä maakunnassa ja sisältävät paitsi paikallisia ja alueellisia myös ko- 
timaan ja kansainvälisiä uutisia. Sanomalehdistöä on usein kuvattu kenttänä, 
jossa valtakunnalliset lehdet sijoittuvat ulkokehälle, kun taas maakuntalehdet 
yhdessä niiden pienempien aluelehtien kanssa muodostavat keskikerrostu- 
man sekä paikallislehdet sisimmän kerrostuman (Hellman 2022a, 8-10). Eri 
kehillä toimivat lehdet kohdentavat sisältönsä eri tavoin, minkä vuoksi niillä 
on myös lukijoille erilainen merkitys. 

Koska yleisö näyttää seuraavan valtakunnallista, alueellista ja paikallis- 
ta mediaa rinnakkain ja toisiaan täydentäen, huomion kohdistaminen vain 
maakuntalehden lukemiseen saattaa rajata havaintojemme yleistettävyyttä. 
Vaikka ne kuvaavat ensisijaisesti lukijoiden suhdetta maakuntalehteen, ne 
kertovat jotain myös lehtien lukemisesta yleisemmin. 

Puhumme kirjassa paljon uutisten lukemisesta, mutta emme tarkoita 
sillä yksinomaan uutisen lajityyppiin kuuluvia juttuja vaan viittaamme sillä 
laajemmin ajankohtaisjournalismiin. Ajankohtaisjournalismi on enenevästi 
laajentunut perinteisestä neutraalista ja ”objektiivisesta? uutisraportoinnista 
tarinankerrontaan, jossa hyödynnetään ihmisläheisen featuren ”subjektiivi- 
sia” keinoja ja jossa myös tulkitsevat analyysit ja mielipiteelliset kolumnit tai 
kommentit sulautuvat osaksi uutiskerrontaa (Kunelius ja Väliverronen 2012; 
Reunanen ja Koljonen 2014, 15-33). Tämä näkökulma vastaa suurelta osin 
myös lukijoiden kokemusta, koska nämä viittaavat uutisten lukemisella usein 
sanomalehden lukemiseen kokonaisuutena. He eivät tee selkeää eroa eri jut- 
tutyyppien välille, vaikka erottavatkin pääkirjoitukset eli lehden viralliset 
kannanotot sekä lukijakirjeiden kaltaisen mielipideaineiston varsinaisesta 
uutistarjonnasta poikkeavaksi lehden osaksi. 


Kirjan juoni ja rakenne 


Esitämme kirjassa joukon väitteitä sanomalehdestä ja sen lukemisesta. Py- 
rimme matkan varrella perustelemaan väitteemme empiirisesti ja suhteutta- 
maan niitä journalismin tutkimuksessa käytyyn keskusteluun. Seuraavassa 
keskeiset argumenttimme tiivistetysti: 

(1) Sanomalehdistön taloudellinen tilanne on nähdäksemme huomatta- 
vasti parempi ja sen kulttuurinen merkitys vahvempi kuin mitä monet huo- 
lestuneet puheenvuorot ”median murroksesta” ja niitä seuraavista ennusteista 
sanomalehtien kuolemasta antavat aiheen olettaa. Avaamme mediatalouden 
kehityskulkua erityisesti lehdistön osalta tarkemmin luvussa 2. 

Vaikka talouden tunnuslukujen vertailemiseen ja suhteuttamiseen sisäl- 
tyy ongelmia, niiden avulla saadaan silti kohtuullisen luotettava kuva media- 
talouden trendeistä ja mahdollisista kehityssuunnista. Sen sijaan sanomaleh- 
den kulttuurisessa merkityksessä on kyse muustakin kuin rahasta, eikä se ole 
yhtä helposti mitattavissa. Vaikka tämä havainto tuntuu itsestään selvältä, se 
tuntuu silti usein unohtuvan, koska mediasta puhuttaessa taloudelliset reali- 
teetit vaikuttavat niin ohittamattomilta. Ajatus talouden ensisijaisuudesta ei 

liity vain siihen, että talous on ylipäätään tärkeää. Sen lisäksi tuntuu luonte- 
valta ajatella, että media-alalla kulttuurikin on viime kädessä taloutta. 

(2) Yleisötutkimuksessa soveltamamme tutkimusstrategia ja sen tulokset 
haastavat mediataloissa ja niiden toimituksissa hyödynnettyä tietoa yleisöstä 
ja tuon tiedon pohjalta tehtyjä päätelmiä. Vaikka mediataloissa on viime vuo- 
sina kiinnostuttu aidosti yleisöstä ja pyritty mukauttamaan journalismia lu- 
kijoiden tarpeisiin, tehdyt päätelmät eivät ole aina olleet kovin onnistuneita. 
Mitään korvaamatonta vahinkoa eivät mediatalot ole ehkä yleisösuhteelleen 
aiheuttaneet, mutta kaikki tehdyt ratkaisut eivät anna aihetta turvallisuuden 
tunteeseen. Yleisesti on tiedossa, että journalismiin kohdistuu nykyään vah- 
voja epäluuloja (Ojala ja Matikainen 2022; Reunanen 2022b). Vaikka saman- 
tapaista epäluottamusta tunnetaan myös muita yhteiskunnan instituutioita 
kohtaan, tätä epäluuloa ei ole journalismissa syytä ehdoin tahdoin kasvattaa 
tulkitsemalla yleisöä huolimattomasti tai välinpitämättömästi. 

Johdamme toimituslähtöisen yleisökäänteen kritiikin perustelut ensisi- 
jaisesti yliopistoissa harjoitetun laadullisen yleisötutkimuksen havainnoista. 
Niiden pohjalta rakentuu ajatus ”radikaalista yleisökäänteestä” (Swart ym. 
2022), jossa pidetään hyvänä, että toimitusten on syytä olla kiinnostuneita 
yleisöstä, mutta jossa suhtaudutaan epäilevästi joihinkin niiden harjoittamiin 
strategioihin, kuten algoritmipohjaisen yleisöanalytiikan kritiikittömään 
käyttöön. Avaamme tätä keskustelua tarkemmin luvussa 3. 

(3) Vaikka sanomalehden lukeminen on useimmille arkinen rutiini, sitä 
on mahdollista tarkastella monimutkaisena merkityksen tuottamisen pro- 
sessina. Tarkasteltaessa lukemista toimintana siitä on mahdollistaa erottaa 
nyansseja, joihin paneutuminen voi muokata totuttuja käsityksiä yleisöstä ja 
journalismista sekä näiden suhteesta. Tarkastelemme tässä kirjassa sanoma- 
lehden julkaisualustoja - painettua sanomalehteä, digitaalista näköislehteä ja 
verkkolehteä — erilaisina arkkitehtuureina, jotka tuottavat erityisiä tapoja lu- 
kea sanomalehteä. Luvussa 4 kuvaamme lukemista koskevan yleisötutkimuk- 
semme tutkimusasetelmaa ja avaamme tarkemmin lähestymistapaamme. 
Lukemisen arkkitehtuureja käsittelevä kirjan empiirinen ydin tuloksineen 
löytyy luvusta 6. 

(4) Sanomalehden lukijat on hankalasti jäsentyvä joukko, joka ei järjes- 
ty siististi viipaloiduiksi ihmisryhmiksi edes tarkentavien sosiodemografis- 

ten muuttujien (sukupuoli, ikä, asuinpaikka, koulutus jne.) avulla. Sen sijaan 
että kysyisimme, keitä yleisössä on, meidän tulisi kysyä, mitä ihmiset tekevät 
yleisöinä. Tekemisen korostaminen tarkoittaa sitä, että yleisönä oleminen on 
toimintaa, jossa ihmisten mediankäytön tavat sekä kiinnostuksen kohteet 
ovat itseohjautuvia ja että yleistysten tekeminen ihmisten toiminnan pohjalta 
on vaikeaa ja usein harhaanjohtavaa. Sitä paitsi ihmisten suhde vaikkapa sa- 
nomalehteen on yhteydessä heidän henkilöhistoriaansa ja sen kuluessa muo- 
dostettuihin sosiaalisiin suhteisiin. Koska ihmiset kohtaavat elämänsä aikana 
muutoksia, heidän suhteensa mediaan ja sanomalehteen muuttuu. Avaamme 
tätä teemaa empiiristen tulosten avulla luvussa 5. 

(5) Maakuntalehdillä on yhä tärkeä asema paikallisen tai alueellisen 
identiteetin rakentajana, ja lukijat arvostavat niitä heille läheisenä, erilaisis- 
ta elämänpiireistä raportoivana mediana. Digisiirtymä on avannut lukijoille 
kuitenkin käteviä väyliä muiden uutisvälineiden pariin, mikä on rapauttanut 
maakuntalehtien ennen niin itsestään selvää asemaa. Lehtien lukijakunnis- 
sa on paljon valmiuksia vaihtaa painettu lehti näköislehteen, mutta samalla 
merkittävä osa lukijoista on vahvasti kiinni painetun lehden perinteessä ja 
tottumuksissa. 

Toisaalta sisällössä maakuntalehdet eivät pysty kilpailemaan valtakunnal- 
lisen median kanssa valtakunnallisista uutisista eivätkä välttämättä tyydyttä- 
mään myöskään levikkialueensa paikallisuutiskysyntää. Kun painamisen ja 
jakelun kasvavat kustannukset rasittavat erityisesti maakuntalehtiä ja niiden 
lukijakunta siirtyy digiin toivottua hitaammin, lähivuodet eivät lupaa help- 
poja voittoja. Tarkastelemme maakuntalehtien tulevaisuudennäkymiä lukija- 
tutkimuksemme pohjalta luvussa 7. 

(6) Kysymykset sanomalehden ja journalismin tulevaisuudesta kytkey- 
tyvät yleensä talouden ja teknologian kehitykseen. Väitämme tässä kirjassa, 
että tämä näkökulma on liian kapea ja että niiden ohella sanomalehden tule- 
vaisuudessa on kyse viestintäpolitiikasta: siitä kenellä on valta ja vastuu rat- 
kaista lehdistön ja muun uutismedian toiminnan eteen asettuvia ongelmia. 
Tässä yhteydessä olennaista ei ole se, millaisia viestintäpoliittisia päätöksiä 
tehdään vaan millaisen roolin mediatalot tuossa keskustelussa ottavat ja mil- 
laisin argumentein tuota keskustelua käydään. Viestintäpolitiikkaa koskevaa 
osuutta kehystää ajatus ”median hyvinvointivaltiosta” (Syvertsen ym. 2014). 

Kysymme kirjan loppupuolella, onko median hyvinvointivaltiota olemassa ja 
tarvitaanko sitä? 

Median hyvinvointivaltion käsitteeseen ei sisälly suorasanaista ehdotusta 
siitä, millainen viestintäpoliittinen linja tukisi parhaiten sanomalehdistön ja 
journalismin tulevaisuutta, mutta se tarjoaa käsitteellisen viitekehyksen, jossa 
tuosta linjasta on mahdollista keskustella. Nostamme lisäksi esiin ajatuksen 
kansalaisten ”viestinnällisistä oikeuksista” (Horowitz ym. 2019) ja pohdimme 
sanomalehden merkitystä yleisölle niiden näkökulmasta. Käsittelemme näitä 
teemoja kirjan päättävässä luvussa 8. 


Tutkimus kirjan taustalla 


Kirjan taustalla on tutkimushanke Painettua vai digitaalista? Käyttöliittymän 
merkitys sanomalehtien lukemisen tavoissa ja lukemisvalinnoissa, joka toteu- 
tettiin syksyn 2021 ja kevään 2022 välisenä aikana. Hanke sai sytykettä ha- 
lusta tehdä laadullista yleisötutkimusta, joka täydentäisi lehtitaloissa nykyisin 
käytössä olevaa tietoa lukijoista sekä haastaisi tämän tiedon hankkimisessa 
käytettyjä tutkimusmenetelmiä, kuten algoritmeihin perustuvaa verkkoana- 
lytiikkaa. Tämän vaihtoehdon miettiminen loi tarpeen suhteuttaa hanket- 
tamme maailmalla tehtyyn yleisötutkimukseen. Samalla se tarjosi tilaisuu- 
den perehtyä osin jo unohdettuihin tapoihin tutkia sanomalehden lukemista, 
kuten obsläs-menetelmään (ks. Miettinen 1980), jossa haastateltava käy lehteä 
läpi sivu sivulta, juttu jutulta yhdessä tutkijan kanssa ja joka tarjoaa hyvin 
konkreettisen tavan havainnoida lehden lukemistottumuksia. 

Vaikka vanhat tutkimusmenetelmät voivat olla joskus parempia kuin 
pussillinen uusia, lehden lukemisen tarkastelussa joudumme ottamaan huo- 
mioon uusien digitaalisten alustojen ilmestymisen. Kyse ei ollut vain siitä, että 
tutkimuskohteemme on muuttunut, vaan muutos koski myös välineitä, joilla 
digitaalisen näköislehden tai verkkolehden lukemista on ylipäätään mahdol- 
lista tutkia. Analyysivaiheessa olemme sovittaneet tutkimusmenetelmäm- 
me kunkin lukemisen alustan erityispiirteisiin. Painetun lehden lukemisen 
tutkimiseen alun perin kehitettyä obsläs-menetelmää olemme päivittäneet 
kansainvälisten esimerkkien pohjalta (ks. Costera Meijer ja Groot Kormelink 

2021; von Krogh ja Andersson 2016) soveltuvin osin palvelemaan paitsi laa- 
dullista lähestymistapaamme myös kehittämään välineistöä digitaalisen leh- 
den lukemisen analysointia varten. 

Tutkimusryhmämme koostuu kolmesta tutkijasta, jotka ovat toimineet 
tiiviissä yhteistyössä koko projektin ajan. Yleisötutkimuksessa tehdyistä 
haastatteluista ja niiden analysoinnista päävastuun on kantanut väitöskir- 
jatutkija Liisa Ovaska, joka on osallistunut myös tämän tutkimusjulkaisun 
kirjoittamiseen. Dosentti Heikki Hellman teki osan tutkimushaastatteluista 
ja vastaa pääosin tutkimuksen mediatalouteen ja viestintäpolitiikkaan liitty- 
vistä osuuksista. Tämän lisäksi hän on osallistunut aineiston analysointiin ja 
tämän teoksen kirjoittamiseen. Tutkimusprojektin vastaavana tutkijana on 
toiminut apulaisprofessori Heikki Heikkilä, joka teki hankkeessa muutamia 
yleisöhaastatteluja ja otti osaa aineiston analyysiin sekä tämän kirjan kirjoit- 
tamiseen. 

Hankkeen empiirisen yleisötutkimuksen kohteena on ollut joukko Hä- 
meen Sanomien ja Karjalaisen lukijoita. Olemme haastatelleet heitä sekä 
ryhmissä että yksitellen. Ilman heidän panostaan tätä kirjaa ei luonnollisesti 
olisi olemassa. Koska haastateltavien nimet on tässä tutkimuksessa muutettu 
heidän yksityisyytensä suojelemiseksi, kiitämme heitä tässä kollektiivisesti. 
Haastattelut tehtiin syksyn 2021 aikana etäyhteydellä videopuhelupalvelu 
Zoomin ja Teamsin välityksellä. Etenkin lukijahaastateltavien rekrytoin- 
nissa saimme apua ja tukea Hämeen Sanomien ja Karjalaisen toimituksista 
ja markkinoinnista. Karjalaisesta kiitämme yhteistyöstä päätoimittaja Pasi 
Koivumaata, toimituspäällikkö Jyrki Utriaista ja markkinointiasiantuntija 
Emma Savimäkeä sekä Hämeen Sanomista entistä päätoimittaja Mikko Soi- 
nia ja nykyistä päätoimittajaa Tuulia Viitasta sekä verkkotuottaja Elina Num- 
melinia. Kiitämme Tuulia Viitasta ja Pasi Koivumaata myös käsikirjoituksen 
lukemisesta sekä lehtien toimintaan liittyvien tietojen tarkastamisesta. 

Tutkimuksen edetessä olemme saaneet ideoita ja palautetta useilta ihmi- 
siltä. Koko käsikirjoituksen ovat lukeneet etukäteen emeritusprofessori Heik- 
ki Luostarinen, dosentti Voitto Ruohonen ja yliopistonlehtori Katja Lehtisaa- 
ri. Kiitämme heitä sekä Tampere University Pressin valitsemia nimettömiä 
arvioijia aiheellisista kommenteista ja kriittisistä huomioista. Tutkimuksen 
empiirisen osuuden suunnittelussa ja metodologian kehittelyssä olemme saa- 

neet arvokkaita vinkkejä Vrije Universiteit Amsterdamin apulaisprofessori 
Tim Groot Kormelinkilta sekä Tampereen yliopiston journalismin ja medi- 
an tutkimuskeskuksen COMETin tutkijoilta Laura Ahvalta, Kari Koljoselta, 
Jenni Mäenpäältä, Reetta Nousiaiselta, Esa Reunaselta ja Salla Tuomolalta. 
Tutkimushankeen on rahoittanut Helsingin Sanomien säätiö. Kiitämme sää- 
tiön asiamiestä Ulla Koskea joustavuudesta ja kiinnostuksesta projektiamme 
kohtaan. 

Talous kutistuu 


Koko media-ala on ollut runsaan kahden vuosikymmenen ajan murroksen 
kourissa, mutta erityisen raju muutos on koettu lehdistössä. Muutos näkyy 
lehdistön rakenteessa ja niiden taloudessa. Sekä lehtien määrä, levikit että 
niiden ilmoitusmyynti ovat laskeneet. Vuosina 2009-2019 sanomalehtien ko- 
konaislevikki ja nettomyynti laskivat lähes kolmanneksella (Hellman 2021, 
103-104). Koronavuonna 2020 myynnin alamäki jatkui entistä jyrkempänä 
(Virranta 2021a), mutta seuraavana vuonna lasku pysähtyi (Virranta 2022b). 
Uuden vuosituhannen kahtena ensimmäisenä vuosikymmenenä toimialan 
nettomyynti on reaalisesti lähes puolittunut ja lehtien määrä vähentynyt vii- 
denneksellä (Joukkoviestintätilasto 2022, taulukko 2.2 ja 2.5). Lehdistön ko- 
konaislevikiksi on arvioitu noin kaksi miljoonaa kappaletta (Hellman 2021, 
103), mikä on enää puolet huippuvuosista. 

Samaan aikaan levikkien ja nettomyynnin laskun kanssa lehdet ovat 
muuttuneet sähköisiksi, toisin sanoen ne ovat saatavilla digitaalisesti sekä 
näköislehtinä että verkkolehtinä. Yhä useampi lehtitalo ilmoittaa toimivan- 
sa ”digi edellä”, eli painottavansa uutisten julkaisemista ensisijaisesti lehtien 
sähköisillä alustoilla ja sovelluksissa mahdollisimman reaaliaikaisesti. Kun 
Keskisuomalainen-konserni keväällä 2022 uudisti yli 80:n alue-, paikallis- ja 
kaupunkilehtensä ulkoasun, muutokset toteutettiin lähtökohtaisesti digitaa- 
lista luettavuutta ajatellen ja nimenomaan ”mobiili edellä”, mikä korostaa äly- 
puhelinta uutisten lukemisen tärkeimpänä päätelaitteena (Virranta 2022). 

Kuvio 1. Sanomalehdistön nettomyynnin kehitys 2000-2020 (€, kiintein vuoden 2020 hinnoin) 

—Nettomyynti kiintein hinnoin (€) 


Lähde: Joukkoviestintätilasto 2022, taulukko 2.5. Perustuu Uutismedian liiton keräämiin tietoihin, 
mutta euromääräiset myyntiluvut on deflatoitu vuoden 2020 hintoihin. 


Tämän kuvauksen suoraviivaisuutta on syytä problematisoida. Ensin- 
näkin vaikka alan talous, voitot ja toimitukset ovat kutistuneet, lehtitalojen 
toiminta on yleisesti varsin kannattavaa. Noin puolella alan yrityksistä tuot- 
tavuus on keskimääräistä parempi, joten niiden kustannusrakenne mahdol- 
listaa tehokkaan ja kannattavan toiminnan. (Ala-Fossi ym. 2020, 38.) Toiseksi 
vaikka lehdet ovat aktiivisesti siirtämässä painopistettään digitaaliseen jul- 
kaisemiseen, useimmilla lehdillä digisiirtymä etenee hitaasti. Vain harva lehti 
julkaisee uutisia vain sähköisesti, eikä painetusta lehdestä ole haluttu tai us- 
kallettu luopua. Kun lehtitalot tekevät lehtiuudistuksia, ne pyrkivät edelleen 
parantamaan painetun lehden luettavuutta. (Emt., 112.) Se, missä määrin 
Suomessa on rakenteellisesti siirrytty painetun lehden valtakaudesta digitaa- 
lisen lehden aikakauteen, riippuu tarkastelutavasta. 

Jos tarkastellaan levikkiä ja nettomyyntiä, niin painettu sanomalehti on 
hyvinkin voimissaan. Vielä vuonna 2018 niiden painettujen versioiden yh- 
teenlaskettu levikki muodosti 79 prosenttia kokonaislevikistä.' Euromää- 
räisesti mediatalot olivat vieläkin riippuvaisempia paperilehtien tuotoista, 


1 Laskettu Suomen Lehdistön julkaisemista tiedoista. Osuus sisältää paitsi painetun lehden levi- 
kin myös yhdistelmätilaukset eli tilaukset, joihin sisältyvät painetun lisäksi myös digitaalinen lehti. 
Nyttemmin lähes kaikki sanomalehdet ovat lakanneet ilmoittamasta levikkilukujaan. 

joskin printin osuus laskee koko ajan. Vuonna 2018 digitaaliset tuotot muo- 
dostivat vasta 15 prosenttia sanomalehtien tuloista, mutta vuonna 2021 osuus 
oli noussut jo 23 prosenttiin. Digituotot kuitenkin keskittyvät voimakkaasti, 
pääosin iltapäivälehdille, Helsingin Sanomille ja Kauppalehdelle. (Joukko- 
viestintätilasto 2022, taulukko 2.7; Virranta 2022b, 5.) 

Sanomalehtien tuotot koostuvat pääosin kahdesta osasta, levikki- ja il- 
moitustuotoista. Perinteisesti ilmoitustuotot muodostivat leijonanosan leh- 
titalojen liikevaihdosta, mutta 2000-luvulla erityisesti päivälehtien ilmoit- 
telusta keräämät tuotot ovat romahtaneet ja levikkitulojen osuus vastaavasti 
kasvanut jo yli 60 prosenttiin (Hellman 2021, 103-105). Lehtitalojen toivoman 
digisiirtymän takkuilusta kertoo se, että vuonna 2021 päivälehtien levikki- 
tuotoista digimyynti toi vasta 24 prosenttia ja mainostuotoista 18 prosenttia 
(Virranta 2022c, 13). Päivälehdillä tarkoitetaan tässä kaikkia vähintään nel- 
jästi viikossa ilmestyviä sanomalehtiä, jolloin muutaman digimarkkinoilla 
menestyvän valtakunnallisen lehden luvut kaunistavat kokonaiskuvaa. 

Levikin, nettomyynnin, levikkituottojen ja mainostuottojen kehitys 
kertovat konkreettisesti lehdistön aseman murroksesta. Ne antavat viitteitä 
lehdistön yleisösuhteen muutoksesta, mutta siitä ne kertovat vain numeroil- 
la mitattavia asioita. Ilmoitustuottojen romahdus on ilman muuta lisännyt 
lehtien riippuvuutta nimenomaan tilaajistaan ja lukijoistaan. Tämä on kas- 
vattanut tarvetta seurata entistä tarkemmin heidän liikkeitään, mikä tarjoaa 
myös tälle kirjalle tärkeän kontekstin. Lukijoiden paikka tässä muutoksessa 
on kuitenkin moniselitteisempi. Tilaajina he ovat osa lehdistön rakennetta ja 
taloutta, mutta siitä, miten he käyttävät lehtiä ja millaisia johtopäätöksiä he 
ovat tehneet ”median murroksesta”, ei tiedetä kovin tarkasti. 


Tavoittavuus lisääntyy 


Tässä kirjassa meitä kiinnostavat nimenomaan sanomalehtien lukeminen ja 
siinä tapahtuneet valinnat ja laadulliset muutokset. Miten lukijat ovat otta- 
neet vastaan ja kokeneet lehdistön digitaalisen murroksen? Millaista lehden 
lukeminen on erilaisissa käyttöliittymissä — painetussa sanomalehdessä, digi- 

taalisessa näköislehdessä ja verkkolehdessä? Koetamme avata myös sitä, mitä 
lukijat sanomalehdestä ja sen eri olomuodoista ajattelevat. 

Taustaa näille kysymyksille saadaan tilastoista. Niiden valossa sanoma- 
lehtiä luetaan Suomessa edelleen ahkerasti. Vuoden 2021 Kansallisen media- 
tutkimuksen (KMT) mukaan 15 vuotta täyttäneistä 96 prosenttia — siis mel- 
kein kaikki suomalaiset — luki sanomalehtiä muodossa tai toisessa viikoittain, 
ja lehdet tavoittivat jokseenkin yhtäläisesti kansalaiset riippumatta iästä, am- 
matista tai tuloista (Syyrakki 2021). Vuonna 2022 peräti 59 prosenttia ilmoitti, 
että heidän talouteensa tilataan joko painettua tai digitaalista sanomalehteä 
(Merikoski 2022). Toisaalta Tilastokeskuksen vapaa-aikatutkimus osoittaa, 
että sanomalehden päivittäin lukevien osuus on pudonnut vuosien 1991 ja 
2017 välillä runsaalla neljänneksellä (Joukkoviestintätilasto 2022, taulukko 
2.19). 


Kuvio 2. Sanomalehtien lukeminen 1991—2017 

Lähde: Joukkoviestintätilasto 2022, taulukko 2.19. Perustuu Tilastokeskuksen vapaa-aikatutki- 

muksen tuloksiin. 

Samaan aikaan, kun sanomalehden lukeminen näyttää muuttuneen ai- 
empaa epäsäännöllisemmäksi, luettavan lehden materiaalinen olomuoto on 
monien kohdalla vaihtunut. Yhä useampi lukija valitsee painetun sijasta digi- 
taalisen lehden. KMT:n mukaan digitaalisesti sanomalehtien tarjoamia sisäl- 
töjä luki 86 prosenttia, paperille painettuna taas 56 prosenttia suomalaisista. 
Yksinomaan digitaalisena, joko puhelimen, tabletin tai tietokoneen ruudul- 

ta, sanomalehteään luki 1,7 miljoonaa suomalaista ja vastaavasti pelkästään 
painettuna runsaat 400 000 suomalaista. (Syyrakki 2021.) Myös Reuters-ins- 
tituutin johtaman Uutismedia verkossa -pitkittäistutkimuksen mukaan luki- 
jat Suomessa ovat siirtyneet enenevästi painetusta digitaalisen lehden pariin 
(Reunanen 2022a, 8-15). 

Digitaalisen levityksen ansiosta monet sanomalehdet tavoittavat jopa 
enemmän lukijoita kuin painetun lehden aikakaudella. Jos tarkastellaan 
pelkästään päivälehtiä, niiden painettujen numeroiden yhteenlaskettu luki- 
jamäärä oli vuonna 2022 KMT:n mukaan 2,7 miljoonaa. Sen sijaan lehtien 
yhteenlaskettu kokonaistavoittavuus, siis digitaalinen lukeminen mukaan 
lukien, oli 11,8 miljoonaa, siis yli nelinkertainen pelkän paperilehden lukija- 
määrään nähden? Vaikka painettujen lehtien lukijamäärät ovat puolittuneet 
sitten vuosituhannen alun (Joukkoviestintätilasto 2022, taulukko 2.20), kaik- 
kien suurimpien päivälehtien ja erityisesti iltapäivälehtien kokonaistavoitta- 
vuus lisääntyi viime vuosikymmenellä (Joukkoviestintätilasto 2022, taulukko 
2.21). Toisin sanoen ne tavoittivat eri alustojen kautta aiempaa suuremman 
määrän lukijoita. 

Vaikka digitaalisen lehden lukeminen painottui KMT:n mukaan jossain 
määrin nuorempiin ja painetun lehden lukeminen taas vanhempiin ikäryh- 
miin, yli kaksi miljoonaa suomalaista käytti molempia alustoja (Syyrakki 
2021). Uutismedia verkossa -tutkimuksen mukaan pelkästään verkosta uutisia 
seuraavien määrä ei enää näytä kasvavan, vaan se on pysähtynyt noin viiden- 
nekseen väestöstä. Kun tutkimuksessa kysyttiin, mitä uutisvälineitä vastaajat 
ovat käyttäneet viimeksi kuluneen viikon aikana, enää 29 prosenttia kertoi 
käyttäneensä perinteisiä painettuja sanomalehtiä. Samaan aikaan sanoma- 
lehtien verkkosivustoja tai uutissovelluksia ilmoitti käyttäneensä 67 prosent- 
tia vastaajista. (Reunanen 2022a, 8-10.) 

Tilastot kertovat sinänsä johdonmukaisesti lehdistön murroksesta, vaikka 
eri tutkimukset ja eri mittarit antavat kehityksestä — joskus tarkoituksellises- 
ti, joskus taas tutkimuksen tekotavasta johtuen - hieman erilaisen kuvan. Sik- 
si on syytä tarkastella kilpailevia mittareita hieman lähemmin. 


2 Laskettu KMT:n lehtikohtaisista tavoittavuuksista (Media Audit Finland 20224). 

Perinteisesti sanomalehdistö on seurannut yleisösuhdettaan mittaamalla 
levikkiään. Lehtikustantajat, mainostajat ja mainos- ja mediatoimistot perus- 
tivat vuonna 1956 Levikintarkastus Oy:n, joka nykyisin tunnetaan nimellä 
Media Audit Finland Oy. Lehtikohtaiset levikkiluvut ovat olleet pitkinä ai- 
kasarjoina avoimesti saatavilla, ja ne on julkaistu vuosittain Suomen Lehdis- 
tössä, joka on sanomalehtien edunvalvontajärjestön Uutismedian liiton jul- 
kaisu. 

Vuodesta 2012 alkaen Media Audit Finland on mitannut painetun levikin 
lisäksi myös lehtien kokonaislevikkiä, joka laskee yhteen painetun ja digitaa- 
lisen lehden tilaajat. Koko toimialan yhteinen, puolueeton levikintarkastus, 
joka tehdään samoilla säännöillä kaikille lehdille, tarjoaa tärkeää tietoa paitsi 
lehtitaloille itselleen myös yleisölle ja ilmoittajille. Vaikka levikkiä koskevat 
tiedot tulevat kilpailevien lehtitalojen käyttöön viiveellä, tiedot ovat luotetta- 
via ja kokoamistapansa vuoksi läpinäkyviä. Vähentämällä kokonaislevikistä 
painetun lehden levikin tilasto kertoo tarkan lehtikohtaisen tiedon puhtaan 
digilevikin määrästä. (Media Audit Finland 2022a; ks. myös Hellman 2021; 
Jyrkiäinen 2017.) 

Jokainen lehti seuraa edelleen tarkasti levikkiään ja sen rakenteen kehitys- 
tä oman tilaajarekisterinsä kautta, mutta enää harvat sanomalehdet julkista- 
vat levikkilukujaan. Vuonna 2021 enää viisi sanomalehteä osallistui yhteiseen 
levikintarkastukseen (Media Audit Finland 2022b) — levikistä on tullut liike- 
salaisuus (Hellman 20204). Levikin tilalle mittariksi on nostettu tavoittavuus, 
joka sanomalehtien tapauksessa ilmaisee lukijamäärää tietyn ajan kuluessa. 
Median tavoittavuutta mitataan vuosittain julkaistavassa KMT:ssä, jonka 
tilaaja on Media Audit Finland ja toteuttaja Kantar TNS Oy. Tutkimuksen 
tärkein anti on sen kullekin lehdelle tuottama lukijaestimaatti, josta on tehty 
”printtimedian virallinen valuutta” (Media Audit Finland 2022c). Mittarina 
tavoittavuus vaikuttaa täsmälliseltä ja yksiselitteiseltä, mutta todellisuudessa 
se on varsin epäinformatiivinen sekä omiaan hämärtämään käsitystä sano- 
malehden ja sen eri käyttöliittymien suosiosta. 

Miksi lukijamäärää koskeviin tietoihin ei voi täysin luottaa? Yksi syy on 
julki tarjotun tiedon niukkuus ja epämääräisyys. Vielä muutama vuosi sit- 


3 Vuoteen 2020 saakka Uutismedian liitto tunnettiin Sanomalehtien Liittona. 

ten KMT julkisti erikseen lehtikohtaisia lukuja paperilehden, näköislehden ja 
verkkolehden lukijamääristä, mutta nykyisin KMT julkaisee ainoastaan kaksi 
tietoa: painetun lehden keskimääräisen numeron lukijamäärän ja lehden ko- 
konaistavoittavuuden. Jälkimmäisellä tarkoitetaan keskimääräisen painetun 
lehden lukijamäärän ja keskimääräisen viikon aikana lehden eri digitaalisia 
versioita lukeneiden nettomäärää (Media Audit Finland 2022c). Nämä kaikki 
luvut ovat tilastollisia arvioita, joiden muodostamiseen liittyy menetelmälli- 
siä ongelmia (ks. Hellman 2022b). 

Päivälehtien kohdalla keskeinen ongelma juontuu siitä, että kokonaista- 
voittavuus yhdistää kahden eri aikajänteen lukijamääriä, mikä tekee mitta- 
rista epäjohdonmukaisen. Se ei kerro tavoittavuudesta selkeästi sen enempää 
vuorokausi- kuin viikkotasolla, mutta tulee ylikorostaneeksi viikon ajalta 
mitattavaa digitaalista tavoittavuutta. Toinen tulosten tulkintaa vaikeutta- 
va seikka on se, että käytännössä kokonaistavoittavuutta koskeva estimaatti 
saadaan kalibroimalla KMT:n verkkolomakekyselyn tulokset kokonaan toi- 
sen yleisötutkimuksen, Finnish Internet Audience Measurementin (FIAM), 
lukuihin, jotka puolestaan kerätään paneeliin osallistuvien sivulatauksista 
automaattisesti (Media Audit Finland 2022c; Media Metrics Finland 2022). 
Siinä tapauksessa, että lehti on mukana FIAM:ssa, sen kokonaistavoittavuus 
on yhtä kuin KMT:n mittaama painetun lehden keskimääräisen numeron 
lukijamäärä yhdistettynä FIAM:n mittaamaan digitaalisen lehden viikkota- 
voittavuuteen. 

Kolmanneksi tulosten tulkitsemista vaikeuttaa se, että digitaalista tavoit- 
tavuutta ja sivulatauksista on eri aikoina mitattu eri tavoin. Viimeksi vuonna 
2019 KMT:n tutkiman yleisön perusjoukko määriteltiin uudelleen. Tämän 
seurauksena aikasarjat eivät ole vertailukelpoisia (Joukkoviestintätilasto 
2022, taulukko 2.21). Vaikka sekä KMT:n että FIAM:n otokset itsessään ovat 
suuret ja varsin edustavat, on perusteita kyseenalaistaa se, mitä ne kertovat 
todellisesta lukijamäärästä. 

Jo painetun lehden aikakaudella ilmoittajia palveltiin estimoimalla lukija- 
määriä levikin perusteella (esim. E. Hujanen 2007, 45-46), mutta digitaalisen 
ja paperilehden rinnakkaiselo ja erilaiset käyttötavat vähentävät estimaattien 
luotettavuutta. Esimerkiksi FIAM mittaa yksittäisiä käyntejä ja sivulatauksia 
ja rekisteröi käyttäjäksi jokaisen, joka piipahtaa mitatulla lehden sivulla. Kun 

selain tuo jonkin median verkkoetusivun tietokoneen, tabletin tai puhelimen 
ruudulle, lehti saa yhden sivulatauksen; jos käyttäjä klikkaa etusivulta uutista, 
syntyy toinen sivulataus. Mittarin toimintalogiikka on selvä, mutta rajoittu- 
nut. Se suosii suurimpia toimijoita, jotka pystyvät syöttämään uutta luettavaa 
tarjolle jatkuvasti, mikä houkuttelee lukijan tarkistamaan uutisten tuoreim- 
mat päivitykset useita kertoja päivässä. Toisaalta se ei noteeraa verkkolehden 
otsikkonäkymän vierittämistä, ns. ”skrollaamista”, lainkaan lukemiseksi eikä 
kerro mitään siitä, miksi ja miten pitkäksi ajaksi lukija on sivulle tullut. 

Koska verkkouutiseen on mahdollista törmätä sattumalta esimerkiksi 
Facebookin tai hakukoneen tarjoaman linkin kautta, jokainen satunnaisen 
sivulle eksyjän muutaman sekunnin mittainen käynti on mittarille yhtä arvo- 
kas kuin lehteä sen oman sovelluksen kautta säännöllisesti ja pitkään lukevan 
jokainen sivulataus (Hellman 2022b). Kun useimmat suosittujen sivujen ai- 
nutkertaiset kävijät ovat ”äärimmäisen sattumanvaraisia käyttäjiä”, ”*kunkin 
yksittäisen käynnin merkitys on vähäinen”, kuten internetin verkkometriik- 
kaa tutkinut amerikkalainen Matthew Hindman (2019, 130) on huomautta- 
nut. 

Verkkouutisiin hakeutumisen tavoissa näyttää olevan kulttuurisia eroja. 
Tutkimusten mukaan suomalaiset sanovat useimmin hakeutuvansa uutissi- 
vuille näiden omien sovellusten kautta (Reunanen 2022a, 18-20), kun taas 
Isossa-Britanniassa etenkin sanomalehtien uutissivujen liikenteestä valtaosa 
kanavoituu muiden alustojen kautta (Nielsen ja Fletcher 2022). Kun useim- 
pien sanomalehtien levikit ovat laskeneet yhtäjaksoisesti kolmen vuosikym- 
menen ajan, on ymmärrettävää, että kokonaistavoittavuus on alkanut kiin- 
nostaa lehtitaloja levikkiä enemmän - harva toimiala näet haluaa näyttää 
julkisesti vuodesta toiseen laskevia käyriä. Vaikka useimpien lehtien lukija- 
määrätkin ovat laskeneet, se ei ole tapahtunut samassa suhteessa kuin levikin 
lasku. Tästä huolimatta lehdistön tilausmaksuihin ja irtonumeromyyntiin 
perustuva levikki pimitetään ja julkisuuteen annetaan ylimalkaisempaan to- 
distusaineistoon perustuvia tietoja lukijamääristä. Näin lukujen merkitys ja 
niissä tunnistettujen lukijoiden suhde lehteen jää mittaajillekin arvoitukseksi. 

Levikin rinnalla toisen jokseenkin luotettavan tavan hahmottaa lehdistön 
digisiirtymää tarjoaisi lehtien nettomyynnin jakauma, johon jo edellä viitat- 
tiin. Uutismedian liitto kerää jäsenlehdiltään vuosittain tiedot siitä, miten 

niiden sekä tilausmyynti että ilmoitusmyynti jakautuvat painetun lehden ja 
digitaalisten julkaisujen kesken. Kun päivälehdillä digitaalisten tuottojen yh- 
teenlasketun osuuden mediaani vuonna 2020 oli 11 prosenttia, paikallisleh- 
dillä osuus jäi kolmeen prosenttiin ja kaupunkilehdillä alle prosenttiin (Vir- 
ranta 2021a, 5). Se kertoo, että useimmilla lehdillä, erityisesti paikallislehdillä 
ja kaupunkilehdillä, digisiirtymä ei ole taloudellisessa mielessä varsinaisesti 
edes käynnistynyt. 

Vuonna 2021 painetusta lehdestä tulevien tuottojen koko edellisen vuosi- 
kymmenen kestänyt lasku pysähtyi, samalla kun digituotot kasvoivat edelli- 
sestä vuodesta lähes viidenneksellä. Päivälehtien tuotoista kuitenkin 77 pro- 
senttia tuli yhä printistä. (Virranta 2022b, 4-5.) Valitettavasti nettomyynnin 
jakaumaa — sen enempää tilausten kuin ilmoitustenkaan osalta — ei julkisteta 
lehtikohtaisesti, mikä tekee digisiirtymän edistymistä koskevista johtopää- 
töksistä epätarkkoja. 

Erilaisten mittareiden ohella lehdet kartoittavat yleisöään kyselytutkimuk- 
silla. Ne tuntuvat esittävän lehtien lukijakunnan suurempana kuin lehtien le- 
vikki- ja nettomyynnin tilastoista voisi päätellä. Osan erosta selittää se, että 
uutisiin pääsevät käsiksi myös ne, jotka eivät lehteä tilaa tai lukemisestaan 
maksa — näin siitäkin huolimatta, että lehdet ovat ottaneet käyttöönsä mak- 
sumuureja. Tilastojen ja empiiristen tutkimusten taustalla olevat aineistot ei- 
vät ole yhteismitallisia ja niissä haastateltavilta kysytään mediankäytöstä osin 
eri asioita. Siksi tulokset eivät ole suoraan vertailukelpoisia. Ne viittaavat silti 
yhdensuuntaisesti siihen, että levikkien ja tuottojen laskusta huolimatta sano- 
malehdellä on edelleen tärkeä paikka suomalaisten arjessa. 

Vaikka sanomalehti näyttäytyy yhä useammalle painetun sijasta sähköi- 
sessä, digitaalisessa olomuodossa, merkittävä osa lukijoista haluaa lehtensä 
edelleen painetussa muodossa. Tällä on lehtitaloille myös taloudellista merki- 
tystä, sillä niiden talous nojaa yhä vahvasti painetun lehden menekkiin. Sano- 
malehti Suomessa ei tilastojen valossa ole suinkaan vielä siirtynyt kokonaan 
digitaaliseen aikakauteen. Puhumattakaan siitä, että paperille painettu lehti 
olisi jo ”kuollut”. 

3 
Yleisökäänne journalismissa 


Gallup-kyselyistä yleisöanalytiikkaan 


Mediataloissa on aina ollut suuri tarve tietää ja ymmärtää, keistä yleisö muo- 
dostuu, mitä yleisö mediasta seuraa ja mitä se siltä haluaa. Tässä yhteydessä, 
kuten tavallisessa arkipuheessa laajemminkin, yleisö on usein tapana ym- 
märtää sosiaaliseksi olioksi ”tuolla jossain”, josta voidaan tunnistaa toisiaan 
erottuvia ryhmiä esimerkiksi iän, sukupuolen, ammatin tai asuinpaikan pe- 
rusteella. 

Ensimmäisenä tieteellisen menetelmän painetun sanomalehden lukemi- 
sen tutkimiseksi kehitti George Gallup Yhdysvalloissa 1930-luvulla. Gallupin 
menetelmässä haastattelija kävi yhdessä haastateltavan kanssa läpi päivän leh- 
teä ja merkitsi siihen kynällä, mitkä jutut tämä oli siitä lukenut (Gallup 1930). 
Tämä antoi lehtitaloille tietoa siitä, minkä tyyppiset jutut yleisöä kiinnostivat. 
1940-luvulta alkaen työlääksi koettu tutkimuksen tekemisen tapa menetelmä 
korvattiin tilastollisella survey-menetelmällä. Siinä vastaaja valitsi kyselylo- 
makkeen luettelosta ne lehden aihealueet tai osastot, jotka hän oli lukenut 
tai joita hänellä oli tapana lukea. Tutkimuksen painopiste suuntautui samalla 
enenevästi itse lukemisen tutkimuksesta lukijakunnan rakennepiirteiden tar- 
kasteluun, siis siihen, ketkä ja millaiset ihmiset sanomalehteä lukivat. (Miet- 
tinen 1980, 44-53.) 

Pitkään yleisöä koskevaa tietoa kerättiin ja analysoitiin lähinnä media- 
talojen markkinointiosastoilla. Toimitusten ei tarvinnut ajatella yleisöä ak- 
tiivisesti, ja ehdotuksiin siitä, että toimittajien tulisi ottaa lukijoiden toiveet 
huomioon omassa työssään, suhtauduttiin varauksellisesti tai suorastaan 
vihamielisesti (Schlesinger 1997, 106). Viimeistään vuosituhanteen vaihteen 
tienoilla huoli journalismin ja etenkin sanomalehtien tulevaisuudesta alkoi 
levitä toimituksiin. Talouden epävarmuuden ohella journalismin tekemiseen 
vaikuttivat tuolloin suuret teknologiset murrokset, ennen muuta digitalisoi- 
tuminen. 

Vielä 1990-luvulla digitalisoituminen näkyi käytännössä vain mediatalo- 
jen omassa toiminnassa. Aluksi se helpotti ja nopeutti mediasisältöjen tuot- 
tamista. Uutisten raaka-aineena käytettyä informaatiota — tekstiä, kuvaa ja 
grafiikkaa — voitiin muokata tietokoneella ja siirtää kätevästi toimituspro- 
sessin vaiheesta toiseen. Vähitellen digitalisaatio tuli avuksi mediasisältöjen 
levittämisessä. Suuria investointeja vaativan painetun sanomalehden rinnalla 
sisältöjä voitiin julkaista verkossa huomattavasti edullisemmin ja nopeam- 
min. Monet paperisessa sanomalehdessä julkaisutilaa kaventaneet ajalliset ja 
tilalliset rajoitukset poistuivat. Samalla kun verkossa voitiin julkaista peri- 
aatteessa mitä tahansa ja milloin tahansa, julkisesti tarjolla olevien sisältöjen 
määrä moninkertaistui. Tässä tilanteessa sanomalehdet joutuivat uudella ta- 
voin kamppailemaan ihmisten huomiosta. 

Päivittäisestä uutistarjonnasta huolehtimisen rinnalla toimitusten oli 
pakko uudistaa organisaatiotaan ja lehtien ulkoasujaan sekä kokeilla uu- 
denlaisia julkaisemisen muotoja ja tyylejä. Tässä uudistamisen kulttuurissa 
(Davis 2010; Nikunen 2011, 20-22) yleisöstä tuli nopeasti toimituksille niin 
tärkeä asia, että tutkijat ovat alkaneet puhua journalismin yleisökäänteestä. 
Yleisökäänteen seurauksena yleisön ajatteleminen ja siitä puhuminen tulevat 
toimituksissa nykyisin vastaan kaikkialla. Viimeiset 25 vuotta hollantilaisia 
toimituksia tiivisti tutkineen Irene Costera Meijerin (2020) mukaan yleisöstä 
on tullut toimituksen puhetta ja toimintaa ankkuroiva diskurssi. Siinä missä 
toimittajat ennen puhuivat journalismin laadusta ja vartioivat sen säilymistä, 
nyt he pohtivat, mistä yleisö on kiinnostunut. 

Suomessa yleisökäännettä on edistetty 1990-luvulta alkaen vaihtuvien 
tutkimusapparaattien avulla. Monille markkinatutkimuksesta lainatuille 

välineille oli yhteistä pyrkimys ymmärtää lukijoiden kuluttajaidentiteettejä. 
Näistä työkaluista tunnetuin oli RISC Monitor, joka sai monissa mediata- 
loissa henkisesti hallitsevan aseman ja jonka typologioita käytettiin uusien 
lukijaryhmien tunnistamisessa ja niille sopivien sisältöjen suunnittelussa. 
(J. Hujanen 2008; Suhonen 2010.) Tätä ennen toimitukset olivat kategorisesti 
kieltäytyneet ajattelemasta lukijoita kohdeyleisöinä. Nyt analyysien tuloksena 
muotoiltiin erilaisia sosiokulttuurisia kuluttajaprofiileja, kuten ”edelläkävi- 
jät” ja ”turvallisuushakuiset”. Monet näistä tyypittelyistä olivat niin abstrak- 
teja, että analyysejä lukeneet toimittajat eivät osanneet sijoittaa niihin itseään. 
Vaikka yleisön mysteeri ei markkinatutkimusten avulla ratkennut, sen poh- 
timinen on jatkunut ja uudet yleisön kuvittelemisen työkalut ovat seuranneet 
toisiaan. 

Yhtenä välivaiheena mediatalojen teettämän yleisötutkimuksen hyödyn- 
tämisessä oli niin sanottu mallilukija-ajattelu, joka levisi 2000-luvun alussa 
aikakauslehdistä sanomalehtien, radion ja television uutistoimituksiin (Heik- 
kilä ym. 2012, 42-43). Mallilukijan tavoitteena oli luoda toimittajille jaettu 
käsitys siitä, kuka kuviteltu tavoiteltava lukija on. Mallilukija-ajattelun taus- 
talla oli jo aiemmin esiintynyt pyrkimys ymmärtää mediankäyttöä ihmisten 
sukupuolen, iän tai sosioekonomisen aseman perusteella (Helle 2011, 121). 
Erona aikaisempaan sosiologisiin muuttujiin perustuneisiin ryhmittelyihin 
mallilukijoista alettiin puhua pelkistettyinä yksilöinä. Tällä tavoin toimitus- 
ten kokoushuoneeseen tuotiin ”Mira-papiksi” tai ”Kerttu-leskeksi” nimettyjä 
pahvisia kuvia, joille toimittajat ideoivat juttujaan (Kilpeläinen 2012). 

Uutistoimituksissa mallilukijoiden käyttö oli laajimmillaan 2010-luvun 
vaihteen tienoilla. Sittemmin niiden merkitys on laskenut, mutta malliluki- 
ja-ajatus näyttää olevan yhä käytössä esimerkiksi Yleisradiossa. Äskettäin 
Yle Kioskin vastaava tuottaja Ville Seuri problematisoi Suomen Lehdistössä 
mallilukijoiden toimivuutta yleisösuhteen muodostamisessa toteamalla, että 
etenkin sukupuolen pohtiminen ”tuottaa kaavamaista ajattelua” esimerkiksi 
juttuideoinnissa. Sen sijaan, että Seuri olisi pohtinut mallilukija-ajattelusta 
luopumista, hän kertoi, että Yle Kioskissa on päätetty vain jättää mallilukijan 
sukupuoli tietoisesti määrittelemättä. (Seuri 2021, 29.) Nyttemmin malliluki- 
joista on palattu perinteisempään kohderyhmääjattelun, minkä taustalla on 
uudenlainen tapa tarkkailla yleisöä: data-analytiikka. 

Yleisöanalytiikalla viitataan tietokoneohjelmistoihin, jotka keräävät tal- 
teen verkon käyttäjien jättämiä digitaalisia jälkiä, kuten hakukoneelle syötet- 
tyjä hakusanoja, klikkauksia, tykkäyksiä ja sisältöjen jakamisia sosiaalisessa 
mediassa, minkä jälkeen tätä dataa voidaan analysoida algoritmien avulla 
(Tandoc 2019). Data-analytiikan pioneereja ovat olleet internetin globaalit 
jätit, kuten Google ja Facebook. Mediatalot ovat kulkeneet data-analytiikan 
kehityksessä muiden internetin kaupallisten toimijoiden jalanjäljissä, mutta 
ajan mittaan niiden luottamus koneoppimiseen perustuvien ohjelmistojen 
kehitykseen on vähitellen kasvanut. Tämä on johtanut siihen, että aiemmat 
yleisön mittaamisen ja kuvittelemisen menetelmät - mallilukijat ja RISC 
Monitorin asennetyypit - ovat kadonneet kuvasta. Nykyään toimituksissa 
tunnutaan yleisesti uskovan, että algoritmeilla kyetään pian tunnistamaan 
luotettavasti sellaisiakin lukemisen piirteitä kuin lukijoiden uppoutumista 
uutisten aiheisiin ja sitoutumista uutisvälineiden seuraamiseen (Steensen ym. 
2020). 

Mediataloissa analytiikka mielletään yhä useammin parhaaksi tavaksi 
yrittää ymmärtää journalismin yleisöä, sen kiinnostuksen kohteita ja erilai- 
sia odotuksia uutisvälineitä kohtaan. Samalla se koetaan käyväksi keinoksi 
selvittää, ”mikä oikeasti on rahanarvoista journalismia”, kuten Aamulehden 
vastaava päätoimittaja Jussi Tuulensuu asian taannoin ilmaisi (Arola 2020, 
13). 

Analytiikan käyttö toimituksissa leviää hitaasti, eikä kaikilla lehtitaloilla 
ole halua tai mahdollisuuksia investoida siihen suuria määriä taloudellisia re- 
surssejaan ja toimittajiensa työaikaa. Tästä huolimatta siitä on tullut yleisesti 
mediatalojen toiminnan kannalta keskeisin yleisötiedon muoto. Koska ylei- 
sön huomioon ottaminen on keskeinen osa toimittajien ammatillista ajatte- 
lua, yleisöanalytiikka vaikuttaa välillisesti niihinkin toimituksiin, jotka eivät 
tällä hetkellä hyödynnä sitä itse. 

Toimittajien näkemykset journalismista eivät ole yhtenäisiä. Niinpä myös 
analytiikka jakaa mielipiteitä niin toimitusten sisällä (Ovaska 2021) kuin nii- 
den ulkopuolella (Carlson 2018). Voimakkaimmin analytiikan käyttöä ovat 
kritisoineet yleisötutkijat, joiden näkemys toimituksessa tapahtuneesta ylei- 
sökäänteestä ja sen toteuttamisen tavoista on ollut varauksellinen (ks. Costera 
Meijer ja Groot Kormelink 2021; Heikkilä 2022; Livingstone 2019). 

Tutkijat myöntävät, että yleisöanalytiikka perustuu ihmisten todelliseen 
mediankäyttöön ja että erilaiset profiloinnit voivat auttaa hahmottamaan 
joitakin yleisiä piirteitä sanomalehtien lukemisesta. Kovin tarkkoja nämä 
päätelmät eivät ole, koska ne perustuvat ihmisten digitaalisista jäljistä, ku- 
ten klikkauksista tai verkkojutun lukemisessa tehdyistä siirtymistä tehtyihin 
havaintoihin. Akateemisessa yleisötutkimuksessa pelkästään käyttäjädatasta 
tehtyjä päätelmiä pidetään ongelmallisina, koska sen mukaan yleisöä ei voi 
ymmärtää kuuntelematta, mitä ihmiset itse kertovat yleisönä toimimisestaan. 

Yksi tätä näkemystä rakentaneista tutkimuksista on Bernard Berelsonin 
(1949) artikkeli ”What 'missing the newspaper’ means”. Sittemmin klassikok- 
si nimetyssä tutkimuksessa selviteltiin, mistä ihmiset kokivat jääneensä paitsi 
lehtien ilmestymisen lakattua sanomalehtilakon takia. Tärkeimmäksi asiaksi 
lehden lukemisessa paljastui sen tarjoama hengähdystauko (respite) arjen kii- 
reiden keskellä. Artikkeli antoi laajemmin pontta käyttötarvetutkimukseksi 
(uses and gratification) nimetylle suuntaukselle, jossa tutkimusintressi ei koh- 
distunut siihen, millä tavoin mediayhtiöt voisivat tavoittaa mahdollisimman 
suuren yleisön huomion. Sen sijaan tutkijoita kiinnosti, miten yleisö tekee 
median käytöstään itselleen merkityksellistä. Tältä ajalta on peräisin nykyi- 
sinkin usein viljelty ajatus "aktiivisesta yleisöstä”, jota on sittemmin vaalittu 
muun muassa television ja populaarin median vastaanoton sekä internetin ja 
sosiaalisen median käytön tutkimisessa. 

Käyttötarvetutkimusta on vuosien mittaan arvosteltu käyttötarpeiden 
mittaamisen monitulkintaisuudesta ja siitä, ettei tutkimus tavoittanut sitä, 
kuinka yleisö tuottaa merkityksiä mediaa käyttäessään (V. Pietilä 1997, 200- 
203). Tästä johtuen tämän tutkimusperinteen huippukausi kesti vain pari 
vuosikymmentä. Mediaympäristön digitalisoituessa ja yleisön valinnanvaran 
lisääntyessä vuosituhannen vaihteen tienoilla monet käyttötarvetutkimuksen 
ajatukset ovat alkaneet saada taas uutta nostetta. Jo ennen tätä niillä on ollut 
vahva vaikutus laadullisen yleisötutkimukseen, jossa yleisenä metodologise- 
na periaatteena on pidetty sitä, että yleisöä ei voi tutkia kuuntelematta sen 
edustajia ja yrittämättä ymmärtää, mitä mediankäyttö heille merkitsee. Täs- 
tä syystä laadullisissa yleisötutkimuksissa on hakeuduttu havainnoimaan ja 
haastattelemaan ihmisiä. 

Viimeisen parin vuosikymmenen kuluessa yleisötutkimukset ovat voi- 
makkaasti keskittyneet digitaalisen median ympärille, ja tutkimusta tehdään 
todella paljon; sen sijaan painetun sanomalehden lukemista tutkitaan huo- 
mattavasti harvemmin. Samaan tapaan kuin mediataloilla ja teknologian ke- 
hittäjillä, mediatutkijoillakin on taipumus mennä ”digi edellä”, koska siellä 
on havaittavissa eniten uusia ja kiinnostavia ilmiöitä. 

Yleisöanalytiikka poikkeaa akateemisesta yleisötutkimuksesta siinä, että 
siinä ihmisten käyttäytymisestä digitaalisilla alustoilla kerätään dataa — ja 
vieläpä useimmiten näiden tietämättä. Tähän liittyy akateemisen yleisötut- 
kimuksen näkökulmasta useita ongelmia. Eettiseltä kannalta voidaan kysyä, 
onko sanomalehden toimituksilla edes oikeutta käyttää lukijoitaan koskevia 
tietoja ilman todellista vuorovaikutusta heidän kanssaan. Eroaako mediatalo- 
jen harjoittama yleisöanalytiikka mitenkään ratkaisevasti sosiaalisen median 
alustajättien tai tiedustelupalvelujen harjoittamasta digitaalisesta valvonnas- 
ta? (Heikkilä 2022.) 

Siitä, että yleisöanalytiikkaa toimii näkymättömästi ja ihmisten tietämät- 
tä, seuraa kysymyksiä siitä, kuinka läpinäkyvästi mediatalot kertovat omasta 
toiminnastaan. Voivatko ne asettua valvontakritiikin ulkopuolelle vain sillä 
perusteella, että ne sanovat urkkivansa käyttäjiään kehittääkseen sisältöjään 
vastaamaan yleisön käyttäytymisessä tunnistettuja kaavoja ja turvatakseen 
samalla oman kannattavuutensa? Toinen mediatalojen toteuttamaan ylei- 
sökäänteeseen liittyvä ongelma koskee yleisöanalytiikan tulosten paikkan- 
sapitävyyttä eli empiiristä validiteettia. Yleisöanalytiikka ei pane juurikaan 
painoa yleisön lukemiselle itsessään, yleisön uutisille antamille merkityksille 
eikä sille, millaista vuorovaikutusta lukeminen tuottaa yleisön omissa ver- 
kostoissa (vrt. Heikkilä ym. 2012, 217-227). Sen yksinomaisena tarkastelun 
kohteena on ihmisten käyttäytyminen verkossa, jota ilmentävät esimerkiksi 
klikkausten kohdentuminen ja lukemiseen käytetty aika. 

Erityisen kiinnostuneita mediatalot ovat tietämään, milloin lukutapahtu- 
ma johtaa lehden tilaamisen kokeiluun. Joissakin toimituksissa on jopa alet- 
tu luomaan erityisiä kannustinpalkkioita toimittajille, joiden tekemät jutut 
näyttävät datan perusteella tuoneen uusia tilauksia. Nämä havainnot osoitta- 
vat, kuinka kapeita ja taloudellisesti laskelmoituja mediatalojen tiedonintres- 
sit ovat yleisön suhteen. 

Kolmas yleisöanalytiikan ongelma liittyy sen kattavuuteen, sen tark- 
kailevan katseen rajoihin. Analytiikkaa voidaan soveltaa vain digitaalisilla 
alustoilla ja silloinkin huomio kohdistuu vain mediatalon omaan verkkojul- 
kaisuun. Analyysiä motivoiva tutkimuskysymys on yksinkertainen: ”Mitkä 
sisällöt vetävät?” Tässä tutkimusasetelmassa havaintojen ulkopuolelle jää sel- 
laisten jakelualustojen käyttö, josta ei jää digitaalisia jälkiä. Tämä tarkoittaa 
erityisesti painettuja sanomalehtiä. Rajaus on merkityksellinen ja lehtitalojen 
kannalta vaikeasti perusteltavissa. Jos ajatellaan, että mediatalon tulisi olla 
kiinnostunut kaikista lukijoista ja etenkin niistä, joilla on sille taloudellista 
merkitystä, data-analytiikka toimii tätä periaatetta vastaan jättämällä huo- 
miotta juuri sen osan lukijoista, jotka muodostavat edelleen maakuntalehtien 
keskeisen yleisön. 


Lukemisen erot eri käyttöliittymissä 


Tämän tutkimuksen keskeinen kysymys on, miten sanomalehden erilaiset 
käyttöliittymät mahdollisesti tuottavat erilaisia lukemisen tapoja ja kenties 
vaikuttavat siihen, mitä lukijat lehdestä lukevat. Luetaanko paperilehteä jo- 
tenkin eri tavoin kuin näköislehteä tai verkkolehteä? Lähestymistapamme 
taustalla on arkijärkinen havainto siitä, että lehden eri käyttöliittymillä voi 
olla esimerkiksi iän, sukupuolen, koulutustason ja asuinpaikan suhteen hie- 
man erilainen lukijakunta tai että käyttöliittymillä on erilainen merkitys eri 
lehdille. Sanomalehden lukualustan valinta voi johtua myös käyttötilanteesta. 
Mutta jos eri ihmiset lukevat eri lehtiä eri alustoilta eri tilanteissa, seuraako 
siitä myös, että eri alustoilta luetaan systemaattisesti eri sisältöjä? 

Eri käyttöliittymien vaikutusta lukemiseen on jonkin verran tutkittu, 
mutta asiaa koskeva tieto on vielä jokseenkin hajanaista. Aiemman tutkimuk- 
sen perusteella uutisten kuluttaminen internetissä muistuttaa pääpiirteissään 
uutisten kulutusta perinteisen paperilehden sivuilta (Mitchelstein ja Boczko- 
wski 2010), mutta samalla yllä esitetyt oletukset ovat saaneet myös tukea, ja 
käyttöliittymien välillä on löytynyt myös selviä eroja. 

Ensinnäkin tilastot viittaavat siihen, että eri lehdillä on käyttöliittymien 
suhteen erilainen lukijakunta. Syyskuussa 2022 julkistetun tuoreimman 

KMT:n mukaan Iltalehden painettu numero keräsi keskimäärin 181 000 
lukijaa, mutta sen kokonaistavoittavuus digilehti mukaan lukien oli yli 2,9 
miljoonaa lukijaa, siis 15 kertaa pelkkää paperilehteä suurempi. Heinolassa 
ilmestyvää Itä-Hämettä luki paperilta keskimäärin 12 400 henkeä, mutta di- 
gitaalinen versio kasvatti sen tavoittavuutta vain runsaalla 50 prosentilla. Pai- 
kallislehdet puolestaan ovat muutamia harvoja poikkeuksia lukuun ottamatta 
lähes täydellisesti painetun lehden varassa, eikä jatkuvasti verkossa päivittyvä 
uutistarjonta ole niiden lukemisen ytimessä. (Media Audit Finland 2022d.) 

Koska erot digisiirtymässä ovat huomattavia, lukijoita ja lukemista koske- 
va tieto kertyy eri tavoin eri lehdistä ja lehtityypeistä. Iltapäivälehdet saavat 
lukijakuntansa koosta varsin kattavaa tietoa sekä irtonumeromyyntinsä että 
verkkolehden käytön perusteella. Sen sijaan maakuntalehtien — paikallisleh- 
distä puhumattakaan — lukijakunnasta niin suuri osa on painetun lehden va- 
rassa, etteivät verkkolehden lukemista koskevat tiedot ole mitenkään yleistet- 
tävissä niiden koko lukijakuntaan. 

Toiseksi kyselytutkimuksissa on havaittu lehden eri käyttöliittymien tai 
alustojen käyttäjien eroavan toisistaan esimerkiksi iän, sukupuolen, koulutus- 
tason ja asuinpaikan suhteen. Miehet kertovat lukevansa verkkolehtiä naisia 
yleisemmin, nuoret vanhoja yleisemmin, kaupunkilaiset maalaisia yleisem- 
min (Ahlers 2006; Reunanen 2022a; Taipale 2013; Thurman ja Fletcher 2019). 
Myös sosiaalinen asema vaikuttaa yleisön valitsemiin mediarepertuaareihin 
(Schroder 2015; Lindell 2018). Kyselytutkimusten perusteella saman julkaisun 
verkkolehdellä ja painetulla versiolla vaikuttaisi siis olevan osittain eri lukija- 
kunta. Yleisön tyypittelemiseen sukupolvien perusteella sisältyy monia meto- 
dologisia ja käsiteellisiä ongelmia. Käsittelemme näitä tarkemmin luvussa 5. 

Kolmanneksi erityisesti painettu ja verkkolehti näyttävät aiemman tutki- 
muksen perusteella liittyvän erilaisiin käyttötilanteisiin. Jatkuvasti päivitty- 
västä digitaalisesta verkkolehdestä tarkistetaan tuoreimpia uutisia ja haetaan 
päivityksiä käynnissä oleviin uutistapahtumiin, kun taas painetun lehden 
lukemisessa korostuu syventyminen uutisaiheisiin (Costera Meijer ja Groot 
Kormelink 2015; von Krogh ja Andersson 2016). Paperilehti kuuluu yhä mo- 
nien lukijoiden aamiaispöytään, kun taas työmatkalla, työpaikalla ja lounas- 
lukemisena painetun lehden näyttäisi enenevästi korvanneen puhelimen ruu- 
dulta luettava uutisvirta (Boczkowski, Mitchelstein ja Suenzo 2020). Tulosten 

perusteella samat ihmiset voivat lukea painettua lehteä ja verkkolehteä, mutta 
tämä tapahtuu osin eri paikoissa ja eri aikaan. 

Neljänneksi alustan luonne näyttää tutkimusten perusteella tuottavan toi- 
sistaan eroavia lukutapoja. Esimerkiksi silmänliiketutkimuksen keinoin on 
havaittu, että paperilehteä luetaan tarkasti, kun taas verkkolehteä enimmäk- 
seen silmäillään ja vieritetään tai ”skrollataan” (Bucher ja Schumacher 2006; 
Holmqvist ym. 2003). Digitaalinen alusta mahdollistaa kokonaan uudenlaisia 
lukutapoja, kuten uutisten skannailun ja medianapostelun (Costera Meijer ja 
Groot Kormelink 2015). Sen sijaan digitaalista näköislehteä luetaan tutkimus- 
ten mukaan samaan tapaan kuin painettua lehteä, siis lineaarisesti (Neijens 
ja Voorveld 2018). 

Viidenneksi alustalla on havaittu olevan vaikutuksia lukemiseen käytet- 
tyyn aikaan. Kun verkkolehteä seurataan päivän mittaan lyhyiden käyntien 
muodossa, painettua lehteä yhä luetaan varsin pitkään yhtäjaksoisesti. Digi- 
taalinen siirtymä näyttää lyhentävän lehden parissa käytettyä aikaa verrattu- 
na paperilehden aikakauteen. (Thurman 2014 ja 2018; Thurman ja Fletcher 
2019.) 

Kuudenneksi aiempi tutkimus antaa viitteitä myös siitä, että painetusta 
valitaan luettavaksi systemaattisesti erityyppistä sisältöä kuin digitaalisesta 
lehdestä. Perinteisen lukijatutkimuksen tuloksia ja data-analytiikkaa yhdis- 
tämällä on voitu havaita, että verkkolehden lukijat keskittyvät etusivuun ja 
vain muutamiin aiheisiin, kun taas paperilehden lukijat lukevat sisältöjä ja 
osastoja monipuolisemmin (von Krogh ja Andersson 2016; Skogerbo ja Win- 
svold 2011). Ruotsalaisessa tutkimuksessa online-verkkolehden lukemisessa 
painottuivat urheilu-, rikos- ja onnettomuusuutiset, kun taas painetun leh- 
den lukemisessa korostuivat julkiset asiat, politiikka ja talous. Esimerkiksi 
kulttuuriuutisia ei verkosta juurikaan luettu, painetusta lehdestä kyllä. (von 
Krogh ja Andersson 2016.) 

Lopuksi eroja on havaittu myös aistimellisessa lukukokemuksessa. Tut- 
kimuksissa haastatellut lukijat ovat liittäneet painettuun lehteen materiaali- 
sia ominaisuuksia, kuten sormituntumaa, painomusteen tuoksua ja sivujen 
kääntämisestä koituvia ääniä, jotka itsessään tuottavat lukunautintoa, jollais- 
ta ruudulta luettava digitaalinen lehti ei tarjoa (Boczkowski, Mitchelstein ja 
Suenzo 2020; Fortunati, Taipale ja Farinosi 2015). Samaan tapaan kuin on 

havaittu vertailtaessa painetun kirjan ja sähkökirjan lukemista (Kajander 
2020), paperilehti näyttää yhdistyvän lukijoiden kokemuksessa rauhalliseen, 
paneutuvaan lukuhetkeen, kun taas digitaalisessa lehdessä korostuu sisällön 
helppo saatavuus ja mahdollisuus sen nopeaan läpikäyntiin. 

Edellä huomion kiinnittää monissa viitatuissa tutkimuksissa omaksuttu 
materiaalinen lähestymistapa mediaan ja sen erilaisiin käyttöliittymiin (ks. 
esim. Boczkowski, Mitchelstein ja Suenzo 2019; Boczkowski ym. 2022; Fortu- 
nati, Taipale ja Farinosi 2015; Groot Kormelink ja Costera Meijer 2019). Mate- 
riaalinen näkökulma, joka korostaa viestisisältöjen sijasta välineen aineellisia 
teknisiä ominaisuuksia, saavutettavuutta, käytettävyyttä sekä sen synnyttä- 
miä sosiokulttuurisia käytäntöjä ja rutiineja, näyttäisi avaavan havainnolli- 
sella tavalla käyttöliittymien eroja. 

Aiemman tutkimuksen perusteella sanomalehden alusta tuottaa jos- 
sain määrin erilaisia lukutapoja, lukemisvalintoja ja lukukokemuksia, mitä 
voidaan tässä yhteydessä pitää perusteltuna oletuksena. Tämän kirjan ta- 
voitteena ei ole suoranaisesti testata näitä eroja. Jotta esimerkiksi voitaisiin 
analysoida, luetaanko verkkolehdestä eri sisältöjä kuin painetusta lehdestä tai 
luetaanko samaa uutista paperilehdestä kauemmin ja perusteellisemmin kuin 
verkkolehdestä, tarvittaisiin toisenlainen tutkimusasetelma kuin tässä sekä 
laajempi, otokseen perustuva tutkimusjoukko, jonka sisällä lukemista voitai- 
siin systemaattisesti verrata. Aiempi tutkimus tarjoaa kuitenkin lähtökohtia 
omalle hankkeellemme sekä vertailukohdan havainnoillemme. 


Radikaali(mpi) yleisökäänne 


Kuten totesimme kirjan johdannossa, ymmärrämme yleisönä olemisen toi- 
minnaksi, johon ihmiset voivat osallistua muistakin syistä kuin jonkin tietyn 
sosiodemografisen ryhmän edustajina. Etenkin digitaalisen median olosuh- 
teissa yleisönä toimiminen on hyvin monimuotoista. Kohdistamme siksi huo- 
miomme ensisijaisesti yhteen tuttuun yleisön toiminnan muotoon, lukemi- 
seen. 

Tässä tutkimuksessa otamme painetun sanomalehden lukemisen vaka- 
vasti ja suhteutamme sen käyttöä muihin saatavilla oleviin sanomalehden 

olomuotoihin, tässä tapauksessa digitaaliseen näköislehteen ja verkkolehteen. 
Meitä kiinnostaa, miten lukijat suhtautuvat sanomalehden erilaisiin julkaisu- 
muotoihin, päätelaitteisiin tai lukualustoihin. Kysymme, miten, missä, mil- 
loin ja miksi he niitä käyttävät ja mitä niistä lukevat. Onko erilaisilla julkaisu- 
muodoilla heille erityinen merkitys? Millä tavoin käyttöliittymät suhteutuvat 
toisiinsa ja millaisia neuvotteluja lukijat käyvät käyttöliittymien välillä? Ta- 
voitteenamme on siis astua yleisöanalytiikkaa pidemmälle ja siten luoda poh- 
jaa sitä radikaalimmalle yleisökäänteelle, joka aidosti kuuntelisi lukijoita eikä 
vain seuraisi etäältä heidän käyttäytymistään digitaalisilla alustoilla. 

Yleisön omiin lähtökohtiin nojaavaa lähestymistapaamme tukee edellä 
nimetty materiaalinen näkökulma, joka korostaa eri julkaisumuotojen eroja 
lukijan näkökulmasta ja tarjoaa osviittaa tutkimuksen metodologisiin ratkai- 
suihin. Miten sanomalehden aineellinen olomuoto vaikuttaa siihen, miten 
lukijat sitä käyttävät ja lukevat? Aiempaan tutkimukseen nojaten mekin tut- 
kimme painettua lehteä, näköislehteä ja verkkolehteä aineellisina objekteina, 
jotka ominaisuuksiensa vuoksi näyttävät tuottavan erilaisen suhteen lukijaan 
sekä keskenään erilaisia lukemisen tapoja. 

Vaikka materiaalista näkökulmaa hyödyntäneet tutkimukset ovat ha- 
vainneet selviä eroja esimerkiksi painetun lehden ja verkkolehden lukemisen 
välillä, tuloksia ei voi sellaisenaan yleistää, sillä erot voivat johtua monista te- 
kijöistä. Meidän kannaltamme tärkeä on itse materiaalinen näkökulma. Laa- 
dullisen yleisötutkimuksen perinteeseen nojaten ajattelemme, ettei lukijoiden 
sanomalehden käyttöä ja sitä, mitä he sen uutisista ajattelevat, voi tutkia kysy- 
mättä asiaa heiltä suoraan. 

Haastattelujemme pääpaino on ihmisten tavoissa kuvata lehden lukemista 
toimintana ja siinä, millaisiin käyttötilanteisiin ja elämänvaiheisiin uutisten 
seuraaminen kulloinkin liittyy (ks. Peters ja Schroder 2018). Laadullisessa 
yleisötutkimuksessa ei olla kiinnostuneita vain lukijoiden käyttäytymisestä 
vaan laajemmin heidän suhteestaan journalismiin ja sen sisältöihin. Aiem- 
missa vastaavanlaisissa tutkimuksissa on havaittu, että journalismin merki- 
tys ei tyhjene hetkeen, jossa lukija valitsee jutun luettavakseen, tai edes itse 
lukemistilanteeseen. 

Ainakin toisinaan journalismin käyttämisen konteksti laajenee tilantei- 
siin, joissa ihmiset jatkavat uutisten aiheiden ja niiden esitystapojen pohti- 

mista sekä niistä keskustelemista omissa sosiaalisissa verkostoissaan (Heik- 
kilä ym. 2012, 225-227; Swart, Peters ja Broersma 2018). Nämä asiat saattavat 
realisoitua päiviä, kuukausia tai jopa vuosia lukemistilanteen jälkeen, ja ne 
ovat siten yleisöanalytiikan tavoittamattomissa. Kaikkiin merkityksellisiin 
kytkentöihin ei ole tutkimuksen keinoin mahdollista päästä käsiksi. Selvää 
kuitenkin on, että tässä ei voida edetä kovin pitkälle ilman, että uutisten seu- 
raamisesta aidosti kysytään lukijoilta ja keskustellaan heidän kanssaan. 

Pyrkimyksemme on lisätä yleisöä koskevaa ymmärrystä konkreettisesti 
tutkimalla paitsi sanomalehtien tuottaman verkon uutisvirran ja digitaalisen 
näköislehden myös paperille painetun sanomalehden lukemista. Tälle löytyy 
perustelu ensinnäkin jo mediatalouden realiteeteista, joita tarkasteltiin edel- 
lisessä luvussa. Suomalaisista sanomalehdistä merkittävä osa saa yhä tulonsa 
paperilehdistä ja huomattavan iso osa lukijoista lukee edelleen painettua leh- 
teä. Toiseksi tämä hanke pyrkii osallistumaan metodologiseen keskusteluun 
yleisötutkimuksen erilaisten lähestymistapojen välisistä suhteista. 

Vaikka yleisöllä on taloudellinen merkitys journalismille, yleisön toiminta 
ei palaudu vain talouteen. Yleisö ei ole olemassa lehtiä varten, vaan lehdet 
ovat olemassa yleisöä varten. Tästä syystä on tärkeää tietää, miten lukijat itse 
kuvaavat lehden lukemistaan ja millaisia merkityksiä he sille antavat. Tällä 
tiedolla on epäilemättä taloudellista merkitystä, vaikka talouden pohtiminen 
ei ole tässä tutkimuksessa kovin keskeisesti esillä. 

4 
Tutkimusasetelma 


Kaksi lehteä, kaksi kaupunkia, kaksi maakuntaa 


Kuten journalismin tutkija Jaana Hujanen huomautti aikoinaan, ”suomalai- 
sissa tutkimuksissa alueelliset viestimet, kuten maakuntalehdet, ovat rajau- 
tuneet varsin usein aineistojen ulkopuolelle” (J. Hujanen 2000, 21). Vaikka 
huomion esittämisestä on jo runsaat kaksi vuosikymmentä, tilanne ei ole 
ratkaisevasti muuttunut. Kun tutkimus puhuu yleisöstä ja mediasta, se ei 
välttämättä tarkoita maakuntien yleisöä ja medioita. Journalismin ja median 
tutkimus samoin kuin yleisötutkimus näyttävät usein keskittävän huomionsa 
valtakunnalliseen mediaan, viime vuosina nimenomaan valtakunnallisesti 
leviävään verkkomediaan. 

Yksi syy tähän lienee eräänlainen suuruuden harha: Yleisen kiinnostuk- 
sen pohjalta tuntuu tähdelliseltä tutkia nimenomaan laajimmin leviävää me- 
diaa ja sen yleisöä. Toinen syy voi olla tutkijoiden oma kokemuspiiri, jossa 
valtakunnallisella medialla on usein keskeinen paikka. Tällöin unohtuu, että 
digitaalisella aikakaudella kaikki media on ”valtakunnallista” ja saatavilla lu- 
kijan sijainnista riippumatta (Hellman 2022a, 9). 

Oma osuutensa vinoumaan on tutkimuspolitiikalla. Maakunnallisella tai 
paikallisella tasolla toimivilla mediataloilla ei ole useinkaan taloudellista int- 
ressiä rahoittaa yliopistoissa tehtävää tutkimusta. Vastaavasti muut tutkimuk- 
sen rahoittajat voivat pitää maakunnallista ja paikallista mediaa marginaali- 

sina tutkimuskohteina. Sama ongelma on havaittu Suomen ja Pohjoismaiden 
ulkopuolella (Wahl-Jorgensen 2019, 165). Tutkimuspoliittiset realiteetit rajaa- 
vat siten tutkijoiden vapautta ja ohjaavat näitä tutkimaan pikemminkin me- 
diakentän uusia ilmiöitä kuin tarkastelemaan sen vakiintuneempia muotoja, 
kuten maakunta- tai paikallislehtiä. 

Suomalaista sanomalehdistöä luonnehtii nimenomaan sen alueellinen 
kirjo, ei niinkään valtakunnallisuus. Vuosituhannen vaihteessa esitetty lau- 
suma, jonka mukaan ”Suomessa sanomalehdistön selkärangan rakentavat 
alueelliset sanomalehdet” (J. Hujanen 2000, 32), pitää edelleen paikkansa, 
olkoonkin, että Helsingissä ilmestyvien lehtien merkitys on kasvanut. Val- 
takunnallisiksi luokiteltavat Ilta-Sanomat, Iltalehti, Helsingin Sanomat ja 
Kauppalehti keräävät yhdessä runsaan neljänneksen koko lehdistön levikistä 
ja kaksi viidesosaa nettomyynnistä. Uudenmaan lisäksi Manner-Suomessa on 
kuitenkin 17 muuta maakuntaa ja niistä jokaisessa keskuskaupunki, jossa il- 
mestyy alueellinen ykköslehti. Maakuntien ykköslehdet keräävät kolmannek- 
sen koko lehdistön sekä levikistä että nettomyynnista.* Lisäksi maakunnissa 
on pienempiä kaupunkeja ja kuntia, joissa ilmestyy päivä- tai paikallislehtiä. 
Pääkaupungin valtakunnallinen media, saati lehdistö, ei ole koko totuus suo- 
malaisesta mediasta. 

Tämä tutkimus pyrkii osaltaan korjaamaan tutkimuksessa vallitsevaa vi- 
noumaa kohdistamalla katseen nimenomaan maakuntalehtiin ja niiden lu- 
kijoihin. Emme oleta, että nämä edustaisivat jotenkin ”todenmukaisempaa” 
kuvaa sanomalehtien lukijoista, mutta on syytä olettaa, että heidän suhteensa 
sanomalehteen on jossain määrin toisenlainen kuin helsinkiläisen lukijan, 
joka seuraa todennäköisimmin valtakunnallisia ja resursseiltaan maakun- 
talehtiä suurempia välineitä, kuten Helsingin Sanomia ja iltapäivälehtiä. On 
mahdollista, että maakuntalehteä luetaan eri tavoin kuin valtakunnallista 
mediaa, sillä maakuntalehdistö on aiemman tutkimuksen perusteella omak- 
sunut erityisen alueellisen tehtävän ja tavan toteuttaa sitä (esim. J. Hujanen 
2000; Kärki 2003; Moring 2000). 


4 Levikkia ja nettomyyntiä koskevat tiedot on laskettu ja osin estimoitu Suomen Lehdistön jul- 
kaisemasta tilastoaineistosta (ks. Hellman 2021 ja 2022a). Nettomyynti tarkoittaa levikki- ja ilmoi- 
tustuottojen arvonlisäverotonta summaa. 

Tutkimukseen haettiin nimenomaan kahta maakuntalehteä, koska etsim- 
me lukijoita, joille siirtymä digitaaliseen uutismaailmaan ei olisi vielä yhtä 
selvä ja valtavirtainen kuin vaikkapa Helsingin Sanomien tai iltapäivälehti- 
en lukijoilla. Valitut lehdet ovat tutkimuksen kannalta otollisia, koska sekä 
vuonna 1878 perustettu Hämeen Sanomat että vuonna 1874 perustettu Kar- 
jalainen ovat keskisuuria oman alueensa perinteisiä ykköslehtiä, mutta ne 
ilmestyvät eri puolilla Suomea, edellinen Kanta-Hämeessä, jälkimmäinen 
Pohjois-Karjalassa. 

Molempia tilataan ja luetaan paitsi ilmestymiskaupungeissaan myös ym- 
päröivällä talousalueella, mutta kumpikin lehti on yhä hyvin riippuvainen 
painetun version levikistä ja lukijoista. Hämeen Sanomien tilaajista 20 pro- 
senttia ja Karjalaisen tilaajista 17 prosenttia valitsi vuonna 2021 lehden pel- 
kän digitaalisen version. Karjalaisen kokonaistavoittavuus tilattuun levikkiin 
nähden on suhteellisesti selvästi suurempi kuin Hämeen Sanomien, vaikka 
senkin yhdistelmätilaajista vasta hieman yli puolet oli vuonna 2022 aktivoi- 
nut käyttäjätunnuksensa. 

Digisiirtymän ajankohtaisuudesta lehdille kertoo se, että Karjalaisen toi- 
mituksessa tehtiin vuosina 2019-2020 aktiivisesti toimintatutkimusta, jonka 
tarkoituksena oli edistää lehden digitaalista strategiaa. Hankkeessa tehtiin 
haastatteluja ja kyselyjä toimituksen piirissä sekä havainnoitiin sen työs- 
kentelytapoja ja toimintakulttuuria. Tutkimus dokumentoi rehellisesti sekä 
lehden onnistumisia että epäonnistumisia, samoin kuin toimituksen välillä 
ristiriitaista suhtautumista haluttuun muutokseen toimia ”digi edellä”. (Ks. 
M. Heinonen 2021.) 


Taulukko 1. Tutkimukseen osallistuneet lehdet 


Muuttuja Hämeen Sanomat Karjalainen 
Lehtitalo/konserni Keskisuomalainen Oyj | Punamusta Media Oyj 
Ilmestymiskerrat viikossa (2022) 7 7 

Kokonaislevikki (2021) 17 000 27 500 

Digi only -tilausten osuus (2021) 20 % 17% 

Painetun lehden lukijamäärä (2021) 42 000 69 000 
Kokonaistavoittavuus (2021) 84 000 160 000 


Lähde: Media Audit Finland 2021 (tavoittavuus); Pasi Koivumaan haastattelu 2.2.2022 ja Tuulia 
Viitasen haastattelu 25.1.2022 (levikki); Uutismedian liitto 2022a (omistus, ilmestymiskerrat). 

Sekä Hämeen Sanomien että Karjalaisen emoyhtiöt ovat pörssissä, mutta 
muutoin ne ovat varsin erilaisia. Hämeen Sanomat siirtyi tutkimuksen aineis- 
tonkeruuvaiheessa, syksyllä 2021, osaksi Keskisuomalainen Oyj:n konsernia. 
Aiemmin Hämeen Sanomia kustantanut yhtiö oli osa hämeenlinnalaista 
Aina Group -konsernia ja ollut paikallisten yritysten ja perheiden omistuk- 
sessa. Uuden omistajakonsernin Keskisuomalaisen omistus on hyvin hajaan- 
tunut, mutta yhtiön suurimpiin osakkeenomistajiin kuuluvat mediatalon hal- 
lituksen puheenjohtaja Vesa-Pekka Kangaskorpi ja hänen sukunsa. Konserni 
toimii valtakunnallisesti, ja lehtien määrässä laskettuna Keskisuomalainen 
on maan johtava ketju, johon kuului syksyllä 2021 kaikkiaan seitsemän maa- 
kunnallista ykköslehteä, nelisenkymmentä pienempää päivä- tai paikallisleh- 
teä sekä yli 20 kaupunkilehteä. Konsernin liikevaihto vuonna 2021 oli 212 
miljoonaa euroa. (Keskisuomalainen 2022.) 

Karjalainen kuuluu Punamusta Media Oyj -konserniin, joka julkaisee 
lisäksi kaikkiaan kuutta paikallislehteä sekä Joensuun talousalueen ainoaa 
ilmaisjakelulehteä. Konsernin taustalla on perinteikäs pohjoiskarjalainen 
kirjapaino- ja lehtitalo, jonka pääomistajana on aiemmin autoliikkeistään 
tunnettu Laakkosen suku. Viime vuosina Punamusta Media on laajentanut 
erityisesti paino- ja digitaalista liiketoimintaansa kotimaakuntansa ulko- 
puolelle, mutta toistaiseksi sitä voidaan pitää lähinnä alueellisena toimijana. 
Konsernin liikevaihto vuonna 2021 oli 106 miljoonaa euroa. Karjalaisella on 
sidoksia Keskisuomalainen-konserniin, sillä se on yksi Keskisuomalaisen hal- 
litseman Väli-Suomen Media Oy:n osakkaista ja omistaa sen kautta pienen 
siivun Keskisuomalaisesta. (Punamusta Media 2022.) 

Hämeenlinnalla ja Joensuulla lehtien ilmestymispaikkoina ja maakun- 
tiensa keskuskaupunkeina on paljon yhteistä, mutta niiden asemassa on myös 
selviä eroja. Hämeenlinna on asukasluvultaan ja pinta-alaltaan Joensuuta hi- 
venen pienempi. Se on entisen Hämeen läänin pääkaupunki, mutta nykyisin 
enää Kanta-Hämeen keskus. Viime vuosikymmenten alueliitosten ansiosta 
Hämeenlinnan pinta-ala on moninkertaistunut. Keskustaajaman rinnalla 
kaupungissa on monta entistä kuntakeskusta, jotka ovat varsin elinvoimaisia. 

Liikenteellisesti Hämeenlinna on eteläisen Suomen maantieteellises- 
sä keskustassa, josta sekä Helsinkiin että Tampereelle pääsee nopeasti joko 
moottoritietä pitkin tai junalla, vaikka entistä harvempi juna pysähtyy enää 

kaupungissa. Kaupunginvaltuustossa kokoomuksella ja sosialidemokraateil- 
la on yhtä monta paikkaa, kolmanneksi suurin puolue on perussuomalaiset. 
Hämeenlinna tunnetaan perinteisesti koulu-, hallinto- ja varuskuntakaupun- 
kina. Hämeenlinna on Hämeen ammattikorkeakoulun keskuspaikka. 

Joensuu on Hämeenlinnaa selvemmin oman maakuntansa johtava kasvu- 
keskus. Sen väkiluku on kasvanut 2010-luvulla maltillisesti viidellä prosen- 
tilla, mutta selvästi voimakkaammin kuin Hämeenlinnan. Kuluvan vuositu- 
hannen aikana tehtyjen alueliitosten jälkeen Joensuun alue on laajentunut, 
mutta sen väestöstä lähes 80 prosenttia asuu keskustataajamassa. Joensuussa 
on lentokenttä, mutta junayhteydet muuhun maahan ovat viime aikoina har- 
ventuneet. Kaupunginvaltuuston suurin puolue on sosialidemokraatit, toisek- 
si suurin on keskusta, kolmanneksi suurin kokoomus. Joensuun elinkeinoelä- 
mä on palvelupainotteinen. Muun muassa Itä-Suomen yliopiston kampuksen 
ansiosta kaupungissa on yli 20 000 opiskelijaa, asukaslukuun nähden eniten 
Suomessa, mikä selittää osin kaupungin alhaista työllisyysastetta. 


Taulukko 2. Hämeenlinna ja Joensuu vertailussa 


Muuttuja Hämeenlinna Joensuu 
Asukasluku (2020) 67 848 76 935 
Asukasluvun muutos 2010-2020 (%) +1,5 +5,0 
Osuus maakunnan väestöstä (%, 2020) 39,8 47,0 
Kotitalouksien määrä (2020) 35 342 41 899 
Työllisyysaste (%, 2019) 11,7 63,2 
Maapinta-ala (km2) 2 032 2 382 
Keskustaajamassa asuvien osuus (%, 2019) 14,7 79,7 
Palvelujen työpaikkojen osuus (%) 75,3 TTA 


Lähde: Tilastokeskus 2022. 


Maakunnat eroavat toisistaan sanomalehtitarjonnaltaan. Vaikka mo- 
lemmat lehdet ovat alueidensa ykköslehtiä, ne eivät ole samassa asemassa 
maakuntansa johtavina ääninä. Pohjois-Karjalassa ilmestyy kaikkiaan kym- 
menen sanomalehteä, mutta Karjalainen on maakuntansa ainoa päivälehti. 
Koska muut ovat kerran tai kahdesti viikossa ilmestyviä paikallislehtiä, yk- 
köslehdellä on lukijoita koko laajan maakunnan kaikissa kolmessa seutukun- 
nassa. 

Kanta-Häme on moninapainen maakunta, jossa ilmestyy viisi sanoma- 
lehteä. Niistä kaksi on päivälehtiä. Hämeen Sanomat on käytännössä vain 
Hämeenlinnan seutukunnan ykköslehti. Forssan seudulla luetaan enemmän 
Forssan Lehteä, Riihimäen seudulla taas Hyvinkäällä, naapurimaakunnan 
puolella, ilmestyvää Aamupostia. Forssan Lehti oli vuodesta 2013 Hämeen 
Sanomat Oy:n omistuksessa. Samana vuonna Aamuposti siirtyi Keskisuo- 
malainen Oyj:n omistukseen. Vuodesta 2021 kaikki kolme päivälehteä ovat 
olleet Keskisuomalainen-konsernin omistamia, samoin kaksi maakunnan 
kolmesta paikallislehdestä. 


Taulukko 3. Kanta-Häme ja Pohjois-Karjala vertailussa 


Muuttuja Kanta-Häme | Pohjois-Karjala 
Asukasluku (2020) 170 577 163 537 
Asukasluvun muutos 2010-2020 (%) -1,9 -1,5 
Kotitalouksien maara (2020) 86 332 85 861 
Kotitalouksien maaran muutos 2010-2020 (%) +4,6 +6,5 
Maapinta-ala (km2) 5509 17 761 
BKT asukasta kohden (€, 2019) 30 191 29 025 
Maakunnassa ilmestyviä sanomalehtiä (kpl, 2021) 5 10 
„joista päivälehtiä 2 1 
Sanomalehdistön kokonaislevikki (kpl, 2020) 34 250 70 760 
Sanomalehdistön kokonaisnettomyynti (000 €, 2020) 17 216 23 822 
Sanomalehtien ilmoitusmyynti (000 €, 2020) 7 759 11 264 


Lähde: Tilastokeskus 2022 (väestö, BKT ja pinta-ala); Hellman 2022a (lehdistö). 


Sanomalehtien erilainen asema maakunnissa heijastuu niiden levikkiin 
ja nettomyyntiin. Vaikka Kanta-Hämeessä on hieman enemmän asukkaita 
ja kotitalouksia kuin Pohjois-Karjalassa, maakunnan lehtien yhteenlaskettu 
levikki vuonna 2021 oli vain puolet Pohjois-Karjalan lehtien levikistä, net- 
tomyynti vajaat kolme neljäsosaa Pohjois-Karjalan lehtien nettomyynnistä. 
Tästä erosta osan selittää se, että Aamupostin luvut on laskettu Uudenmaan 
lehtiin. Koska Hämeenlinnasta pendelöidään paljon töissä pääkaupunkiseu- 
dulla, monet lukenevat Helsingissä ilmestyviä lehtiä. 

Levikin perusteella Karjalainen tavoitti vuonna 2020 joka kolmannen 
kodin Pohjois-Karjalassa, mutta Hämeen Sanomat vain joka viidennen Kan- 
ta-Hämeen kotitalouksista. Kun Karjalaisen lukijakunta muodostuu maan- 

tieteellisesti paljon laajemmalta alueelta kuin Hämeen Sanomien, sillä voi olla 
seurausta myös lehtien sisältöön ja lukijoiden lehteen asettamiin odotuksiin. 
Maakunnan alueellinen koko selittää osaltaan Pohjois-Karjalan paikallis- 
lehtien suuren määrän. Pohjois-Karjalassa sanomalehtien kokonaislevikistä 
lähes puolet tulee paikallislehdistä, Kanta-Hämeessä vain runsas viidennes." 


Tutkimusjoukon rekrytointi 


Tutkimuksen empiirisenä aineiston muodostavat yleisöhaastattelut, joihin 
otti osaa Karjalaisen ja Hämeen Sanomien lukijoita. Molemmat lehtitalot 
avustivat haastateltavien rekrytoinnissa julkaisemalla hankkeesta tietoa pa- 
perilehdessä ja verkkosivullaan sekä lähettämällä aiheesta sähköpostia tilaa- 
jilleen. Ennakkomainonnan tuloksena tutkijat saivat lähes 200 yhteydenot- 
toa, mutta tutkimusresurssien niukkuuden takia kaikkia ilmoittautuneita ei 
voitu ottaa mukaan tutkimukseen. 

Osallistujien valikoimiseksi lähetimme kaikille ilmoittautuneille kyse- 
lyn, jossa selvitimme heidän taustatietojaan sekä sitä, minkä käyttöliittymien 
kautta he sanomalehteä lukevat. Yli kaksi kolmasosaa kyselyyn vastanneista 
osoittautui ”hybridilukijoiksi”, eli he saattoivat tilanteesta riippuen lukea leh- 
teä vähintään kahdessa eri olomuodossa, eli esimerkiksi sekä painettua lehteä 
että digitaalista näköislehteä tai verkkolehdessä julkaistavaa uutisvirtaa. 

Pelkän paperilehden lukijoita joukossa oli alle viidennes. Moni aiemmin 
vain painettua sanomalehteä lukenut oli korvannut paperisen lehden näköis- 
lehdellä, mutta yhtään yksinomaan verkkolehden varassa olevaa lukijaa ei 
vastausten perusteella löytynyt. 

Mahdollisimman monipuolisen tutkimusjoukon muodostamiseksi va- 
likoimme osallistujia erilaisten sosiodemografisten taustamuuttujien (ikä, 
sukupuoli, koulutustaso, ammatti jne.) perusteella. Karjalaisen lukijoita haas- 
tateltavia valikoitui yhteensä 15, joista kolmea haastateltiin kahdella kierrok- 
sella. Hämeen Sanomien lukijoita tutkimuksen osallistui 34 kappaletta. Alu- 


5 Laskelmat perustuvat lehtien estimoituun levikkiin (ks. Hellman 2021 ja 2022a). 

eellinen ero osallistujien lukumäärässä selittyy sillä, että yhteydenottoja tuli 
huomattavasti enemmän Hämeen Sanomien kuin Karjalaisen lukijoilta. 

Kokonaisuudessaan empiiriseen tutkimukseen osallistui 49 lukijaa. Haas- 
tateltavien keski-ikä oli 49 vuotta. Nuorin osallistuja oli 16-vuotias ja vanhin 
74-vuotias. Osallistujista lähes kaksi kolmannesta oli naisia (31) ja hiukan yli 
kolmannes miehiä (18). Työssäkäyviä oli 24, eläkeläisiä 19, työttömiä kaksi, 
yrittäjiä kaksi ja opiskelijoita yksi. Osallistujista 29 ilmoitti korkeimmaksi 
koulutusasteekseen korkeakoulun, kymmenen opistotason, viisi ammatti- 
koulun ja viisi peruskoulun, kansakoulun tai keskikoulun. Tutkimusjoukossa 
on enemmän naisia ja varttuneita lukijoita kuin väestössä keskimäärin. Kor- 
keakoulutason koulutetut ovat aineistossa yliedustettuina. 

Koska tutkimusjoukko poimittiin lukijoiden omien ilmoittautumisien 
perusteella, on olemassa vaara, että se olisi systemaattisesti vääristynyt taval- 
la, joka vaikuttaa tulosten validiteettiin. Itserekrytoinnin vaikutus näkynee 
esimerkiksi siinä, että korkeakoulutettujen osuus haastatelluista oli peräti 59 
prosenttia ja että tutkimusjoukossa oli vain yksi alle 30-vuotias. Koska nämä 
ongelmat olivat etukäteen tiedossa eikä niihin ollut tarjolla työekonomista 
ratkaisua, emme tavoitelleet aineiston keräämisessä tilastollista edustavuutta. 
Analysoidessamme lehden lukemisen tapoja olemme pyrkineet tarkkuuteen 
oman tutkimusjoukkomme puitteissa emmekä tee sen pohjalta laajoja yleis- 
tyksiä. 

Tutkimuksen päätehtävä oli selvittää laadullisesti, millaisia sanomalehden 
lukutapoja sen eri julkaisualustat tuottavat. Kahdessa eri maakunnassa asu- 
vista sanomalehden lukijoista koostuva joukko tuottaa laadullisen tutkimuk- 
sen tarpeisiin riittävän kattavan näytteen lehden lukemisen erilaisista tavoista 
ja käytännöistä. Tutkimusjoukon mahdollinen vääristymä ei mielestämme 
merkittävästi heikennä tutkimuksen antia. 

Lukijahaastatteluiden lisäksi tutkimusta varten haastateltiin molempien 
lehtien päätoimittajat. Karjalaisen päätoimittaja Pasi Koivumaa on myös leh- 
tiyhtiön toimitusjohtaja. Hämeen Sanomien Tuulia Viitanen puolestaan siir- 
tyi tehtäväänsä vasta omistajanvaihdoksen jälkeen ja toimi haastatteluja teh- 
täessä virkaatekevänä päätoimittajana. Hänet nimitettiin lehden vastaavaksi 
päätoimittajaksi toukokuussa 2022 (Erho 2022, 22). 

Haastattelujen toteutus 


Tutkimukseen osallistuneita haastateltiin sekä ryhmissä että yksitellen, ja 
muutamia jopa kahteen kertaan. Yleisöhaastattelut toteutettiin koronaepi- 
demian aikana syys-marraskuussa vuonna 2021, päätoimittajien haastattelut 
ajoittuivat tammi-helmikuuhun 2022. Koska tutkimuksessa ei haluttu asettaa 
osallistujia alttiiksi koronatartunnoille, kaikki haastattelut toteutettiin etäyh- 
teydellä videopuhelupalvelu Zoomissa ja Teamsissa. Haastattelujen tekemi- 
sen aikoihin koronapandemiaa oli eletty jo puolentoista vuoden ajan, ja sen 
kuluessa etätyöskentelystä sekä kontaktien välttämisestä oli tullut monille 
arkipäivää. Näin ollen videopuhelupalveluiden käyttäminen oli useimmille 
osallistujille tuttua. Haastattelujen toteutustapa rajasi tutkimuksen ulkopuo- 
lelle ihmiset, jotka eivät käytä lainkaan internetiä tai joilla ei ollut käytössään 
riittävää yhteyttä verkkoon. 

Yleisöä koskevaa empiiristä aineistoa kokosimme kahdessa vaiheessa. 
Ensimmäisellä kierroksella haastattelimme ihmisiä yleisesti heidän median- 
käytöstään kolmen neljän hengen ryhmissä (N = 28). Ryhmähaastattelut 
olivat varsin vapaamuotoisia ja väljästi teemoitettuja, ja niiden tehtävänä oli 
ennen muuta muodostaa kokonaiskäsitys haastateltavien suhteesta mediaan 
ja omaan maakuntalehteensä. Haastatteluissa pureuduttiin osallistujien 
mediankäytön historiaan ja pyydettiin heitä jakamaan muistikuviaan siitä, 
miten heidän suhteensa journalismiin oli syntynyt, miten se on muuttunut 
vuosien mittaan sekä miten he uskovat oman mediankäyttönsä kehittyvän 
tulevaisuudessa. Olennaista haastatteluissa oli tarjota osallistujille mahdol- 
lisuus jakaa keskenään median käyttöä koskevia muistojaan ja arvioida yh- 
dessä median muutosten vaikutuksia sekä omassa elämässä että laajemmin 
yhteiskunnassa. 

Toisessa vaiheessa haastattelimme osallistujia yksitellen ja keskityimme 
tarkastelemaan heidän tapojaan lukea maakuntalehteä eri alustoilta. Tämä 
haastattelukierros oli edellistä tiukemmin rajattu ja siinä keskityttiin erik- 
seen painetun sanomalehden (N = 12), digitaalisen näköislehden (N = 6) ja 
verkkolehden lukemiseen (N = 6). Yhteensä lehden lukemista tarkastelevia 
haastatteluja tehtiin 24 kappaletta. 

Taulukko 4. Haastateltavien määrä tutkimuksen eri vaiheissa 


Haastattelut Karjalainen | Hämeen Sanomat Yhteensä 
Mediankulutus 8 20 28 
Paperilehden lukeminen 5 7 12 
Näköislehden lukeminen 3 3 6 
Verkkolehden lukeminen 2 4 6 
Haastatteluja yhteensä (n) 18 34 52 


Selitys: Osallistujista osa haastateltiin kahdesti. 


Haastattelujen tekemistä sekä niiden analysointia ja raportointia varten 
on pyydetty osallistujilta suostumus etukäteen. Yksityisyyden varmistami- 
seksi emme käytä tutkimuksen tuloksista raportoitaessa haastateltavista hei- 
dän oikeita nimiään. Pseudonyymin lisäksi haastateltavista kerrotaan heidän 
ikänsä haastatteluhetkellä. Haastattelujen keskeinen sisältö litteroitiin. Litte- 
rointivaiheessa käytetyt sitaatit on kirjattu sanatarkasti, mutta raportointi- 
vaiheessa niitä on tiivistetty luettavuuden parantamiseksi. 

Myös päätoimittajien haastattelut olivat muodoltaan varsin vapaita ja väl- 
jästi teemoitettuja. Niissä kartoitettiin lehtien johdon näkemyksiä digisiirty- 
män etenemisestä lehdessä erityisesti lukijasuhteen kannalta sekä toimituksen 
ja markkinoinnin toimenpiteitä digisiirtymän edistämiseksi. Päätoimittajat 
esiintyvät raportissa yhteisen sopimuksen mukaisesti omilla nimillään. 


Obsläs-menetelmän soveltaminen 


Lukemisen analysoinnissa olemme hyödyntäneet ns. obsläs-lähtöistä tutki- 
musotetta (ks. Miettinen 1980), joka on alun perin kehitetty painetun lehden 
lukemisen tutkimukseen mutta jota on käytetty myös näköislehden lukemi- 
sessa (von Krogh ja Andersson 2016). Verkkolehden jatkuvasti päivittyvän 
uutistarjonnan, siis niin sanotun uutisfiidin, analysoimiseksi olemme kehi- 
telleet obsläsin pohjalta erityisiä tutkimusmetodeja kansainvälisten esimerk- 
kien pohjalta (Costera Meijer ja Groot Kormelink 2021). 

Lehden lukemisen tapoja koskevat yksilöhaastattelut strukturoitiin ryh- 
mähaastatteluja tarkemmin, ja ne täyttivät teemahaastattelun tunnusmerkit 
(Eskola ja Suoranta 2008, 86). Obsläs-tutkimusote istui luontevasti haastatte- 

lutilanteisiin ja niiden analysointiin. Menetelmän nimi muodostuu ruotsin- 
kielisistä sanoista ”observera” ja ”läsa” eli ”havainnoi” ja ”lue”. Sitä kehiteltiin 
erityisesti 1970-luvulla Ruotsissa, ja Suomessa sitä on soveltanut muun muas- 
sa Jorma Miettinen väitöskirjassaan Sanomalehtien lukeminen. 

Obsläs-yleisötutkimuksessa tutkija menee sanomalehden lukijan kotiin, 
jossa tutkija ja lukija käyvät saman tai edeltävän päivän lehden yhdessä läpi 
sivu kerrallaan. Haastattelun kuluessa lukija kertoo tutkijalle, miten hän 
yleensä lukee lehteä ja tekee samaan aikaan merkintöjä lukemisen kohteena 
olevaan lehden numeroon. Merkintöjen tarkoituksena on jäljittää, mitä juttu- 
ja haastateltava valitsee luettavakseen, missä järjestyksessä hän niitä lukee ja 
kuinka pitkälle jutun lukemisessa edetään (Miettinen 1980, 51-52). Haastat- 
telun kuluessa lukija kuvaa valintojaan tutkijalle ja avaa niiden perusteluja. 

Tällä vuosituhannella obsläs-menetelmää ovat hyödyntäneet muun muas- 
sa Torbjörn von Krogh ja Ulrika Andersson (2016). Aiemmista tutkimuksista 
poiketen he toteuttivat tutkimuksensa puhelimitse, jolloin tutkimusaineis- 
to tuotettiin vain äänen muodossa. Tässä tutkimuksessa sovellettiin jossain 
määrin heidän tutkimusstrategiaansa, mutta haastattelujen toteuttamisessa 
päädyimme käyttämään videoyhteyttä. 

Koska tutkimuksemme ei tähdännyt lukemisen määrälliseen analyysiin, 
meitä kiinnostivat haastateltavien omat lukemistapojensa kuvaukset, luku- 
valintojen perustelut ja luettuihin teksteihin liittyvät kommentit. Näin obs- 
läs-lähestymistavassa korostuivat lukemisen laadulliset puolet, ja se lähestyi 
psykologiassa, käännöstieteessä ja monissa yhteiskuntatieteissä käytettyä 
protokolla-analyysiä. Siinä tutkija antaa haastateltavalle tietyn tehtävän ja 
pyytää haastateltavaa kertomaan ääneen, miten hän tehtävää toteuttaessaan 
havaitsee, tulkitsee tai päättelee asioita, sekä esittää tarvittaessa avoimia tar- 
kentavia kysymyksiä (Ericsson ja Simon 1993). Protokollalähestymistapaa 
kutsutaankin usein ääneenajattelumenetelmäksi (thinking aloud) (Fonteyn, 
Guipers ja Grope 1993). 

Protokolla-analyysiä on käytetty myös laadullisessa mediatutkimuksessa 
(esim. Groot Kormelink ja Costera Meijer 2018; O'Brien, Freund ja Westman 
2014). Omassa tutkimuksessamme haastateltavalle annettuna tehtävänä oli 
sanomalehden lukeminen kulloiseltakin alustalta, ja tutkimustilanteessa lu- 

kijaa pyydettiin selostamaan ja selittämään omia lukukäytäntöjään ja luke- 
misvalintojaan. 

Koska empiiriset tutkimuskysymykset ja niihin annetut vastaukset oli- 
vat hyvin konkreettisia ja arkisia, luontevinta olisi ollut toteuttaa haastattelut 
kasvokkaistapaamisina haastateltaville tutussa ympäristössä. Kuten edellä 
todettiin, tästä vaihtoehdosta luovuttiin koronapandemian takia. Etähaastat- 
telut olisi ollut mahdollista tehdä puhelimitse, mutta tämä olisi kaventanut 
tutkijan ja haastateltavan välille muodostuvaa vuorovaikutusta sekä rajannut 
haastattelutilanteeseen liittyvän sanattoman viestinnän tutkimusaineiston 
ulkopuolelle. Se olisi voinut vaarantaa laadullisen tutkimuksen sujuvuutta, 
kaventanut haastattelun yhteydessä tehtäviä havaintoja ja siten lisännyt vääri- 
nymmärrysten riskiä analyysivaiheessa. (Ikonen 2017.) 

Etäyhteydellä toteutetut videohaastattelut osoittautuivat molemmissa 
suhteissa toimivaksi korvikkeeksi paikan päälle tehtäville haastatteluille. Vi- 
deoyhteys tuntui tukevan luottamuksellisen keskusteluilmapiirin syntymistä. 
Samalla se tarjosi mahdollisuuden tallentaa haastattelutilanteet audiovisuaa- 
liseen muotoon, joka oli suoraan analysoitavissa. Tallenne syntyi automaatti- 
sesti, ja aineiston systemaattinen tarkastelu sujui huomattavan nopeasti, kun 
videotallenteet olivat helposti katsottavissa ja verrattavissa toisiinsa. 

Visuaaliset tallenteet osoittautuivat analyysivaiheessa erityisen antoisik- 
si siinä, että ne helpottivat lehden lukemiseen liittyvän sanattoman viestin- 
nän huomioon ottamista. Videoaineisto toi tekstimuotoon litteroitua haas- 
tatteluaineistoa selvemmin esiin, että sanomalehti saattaa niin vihastuttaa, 
ilostuttaa kuin liikuttaa lukijoita. Koska haastatteluaineiston analysointiin 
osallistui useampi tutkija, kuvan ja äänen tarkasteleminen samanaikaisesti 
helpotti haastattelutilanteen ymmärtämistä, mikä paransi havaintojen ja tul- 
kintojen validiteettia. 

Pyrimme siis omissa tutkimushaastatteluissamme pääsemään mahdol- 
lisimman lähelle obsläs-menetelmässä tavoiteltua tutkimusasetelmaa. Video- 
yhteyden luomisen ja lämmittelykysymysten jälkeen osallistujaa pyydettiin 
ottamaan eteensä painettu sanomalehti ja kynä. Tämän jälkeen haastatelta- 
vaa pyydettiin käymään lähiaikoina lukemansa lehden numero läpi ja mer- 
kitsemään kynällä, mihin sisältöihin hän oli kiinnittänyt huomionsa. Haas- 
tateltavaa pyydettiin kertomaan, mitä juttuja tai uutisia hän oli lukenut ja 

kuinka pitkälle hän oli kunkin lukemisessa edennyt. Keskustelua jatkettiin 
pyytämällä lukijaa ajattelemaan ääneen, mitä hän jutuista havainnoi. Haas- 
tateltavaa rohkaistiin kirjaamaan kynällä tai tussilla havaintojaan puheena 
olleeseen lehteen. 

Koska tutkija ja haastateltava eivät olleet samassa tilassa, tutkija oli haas- 
tattelutilanteessa paljolti lukijan kertoman varassa. Ymmärtääkseen tilannet- 
ta paremmin hän saattoi esittää haasteltavalle lisäkysymyksiä: ”Mitä muistat 
tuosta jutusta ja mitä ajattelit siitä?” tai ”Miksi et lukenut tuota juttua (lain- 
kaan/loppuun?)”. Keskustelun helpottamiseksi haastateltava saattoi nostaa 
lehden pöydältä ja tuoda sitä lähelle tietokoneen kameraa, jotta tutkija saisi 
paremman käsityksen siitä, mistä asiasta haastateltava kulloinkin puhui. 

Jokaisesta haastattelusta saatiin empiiriseksi tutkimusaineistoksi video, 
johon oli tallentunut sekä haastattelupuhetta että liikkuvaa kuvaa haastatte- 
lutilanteesta. Tämän lisäksi haastateltavaa pyydettiin lähettämään haastatte- 
lussa puheena olleen painetun sanomalehden numero tutkijalle postitse. Näin 
ollen analyysivaiheessa haastateltavan lehteen tekemiä merkintöjä voitiin 
käyttää videotallenteen rinnalla referenssiaineistona (ks. kuva 1). 


KESÄLAHTI 
Maastopalo puhals Pata 
= promillea Mies oli myös ajokiel- 
Pram li myös ajokiel 


saialkunsa 


Kuva 1. Paula, 59, on ympyröinyt 
Karjalaisen paperilehdestä useiden 
A = lyhyiden juttujen otsikoita ja juttujen 
leipäteksteistä kohtia, jotka hän on 


Poliisi tutkii tapausta törkeänä 
Pelastuslaitos sammutti Ksäah- von kuljettamisena okeudetta, 
della sunnuntaina ma: = 


Lenkkeilijä oli huomannut! hint. ane kaikille nasoman maksut- 


| ten 7 a lukenut tai joihin han on kiinnittänyt 
sine yön. 4 “rol ysl e * huomiota. Lisäksi han oli lisännyt 
län ilmoituksen ja jäi tillä on mahdollista muun muassa + . 
pasar pelastsitotsen Nanan maa pel aa plop kuten len. ; mukaan kommentteja lukemisestaan. 
s Pelsen usatoksen mukaan palo Kajaani E VT poot dyä. N . i N A H 
= a m E vana Esimerkiksi yhden jutun hän kertoi 
tulenteko vaati ainamaanomista- alueella jorsarajotusonga =” Myöskuntosalonyls vuoti lukeneensa tarkasti, kun taas 
jan luv; kilometriä tunnissa. Kuljettaja oli den vapaassa käytössä. - ‘6 M . 
a eres ts fants aerate toisesta jutusta han huomasi, 
Poliisi määräsi kuljettajan Areenan henkilökunta muis- = 9, ” 
Väliaikaiseen ajokieltoon jatätä  tuttaakin ottamaan mukaan että se koski ”tuttua seutua”. 


epäillään törkeästä enneturva- tarvittavat mailat ja pallot. Myös 
rante 


lisuuden vaar sisäjalkineet tulee olla. 
Kuljettaja o/17- Kyseisenä ajankohtana areenas- 
mies ja saanut ajokorttinsa, sa on myös joitakin ennakkoon 
keusluvalla. varattuja vuoroja. 


Varattujen vuorojen aikana. 
kyseisille kenttäalueille meno on 
yleisöltä kielletty. 


feen mukaan 

hirvi oli juossut Kajaanintielle ja 

törmännyt henkilöautoon. 
Autoon tuli vaurioita, ja 

hirvi jatkoi matkaansa metsään. 

Suurriistavirka-apu lähti jäljitä- 

mään hirveä. 


Mika Purmon 
korvaa Marko 


jus sattui, kun 
kuorma- auto väisti kapealla hiek- 


J fí 
katiellä vastaan tullutta traktoria. pojoa ice 
Turvavyön ansiosta kuorma- 2022 Mika 


auton kuljettajalle ei käynyt i en ja 
kuinkaan, mutta hän j pa toiminut tänä vuonna piirin 1. 
tamaan pelastuslai varapuheenjohtajana. 
Ratt tikkaita paikalle päästäkseen ul wios Piin irin nykyinen n puheenjohtaja 
Siihtalassaauantaliitana kello  sjoneuvon ohjaamosta. Marko Kc 

A8 — UUTISET KESKIVIIKKONA 27. LOKAKUUTA 2021 HÄMEEN SANOMAT 


Joitus viiväst 


Rakennus- ja putkiurakat Koska jäljelle jäi tässäkin ta- 
kilpailutetaan uudelleen. — pauksessa vain yksi tarjous- 


i _— pyynnön ehdot täyttänyt tar- - Tautaliiton oppaan mukaan noin — valmistunut parkki kooltaan 
Aotus sary arene jous, hankintamenettely kes- apne 200000 euron luokkaa. Raken- noin 250 neliğsä/ Sen kokonais- 
ensi vuoden alkuun. keytettiin ja urakka päätettiin iksi esitetyn betonin Ío oli noin 100000 
likka Mäntyneva kilpailuttaa uudelleen. Lopella suunnitellaan sker etuina ovat muun muassa kestä- 

Lo to- kin rakentamista Läyliäisiin. staina kokoontuvan Lopen 


rsi 
teknisen lautakunnan päätöseh- 
dotuksena on, että lautakunta 


maation urakoista seimme Lopen sitoutumattomien val- 
roksel- tuutetun Kaisa Ketosen syys- 


rakennustöiden aloittaminen ja niiden kuisessa valtuustoaloitteessacsi- VASTAAVAN, < esittäisi kunnanhallitukselle en- 
siirtyy ensi vuoden puolelle. — urakoitsijat on tatu valittua, tettiin skeittiparkin sijoittamista — nisia skeitfiparkkeja löytyy esi- ion inves 
että mutta kyllä päissä kahdessa. Läyliäisiin keskeiselle ja helposti iksi Nurmijärven Klaukka- tavaksi 20 000 euroa 
työt olisi volra alr jo lop- i olevan niuk- ol £ lasta ja Hyvinkäältä, rärahaa skeitti- 
puvuodesta, mutt kuutta hyvaittavissa, Jokela Esityksen mukaan Nastolaan valmistui tänä ke- parkkia varten. 

tailtavien i- valtuusto Yekee paloaseman eläkkeelle jäämi kuussa (HäSa 29.9.), että hän ki toimi JapakKalan Osuuspankin 

Putjlurakasta tuli ensim- — töksen. Päivi Ojala eläkkeelle siirtymisen takia. S-marketin alt 

Kuva 2. Esimerkki Pertin, 73, näköislehden lukemisesta. Tutkija on Pertin kertoman 
perusteella maalannut hänen lukemansa otsikot mutta ruksannut jutut, joita hän ei ollut 
lukenut. 


Koska tarkoituksenamme oli tutkia, miten lehteä luetaan eri käyttöliitty- 
mien kautta, halusimme jäljitellä painetun sanomalehden lukemisen tutkimi- 
seen kehiteltyä obsläs-menetelmää mahdollisimman pitkälle myös digitaali- 
sen näköislehden ja verkkolehden analysoimisessa. Näköislehden lukemista 
koskevissa haastatteluissa tutkimusasetelma voitiin pitää pääosin samanlai- 
sena. Haastattelun alussa tutkija jakoi näköislehden näkymän videopuhelus- 
sa, jolloin näköislehti näkyi yhtä aikaa samanlaisena molempien osapuolten 
ruuduilla. Näköislehden jakaminen tehtiin joko älypuhelimen tai tietokoneen 
kautta, jotta näkymä olisi mahdollisimman samanlainen kuin haastateltavan 
aidossa lukuhetkessä. 

Samaan tapaan kuin paperilehden kohdalla, digitaalista näköislehteä käy- 
tiin haastattelussa läpi sivu kerrallaan. Haastattelussa tutkija jakoi näköisleh- 
den samalta laitteelta, jolta lukija kertoi lehteä tyypillisesti lukevansa. Haas- 
tattelun aikana haastateltava kertoi, mitä hän oli lukenut ja ajatellut jutuista. 
Näköislehteen tehtävien merkintöjen tekeminen siirtyi haastateltavalta tut- 
kijalle siten, että lukija antoi tutkijalle ohjeita siitä, miten lukemistilanne oli 
edennyt ja millaisia asioita hän oli lukemisen yhteydessä havainnut tai ajatellut. 


HEIKKI HEIKKILÄ, HEIKKI HELLMAN & LIISA OVASKA 55 


Mä lehden luin: Yleisön suhde painettuun ja digitaaliseen sanomalehteen 


KOLUMNI. ! 
Kun 


SYÖMISHÄIRIÖ: Tunnista oma tai 
läheisen syömishäiriö - Miesten 
syömishäiriöissä on yksi erityispiirre, 
joka ei täytä sairauden nykyisiä 
kriteereitä 


KANTA-HÄME 


Hämeenlinnan kaupunginjohtaja 
ei enää istu mustan virka-Volvon 
takapenkillä: "Pisara 

säästöjen kokonaisuudessa" 


Kuva 3. Esimerkki 61-vuotiaan Mikon Hämeen Sanomien verkkouutisten lukemisesta. 

Haastattelussa tutkija merkitsi ruksilla ne otsikot, joita Mikko ei lukenut tai joiden pariin 

hän ei pysähtynyt. 

Näköislehden lukemista koskeva empiirinen aineisto koostui siis kustakin 
haastattelusta tuotetusta videotallenteesta ja tutkijan tallentamasta näköis- 
lehteä koskevasta kuvatiedostosta, jossa olivat näkyvissä haastattelutilan- 
teessa tehdyt merkinnät. Haastatteluissa jaetun näköislehden kuvanlaatu oli 
yleensä suhteellisen huono. Tutkija tarjosi haastattelussa lukijalle mahdolli- 
suutta zoomata puheen olevaan juttuun, mutta usein lukijat eivät kaivanneet 
juttujen lähempää tarkastelua. Siksi haastattelussa liikuttiin enimmäkseen 
otsikkotasolla ja leipätekstistä puhuttiin palstojen ja kappaleiden tasolla. 

Koska verkkolehden uutisvirta päivittyy koko ajan, haastattelun kohteeksi 
ei voitu valita haastateltavan aiemmin lukemaa verkkolehden näkymää. Sen 

sijaan keskustelun kohteeksi otettiin haastattelun alkaessa saatavilla ollut ver- 
sio. Lukijalle annettiin haastattelun aluksi noin viisitoista minuuttia aikaa tu- 
tustua verkkolehteen. Tämän jälkeen lukutapahtumaa alettiin käymään läpi 
ja siitä keskusteltiin samojen kysymysten pohjalta kuin edellä. 

Keskustelun aluksi tutkija jakoi joko tietokoneella tai älypuhelimella verk- 
kolehden molempien osapuolten nähtäväksi. Haastattelun edetessä haastatel- 
tava ohjeisti tutkijaa kertomalla, miten hän oli käyttänyt verkkouutisia, mitä 
juttuja ja uutisia hän oli lukenut ja kuinka pitkälle hän oli lukemisessa eden- 
nyt. Tutkija teki jaettuun näkymään digitaalisia merkintöjä haastateltavan 
neuvojen pohjalta. Yhteisymmärryksen varmistamiseksi tutkija jakoi verkko- 
lehden näytön ruudulle, jotta haastateltava saattoi nähdä, millaisia merkintöä 
tutkija oli tehnyt. Haastattelusta syntyi aineistoksi jälleen videotallenne, jossa 
haastateltava kertoo lukemisestaan ja siihen liittyvistä ajatuksistaan. Ääntä 
ja kuvaa yhdistävää videomateriaalia täydensi kuvatiedosto, jossa näkyivät 
keskustelun kohteena ollut verkkolehden näkymä tutkijan tekemine merkin- 
töineen. 


Analyysin toteutus 


Analyysiä tehdessä lähestyimme haastatteluaineistoa ”faktanäkökulmasta” 
(Alasuutari 1993, 72-73). Oletimme haastattelemiemme lukijoiden antavan 
meille paikkansa pitävää tietoa käyttäytymisestään, eikä haastatteluissa fak- 
toina esitettyjä väitteitä olisi edes voitu tarkistaa muista lähteistä. Tähän tut- 
kimusasetelmaan sisältyy aiemmissa yleisötutkimuksissa havaittu riski siitä, 
että lukijat voivat korostaa tai liioitella sellaisten sisältöjen tai aiheiden seu- 
raamistaan, joita pidetään yleisesti sosiaalisesti toivottavina. Kolmisenkym- 
mentä vuotta sitten Pertti Alasuutari (1992) kirjoitti, kuinka vuodesta toiseen 
ihmiset kertovat yleisötutkijoille katsovansa televisiosta vain uutisia ja luon- 
todokumentteja. Oletus mediankäyttöön liitetyistä makuhierarkioista näkyy 
tuoreemmassakin tutkimuksessa niin, että esimerkiksi televisiosarjojen kat- 
somisesta on tapana puhua ”vähätellen, valitellen, pahoitellen, puolustellen, 
tunnustuksia tehden ja leikkiä laskien” (Purhonen ym. 2014, 126). Näiden 

havaintojen pohjalta on helppo tehdä päätelmiä yleisön ”epäluotettavuudes- 
ta”, mutta tähän johtopäätökseen on syytä liittää varauksia. 

Ensinnäkin median käyttöön liittyneet makuhierarkiat ovat vuosien mit- 
taan muuttuneet ja löystyneet. Toisaalta on huomattu, että sekä mediasta pu- 
humiseen että sen käyttämiseen liittyvä moraalinen ulottuvuus ei ole kadon- 
nut mihinkään. Sen sijaan että pitäisimme tätä tutkimuksen luotettavuuden 
kannalta ongelmallisena, ajattelemme, että moraalinen arviointi on olennai- 
nen osa ihmisten journalismisuhdetta. Oman kulutuksen kuvaaminen kai- 
kessa arkipäiväisyydessään ei sulje pois sitä, että mediaa tarkastellaan myös 
sen yleisen tehtävän, kuten yhteisten merkitysten ja yleisen mielipiteen tuot- 
tamisen, näkökulmasta. Näin ollen ihmisten mielissä median arvo ei pelkisty 
vain niihin sisältöihin, joita he todistettavasti itse käyttävät (Alasuutari 2006, 
365). Tämän lisäksi median arviointia sävyttävät ajatukset siitä, millaista me- 
dian tai journalismin pitäisi olla tai mitä sen odotetaan tekevän esimerkiksi 
vaikuttavuuteen pyrkivän julkisen keskustelun tuottamiseksi. 

Normatiivisten periaatteiden esittäminen ei siten tarkoita, että ihmiset 
esittäisivät itsensä tutkijalle ihanteellisempana kuin mitä he todellisuudessa 
ovat. Sen sijaan kyse on siitä, että ihmisten mediasuhteeseensa kuuluu sekä 
empiirinen että moraalinen ulottuvuus. Mikäli halutaan ymmärtää, mitä ih- 
miset ajattelevat esimerkiksi sanomalehdestä, on otettava huomioon suhteen 
molemmat puolet (Heikkilä ym. 2012, 92-93). Monet haastateltavista olivat it- 
sekin tietoisia siitä, että he puhuivat median käytöstä kahdesta näkökulmasta: 
empiirisestä ja normatiivisesta. Näiden puhetapojen erottaminen toisistaan 
analyysivaiheessa osoittautui varsin yksinkertaiseksi. 

Lukemisen analyysiä varten tavoitteenamme oli tuottaa vertaileva tutki- 
musasetelma, jossa sanomalehden lukemista kolmella eri alustalla tarkastel- 
laan niin pitkälle samalla tavoin kuin mahdollista. Sanomalehden olomuoto- 
jen ja niiden lukemistilanteiden välillä on kuitenkin joitakin eroja, jotka oli 
otettava erikseen huomioon. 

Painetun sanomalehden ja digitaalisen näköislehden lukemisen tarkaste- 
lussa lukemisen tilannetta voitiin toistaa tai simuloida aiemmin tapahtuneen 
lukutilanteen pohjalta. Toisin sanoen haastattelun kohteena oli sanomalehden 
numero, jonka haastateltava oli lukenut aiemmin. Sitä vastoin verkkolehden 
lukuhetki oli järjestetty varta vasten tutkimusta varten. Tämä tilanne on kei- 

notekoisempi kuin kaksi edellä mainittua, koska verkkouutisiin tutustumisen 
tilanne on ainutkertainen ja sitä kehystää tietoisuus tutkijan läsnäolosta. 

Tutkimusasetelmaan liittyvät erot vaikuttavat siihen, että painetun sano- 
malehden ja digitaalisen näköislehden lukijoilla on paremmat mahdollisuu- 
det palauttaa mieliin aiempi lukutilanne ja siten muistaa yksittäisten juttujen 
sisältöjä paremmin kuin verkkolehden lukemisesta haastatelluilla osallistujil- 
la. Nämä erot käyvät tarkemmin ilmi empiirisessä analyysissämme (luku 6). 

Analyysivaiheessa meillä oli siis aineistona haastattelutallenteet ja niistä 
tehdyt litteraatit. Analyysimme lähti liikkeelle jo aineistojen läpikäynnistä. 
Samalla kun tutkijat kirjoittivat muistiinpanoja videotallenteista, aineistosta 
nousi esiin toistuvia teemoja, joihin keskitimme erityistä huomiota. Haas- 
tatteluvideoiden ja litteraattien perusteella pyrimme luomaan ikään kuin 
tarinoita siitä, miten haastateltavat kuvaavat lehden lukemisen prosessia. Vi- 
deotallenteista pyrimme ensinnäkin tarkastelemaan lukemisen etenemistä ja 
yhdistämään tähän haastateltavien kommentteja. Kävimme läpi tallenteissa 
näkyviä digitaalisiin alustoihin ja paperilehtiin tehtyjä merkintöjä. Ne tarjo- 
sivat visuaalista evidenssiä lukemisen prosessin kuvaukselle. 

Teemoihin keskittyvä analyysi oli luonteeltaan aineistolähtöistä, mutta 
sen rinnalla pyrimme lomittamaan empiriaa teoreettisiin lähestymistapoi- 
hin ja aiemmassa tutkimuksessa luotuihin käsitteellisiin näkökulmiin. Näin 
pyrimme välttämään sen, että analyysi jäisi pelkäksi kuvaukseksi ja haastat- 
teluista poimittujen osuvien tekstikatkelmien virraksi. Tekstikatkelmia käy- 
tetään paitsi esimerkkeinä yleisön lukemiskäytännöistä ja näkemyksistä myös 
avaamaan tutkijoiden tekemiä tulkintoja. (Eskola ja Suoranta 2008, 174-175.) 

5 
Mediankäytön historia ja nykyisyys 


Empiirisen tutkimuksemme yhtenä tavoitteena on hahmottaa, miten lukijat 
luovat suhteensa journalismiin, maakuntalehtiin ja niiden käyttöliittymiin. 
Vaikka keskitymme ensisijaisesti sanomalehden lukemisen tapojen vertaile- 
miseen, yleisöhaastattelut tarjosivat tilaisuuden tarkastella laajemmin haas- 
tateltavien mediankäytön historiaa. Tämä näkökulma selventää, mitkä seikat 
ja muutokset vaikuttavat heidän nykyiseen mediankulutukseensa. Samalla se 
auttaa arvioimaan heidän valmiuttaan muuttaa mediankäyttöään tulevaisuu- 
dessa. 

Tarkastelemme tässä luvussa ensin haasteltavien mediankäytön alkuvai- 
heita. Miten he kertoivat aloittaneensa sanomalehtien lukemisen ja journalis- 
tisen median seuraamisen? Tämän jälkeen jäljitämme, miten heidän elämän- 
vaiheissaan tapahtuneet muutokset ja uusien teknologioiden käyttöönotto 
ovat vaikuttaneet mediankulutukseen. Lopuksi koetamme avata, mitkä seikat 
määrittelevät haastateltavien nykyistä mediankulutusta ja heidän suhdettaan 
maakuntalehteen. 


Lapsuuden kokemukset uutisten lukemisesta 


Mediaa käyttävää yleisöä on tapana jaotella eri sukupolviin. Tämän taustalla 
on ilmeisen paikkansa pitävä havainto siitä, että ihmiset omaksuvat arvoja, 

tapoja ja kulttuurisia makuja lapsuuden ja nuoruuden herkkyysvaiheessa ko- 
kemiensa asioiden perusteella. Elossa olevien suomalaisten sukupolvikoke- 
muksia ovat muokanneet yhtäältä suuret yhteiskunnalliset muutokset, kuten 
toinen maailmansota ja sitä seurannut jälleenrakennus (Alasuutari 1996). 
Toisaalta sukupolvikokemukseen vaikuttavat vahvasti kullekin aikakaudelle 
keskeisiksi koetut kulttuurituotteet, kuten kirjat, elokuvat, tv-ohjelmat ja mu- 
siikki (Purhonen ym. 2014). 

Sukupolviajattelulla on yllättävänkin vahva sija toimittajien tavassa ajatel- 
la yleisöään. Muutama vuosikymmen sitten sanomalehden lukijasta puhut- 
tiin yleisesti Pihtipuhtaan mummona, ja vielä 2020-luvun vaihteen tienoilla 
varttuneempaa yleisöä saatettiin toimituksen käytävillä nimittää humppa- 
kansaksi. Mediatutkijoiden piirissä sukupolviajattelu on uudempaa perua, 
ja sitä on vahvistanut oletus, että nykyisin sukupolvien erot määrittyvät yhä 
voimakkaammin median ja viestintäteknologian kautta (Matikainen 2011, 
15). Tältä pohjalta väestöä on ollut tapana jaotella sukupolviin sen perusteella, 
millaisen teknologisen jakelumuodon piirissä he ovat elämänsä herkimmät 
kasvuvuodet eläneet. Juha Herkmanin ja Eliisa Vainikan (2012, 26) lukemi- 
sen muutosta tarkastelleessa tutkimuksissa yleisöt nimettiin sanomalehtisu- 
kupolveksi, televisiosukupolveksi, nettisukupolveksi ja diginatiiveiksi. 

Puhe sukupolvista resonoi osittain ihmisten mediankäytön historiaa kos- 
kevien haastattelujen kanssa. Toisaalta sukupolvien pohjalta tehtävään luokit- 
teluun sisältyy runsaasti ongelmia. Vaikka eri sukupolvien edustajat käyttävät 
jossain määrin eri kanavia ja keinoja uutisten seuraamiseen, erot sukupolvien 
välillä eivät ole selviä eivätkä median käyttö ja lukemisen tavat palaudu suku- 
polviin (Matikainen 2011). Sukupolvet eivät ole median käytössään yhtenäi- 
siä. Kuten Herkman ja Vainikka (2012, 24) huomauttavat, ”saman ikäryhmän 
mediankäyttötottumuksissa on runsaasti variaatioita ja yksilölliset erot, so- 
sioekonominen tausta, asuinpaikka, koulutus, elämäntilanne, harrastukset ja 
muut kiinnostuksen kohteet suuntaavat ihmisten mediankäyttöä usein yhtä 
paljon tai enemmänkin kuin ikä”. 

On totta, että suhde journalismiin ja uutisten seuraamiseen luodaan tyy- 
pillisesti lapsuudenkodissa (Kärki 2003). Yleistä mediankulutusta koskevissa 
ryhmäkeskusteluissa monet haastateltavat muistelivat, kuinka vanhemmat 
seurasivat paljon uutisia heidän lapsuudenkodissaan. Muistot lehden lukemi- 

sesta olivat huomattavan selkeitä. 54-vuotias Riitta muisteli, kuinka hänen 
isänsä makasi sohvalla ja luki sanomalehden kannesta kanteen. Samanikäi- 
nen Sanna taas kuvaili, että television puoli yhdeksän iltauutiset olivat hänen 
isälleen lähes pyhä tapahtuma. 

Uutisten seuraaminen oli haastateltavien muistoissa usein yhteisölli- 
nen hetki. 59-vuotiaan Matiaksen kodissa sanomalehteä luettiin ääneen, ja 
44-vuotias Katri muisteli istuneensa vanhempansa sylissä tämän lukiessa leh- 
teä. Tiinan, 57, lapsuudenkodissa lehti levitettiin viikonloppuisin lattialle ja 
sitä luettiin äidin ja sisarusten kanssa kokolattiamatolla. 56-vuotiaan Liisan 
isä jakoi Hämeen Sanomat kahteen osaan keittiön pöydän ääressä, minkä jäl- 
keen kukin lapsista odotti saavansa puoliskot vuorollaan luettavaksi. 

Monelle haastateltavalle itsenäinen sanomalehden lukeminen alkoi sar- 
jakuviin tutustumisella. Koska sarjakuvat olivat lehden loppupuolella, lehteä 
alettiin lukea lopusta. Osalla tämä lapsuudessa luotu tapa lukea lehteä on säi- 


lynyt vuosikymmeniä. 


”Mä oon lapsesta asti oppinut lukemaan lehden väärin päin. Eli mä 
aloitan sieltä takaa, koska ne sarjakuvat olivat viimeisellä sivulla 
siellä suurin piirtein.” (Seija, 44) 


”Minulla on sellainen hauska tapa, että aloitan lehden lukemisen 
aina takakannesta.” (Venla, 48) 


Sarjakuvien lisäksi monet kertoivat lukeneensa lapsena urheilu-uutisia. 
Venla, 48, kertoi pelanneensa nuorena koripalloa, ja hän luki paikallisen 
joukkueen menestyksestä lehdestä. Monet haastateltavat kertoivat, että lap- 
suudessa uutiset eivät juurikaan kiinnostaneet heitä eikä lukeminen ollut yhtä 
keskittynyttä kuin nykyään. Vaikka osallistujat seuraavat nykyään paljon uu- 
tisia, lapsena suhde lehteen oli pinnallisempi. 


”Se [lehti] tuli kyllä niin nopeesti nuorena plarattua.” (Heikki, 65) 

”Oon ollut aika huono mediankuluttuja nuorempana, että en ole 
hirveästi lukenut. Se on ollut aika yksitoikkoista kumminkin. Ra- 
joittunut urheiluun ja säätietoihin.” (Kalle, 45) 


Monet kertoivat kokeneensa lapsuudessaan uutiset tylsinä, vakavina ja 
kaukaisina. Marjatan muistikuvissa sanomalehti oli iso mustavalkoinen pa- 
ketti, eli ei mitenkään luokseen kutsuva esine. 


”Kauhistelin aina sitä, että kuinka tuollaista [paperilehteä] voi kah- 
lata läpi.” (Marjatta, 74) 


”Kun katsoo vanhoja lehtiä... En muistanutkaan, että ne olivat niin 
ankeita. Tuntuu kuitenkin, että lehdet olivat jotenkin vakavampia 
--. Aika vakavia poliittisia uutisia ja urheilu-uutisia. Ei siellä hen- 
kilökohtaisuuksilla paljon revitelty.” (Armi, 68) 


Useat alkoivat lukea lehteä ahkerammin teini-iässä. 39-vuotias Leevi ker- 
toi, että hän ryhtyi lukemaan lehteä siinä vaiheessa, kun hän alkoi tunnistaa 
sieltä tuttuja ihmisiä ja asioita. Eläkkeellä oleva Veikko muisteli lukeneensa 
murrosikäisenä lehdestä tanssipaikkailmoituksia ja Teinitalon mainoksia. 


”Samoihin aikoihin opettajat suosittelivat lehtien lukemista, että 
sieltä voisi saada jotain yhteiskunnallisia näkemyksiä ja poliittisia 
juttuja.” (Veikko, 75) 


46-vuotias Matti eritteli uutisten seuraamisen kehitystään eräänlaisen 
porttiteorian avulla. Hänen mukaansa kiinnostus kohdistuu ensin lähellä 
oleviin asioihin ja alkaa sitten laajentua yhteiskunnallisempiin ja omasta elin- 
piiristä kauempana sijaitseviin tapahtumiin. 


”Se lähti aluksi sieltä sarjakuvien kautta urheilu-uutisiin, ja sitten 


ehkä yhteiskunnallisempiin ja paikallisiin, ja sitä kautta kansalli- 
siin ja valtakunnallisiin tai siis kansainvälisiin asioihin. Jotenkin 

se reitti on seurannut aika vahvasti ikää ja ehkä niitä kulloisiakin 
intressikohteita ja asuinpaikkaa.” (Matti, 46) 


Sanomalehtien lukemisen on havaittu olevan jossain määrin ikäkausi- 
perusteista ja lisääntyvän iän myötä (Miettinen 1980, 170-171; Sauri 2005, 
39-41; Reunanen 2022a, 9-11). Vaikka sukupolvikokemukset olivat vart- 
tuneiden ja keski-ikäisten haastatteluissa jaettuja, ne eivät suoraan määritä 
heidän mediankäyttöään myöhemmällä iällä. Analyysissä huomio kiinnittyy 
siihen, kuinka löyhästi 1950-1970-luvuilla syntyneet kuvasivat omaa suhdet- 
taan sanomalehteen nuorena. 

Nykyisin yleinen huoli uutisten seuraamisen vähenemisestä ja vastuu 
journalismin tulevaisuuden pelastamisesta kohdistuu huomattavan usein 
nuoriin. Huolen taustalla ovat havainnot siitä, että tällä vuosituhannella 
syntyneet ovat varttuneet digitaalisuuden aikakaudella, eikä heille siksi ole 
muodostunut samanlaista lehden lukemisen perinnettä kuin vanhemmille 
sukupolville. Haastattelujen valossa monet ovat omaksuneet sanomalehden 
lukemisen kulttuurin vasta myöhemmällä iällä. Tämä havainto auttaa ky- 
seenalaistamaan sitä usein esitettyä käsitystä, että nykyiset nuoret eivät voisi 
keski-ikäistyessään ja keskiluokkaistuessaan löytää sanomalehteä. Kuilu sa- 
nomalehtien ja nuorten ikäluokkien maailmojen välillä näyttäisi olleen jos- 
sain määrin olemassa jo ennen digitaalisuutta ja sosiaalista mediaa. Tämä ei 
tietysti tee tyhjäksi huolta siitä, että sanomalehdellä tai muulla perinteisellä 
medialla ei ole välttämättä mitään tarjottavaa nuorille. 


”Nyt kun muistelee, miten lapsena ja ehkä vielä nuorenakin ajatteli, 
niin se ei tuntunut samalta se [sanomalehden] maailma, kuin mis- 
sä [itse] elää.” (Katri, 44) 


”Mä muistan aina tosi paljon kyseenalaistaneeni ja kritisoineeni 
vanhempia siitä, että minkä takia, kun ne ovat niin tylsiä ne lehdet 
ja uutiset telkkarissa, että miksi ne ovat niin hirveen tärkeitä, että 
niitä pitää saada seurata ja miksi silloin ei saa häiritä, että pitää olla 
siihen mennessä sängyssä hiljaa, kun kymppiuutiset tulee.” (Reet- 
ta, 38) 

Vaikka ryhmähaastatteluihin osallistui ihmisiä eri sukupolvista (nuorin 
oli 38-vuotias ja vanhin 75-vuotias), olivat muistot lapsuudenkodin median- 
käytöstä hyvin samankaltaisia. Jopa 16-vuotiaalla Siirillä, jota haastattelim- 
me paperilehden lukemisesta, oli vahvoja muistoja siitä, miten sanomalehteä 
luettiin hänen lapsuudessaan. Haastateltavien ikäero tuli selvemmin esiin 
televisiota koskevissa muistelmissa: vanhemmilla osallistujilla ei ollut vält- 
tämättä kotona omaa televisiota, jolloin sitä seurattiin esimerkiksi naapurin 
ikkunan takaa tai lähialueen ihmiset kokoontuivat yhteen katsomaan televi- 
siota. 

Suuremmat ja kaikkia sukupolvia koskeneet näkyvät muutokset medi- 
avälineissä ovat tapahtuneet vasta suhteellisen vähän aikaa sitten, erityisesti 
2010-luvulla. Toisaalta nämä muutokset näyttävät pikemminkin yhdistävän 
kuin erottavan eri sukupolvien lukijoita. Tietokone ja älypuhelin olivat kai- 
kille suurin piirtein yhtä tuttuja välineitä ja niihin suhtauduttiin yhtä arkises- 
ti kuin kodin muuhun elektroniikkaan. Suhtautumisessa sosiaalisen median 
erilaisiin alustoihin eroja olisi luultavasti paljastunut enemmän, mikäli tutki- 
muksessa oli paneuduttu tähän teemaan tarkemmin. Sen sijaan suhde sano- 
malehteen ja journalismiin oli tärkeä kysymys, ja tässä yhteydessä odotukset 
olivat hyvin samanlaisia. 


Lukijasuhteesta tilaajasuhteeseen 


Lapsuudenkodista omaan asuntoon muuttaminen on merkittävä elämän- 
muutos, joka vaikuttaa myös mediankulutukseen. Nuori aikuinen ei enää 
saa lehteä automaattisesti eteensä vanhempien tilaamana, vaan hänen täytyy 
tehdä itsenäisesti päätös tilaamisesta, eikä tilaaminen ole enää itsestään sel- 
vää. Nuorten aikuisten on havaittu tilaavan lehteä harvemmin tai pätkissä 
(E. Hujanen 2007, 103). Jotkut haastateltavat kertoivat, että omilleen muutosta 
seurasi katkos lehden tilaamiseen, kun taas osa korosti sanomalehden merki- 
tyksellisyyttä kertomalla tilanneensa lehteä jopa pienituloisena opiskelijana. 
Monet haastateltavat kuvasivat omaa lukijasuhdettaan vankaksi, vaikka 
tilaajasuhteessa olisi esiintynyt aukkoja. 40-vuotias Pilvi kertoi, että hänen 
suhteensa Karjalaiseen on kestänyt jo 30 vuotta, vaikka hänellä on ollut vuo- 

sien varrella pausseja lehden tilauksessa. 45-vuotias Kalle totesi, että hän ei ole 
aina tilannut lehteä, mutta ei kokenut tämän vaikuttaneen siihen, miten hän 
lukijana suhtautui lehteen. 


”En tiedä, tuliko siinä niinkään taukoo. Itselle ei tullut tietyssä vai- 
heessa mitään lehtiä. Että kävin vanhemmilla [lukemassa] ja sitten 
työpaikalle tuli lehdet, niin siellä tuli luettua aamulla ne postit.” 
(Kalle, 45) 


Kallen tavoin monet muut haastateltavat tekivät eron lehden tilaajasuh- 
teen ja lukijasuhteen välille. Tilaajasuhde määrittyy markkinoilla, ja se on 
muodollisesti tasavertainen ja neutraali. Siinä tilaaja maksaa lehtitalolle, joka 
sitoutuu toimittamaan lehden lukijalle tilausmaksua vastaan. Lukija tekee 
päätöksen, käyttääkö hän rahaa tilaukseen ja lukeeko hän tosiasiassa lehteä. 
Tilaamisen myötä lehden lukemiseen syntyy oikeus, mutta tilaaja voi kokea 
sen velvollisuudeksi ajatellessaan, että kun lehti on kerran tilattu ja maksettu, 
on sitä myös luettava. Mikäli lukija kokee, ettei ehdi tai halua lukea lehteä, 
hän ajattelee rikkovansa vastavuoroisuudelle perustuvaa sopimusta ja saattaa 
katkaista tilauksen. (E. Hujanen 2007, 113-114.) 

Lukijasuhde on tilaajasuhdetta sisällöllisempi ja kokemuksellisempi. Lu- 
kijasuhde rakentuu usein vuosien mittaan erilaisiksi odotuksiksi siitä, mitä 
lehden toivotaan tarjoavan ja millaisen paikan se ottaa ihmisen omassa toi- 
minnassa. Yleisötutkimusten perusteella lukijasuhteella on monia muotoja ja 
ne saattavat esiintyä samanaikaisesti. Lehteä voidaan lukea rutiininomaisesti 
tai siinä julkaistuja juttuja voidaan tulkita aktiivisesti. Joskus lehden uutiset 
saattavat jopa virittää halun toimia julkisesti. (Heikkilä ym. 2012.) 

Lukijasuhde rakentuu tyypillisesti tilaajasuhteen päälle, mutta se voi 
muodostua myös ilman tilaajasuhdetta. Lukija voi lukea lehteä esimerkiksi 
työpaikalla tai vanhempien kotona tilaamatta lehteä, ja vastikkeettoman leh- 
den lukemisen on havaittu yleistyneen jo ennen verkkolehtien yleistymistä 
(E. Hujanen 2007, 129-132). Tämä tutkimus ei anna selkeää kokonaiskuvaa 
tilaajasuhteen ja lukijasuhteen luonteesta, mutta se painottaa tarvetta näiden 
erottamiseksi toisistaan. Tämä heijastuu siinä, että tilaajasuhteessa havaitut 
ongelmat eivät liity välttämättä lukijasuhteeseen. 

Lukijasuhteen ja tilaussuhteen erottaminen on jossain määrin seurausta 
lehtitalojen harjoittamasta markkinoinnista. Monet haastateltavista sanoivat, 
että he tilaavat lehteä pätkittäin, koska se tulee halvemmaksi kuin kestotilaus. 
Yksi haastateltava kertoi tilanneensa pitkään satunnaisia tarjouspätkiä Hä- 
meen Sanomia ja olleensa vasta muutaman vuoden kestotilaaja. 


”Alkuun olin varmaan huono tilaaja Hämeen Sanomille. Tilasin 
aina tämmösiä määräaikaisjaksoja, jonka sai edullisesti jonkun 
tietyn jakson, ja olin puoli vuotta tilaajana, tuli paperilehti kotiin.” 
(Kalle, 45) 


”Mulle tuli kanssa tarjouspätkiä lehdestä, aika pitkäänkin.” (Seija, 
44) 


Lehden tilaaminen tarjouspätkien perusteella sopii yhteen nykyisiin elä- 
män olosuhteisiin, joita leimaavat tilapäisyys ja epätyypilliset työsuhteet. Yllä 
olevista sitaateista on luettavissa, että lukijasuhteen kannalta tilaajaprekari- 
aattiin kuuluminen tuottaa jonkinlaista epämukavuutta ainakin niissä, jotka 
ovat jättäneet tuon vaiheen taakseen. 

Tilausten pätkiminen tarjouksien perässä ei välttämättä liity lukijan ta- 
loudelliseen tilanteeseen. Esimerkiksi Kalle ja Seija ovat molemmat korkea- 
koulutettuja työssäkäyviä ihmisiä. Tutkiessaan syitä sanomalehtien tilaamat- 
tomuudelle vuosituhannen vaihteessa Erkki Hujanen huomasi, että ei-tilaajat 
saattoivat mieltää lehden kalliiksi. Tilaamiseen ei haluttu laittaa rahaa, vaikka 
heillä olisi ollut siihen varaa. Lisäksi pätkätilaajat kokivat saavansa lehtensä 
halvemmalla kuin kestotilaajat. (E. Hujanen 2007, 121-122.) 

Osalle lehden tilaaminen omaan kotiin oli merkki elämäntilanteen va- 
kiintumisesta. Aaro, 43, kertoi ajatelleensa ensimmäistä omaa asuntoa hank- 
kiessaan, että ”kyllä taloon lehti pitää tulla”, koska se oli aina tullut hänen 
lapsuudenkotiinsakin. Aloilleen asettumisesta seuraa usein perheen perus- 
taminen, ja sekin vaikuttaa monien mediankulutukseen. Etenkin haastat- 
telemamme naiset mainitsivat, että pienten lasten täyttämässä perhearjessa 
uutisten seuraaminen oli vähentynyt. Toisaalta monet lapsiperhearkea pyörit- 
tävät ihmiset kertoivat lukevansa juuri tästä syystä mieluusti paperista sano- 

malehteä. 38-vuotias pienen lapsen äiti Reetta sanoi säästävänsä päivän lehdet 
pinoon ja palaavansa niihin ehtiessään, joskus monenkin päivän päästä. Vas- 
taavasti ruuhkavuosia elävän Aaron arjessa sanomalehden lukeminen saattaa 
olla katkonaista. 


”On aamupalapöytä ja aamutouhut. Sitä luetaan, ja keskeytetään, ja 
sitten jatketaan.” (Aaro, 43) 


Lasten kasvaessa uutisten seuraaminen lisääntyy. Jotkut kokivat, että uu- 
tisten lukemiselle oli vaikeaa löytää rauhallista aikaa, kun lapset olivat pieniä. 
Jotkut perheelliset naiset kertoivat, että he saattavat sanoa lapsille, että ”nyt 
äiti lukee rauhassa lehteä”. Muutama eläkeläisosallistuja sanoi, että he olivat 
saaneet lisää aikaa uutisten lukemiselle vasta sitten, kun lapset olivat kasva- 
neet ja muuttaneet pois kotoa. 


Fläkkeellä on medialle aikaa 


Uutisten kuluttaminen näyttää seuraavan ihmisiä läpi aktiivisten työvuosien. 
Seuraava merkittävä mediankulutukseen liittyvä elämänmuutos on eläkkeel- 
le jääminen. Silloin ihmisille ilmaantuu lisää vapaa-aikaa, ja monet haastatel- 
tavat sanoivat käyttävänsä sitä uutisten seuraamiseen. Ryhmähaastatteluissa 
kävi ilmi, kuinka media - sanomalehden eri olomuodot, radio, televisio ja 
sosiaalinen media — sulautuivat osaksi eläkeläisten arkisia rutiineja. Haas- 
tatteluiden perusteella eläkeläiset seuraavat paljon eri uutisvälineitä. Monien 
kuvauksissa aamu alkaa lehden lukemisella ja samaan aikaan laitetaan aamu- 
televisio päälle. Päivän aikana radiosta kuunnellaan monet uutiset, ja uutisia 
seurataan vapaina hetkinä älypuhelimelta. Illalla televisiosta voidaan katsoa 
useampi uutislähetys. 

Yhden esimerkin runsaasta mediankulutuksesta antaa 67-vuotias eläke- 
läinen Paavo, joka kertoi kuuntelevansa tyypillisesti lähes koko päivän ra- 
diota tai muuta audiosisältöä. Paavo kertoi lukevansa aamuisin Karjalaisen 
näköislehteä ja käyttävänsä siihen joskus jopa kaksi ja puoli tuntia. Samalla 
hän sanoi kuuntelevansa Yle Radio 1:sen Ykkösaamua. Aloittaessaan aamulla 

kello yhdeksän aikoihin metsätyöt hän kuuntelee kuulokkeista radion Muis- 
tojen bulevardi -ohjelmaa. Puolen päivän jälkeen hän kuuntelee Yle Areenasta 
vanhoja ohjelmia ja joskus Radio Helsingin podcasteja. Kotiin tultuaan noin 
kello viisi hän lukee Helsingin Sanomia, Suomen Kuvalehteä, Tekniikan maa- 
ilmaa tai metsänhoitoon liittyviä lehtiä. Illalla hän käy digitaalisen New York 
Timesin ”aika tarkkaan läpi”. Taustalla voivat kuulua televisiouutiset, joita 
Paavon vaimo seuraa tarkemmin. 

Haastateltavat kertoivat uutistenkulutuksen lisääntyneen eläkkeelle jää- 
dessä. 65-vuotias Heikki oli huomannut, että eläkkeelle siirtyminen ja ko- 
ronapandemia lisäsivät hänen televisionkulutustaan merkittävästi erityisesti 
päiväsaikaan. Moni korostikin, että eläkkeellä on enemmän aikaa seurata uu- 
tisia, kun työt eivät vie enää suurta osaa vuorokauden tunneista. 

Eläkkeelle siirtymisen oli havaittu vaikuttavan sanomalehden lukemisen 
tapaan. Janne, 69, sanoi lukevansa eläkkeellä uutisia tarkemmin, kun työelä- 
mässä ollessaan lehden lukeminen rajoittui paljolti ”ylimalkaiseksi otsikoiden 
silmäilyksi”. Edellä mainittu Paavo kertoi alkaneensa seuraamaan eri aihepii- 
rien uutisia jäätyään eläkkeelle. Työelämässä ollessaan hän seurasi talouden, 
tekniikan ja erilaisten asiakastoimialojen uutisia, kun eläkkeellä hän lukee 
enemmän juttuja tieteestä ja musiikista. 

Eri aikoina tehdyt poikittaistutkimukset ovat johdonmukaisesti osoitta- 
neet, että erityisesti sanomalehden merkitys kasvaa iän myötä (Elvestad ja 
Blekesaune 2008; Miettinen 1980; Schramm ja White 1949), mutta sama pätee 
muuhunkin perinteiseen mediaan. Ylivoimaisesti useimmin ja eniten sekä 
sanomalehtiä, televisiota että radiota Suomessa seuraavat nimenomaan elä- 
keläiset (Joukkoviestintätilasto 2022, taulukot 2.9, 4.23 ja 5.8). Vaikka pitkän 
aikavälin seurantatutkimukset ovat antaneet selviä viitteitä siitä, että esimer- 
kiksi sanomalehden merkitys on kohortti kohortilta vähenemässä (Lauf 2001; 
Thurman ja Fletcher 2019), haastattelemiemme eläkeläisten kohdalla se ei nä- 
kynyt: lehdellä oli yhä keskeinen rooli uutisten seurannassa. Myös televisio ja 
radio näyttivät tarjoavan monille säännöllisen seuralaisen, arjen äänitaustan. 

Teknologian vaikutus lukemiseen 


Lapsuudenkodissa luotu suhde journalismiin vaikuttaa varsin vahvalta. Se 
näyttää kestävän yli ihmisten elämänvaiheissa tapahtuvien muutosten, kuten 
muuton lapsuudenkodista opiskelupaikkakunnalle, työelämään siirtymisen, 
perheen perustamisen ja eläköitymisen. Nopeasti kehittynyt viestintätekno- 
logia on vaikuttanut vähin erin haastateltaviemme mediankulutukseen. 

Älypuhelimen yleistymisellä on ollut merkittävä rooli mediankulutuksen 
muutoksessa. Mobiililaitteiden myötä verkkoon pääsy on tullut mahdolliseksi 
paikasta riippumatta, mikä muuttaa ihmisen suhdetta internetiin. Verkkoon 
ei enää mennä erikseen, vaan siellä ollaan kaiken aikaa. Internet on jokaisen 
taskussa, ja näin ollen myös sosiaalinen media ja sähköiset uutislähteet eri- 
laisten internetin avulla toimivien sovellusten kautta. Kuten Andrew Duffy 
(2021, 36) on huomauttanut, älypuhelin muuttaa uutisten lukemisen yhtei- 
söllisestä kokemuksesta yksilölliseksi valinnaksi ja korostaa kokonaisen jul- 
kaisun lukemisen sijasta paneutumista yksittäisiin juttuihin, jotka voivat olla 
peräisin eri medioista. 

Useat tähän tutkimukseen osallistuneista nimesivät älypuhelimen han- 
kinnan viimevuosien suurimmaksi mediankäyttöä koskeneeksi mullistuk- 
seksi. Kuluneen kymmenen vuoden aikana lähes jokainen haastateltava oli 
ottanut käyttöönsä älypuhelimen. 


”Se [älypuhelimen hankkiminen] on ehkä semmoinen isoin muu- 
tos aikuisiällä ollut. - — Siihen asti ei ollut muuta kanavaa lukea 
niitä uutisia kuin se paperilehti ja mä katoin uutislähetyksiä [televi- 
siosta], että en siis lukenut edes tietokoneelta mitään silloin. Koska 
silloin oli niin kiireistä pikkulapsiarkea, että en mä varmaan saa- 
nut konetta auki missään välissä.” (Katri, 44) 


Katrin lainaus osoittaa, miten merkittävä mullistus älypuhelin oli me- 
diankulutukselle. Vaikka monilla oli pääsy internetiin pöytätietokoneella jo 
ennen älypuhelimen hankintaa ja vaikka varsinkin isot mediatalot ovat teh- 
neet jo pitkään sisältöjä verkkoon, monet kokivat, että vasta älypuhelimen 
hankinta muutti heidän mediankäyttöään. Mobiililaitteeseen ladattavat uu- 

tissovellukset ja sen kautta seurattava sosiaalinen media ovat molemmat li- 
sänneet uutisten saavutettavuutta. 

Älypuhelimen merkitystä uutisten seuraamisessa korostaa Reuters-ins- 
tituutin pitkittäistutkimus. Vielä vuonna 2014 selvästi alle puolet, 41 pro- 
senttia, suomalaisista käytti älypuhelinta uutisten lukemiseen. Vuonna 2022 
mobiiliuutisten seuraajien osuus oli noussut jo 75 prosenttiin ja esimerkiksi 
ikäryhmien väliset erot olivat tasoittuneet merkittävästi (Reunanen 2022a, 
47-48). Haastateltavamme Matias kuvailikin, että erityisesti viimeisen viiden 
vuoden aikana ”digitaalisuudesta on tullut totta”: 


”Se tapahtui tosi nopeasti sitten kun se oikeasti rupesi tapahtu- 
maan. Sitä tehtiin ja tuputettiin, tehtiin ja tuputettiin, kunnes se oli 
siinä.” (Matias, 59) 


Keskeinen syy mediankulutukseen siirtymiseen mobiilimpaan muotoon 
on ollut älypuhelimien halpeneminen. 


”Kyllähän siinä on sitä, että kaikki nämä välineet on kehittyneet 
ja monipuolistuneet. Ja hinta on tullut alas niin, että tavallisillakin 
ihmisillä on mahdollisuus hankkia kaikki pädistä alkaen.” (Armi, 
68) 


Monien kohdalla tietoinen harkinta ei ole edeltänyt siirtymää älypuhe- 
limen käyttäjäksi tai verkkolehden lukijaksi, vaan uudet välineet on otettu 
käyttöön pikemminkin sattumalta. 39-vuotias Leevi kertoi, että hänen me- 
diankulutuksensa on mennyt koko ajan mobiilimpaan suuntaan, koska hä- 
nen työnantajansa on tarjonnut hänelle käyttöön uusia laitteita. 59-vuotias 
Paula sanoi ryhtyneensä lukemaan Karjalaisen digitaalisia sisältöjä vasta 
”hoksattuaan”, että ne ovat helposti tarjolla, kun taas Mikko, 61, kertoi lu- 
keneensa Hämeen Sanomien verkkolehteä siitä asti, kun hän huomasi, että 
Hämeen Sanomilla oli uutissovellus. 

Uusien teknologioiden omaksuminen ei ole vain nuorempien ihmisten 
tapa, vaan myös eläkeläisosallistujamme kertoivat ottavansa uusia teknolo- 
gioita käyttöönsä sitä mukaa, kun niitä tulee. Moni iäkkäämpi haastateltava 

korosti, että he haluavat pysyä kiinni teknologian kehityksessä. 68-vuotias 
Markku kuvaili itseään tekniikkafriikiksi, joka tykkää ottaa asioista selvää. 
Veikko, 75, sanoi haluavansa pysyä ajassa kiinni ja korosti, ettei hän ole iäs- 
tään ja teknologian nopeasta kehityksestä huolimatta ”tippunut kelkasta”. 
69-vuotias Eija kertoi yrittävänsä pysyä kärryillä tekniikasta ja ottaneensa 
verkkouutiset käyttöön heti, kun ne tulivat. Samoin Anni, 72, sanoi halua- 
vansa omaksua uusia asioita. 


”Mie oon aina opetellut nämä uudetkin asiat ja sitten ruvennut 
käyttämään niitä. - - En mie tunne olevani vieraassa maailmassa.” 
(Anni, 72) 


Monilla eläkeikäisillä on jo taustaa teknologian käyttämisessä. Nyt eläk- 
keelle jäävät ihmiset ovat ehtineet käyttää tietokoneita ja internetiä jo pitkään 
työurallaan. Vaikka haastateltavat tuntuvat yleisesti haluavan pysyä ajan her- 
molla sekä ajankohtaisista tapahtumista että mediateknologian kehityksestä, 
iäkkäät ihmiset ovat lähtökohtaisesti heikommassa asemassa kuin nuorem- 
mat sukupolvet. Opiskelijoilla ja työssäkäyvillä uusien viestintävälineiden ja 
-alustojen käyttöönotto on usein välttämätöntä, ja siksi niiden opettelemiseen 
on saatavissa tukea oppilaitoksilta tai työnantajilta. Monilla eläkeläisillä vas- 
tuu uusien välineiden hankinnasta ja niiden käytön opettelusta on usein yk- 
silön omilla harteilla. 

Teknologian kehittyminen on vaikuttanut luonnollisesti uutisten tarjon- 
taan mutta vähintään yhtä perustavasti myös niiden käyttöön. Mediasisällön 
runsas määrä ja kiihkeä ilmestymistahti määrittelevät nykyistä mediaympä- 
ristöä. Nykyään uutisia tuotetaan jatkuvasti ja internetin kautta lukijalla on 
pääsy monille lähteille, mikä on muuttanut haastateltavien mediankulutus- 
ta. Erityisesti älypuhelin mahdollistaa uutistilanteen jatkuvan seuraamisen, 
minkä seurauksena lehden lukeminen ei jää vain aamiaispöytään, vaan jat- 
kuu koko päivän. Puhelimeen tartutaan herkästi erilaisissa arjen tauko- tai 
odotushetkissä ja ruudulta silmäillään nopeasti tuoreimmat uutiset tai uutis- 
tapahtumien uusimmat käänteet. (Duffy 2021, 69-71.) 

Haastattelemamme Riitta kuvaili omaa mediankäyttöään aiempaa kiih- 
keärytmisemmäksi, mikä tekee uutisten seuraamisesta kärsimättömämpää 

kuin ennen. Toisaalta jotkut haastateltavista sanoivat, että uutissyklin nopeus 
ja tarjonnan runsaus antavat mahdollisuuden verrata eri lähteistä tulevia uu- 
tisia ja lausuntoja toisiinsa. Lukijat voivat seurata samaa uutistilannetta mo- 
nesta eri lähteestä. 


”Sitä tulee niin joka tuutista. Sitä selaa nopeampaa. Jos tulee joku 
otsikko [joka kiinnostaa], niin pysähtyy. Sillä lailla se on muuttu- 
nut, että ei anna niin paljon aikaa yhdelle asialle, vaan vähän niin 
kuin loikkii.” (Riitta, 54) 


”Tämä on niin nopeatempoista. Kun seuraan Googlesta otsikoita 
samoista asioita — — niin on mielenkiintoista seurata, että ihmisillä 
on niin monenlaisia näkemyksiä.” (Raili, 67). 


Median rinnakkaiskäyttö 


Nykyistä media-arkea määrittelee pitkälti se, että uutislähteitä on useita ja 
niitä käytetään rinnakkain (Herkman ja Vainikka 2012, 33; Reunanen 2022a, 
8-9). Tutkijat puhuvat siitä, kuinka koko mediajärjestelmä on muuttunut 
hybridiksi ja kuinka perinteiset ja uudet median muodot nivoutuvat yhteen 
paitsi uutisten tuotannossa myös kulutuksessa (Chadwick 2017). 

Oman tutkimuksemme havainnot eivät poikkea tästä. Monilla osallistu- 
jilla mediapäivä rakentui silti maakuntalehden ympärille. Päivä alkaa joko 
painetun sanomalehden tai digitaalisen näköislehden äärellä, ja valtakun- 
nallisista medioista haetaan täydennystä uutistarjontaan. Tämä rutiini no- 
jaa uutismedioiden väliseen työnjakoon, johon monet ovat vuosien mittaan 
tottuneet. Valtakunnallista kattavuutta tavoittelevat vain muutamat isot vä- 
lineet, kuten Yleisradio, Helsingin Sanomat, Ilta-Sanomat, Iltalehti ja MTV. 
Näistä erottuvat erikokoiset maakuntalehdet, jotka pyrkivät oman alueensa 
ykköslehtinä tavoittamaan mahdollisimman suuren osan alueen lukijoista ja 
ilmoittajista. Tässä tutkimuksessa esiintyvät Hämeen Sanomat ja Karjalainen 
ovat molemmat maakuntalehtiä, jotka kilpailevat levikkialueellaan yleisön 
huomiosta sekä valtakunnallisen että paikallisen median kanssa. Levikkinsä 

ja maantieteellisen kohdealueensa puolesta eri mediat toimivat ikään kuin eri 
kehillä (Hellman 2022a, 8-10). 

Uutisvälineiden työnjako selittää maakuntalehtien tärkeyttä haastatel- 
taville. Valtakunnallisten aiheiden ajatellaan kuuluvan valtakunnalliselle 
medialle, kun taas maakunta- ja paikallislehtien tehtäväkentäksi määrittyy 
”paikallisuus” (J. Hujanen 2000; Kärki 2003; Ojajärvi 2014). Medioilla on eri- 
lainen rooli haastateltavien media-arjessa. 

Monet haastateltavat kuvaavat, että sanomalehdellä on tärkeä rooli paikal- 
lisista asioista perillä olemisen kannalta. Sari, 54, tunsi, ettei hän ollut ”ajassa 
kiinni Kanta-Hämeen asioista”, ennen kun hän alkoi tilata Hämeen Sanomia. 
Pilvi, 40, arvioi omaa tuntumaansa luottavaisesti, koska Karjalaisesta saa 
”hirveän hyvän yleiskatsauksen”. Samaa mieltä oli Piia, 73, joka arvioi leh- 
teään sanomalla: ”Aika hyvästi tuo valtakunnalliset ja paikalliset uutiset lu- 
kijoille.” 65-vuotias Eeva kertoi asuvansa syrjässä ja vailla tuttavapiiriä, jolta 
hän saisi tietoa paikallisista asioista. Hän sanoi saavansa tietonsa Facebookis- 
ta, mutta hän ei pidä sitä yhtä luotettavana kuin sanomalehteä. Siksi hänelle 
”melkein ainoa [tieto]kanava on Hämeen Sanomat”. 

Lehtien tapa suunnata resurssejaan eri asioiden seuraamiseen tuntuu 
monista lukijoista toimivalta. Helsinkiin töihin pendelöivä Kalle kertoi, että 
hänen kotiinsa tulee kaksi lehteä: Hämeen Sanomat ja Helsingin Sanomat. 
Kalle kuvasi Helsingin Sanomia yleismediaksi, jossa riittää lukemista, vaikka 
se onkin ”sikamaisen hintainen”. Hämeen Sanomat taas kertoo tärkeää tietoa 
omasta elinympäristöstä. 


”Jos sä haluat tietää, että mitä tällä seudulla, täällä tapahtuu, niin 
ethän sä saa sitä fiksusti muualta kuin paikallisesta lehdestä. Tää 
on se, miksi meille tulee kaksi lehteä.” (Kalle, 45) 


”Hämeen Sanomissakin on sellaisia ihmisläheisiä, pieniä, mua ih- 
misenä henkilökohtaisesti koskettavia asioita, koska ne ovat niin 


lähellä. Tiedän, tunnen asiat.” (Veikko, 75) 


Toimiva työnjako eri medioiden välillä tarkoittaa toisaalta sitä, että yh- 
destä lähteestä ei saa kaikkea tietoa, mikä näkyy monien välineiden seuraa- 

misena. Se ilmenee kokonaisuudessaan runsaana mediankäyttönä. Vuoden 
2020 alkupuoliskolla suomalaiset käyttivät mediaa keskimäärin 9,5 tuntia 
päivässä, eli yli kolmanneksen koko vuorokaudesta (Joukkoviestintätilasto 
2022, taulukko 1.19). Määrää selittää eri medioiden rinnakkainen ja jopa yh- 
täaikainen käyttö ja median käyttäminen muun toiminnan ohella. 

Kokemus median runsaudesta ja sen käytön yhtäaikaisuudesta nousee 
esiin haastattelujamme yhdistävänä piirteenä. Monet puhuivat median käy- 
töstä ”multitaskauksena”, eli monen välineen samanaikaisena käyttämisenä. 
Aamulla lehteä lukiessa taustalla pyörii television tai radion aamuohjelma. 
Illalla uutisia seurataan samaan aikaan niin televisiosta kuin älypuhelimel- 
ta. 75-vuotias Veikko kertoi seuraavansa toisinaan jalkapallo-otteluita ilman 
ääntä, jotta hän voi samanaikaisesti katsoa toista tv-kanavaa. 

Herkman ja Vainikka (2012, 24) puhuvat tutkimuksessaan median ”si- 
multaanikäytöstä”, jonka he katsoivat luonnehtivan erityisesti nuorempia 
sukupolvia. Oman aineistomme perusteella tällainen median käyttötapa ei 
rajoitu yksin nuoriin. Eri välineiden tarjoamat uutiset ovat läsnä miltei kai- 
ken aikaa työikäisten työpäivissä. Uutisia luetaan ja tarkastetaan tauoilla, ja 
työkavereiden kanssa puhutaan ajankohtaisista asioista. Opettajana työsken- 
televät haastateltavat kertoivat hyödyntävänsä uutisia oppimateriaaleina. Jopa 
työpaikka voi olla medioitunut: 46-vuotias Matti kuvasi, kuinka hän työs- 
kentelee työtilassa, jossa paikallisen lehden uutisotsikot näkyvät kaiken aikaa 
isolla näyttöruudulla. 

Uudet teknologiat, kuten älylaitteet, eivät ole monien kohdalla syrjäyt- 
täneet perinteisiä uutisvälineitä, vaan tulleet niiden rinnalle. Yhden esimer- 
kin tästä kertoi Marja-Liisa. Hän on 67-vuotias ja juuri jäämässä eläkkeelle. 
Marja-Liisan tyypillinen uutispäivä alkaa painetulla Hämeen Sanomilla. Hän 
kertoi haluavansa lukea maakuntalehteä ehdottomasti paperilehtenä. Muiden 
medioiden, kuten Ylen, Iltalehden ja Ilta-Sanomien, uutisia hän seuraa yleen- 
sä iltaisin tabletilta. Marja-Liisa katsoo päivässä vähintään kahdet valtakun- 
nalliset ja ainakin yhdet paikalliset tv-uutiset. Lisäksi hän seuraa niin selko- 
kielisiä kuin viittomakielisiä televisiouutisia. 

Vaikka Marja-Liisa on selvästi innokas uutisten seuraaja, hänkin on koke- 
nut, että uutisvirran ylitsevuotavuus edellyttää vastaliikkeitä. Informaatioäh- 
kyn iskiessä Marja-Liisa rajoittaa etenkin verkkouutisten seuraamista. 

”Mä sitten taas vaimennan [uutissovellusten ilmoitukset], että nyt- 
ten ei taas tuu yhtään mitään [nauraa]. Eli se on vähän, että mitä 
mä milloinkin sallin tulemaan. — — Yritän sillä lailla, että ihan koko 
ajan ei tarvii kaiken tiedon olla just niin täsmälleen ajantasaista, 
että pieni viivekin riittää. En siksi niin välttämättä niihin verkko- 
uutisiin halua mennä, vaikka joskus ne vievät voiton, jos kiinnos- 
taa.” (Marja-Liisa, 67). 


Marja-Liisa on tunnistanut, että hänen intonsa seurata uutisia vaihtelee. 


”Mä oon vähän sellainen tuurijuoppo, et joskus mä oon silleen, 
että nyt mä haluun paljon uutisia ja luen kaikki, ja joskus mä 
täytän aikani jollain muulla enkä niin aktiivisesti seuraa. Vähän 
kaikkeen tulee ähky. Jos ihan hirveen tarkasti koittaa elää siinä, 
mitä maailmassa on menossa, niin kyllä sekin aika rankaksi käy.” 
(Marja-Liisa, 67) 


Haastateltavan kuvaus kertoo siitä, että yleisönä toimiessaan ihmiset ovat 
tietoisia siitä, että kaikki heidän tekemänsä valinnat eivät ole — eikä niiden 
tarvitse olla — aina täysin rationaalisia. Välillä ihmisten mediankäyttöä ohjaa 
tarve irtiottoon tai vapaalle vaihtamiseen. Tätä tarvetta eivät palvele pelkäs- 
tään viihdesisällöt, vaan uutisten ja journalististen tyylien moninaisuus tuot- 
taa mielihyvää ja tarjoaa muitakin tarkoitusperiä kuin informoituna olemista. 
Tämä havainnollistaa yleisönä toimimisen erityisyyttä. Siinä missä työnte- 
kijältä, lapsen vanhemmalta tai äänestäjältä voidaan edellyttää jonkinlaista 
järkevyyttä ja johdonmukaisuutta omissa toimissaan, tällaisen vaatimuksen 
asettaminen yleisönä toimivalle ihmiselle tuntuu paitsi moralisoivalta myös 
kohtuuttomalta. Kysymykseen siitä, onko mediankäyttösi kaiken aikaa järjen 
ohjaamaa ja sille alisteista, voi vastata vastakysymyksellä: miksi pitäisi? 

Mediasta tulee kyllä puhua normien ja moraalin näkökulmasta, mutta 
kysymykset tulisi kohdistaa median eikä yleisön toimintaan. Toimittajien 
käymissä keskusteluissa asetelma on usein päinvastainen: Journalismin nor- 
meja ja moraalia koskevia kysymyksiä pidetään puuttumisena journalismin 
riippumattomuuteen tai jopa toimittajien sananvapauteen. Vastaavasti ylei- 

sön esittämää journalismikritiikin merkitystä vähätellään sillä, että ihmisten 
puheet eivät vastaa heidän omaa mediankäyttöään tai että ne eivät edusta niin 
sanotun suuren yleisön oletettuja näkemyksiä. (Ahva ym. 2011, 21-23). 
Mediasisältöjen moninaisuuden lisäksi yksi nykyisen mediaympäristön 
ominaispiirteistä on nopeatempoisuus. Osa haastateltavista vaikutti nautti- 
van siitä, että he voivat olla jatkuvasti uuden tiedon äärellä. Tällöin aiemmin 
tutuiksi ja turvallisiksi koetut uutisten seuraamisen tavat tuntuvat menet- 
täneen entisen merkityksensä ihmisten arjessa. Alisa, 53, piti illalla puoli 
yhdeksältä lähettäviä televisiouutisia ”jo vähän vanhoina”. Hän sanoi luke- 
neensa päivän tapahtumista jo aiemmin verkosta, jossa tiedon saa nopeasti. 
Toiset suhtautuivat medianrunsauteen kriittisemmin, eikä median jatkuvaa 


läsnäoloa pidetty ainoastaan hyvänä asiana. 


”Tavallisen tallaajan kannalta on hyvä, että asiat [uutiset] tulee no- 
peesti ja tulee tiedoksi, mutta on kääntöpuoli, että tarviiko kaikkea 
tietää just nyt.” (Simo, 45) 


”Muuttunut hektisemmäksi, luetaan pala kerrallaan eikä enää koko 
lehteä. Että koko ajan pitäisi olla ajan hermolla, pitäis saada lisää, 
lisää, lisää. Et sitä vähän niiku ahnehtii niitä uutisia.” (Marja, 60) 


”Kanavia on nykyään liikaa. Se on ärsyttävää [ja] stressaavaa.” 
(Matias, 59) 


Osa koki nopeasti päivittyvät uutiset kuormittaviksi: he kritisoivat, että 
tarvitseeko kaikkea tietää heti, kun se tapahtuu. Sama havainto on tehty ky- 
selytutkimuksissa. Tässä vertailussa painettu sanomalehti voi näyttäytyä yl- 
lättäen ylellisyystuotteena, jota voi — toisin kuin verkon päivittyviä sisältöjä 
- nautiskella rauhassa, mikä vastaa aiemman tutkimuksen havaintoja (Bocz- 
kowski, Mitchelstein ja Suenzo 2019; Fortunati, Taipale ja Farinosi 2015). 
Mediankäytön historian ja nykytapojen tarkastelu osoittaa, että seurattavien 
välineiden määrä on lisääntynyt, uutisseurannan sykli on kiihtynyt ja eri me- 
dioiden rinnakkainen käyttö on muuttunut arkiseksi rutiiniksi haastatelta- 


van iästä riippumatta. 

6 
Lukeminen sanomalehden 
arkkitehtuureissa 


Lehden arkkitehtuuri 


Tässä luvussa tarkastelemme, millaisia uutisvälineitä painettu sanomalehti, 
digitaalinen näköislehti ja verkossa julkaistava verkkolehti ovat aineellisina 
esineinä lukemisen näkökulmasta. Lähestymme aihetta arkkitehtuurin käsit- 
teen avulla. Tässä jaksossa sovellamme luvussa 3 kuvattua materiaalista nä- 
kökulmaa lehden lukemisen käytäntöihin. 

Sana arkkitehtuuri on peräisin latinan termin architectus kautta kreikan 
kielen sanasta architékton (apyitéxtwv). Sanassa yhdistyy etuliite archi- (apxt-; 
”pää-”) ja rakentajaa ja puuseppää tarkoittava sana tekton (téxtwv). Journa- 
lismin tutkimuksessa arkkitehtuuri-sana esiintyy ainakin Hannu Pulkkisen 
väitöskirjassa Uutisten arkkitehtuuri (2009). Siinä Pulkkinen viittasi infor- 
maatiodesignin piirissä vaikuttavaan käsitykseen, jossa arkkitehtuuria käyte- 
tään suunniteltujen informaation rakenteiden synonyyminä: 


”Sanomalehden arkkitehtuurin tavoitteena on järjestää lehden 
aineisto niin, että sen hahmottaminen ja ymmärtäminen, siinä 
suunnistaminen ja sen vastaanottaminen on helppoa ja miellyttä- 
vää.” (Pulkkinen 2009, 27.) 

Puhe arkkitehtuurista havainnollistaa sitä, ettei sanomalehden ulkoasu 
ole sattumaa, vaan että se on tietoisen suunnittelun tulosta. Ulkoasun tehtä- 
vänä on helpottaa lehden lukemista ja houkutella lukijoita esityksen pariin. 
Arkkitehtuuria koskevat ratkaisut riippuvat paitsi käytettävissä olevista tek- 
nisistä välineistä myös suunnittelijoiden ja heidän toimeksiantajiensa parissa 
vallitsevasta esteettisestä ja ammatillisesta mausta. Olennaista tässä ovat hei- 
dän käsityksensä siitä, millainen lehden muoto palvelisi parhaiten lukijoiden 
tarpeita ja mieltymyksiä samalla kun se alleviivaisi julkaisun journalistista 
korkeaa laatua. Koska tekniset välineet kehittyvät, ammatilliset mieltymyk- 
set vaihtuvat ja odotukset journalismin yhteiskunnallisista tehtävistä laaje- 
nevat, sanomalehden ulkoasua sekä rakennetta muutetaan aika ajoin. (Emt., 
27-30.) 

Tämä ajatus saa tukea Kevin Barnhurstin ja John Neronen (2001) sano- 
malehden ulkoasun muutosta 1800-luvulta 1900-luvun lopulle tarkastelevas- 
ta tutkimuksesta. Se havainnollistaa, kuinka sanomalehden ulkoasu ja sen 
ilmentämät ideat journalismista ovat mukautuneet paitsi kulloinkin käytössä 
oleviin (paino)teknisiin mahdollisuuksiin myös lukijoilta, mainostajilta ja 
yhteiskunnasta tuleviin odotuksiin. Lehden arkkitehtuuri muovautuu näiden 
voimien välissä, ja sen muutokset ovat parhaiten nähtävissä vertaamalla eri 
aikakausina julkaistuja sanomalehtiä toisiinsa. 

Pekka Mervolan (1995) väitöskirjassaan tekemä historiallinen analyysi 
paljastaa, että lehtien ulkoasu on muuttunut meillä vuosien saatossa useasti. 
Muutos ei koske vain lehden muotoa tai painopintaa vaan se ilmentää laajem- 
min ajatuksia siitä, mitä lehden tekijät ovat kulloinkin pitäneet journalismis- 
sa tärkeänä ja millaisina esityksinä sitä on haluttu tarjota yleisön luettavaksi. 
Pulkkinen (2009) puolestaan analysoi niitä lukuisia vakioituja muotoelement- 
tejä, joista jokapäiväisen sanomalehden arkkitehtuuri muodostuu. 

Sanomalehden arkkitehtuuria on edellä kuvatussa merkityksessä analy- 
soitu historiallisesti, ja tarkastelun kohteena on ollut useimmiten painettu 
sanomalehti. Eräs viime vuosina tutkittu sanomalehden arkkitehtuurin muu- 
tos liittyy siirtymiseen broadsheetista tabloidikokoon (ks. Reunanen 2013). 
Tämän tutkimuksen kohteena on 2020-luvun suomalaisten maakuntalehtien 
lukeminen, jossa lukemiselle avautuu kolme erilaista sanomalehden arkkiteh- 
tuuria: painettu sanomalehti, digitaalinen näköislehti ja internetissä päivitty- 

vä verkkolehti. Tutkimuksemme tavoitteiden mukaisesti tarkastelemme sano- 
malehden eri olomuotojen arkkitehtuuria lehden lukijoiden eikä tekijöiden 
kannalta. 

Tämän tutkimuksen ulkopuolella digitaalisen viestinnän uusia muotoja 
ja niiden tuottamia käytäntöjä tarkastellaan usein infrastruktuureina (van 
Dijck, Poel ja De Waal 2018) tai affordansseina (Boczkowski 2010; Lewis ja 
Westlund 2015). Infrastruktuuri-sana korostaa viestinnän taustalla olevien 
rakenteiden näkymättömyyttä, kun taas affordanssi avaa digitaalisuuden tar- 
joamien uusien teknisten ominaisuuksien ja niiden sosiaalisen käytön välisiä 
suhteita. Näiden sijasta haluamme arkkitehtuurin käsitteen avulla tarkas- 
tella julkaisualustoja lukemistapahtuman näkökulmasta. Tässä keskeisenä 
tiedonlähteenä toimivat haastattelemamme sanomalehden lukijat. Pyrimme 
siis seuraavassa selvittämään, miten lukijat mieltävät uutisten lukemisen ma- 
teriaalisen ympäristön, kuten painetun sanomalehden tai verkkolehden, ja 
kuinka he tuossa ympäristössä toimivat. 

Arkkitehtuuri sopii yleisötutkimuksen viitekehykseksi siksi, että sanoma- 
lehden ulkoasu, jäsennys, juttutyypit ja sisällöt ovat ihmisille näkyviä ja ajan 
myötä tutuksi tulleita ilmiöitä. Sanomalehti on ihmisille (merkitys)ympäristö 
tai -maasto, jossa he osaavat liikkua ja jota he voivat käyttää haluamallaan ta- 
valla. Arkkitehtuurin käsite ohjaa ajattelemaan sisältöä ja muotoa rinnakkain 
ja samaan aikaan; niitä ei voi noin vain erottaa toisistaan. Lehtitalo tarjoaa 
uutistensa ja juttunsa lukijoille ikään kuin talopakettina, jonka huonejärjes- 
tys on lukijoille annettu. Lukijalle arkkitehtuuri tarjoaa polkuja suunnistaa 
lehden sisällä. Tälle jää silti kosolti harkintavaltaa sen suhteen, miten hän leh- 
teä lukee ja millaisia merkityksiä hän lukemalleen antaa. Lukijan autonomi- 
suuden edellytys on, että hän tunnistaa eri julkaisualustoilla hänelle tarjotun 
arkkitehtuurin ominaispiirteet. 


Sanomalehti esineenä ja tekstinä 


Sytykkeitä lähestymistapaamme ovat tarjonneet kahdenlaiset tutkimukset: 
yhtäältä ne, joissa mediaa on tarkasteltu ensisijaisesti aineellisina esineinä ja 
vasta toissijaisesti sisältöinä, sekä toisaalta tutkimukset, joissa on keskitytty 

siihen, miten media kytkeytyy yleisön arkielämään, sen rutiineihin ja rituaa- 
leihin (esim. Berelson 1949; Boczkowski, Mitchelstein ja Suenzo 2020; Bocz- 
kowski ym. 2022; Fortunati, Taipale ja Farinosi 2015; Silverstone 1994). 

Esimerkiksi online-verkkolehteä ja painettua lehteä materiaalisina esi- 
neinä Italiassa analysoinut Leopoldina Fortunati kumppaneineen havaitsi, 
että haastatellut lukijat pitivät painettua lehteä painoarvoltaan verkkolehteä 
tärkeämpänä. Samoin he kokivat olevansa uskollisia omaa identiteettiään 
parhaiten ilmentävälle painetulle lehdelle, kun taas verkkolehden ei koettu 
synnyttävän vastaavaa sitoutumista. Tutkijat havainnoivat myös lukemista- 
pahtumaa ja havaitsivat painetun lehden lukemisen hitaaksi ja rentoutuneek- 
si, kun taas verkkolehteä luettiin hätäisemmin ja jännittyneemmin. (Fortuna- 
ti, Taipale ja Farinosi 2015, 837-839.) 

Tutkimuksessa haastatelluille lukijoille painettu sanomalehti edusti ”en- 
simmäisen tason objektia”, johon on mahdollista päästä suoraan käsiksi. 
Verkkolehti taas on vasta ”kolmannen tason objekti”, koska sitä käyttääkseen 
ihminen tarvitsee toisen tason objektit, tietokoneen tai älylaitteen ja inter- 
net-yhteyden. Käyttäjän mahdollisuudet manipuloida ensimmäisen ja kol- 
mannen tason käyttöliittymiä poikkeavat radikaalisti: painetun lehden luki- 
jalla on käsissään koko lehti, josta hän voi valita minkä tahansa haluamansa 
osion, sivun tai jutun, kun taas verkkolehti antaa pääsyn otsikkoluetteloon 
mutta vain yhteen juttuun kerrallaan. (Emt., 834-835.) 

Erot käyttöliittymien materiaalisissa ominaisuuksissa liittyivät nimen- 
omaan niiden erilaisiin arkkitehtuureihin. Nämä erot heijastuvat niiden käyt- 
töön eli lukemisen tapoihin. Tutkijoiden havaintojen mukaan verkkolehteä 
luettiin hyppien, klikaten sieltä täältä, kun taas paperilehden lukeminen oli 
kohdentuneempaa. Siinä missä verkkolehti suorastaan yllytti jakamaan uuti- 
sia sosiaalisen median sovelluksissa, paperille painetun lehden uutisia luettiin 
yksinään tai jaettiin ääneen korkeintaan perheen, työtoverien ja muiden läs- 
näolijoiden kanssa. (Emt., 835-836.) 

Jo painetun sanomalehden valinta oli lukijan viesti, joka heijasti hänen ar- 
vostuksiaan ja näkemyksiään, kun taas uutisten hakemiseen verkkolehdestä 
ei liittynyt lukijan kokemaa uskollisuutta valittua uutismediaa kohtaan. Kun 
painettu lehti kytkeytyi tiiviisti lukijansa jokapäiväisiin rutiineihin, verkko- 
lehteä luettiin minä tahansa sopivana tyhjänä hetkenä. (Emt., 836-838.) Tu- 

lokset osoittivat, että paperinen ja verkkolehti ovat aineellisilta ominaisuuk- 
siltaan kaksi täysin erilaista mediaa riippumatta siitä, että niiden taustalla 
olisi sama julkaisija ja suurelta osin samat sisällöt. 

Pablo Boczkowskin ja kumppaneiden tutkimuksessa tarkasteltiin paine- 
tun lehden asemaa argentiinalaisten lukijoiden jokapäiväisissä rutiineissa. 
Myös tässä tutkimuksessa päähuomion kohteena olivat käyttöliittymien ma- 
teriaaliset ominaisuudet. Tutkijat erottivat viisi ulottuvuutta, joissa painettu 
sanomalehti levittäytyy osaksi lukijoiden arkielämää. Nämä ovat: pääsy leh- 
den pariin, lehden lukemisen ajankohta ja paikka, lehden lukukokemuksen 
ruumiillistuminen tai aineellinen tuntuma, lukemisen tuottama sosiaalisuus 
ja vuorovaikutus sekä luetun tulkintaprosessi. Juuri tietyn lehden tilaami- 
nen, sen musteentuoksu ja lehden rauhallinen lukeminen sunnuntaiaamuna 
sekä luetuista jutuista käydyt keskustelut saattoivat tuottaa lukijoille erityistä 
mielihyvää sekoittuessaan osaksi muita elämisen rutiineja. (Boczkowski, Mit- 
chelstein ja Suenzo 2020, 570-574.) 

Näissä jokapäiväisissä tilanteissa sanomalehden materiaaliset ja teks- 
tuaaliset olomuodot kohtaavat, ja juuri tämä kohtaaminen tuottaa lukukoke- 
muksen merkityksellisyyden. Nykytutkijoiden havainnot vastaavat Bernard 
Berelsonin (1949) jo ammoin saamia tuloksia. Sanomalehden lukemisen 
ensisijainen — tai ainakaan ainoa — tehtävä ei välttämättä liity uuden tiedon 
omaksumiseen, vaan lukeminen on olennaisesti ritualistista, seremoniallista 
toimintaa, joka on lukijoille itsessään merkityksellistä. 

Materiaalisuuden huomioon ottamisen ei tule sulkea pois lehden lukemi- 
seen liittyvää tulkinnallista puolta. Television roolia ihmisten arkielämässä 
tutkinut Roger Silverstone (1994) puhuukin mediasta yhtäältä materiaalisena 
objektina ja toisaalta tekstinä. Sama jäsennys pätee sanomalehden lukemi- 
seen. Lukija kohtaa sanomalehden ensimmäiseksi materiaalisena objektina, 
jolla on tietyt ominaisuudet ja jonka hän on tavalla tai toisella hankkinut 
luettavakseen. Vasta tämän jälkeen lukija valitsee lehdestä uutisia tarkem- 
man paneutumisen kohteeksi, jolloin sanomalehti objektina siirtyy taustalle 
ja etualalle nousee yksittäinen juttu tekstinä tai esityksenä. Jorma Miettisen 
(1980, 83) tavoin näistä voidaan puhua erikseen sanomalehden välinekäyt- 
tönä ja sisältökäyttönä. Ero näiden kahden välillä on analyyttinen, eli se ei 
esiinny lukijalle välttämättä samalla tavoin kuin tutkijalle. 

Hyödynnämme tutkimuksessamme yhtäältä Silverstonen erottelua sano- 
malehdestä objektina ja tekstinä, joista edellinen viittaa lehden välinekäyt- 
töön, jälkimmäinen sisältökäyttöön. Toisaalta kytkemme tarkasteluumme 
Boczkowskin ja kumppaneiden jäsentelyn, jonka avulla on luontevaa verrata 
sanomalehden kolmen erilaisen olomuodon eroja ja yhtäläisy yksiä lukijoiden 
näkökulmasta. Lähestymistapamme sanomalehden eri käyttöliittymien ark- 
kitehtuuriin voidaan jäsentää kuviossa 3 esitetyllä tavalla. 


Kuvio 3. Sanomalehden arkkitehtuurin ulottuvuudet lukijan kannalta. 


SANOMALEHTI i i SANOMALEHTI 
OBJEKTINA i i TEKSTINÄ 
> 

PÄÄSY VALINTA TULKINTA 
TUNTUMA | | — (SOSIAALISET 
KÄYTTÖTILANNE l | VERKOSTOT) 
KÄYTTÖTAPA | l 


Erittelemme seuraavassa, miten sanomalehden erilaisten käyttöliittymien 
arkkitehtuuri ilmenee haastateltavien arkisessa lehden lukemisessa. Tarkaste- 
lemme ensiksi lukijoiden pääsyä uutisten äärelle, toiseksi eri käyttöliittymien 
materiaalista tuntumaa ja kolmanneksi käyttötilannetta. Tämän jälkeen pu- 
reudumme siihen, miten arkkitehtuuri vaikuttaa sanomalehden käyttötapaan 
eli liikkumiseen käyttöliittymien sisällä, sekä siihen, millaisia erilaisia mah- 
dollisuuksia se tarjoaa lukijalle valita luettavansa. 

Pääsy, tuntuma, käyttötilanne ja käyttötapa ilmentävät sanomalehden eri 
olomuotojen ominaisuuksia materiaalisina objekteina ja kertovat sanomaleh- 
den välinekäytöstä. Valinnassa liwutaan jo osittain välinekäytöstä lehden si- 
sältökäyttöön, mutta rajanveto näiden kahden välillä ei ole aivan selkeä. Sen 
sijaan tulkinnassa lukijan huomio kohdistuu jo yksittäiseen juttuun, jolloin 
siinä on kyse nimenomaan sisältökäytöstä. Tutkimuskohteenamme on ensisi- 
jaisesti se, mitä haastateltavat kertovat lukemisestaan ja toissijaisesti se, mitä 
he kertovat lukemastaan (vrt. Kärki 2003, 11). 

Pääsy sanomalehteen 


Pääsyllä tarkoitamme tekijöitä, jotka ovat edellytyksiä tietyn palvelun tai 
käyttöliittymän käytölle. Pääsyssä on mahdollista erottaa ainakin kolme ta- 
soa (Picard ja Pickard 2017, 17-21; vrt. Ala-Fossi ym. 2020). Ensimmäiseksi 
kyse on tietyn media- tai viestintäpalvelun yleisestä teknisestä saatavuudesta 
ja käyttömahdollisuudesta. Voidaan puhua pääsyn potentiaalista. Seuraavan 
tason muodostaa pääsyn hinta, toisin sanoen se, kuinka helposti tai mihin 
hintaan kyseinen palvelu on otettavissa käyttöön. Kolmannen tason muodos- 
taa palvelun todellinen käyttöaste, joka ilmaisee toteutunutta pääsyä. 

Viestintäpolitiikan tutkimuksessa on eroteltu lisäksi neljäs pääsyn taso, 
joka liittyy pääsyn sosiaaliseen oikeudenmukaisuuteen. Tästä näkökulmas- 
ta voidaan tarkastella erityisryhmien, esimerkiksi näkövammaisten, pääsyä 
palvelun käyttäjäksi. Viimeksi mainittu taso nousi esiin omassa tutkimuk- 
sessamme oikeastaan vain yhdessä tapauksessa, kun eräs haastateltava kertoi 
vaihtaneensa painetun sanomalehden digitaaliseen näköislehteen, koska hän 
ei nähnyt enää silmäsairauden takia paperilehden fonttia. Tässä yhteydessä 
emme käsittele pääsyn oikeudenmukaisuutta tämän enempää. 


Pääsyn potentiaali 


Pääsyn potentiaalin näkökulmasta sanomalehden kolme käyttöliittymää tai 
olomuotoa ovat käyttäjiensä saavutettavissa hieman erilaisin ehdoin. Paperil- 
le painetuista lehdistä lähinnä iltapäivälehtiä on totuttu noutamaan kioskilta. 
Muut päivä- ja paikallislehdet on kannettu joko kotiovelle tai läheiseen pos- 
tilaatikkoon. Painetuista maakuntalehdistä puhuttaessa pääsy siis edellyttää, 
että Posti, lehtitalo tai muu organisaatio huolehtii jakelun luotettavuudesta. 
Digitaalisen näköislehden ja verkkolehden lukemisen edellytys on sopiva tek- 
ninen laite, kuten tietokone, tabletti tai älypuhelin, sekä toimiva internetyh- 
teys. Näiden hankkiminen kuuluu käyttäjän omalle vastuulle, ja korkeintaan 
internetyhteyden laadussa saattaa olla pääsyä rajoittavia esteitä. 
Tutkimuksen kohteina olevista lehdistä Hämeen Sanomilla oli vielä haas- 
tatteluja tehtäessä oma jakeluyhtiö, jonka ansiosta painettu lehti saatiin var- 
haisjakeluna melkein koko levikkialueelle, eikä se joutunut turvautumaan 

Postin tarjoamaan myöhäisempään jakeluun. Aivan syrjäisimpien kolkkien 
lukijoita oli päätoimittajan mukaan yritetty houkutella digitilaajiksi. 


”Me jossain vaiheessa kehiteltiin kampanjoita, että saat tabletin 
kun olet kestotilaaja, niin voit lukea lehteä myös Lammin perä- 
mettässä. Me ollaan rajattu se meidän jakelualue, ja siitä tulee jon- 
kin verran palautetta, kun emme jaa lehteä ihan perämetsiin asti.” 
(Tuulia Viitasen haastattelu 25.1.2022) 


Keväällä 2022 jakeluyhtiö kuitenkin luovuttiin ja lehti siirtyi Postin asi- 
akkaaksi. Päätoimittajan mukaan se ei kuitenkaan vaikuttanut sen enempää 
paino- kuin jakeluaikatauluihin. 


”Hintakin on lähes sama kuin oman jakeluyhtiön aikana, koska 
tuolloin maksoimme markkinahintaa omasta jakelusta. Tosin tie- 
dossa on, että varmasti Postin palvelutasoon tulee muutoksia jol- 
lain aikataululla.” (Tuulia Viitasen palaute 7.12.2022) 


Myös Karjalaisella oli aikoinaan oma jakeluyhtiö Joensuun alueella, mut- 
ta kun Posti asetti muutama vuosi sitten maaseutua koskevan jakelutarjouk- 
sensa ehdoksi sen, että se saisi käsiinsä kaupunkijakelun, Karjalainen luopui 
jakelustaan. Lehden päätoimittajan mukaan lehdelle annettu valinnan mah- 
dollisuus oli näennäinen. 


”Meillä oli kaksi vaihtoehtoa. Joko laajentaa se oma jakelu koko 
maakuntaan tai tyytyä tähän. Me todettiin, että jakelu ei ole mei- 
dän bisnes. Siihen pitäisi saada mukaan muutakin jaettavaa.” (Pasi 
Koivumaan haastattelu 2.2.2022) 


Joensuussa ja Pohjois-Karjalan muissa suuremmissa taajamissa Karjalai- 
nen jaetaan edelleen aamukannossa, mutta niitä ympäröivällä maaseudulla 
lehti voi tulla perille vasta myöhään iltapäivällä. Koko maassa sanomalehtien 
kokonaisvolyymista noin viidennes kulkee nykyisin Postin päiväjakelussa. 
Syksyllä 2023 postin perusjakelu muuttuu viisipäiväisestä kolmipäiväiseksi, 

mikä uhkaa nostaa jakelun kustannuksia haja-asutusalueilla entisestään. Siir- 
tymää tasapainotetaan jakeluun kohdistetulla uudella valtionavustuksella, 
jota käsitellään tarkemmin luvussa 8. Uhkana ilmassa leijuu lisäksi tieto siitä, 
että Posti saattaa alkaa hinnoitella jakelunsa alueen väestötiheyden mukaan, 
mikä osuisi kipeimmin syrjäseutuihin (Virranta 2022d, 8; Virranta 2022e, 8). 
Painetun lehden lukijoihin Postin jakelun muutokset kohdistuvat vasta, jos 
sen hinta haja-asutusalueilla nousee merkittävästi ja se nostaa myös tilaus- 
hintaa. 

Painetun lehden käsinkosketeltava aineellisuus näkyy konkreettisesti ja- 
kelussa. Paperilehti pitää viedä painosta lukijan luo, jotta lukeminen onnis- 
tuu. Jakeluun liittyvät ongelmat korostuivat nimenomaan Karjalaisen luki- 
joiden haastatteluissa. Haastateltavien toiveena oli selvästi, että sanomalehti 
saapuisi kotiin aamukannossa, jotta sen ehtisi lukea aamiaispöydässä ennen 
töihin lähtöä. Aamukannon merkitys näkyy myös siinä, että sen luotettavuus 
oli joillekin lukijoille ehto lehden tilaamiselle: 


”Lehti tilataan niin pitkään kun se tulee aamukannossa [painottaa 
sanaa] ja niin, että sen kerkeää lukea ennen töihin lähtöä. Koska ei 
sitä enää illalla tule luettua, kun sitten ne uutiset on tavallaan van- 
hoja. Aamukahvipöytään se paperilehti kuuluu ihan ehottomasti.” 
(Maija, 55) 


Kerran viikossa ilmestyvälle paikallislehdelle myöhäinenkin kotiinkan- 
to sallitaan, mutta maakuntalehden lukijoille tämä ei välttämättä käy, kuten 
Erkki Hujanen (2007, 125—128) on väitöskirjatutkimuksessaan havainnut. 
Monille haastateltavillemme painetun lehden jakeluongelmat olivat olleet 
merkittävä syy vaihtaa lehden käyttöliittymää. Kun paperisen sanomalehden 
saaminen käyttöön vaati liikaa ylimääräistä vaivannäköä, eräs haastateltava 
kuvasi päätöstään vaihtaa näköislehteen itsekriittisesti: 


”Meillä on [toisessa maakunnassa] kesämökki, mutta postilaatikko 
on niin kaukana. Alkuvuosina sitten kun siellä käytiin, niin se oli 
päivän ohjelma käydä hakemassa se lehti, mutta sitten tämä digiai- 
ka laiskuutti, että nytten sitä ei sitten käydä hakemassa erikseen. 

Näin se ihminen taipuu tällaisille uusille kotkotuksille ihan hel- 
posti, kun siitä on tavallaan niin paljon sellaista ylimääräistä. Sin- 
ne hiihdettiinkin joskus, semmoinen neljän kilometrin matka um- 
pihangessa. Piti saada se paperilehti. Mutta ei enää.” (Veikko, 75) 


Toisena perusteluna käyttöliittymän vaihtamiselle tuotiin esiin jakelun 
aikataulujen muutokset, joiden seurauksena lehti jaetaan kotiin myöhemmin 
kuin ennen. Osassa tapauksia viiveestä oli tullut pysyvä. Pahimmillaan leh- 
teä joudutaan odottamaan päiväkausia, koska viikonlopun posti kannettiin 
kesämökille vasta keskiviikkona. Eräs Karjalaisen lukija kertoi, kuinka lehti 
aikaisemmin tuli hänen postilaatikkoonsa puoli kuudelta aamulta, mutta ny- 


kyään se tulee vasta yhdeksältä: 


”Silloinhan mä olen jo lukenut näköislehden. Kun riittävän pitkään 
tätä jatkui, niin huomasin, että turhahan siitä paperilehdestä oli 
maksaa.” (Paavo, 67) 


Kolmas syy käyttöliittymän vaihtoon oli vastaajan liikkuva elämäntapa 
esimerkiksi kodin ja mökin välillä. Digitaalinen näköislehti näyttäytyy erityi- 
sen toimivana välineenä niille, jotka viettävät vuorotellen aikaansa kaupun- 
gissa ja maalla. Raili kertoi siirtyneensä näköislehteen, koska painettu lehti 
tuntui menevän aina väärään paikkaan. 


”Kaupunkikodissa postilaatikko täyttyi ja repsotti auki. Jos lehden 
käänsi maalle, se tuli myöhään ja parin kilometrin päähän, eikä 


sunnuntaisin lainkaan.” (Raili, 67) 

Neljäs syy vaihtaa näköislehteen oli monille lukijoille halu vähentää pape- 
rijätettä. He pitivät digitaalista näköislehteä ympäristölle parempana ratkai- 
suna. Yksi lukija perusteli näköislehteen siirtymistä ekologisilla syillä: 

”Ettei [kotiin kerry] turhaa paperia eikä turhaan jakeluautot ajele.” 


(Armi, 68) 

Näköislehden saatavuutta pidettiin luotettavana sillä edellytyksellä, että 
oma laite, verkkoyhteys ja lehtitalon sivusto toimivat. Tilastokeskuksen mu- 
kaan noin yhdeksällä kymmenestä suomalaisesta on käytössään tietokone, 
älypuhelin ja internet-yhteys (Joukkoviestintätilasto 2022, taulukko 1.13). 
Internetyhteyksien laadussa on toki suuria eroja. Nopeiden kiinteiden laaja- 
kaistayhteyksien saatavuus ja käyttöaste ovat Suomessa naapurimaita alem- 
pia ja vastaavasti häiriöalttiimpien mobiililaajakaistojen käyttö on selvästi 
verrokkimaita yleisempää (Ala-Fossi ym. 2020, 63). Haastateltavat toivat vain 
ohimennen esiin verkkoyhteyksiensä laatuun liittyviä pulmia, mikä viittaa 
siihen, että maaseudullakin yhteydet yleensä riittävät sanomalehden sujuvaan 
lukemiseen. 


Pääsyn hinta 


Käytön helppous ja hinta muodostavat pääsyn seuraavan tason. Suomessa 
painettu sanomalehti on perinteisesti tilattu ja saatu kotiin. Samoin pääsy 
lukemaan digitaalista lehteä edellyttää pääsääntöisesti tilausta. Sekä paine- 
tun että digitaalisen lehden tilauksessa kyse on siitä, että yksi kotitalouden 
jäsen tilaa eli maksaa lehden, jolloin myös muut kotitalouden jäsenet saavat 
käyttöönsä joko tilauksen sisältämän kannetun lehden tai digitaalisen luku- 
oikeuden. 

Päivälehtien tilaussuhteet ovat perinteisesti olleet pitkäkestoisia. Lukijoi- 
den suhdetta sanomalehteen elämäkerta-aineiston pohjalta tutkinut Anita 
Kärki (2003, 175) puhuu ”uskollisesta lukijasta”, mikä viittaa lehden tilaami- 
sen säännöllisyyteen ja lukijan sitoutumiseen omaksi kokemaansa lehteen. 
Tilaussuhde on synnyttänyt lehtien ympärille lukijakunnan, jokseenkin 
vakiintuneen yleisön, joka viime vuosikymmeninä on kuitenkin alkanut ra- 
pautua eikä ole enää uusiutunut entiseen tapaan (E. Hujanen 2007, 78). Tässä 
tutkimuksessa haastatellut lukijat olivat tyypillisesti solmineet lukijasuhteen 
Hämeen Sanomiin tai Karjalaiseen jo lapsena ja tilaajasuhteen heti aikuis- 
tuttuaan — sikäli kuin olivat kotoisin Kanta-Hämeestä tai Pohjois-Karjalasta. 
Siirtyminen digitaalisen lehden tilaajaksi taas oli tapahtunut vasta muutaman 


viime vuoden aikana. 

Sanomalehtien tilaushinnat ovat kallistuneet yhtäjaksoisesti 1960-luvulta 
alkaen (Mervola 1998, 77), ja kuluneella vuosituhannella kaksinkertaistuneet. 
Toisaalta digitaalisen lehden tilaushinnat ovat jopa euromääräisesti laskeneet. 
Vuonna 2000 seitsenpäiväisen päivälehden kestotilaus maksoi kiintein hin- 
noin laskettuna 210 euroa vuodessa, mutta vuonna 2021 jo 409 euroa (Jouk- 
koviestintätilasto 2022, 

Päivälehden yhdistelmätilaus on Suomessa osapuilleen kaksi kertaa kal- 
liimpi kuin pelkkä digitilaus. Talvella 2022 Karjalaisen yhdistelmäkestotilaus 
maksoi 36,25 euroa, pelkkä digitaalinen lukuoikeus taas 17,90 euroa kuukau- 
dessa. Hämeen Sanomien vastaavat tilaushinnat olivat 35,35 ja 16,45 euroa 
kuukaudessa. Vuositasolla kestotilaus, joka sisältää sekä painetun lehden että 
digilukuoikeudet, maksaa siis reilusti yli 400 euroa, pelkät digilukuoikeu- 
detkin yli 200 euroa. Vaikka haastatteluissa viitattiin varsin vähän pääsyn 
hintaan, lehden kallistuminen ei ollut jäänyt lukijoilta huomaamatta. Asia 
nousee mieleen erityisesti silloin, kun päätös tilauksen jatkamisesta tai sen 
katkaisemisesta tulee ajankohtaiseksi: 


”Nytkin taas kyllä ensi kuun alussa loppuu lehden tulo, kun tää 
on mielestäni ihan sairaan kallis lehti. Jos sä oot kestotilaaja, niin 
tää taitaa maksaa yli 400 [euroa] vuodessa. Se on musta tosi kallis 
lehti.” (Marko, 53) 


36-vuotias Jenna puolestaan kertoi miettineensä äitiysvapaalle jäädessään 
säästökohteita. Monet olivat neuvoneet häntä lopettamaan paperilehden ti- 
laamisen, koska se on niin kallis. Jenna halusi kuitenkin ehdottomasti tilata 
ja lukea edelleen painettua sanomalehteä sen hinnasta riippumatta. Lehden 
korkean hinnan tunnistaa ja tunnustaa myös Karjalaisen päätoimittaja: 


”80-luvusta Karjalaisen hinta on muihin tuotteisiin nähden osa- 
puilleen kolminkertaistunut ja 90-luvusta kaksinkertaistunut. Eli 
onhan siitä tullut hinnaltaan ihmisten ostovoimaan nähden eliitti- 
tuote.” (Pasi Koivumaan haastattelu 2.2.2022) 

Lehden kalleus lienee osaselitys sille, että sanomalehtien levikit ovat laske- 
neet johdonmukaisesti kolmen vuosikymmenen ajan. Se että ”sairaan kalliik- 
si” kuvattua lehteä tilataan, kertoo siitä, ettei lehden arvo ole monille lukijoille 
suoraan rahalla mitattavissa. Toisaalta hintamielikuviin liittyy kysymys siitä, 
vastaako lehden hinta sen sisältöä. Kaikkien lukijoiden mielestä näin ei ole: 


”Se [Hämeen Sanomat] on kallis sisältöön nähden.” (Leila, 66) 


Sekä Hämeen Sanomien että Karjalaisen tilattu kokonaislevikki on las- 
kenut 2010-luvulla yli kolmanneksella, noin 35 prosentilla, mikä on hieman 
keskimääräistä enemmän. Päivälehden kalleus on osaltaan syy siihen, miksi 
niin monet lukevat iltapäivälehtien tai kaupunkilehtien maksutonta uutistar- 
jontaa. Yleisradion tekstimuotoisia uutisia ei haastatelluissa erikseen mainin- 
nut maksuttoman uutistiedon lähteenä. 


”Sen takia, että ne Ilta-Sanomien sivut on ilmaiset ja sieltä kum- 
minkin [löytää] isommat uutiset. Fi ehkä paikallisia uutisia ei oo 
niin paljoo tai ei oikeestaan ollenkaan, mutta ne melkein jäis sitten. 
Keskiviikkoisin ja lauantaisin tulee Hämeenlinnassa tuo ilmaisja- 
kelulehti, niin siellä on sitten osa niistä jutuista.” (Marko, 53) 


Haastateltavat tunnistavat painetun lehden kalliin hinnan syyksi vaihtaa 
digitaaliseen lehteen: 


”Tää on halvempi kuin paperilehti.” (Markus, 61) 


Mediankulutusta koskevista haastatteluista kävi jo ilmi, että kestotilausta 
halvemmalla lehteen pääsee käsiksi, jos tarttuu tarjouksiin. Hämeen Sanomat 
tarjosi talvella 2022 kuuden kuukauden yhdistelmätilausta 30 prosentin alen- 
nuksella, Karjalainen peräti yli 90 prosentin alennuksella. Karjalainen tarjosi 
lisäksi digilehden 24 tunnin mittaista tutustumistilausta hintaan 3,90 euroa. 
Hämeen Sanomien maksumuurin yli pääsi tekemällä digitilauksen kolmeksi 


6 Luku perustuu Uutismedian liiton tilastoista laskettuihin estimaatteihin (ks. Hellman 2021 ja 
20224). 

kuukaudeksi 12 euron hinnalla. Lukijat ovat oppineet pelaamaan tarjoushin- 
noilla omaksi edukseen: 


”Nyt kun [tilaus] loppuu, niin ei oo niin hyvää tarjousta, että mä 
taas heti tilaisin. Yleensä tulee hetken päästä parempia tarjouksia. 
- — Kyl mä sitten taas, kun tulee hyvä tarjous. Mielelläni luen tässä 
aamulla paperilehteä.” (Marko, 53) 


Molemmat päätoimittajat kertovat lehtensä yrittäneen välttää sitä, että 
tilaajat voisivat kytkeä tarjoustilauksia peräkkäin, koska se syrjisi uskollisia 
kestotilaajia. Kestotilaajien merkitystä lehtitaloille korostetaan lisäksi erilai- 
silla tilaajaeduilla, esimerkiksi tarjoamalla erikoishintaisia pääsylippuja pai- 
kallisiin tapahtumiin tai alennuksia paikallisiin palveluihin. 


”Siellähän on aina niitä, jotka pelaavat niillä tarjouksilla. - - Mutta 
meillä tarjoukset ei yleensä ole sillä lailla jaksotettuja, että kun tar- 
jous päättyy, niin siellä on siten odottamassa uusi tarjous.” (Tuulia 
Viitasen haastattelu 25.1.2022) 


Mediatalojen näkökulmasta halpoja tarjoushintoja kuitenkin tarvitaan 
”sisäänheittotuotteina”, mutta niiden varaan lehden taloutta ei voi rakentaa. 
Tarjouksilla ikään kuin raotetaan ovea päästä lukemaan lehteä, kun varsinai- 
nen päämäärä on löytää uskollisia kestotilaajia. 


”Tarjoukset syö [tuottoja]. Aina kun meiltä lähtee joku tarjous- 
kampanja, niin sen tarkoitus on houkutella uusia tilaajia ja saada 
ne sitten jatkamaan tilausta. Mutta sitä on pakko tehdä, että sä saat 
sen tuotteen tutuksi. — - Me ei koskaan lähdetty niihin euron tila- 
uksiin, oli ainoastaan näitä lyhyitä lukuoikeuksia. Koska ei se tuota 
mitään.” (Tuulia Viitasen haastattelu 25.1.2022) 


”[Tarjouksilla] saadaan tilaajarekisteriin massaa, jolle sitten koh- 
distetaan markkinointia. Sehän on markkinointiautomatiikka, 
joka sitä pääosin hoitaa.” (Pasi Koivumaan haastattelu 2.2.2022) 

Osa haastateltavistamme, joille ei tullut painettua lehteä kotiin, luki pa- 
perilehteä töissä tauoilla. Toisin kuin aiemmissa tutkimuksissa (Boczkowski, 
Mitchelstein ja Suenzo 2020, 570-571; E. Hujanen 2007, 129-132), haastatte- 
luissa ei esiintynyt juurikaan mainintoja siitä, että lehteä luettaisiin esimerkik- 
si kahviloissa, baareissa tai kirjastossa. Tämä selittynee osittain korona-ajan 
olosuhteilla, joissa ihmisten elinpiiri oli rajautunut aiempaa enemmän kotiin 
tai kesämökille, osin taas sillä, että haastateltavamme olivat nimenomaan 
lehden tilaajia. Suomessa juuri aamukannon perinne on johtanut siihen, että 
lehden pariin ei päädytä sattumalta, vaan sen pariin hakeudutaan. 

Osa haastateltavista kertoi kierrättävänsä painettua lehteä viemällä sen 
esimerkiksi vanhemmilleen tai naapurilleen, jotka eivät ole tilaajia. Paperi- 
lehden jakaminen tuttavapiirin kesken vaikuttaa muutenkin yleiseltä, mikä 
on havaittu myös muualla tehdyissä tutkimuksissa (Boczkowski ym. 2022, 
2732). Digilehden käytön yhteydessä tilauksen jakamista ei haastatteluissa 
tuotu esiin. Yksikään haastateltavista ei esimerkiksi kertonut, että lukijatun- 
nukset olisi jaettu kotitalouden ulkopuolisille jäsenille. 

Toisin kuin paperilehden ja näköislehden pariin, voi verkkouutisten luo 
eksyä sattumalta. Hämeen Sanomien ja Karjalaisen tapauksissa tämä on epä- 
todennäköisempää kuin esimerkiksi iltapäivälehtien kohdalla, koska vain 
pieni osa niiden sisällöistä — käytännössä vain pääkirjoitukset ja mielipidesi- 
vu — ovat tarjolla verkossa maksutta. Karjalaisella myös STT:n välittämät uu- 
tiset sekä haastattelujen tekemisen aikoihin koronavirukseen liittyvät uutiset 
olivat jääneet maksumuurin ulkopuolelle. 


Toteutunut pääsy 


Pääsyn kolmantena tasona tarkastelussamme on toteutunut pääsy eli palve- 
lun käyttöaste. Sitä mitataan sanomalehden tapauksessa parhaiten sen tavoit- 
tavuudella (Ala-Fossi ym. 2020, 54). 

Tämän tutkimuksen haastateltavat ovat kaikki sekä tutkittujen lehtien 
tilaajia että niiden tavoittamaa lukijakuntaa. Kuten taulukko 4 osoittaa, tut- 
kimukseen ilmoittautuneista (N = 196) suurin osa (70 %) oli erilaisia hybridi- 
käyttäjiä, toisin sanoen he lukivat omaa maakuntalehteään ainakin kahdessa 
eri olomuodossa. Suurin ryhmä luki lehteä sekä paperilta, näköislehtenä että 

verkkolehtenä (24 %), hieman pienempi joukko näköislehteä ja verkkolehteä 
(19 %). Vaikka alle viidennes (18 %) heistä luki pelkästään painettua lehteä, yli 
kahdelle kolmannekselle — siis valtaosalle — paperinen lehti kuului edelleen 
valikoimaan. 

Reuters-instituutin seurantatutkimuksen mukaan paperista sanomaleh- 
teä luki vuonna 2022 viikoittain 67 prosenttia ja lehtien verkkoversioita 84 
prosenttia suomalaisista. Pelkkää painettua lehteä luki kahdeksan prosenttia, 
pelkkää verkkolehteä 25 prosenttia, kun hybridikäyttäjiksi ilmoittautui 58 
prosenttia vastaajista. (Reunanen 2022a, 12.) Näiden tulosten ero omiimme 
selittyy osin sillä, että haastateltavamme olivat nimenomaan maakuntaleh- 
tien lukijoita, joiden keskuudessa painettu sanomalehti on yhä suosittu käyt- 


töliittymä. 
Taulukko 5. Tutkimukseen ilmoittautuneet käyttöliittymän mukaan 
Lukijan käyttämä käyttöliittymä % N 
Pelkkä painettu lehti 17,9 35 
Pelkkä näköislehti 12,2 24 
Pelkkä verkkolehti 0,0 0 
Yhden käyttöliittymän käyttäjiä yhteensä 30,1 59 
Painettu ja näköislehti 14,3 28 
Painettu ja verkkolehti 11,7 23 
Näköis- ja verkkolehti 19,4 38 
Painettu, näköis- ja verkkolehti 24,5 48 
Hybridikäyttäjiä yhteensä 69,9 137 
Yhteensä 100,0 196 


Merkille pantavaa on, ettei yksikään tutkimukseen ilmoittautuneista 
kertonut lukevansa pelkästään Hämeen Sanomien tai Karjalaisen verkkoleh- 
teä. Ylipäänsä verkkolehti tavoitti yli puolet ilmoittautuneista (56 %), mikä 
oli kuitenkin selvästi vähemmän kuin paperilehden (68 %) tai digitaalisen 
näköislehden (70 %) tavoittavuus. Näköislehti näyttäytyi tässä joukossa siis 
käyttöliittymistä suosituimpana. Tästä ei voi suoraan päätellä, ettei tutkimil- 
lamme lehdillä olisi lukijoita, jotka käyttävät yksinomaan verkkolehteä. Heitä 
ei vain osunut kokoamaamme vastaajajoukkoon. 

Vaikka jotkut haastateltavat kertoivat, etteivät he seuraa verkkolehteä, he 
saattoivat silti seurata maakuntalehtensä verkkouutisointia menemällä leh- 

den verkkosivuille tai uutissovellukseen. Muutamat haastateltavista päätyivät 
lukemaan oman maakuntalehtensä uutisia Facebookin jakamien linkkien tai 
Googlen suositusten kautta. Näidenkään syötteiden kautta uutisia ei pääse 
lukemaan ilman tilausta. Joillekin älypuhelimen ruudulle lähetettävät uutis- 
päivitykset olivat lähes ainoa tapa seurata digitaalista uutisvirtaa. Osa koki 
uutispäivitykset rasittavina, mutta toiset pitivät niitä hyödyllisinä ajan tasalla 
pysymiseksi. 


”Nythän sieltä [uutissovelluksesta] tulee uutisvirran viestejä, taas- 
kin tuli tohon noin. Hyvä, että noin, sehän täydentää. — — Jatkuvasti 
joku [media] pommittaa.” (Pertti, 73) 


”Mulla on niin kuin somekanavissa [siellä] seuraan Karjalaista, 
että sitten ne mitä he nostaa. On mulla tietysti se [Karjalaisen] appi 
puhelimessa, joka sitten heittää kerran kahesti päivään jonkun 
[ilmoituksen] mulle tohon ruudulle. Mutta en silleen varsinaisesti 
sitä uutisvirtaa seuraa.” (Pilvi, 40) 


Molempien lehtitalojen julkilausuttuna tavoitteena on saada mahdolli- 
simman moni tilaaja siirtymään digiin, siis joko näköislehden tai verkkoleh- 
den lukijaksi. Tähän lehdillä on taloudellinen kannuste, sillä lehden paina- 
minen muodostaa päivälehtien kustannusrakenteesta lähes viidenneksen ja 
painetun lehden jakelu vieläkin enemmän, 30 prosenttia (Virranta 2021b, 13). 
Viime vuosina erityisesti jakelun kustannukset ovat nousseet, mutta aivan 
viime aikoina kustannuspainetta on aiheuttanut sanomalehtipaperin raju 
kallistuminen jopa kymmenillä prosenteilla (Kaihlanen 2021). 

Odotettu digisiirtymä ei ihan heti näyttäisi tuovan kustannuspaineisiin 
helpotusta. Vuonna 2021 Hämeen Sanomien tilauskannasta vain 20 prosent- 
tia oli puhtaasti digitaalisia, Karjalaisen tilauskannasta 17 prosenttia. Lopuille 
tilaajista tulee edelleen painettu lehti. Vaikka paperilehden lukijoista valtaosa 
on yhdistelmätilaajia, joille tulee painetun sanomalehden lisäksi näköislehti 
ja verkkolehti, esimerkiksi Karjalaisen kohdalla heistä vain hieman runsas 
puolet on aktivoinut digitaaliset käyttäjätunnuksensa (Pasi Koivumaan haas- 
tattelu 2.2.2022). Lehdellä on siis paljon tilaajia, jotka maksavat digitaalisesta 

lehdestä, vaikka eivät lue sitä. Hyvin suuri osa heistä haluaa pysyä painetun 
lehden parissa. 

Toisaalta näiden lukujen valossa on pääteltävissä, että digitaalinen lehti ta- 
voittaa kaiken kaikkiaan vähintään yhtä monta Hämeen Sanomien ja Karja- 
laisen lukijaa kuin painettu lehti, todennäköisesti jopa enemmän. Tätä tukevat 
KMT:n ilmoittamat tavoittavuusluvut. Niiden mukaan vuonna 2022 Hämeen 
Sanomien painetun lehden keskimääräistä numeroa luki 35 000 henkeä, mut- 
ta lehden kokonaistavoittavuus oli 80 000, siis yli tuplasti pelkän paperilehden 
lukijamäärä. Kokonaistavoittavuuteen lasketaan painetun numeron keski- 
määräisen lukijamäärän lisäksi lehden digitaalisen version viikoittain tavoit- 
tama lukijamäärä. Ero paperilehden lukijakunnan ja kokonaistavoittavuuden 
välillä on Karjalaisen kohdalla vielä selvempi. KMT:n tietojen mukaan sen 
painettu numero tavoitti keskimäärin 62 000 lukijaa, mutta kokonaistavoit- 
tavuus oli yli kaksi kertaa suurempi, 153 000 lukijaa. (Media Audit Finland 
2022d.) Kotimaakuntiensa asukaslukuun suhteutettuna Hämeen Sanomat ta- 
voittaisi puolet kantahämäläisistä, Karjalainen lähes jokaisen. Koska lehdillä 
on jonkin verran etälevikkiä, osa lukijoista asuu todellisuudessa muualla kuin 
Kanta-Hämeessä tai Pohjois-Karjalassa. 

Sen enempää KMT kuin tämäkään tutkimus eivät anna tietoa siitä, kuinka 
suuri osa lukemiseen käytetystä ajasta kohdistuu painettuihin ja kuinka suuri 
osa digitaalisiin sisältöihin. Obsläs-analyysissämme ei kyetty mittaamaan lu- 
kuaikoja eikä haastateltuja pyydetty arvioimaan niitä. Aiemmat tutkimukset 
viittaavat kuitenkin siihen, että painetun lehden lukemiseen käytetään jopa 
tuntuvasti enemmän aikaa kuin digitaalisen lehden lukemiseen. Torbjörn von 
Kroghin ja Ulrika Anderssonin (2016, 1067-1069) Ruotsissa tekemän tutki- 
muksen mukaan Västeräsissa ilmestyvän VLT-lehden (Vestmanlands Läns 
Tidning) lukijat käyttivät painetun lehden lukemiseen keskimäärin 26 mi- 
nuuttia, kun verkossa lukijoilta meni lehden lukemiseen keskimäärin kuusi 
ja puoli minuuttia. Vastaavasti Britanniassa tehdyn tutkimuksen mukaan 
valtakunnallisten sanomalehtien lukemisesta 89 prosenttia käytettiin paine- 
tun lehden ääressä (Thurman 2018, 1418-1422). Tutkimustiedon perusteella 
paperista sanomalehteä luetaan pitkään ja hartaasti, kun taas verkkolehdessä 
usein vain piipahdetaan. 

Vertailtaessa pääsyn ulottuvuuksia suhteessa maakuntalehden eri käyt- 
töliittymiin huomataan, että lehden käyttötavan valintaan liittyy useita 
muuttujia ja niitä koskevia päätöksiä voidaan painottaa monilla eri tavoilla. 
Taulukko 6 näyttää, kuinka painetun lehden pääsyn keskeinen edellytys on 
toimiva jakelu ja kuinka sitä rasittaa kallis tilausmaksu. Paperilehti kuitenkin 
tavoittaa edelleen useimmat haastattelemistamme lukijoista, vaikka sen käy- 
tön jatkaminen on jatkuvan neuvottelun kohteena. 

Näköislehden seuraamisen keskeinen edellytys puolestaan on toimiva 
internet-yhteys ja lukemisen mahdollistava tekninen laite. Sen tilausmaksu 
on painettua lehteä selvästi edullisempi, ja se tavoittaa jo valtaosan lukijoista, 
sillä monet ovat korvanneet sillä paperilehden. Näköislehden tapaan verkko- 
lehti edellyttää verkkoyhteyttä ja älypuhelinta tai muuta teknistä laitetta ja 
on painettua lehteä halvempi vaihtoehto. Verkkolehtikin tavoittaa jo useim- 
mat lukijat, mutta se koetaan enemmän paperi- tai näköislehteä täydentäväksi 
kuin niitä korvaavaksi käyttöliittymäksi. 


Taulukko 6. Pääsyn prosessi ja pääsyyn vaikuttavat tekijät sanomalehden arkkitehtuureissa 


Käyttöliittymä | Pääsyn Pääsyn hinta —| Toteutunut pääsy | Trendi 
potentiaali 
Paperilehti Toimiva jakelu | Kallis Tavoittaa edelleen | Käytön jatkaminen 
tilausmaksu valtaosan lukijoista | neuvottelun kohteena 
Näköislehti Internet-yhteys | Halvempi Tavoittaa jo Korvaa monilla 
EN ; tilausmaksu valtaosan lukijoista | paperilehden 
letokone tai 
tabletti 
Verkkolehti Internet-yhteys | Halvempi Tavoittaa useimmat | Täydentää paperi- tai 
si tilausmaksu näköislehteä 
ietokone, 
tabletti tai 
alypuhelin 


Sanomalehden tuntuma 


Sanomalehden tuntumalla viittaamme sen eri arkkitehtuurien tarjoamaan 
materiaaliseen aistikokemukseen, käytettävyyteen ja hallittavuuteen sekä 
ajantasaisuuteen ja kattavuuteen. Lukijahaastattelujen perusteella eri käyttö- 
liittymät näyttävät tarjoavan lukijalle hyvin erilaisen kokemuksen. 

Materiaalisuus 


Sanomalehden materiaalisella tuntumalla tarkoitamme aistikokemuksia, joi- 
ta käyttöliittymät synnyttävät lukijoissa. Paperille painettu ja ruudulta luet- 
tava lehti ”tuntuvat” lukijan käsissä erilaisilta, mutta kyse on muustakin kuin 
pelkästä fyysisestä sormituntumasta. Välineen tarjoamaan tuntumaan sisäl- 
tyvät lisäksi sen käsittelyn helppous, nopeus ja hallittavuus, joka on havaittu 
myös aiemmassa tutkimuksessa (Fortunati, Taipale ja Farinosi 2015, 835). 

Paperilehti käsitetään tyypillisesti materiaalisen olomuotonsa kautta: lehti 
kahisee ja painomuste tuoksuu. Digitaaliset käyttöliittymät ovat luonteeltaan 
toisenlaisia. Näköislehteä luetaan yleensä tietokoneen tai tabletin ruudulta, 
kun taas verkkolehden lukemisen yleisin väline näyttää nykyisin olevan äly- 
puhelin. Digitaalisten käyttöliittymien tuntumaan ja käytettävyyteen vaikut- 
tavat osittain sivujen tai sovellusten toimivuus, mutta suurelta osin tuntuma 
riippuu käyttäjän taidoista ja käyttökokemuksesta: siitä, kuinka sinut käyttäjä 
on laitteensa kanssa ja kuinka säännöllisesti hän käyttää sitä lehden lukemi- 
seen. 

Lukija aloittaa painetun lehden arvioimisen välittömästi ensi kosketuk- 
sesta. Tuntuuko paperilehti paksulta vai ohuelta? Koostuuko lehti uutissivuis- 
ta vai onko lehden välissä kenties mainosliitteita? Moni haastateltavista ker- 
toi, että nykyään paperilehti vaikuttaa ohuemmalta kuin aikaisemmin. 


”Mä oon ihmetellyt tässä koronan aikana, että ihan kuin Hämeen 
Sanomat olisi jotenkin ohentunut. Se paperilehti, mun mielestä, se 
oli ennen paksumpi. Siinä oli enemmän luettavaa. Voin olla vääräs- 
säkin, mutta on jotenkin vaikutelma, että viimeisen puolentoista 
vuoden aikana tuntuma, minkä siitä saa, kun sitä pitää kädessä, 
niin se on vähemmän” (Reetta, 38) 


”Tuntui [paperilehti] jo käteenkin laihalle.” (Piia, 73) 
Paperilehden on havaittu aiheuttavan lukijoille nostalgista nautintoa, joka 
liittyy paperilehden materiaaliseen olomuotoon (Boczkowski, Mitchelstein ja 


Suenzo 2020; Boczkowski ym. 2022). Omassa tutkimuksessamme moni ku- 

vaili paperilehteä juuri sen materiaalisten ominaisuuksien kautta. Janne, 69, 
nimesi painetun sanomalehden ”käsin kosketeltavaksi”, kun taas Veikko, 75, 
kehui sitä ”mukavasti kahisevaksi ja kodikkaaksi”. Paperilehden materiaali- 
suus ei kiehtonut vain eläkeläisiä, vaan myös työikäisiä haastateltaviamme. 
Monet kuvasivat painetun sanomalehden lukukokemusta rauhoittavaksi ja 
paperilehteä käyttöliittymänä rauhalliseksi. 


”Mä tykkään nimenomaan tästä paperilehdestä, kun siinä ei vilku 
päälle ilmoitukset eikä muut ja tuntuu, että ehkä se kognitiivisesti- 
kin on jotenkin rauhallisempaa se paperilehden lukeminen” (Pilvi, 
40) 


”Tällä hetkellä on vielä se paperiversio, se on sellainen rentoutumi- 
nen, kun paperiversiota lukee.” (Alisa, 53) 


Sama ero on havaittu, kun on vertailtu painetun kirjan ja sähkökirjan lu- 
kemista. Sivujen kääntely tuottaa monissa lukijoissa rauhallista iloa ja oloa, 
suorastaan pyhyyden kokemusta (Kajander 2020, 119). 

Tuntumaa koskevien arvioiden perusteella lukijoiden suhde painettuun 
sanomalehteen vaikuttaa jopa nostalgiselta, ikään kuin tuulahdukselta men- 
neiltä ajoilta. Sen lukemiseen liittyy paljon rituaalinomaisia piirteitä, joissa 
korostuu pyrkimys lukea rauhassa ja ajan kanssa (Boczkowski ym. 2022, 
2734-2736). Toisaalta paperilehden lukemisen kuvauksissa tulee esiin ver- 
tailu digitaalisiin laitteisiin. Etenkin nuorten lukijoiden on havaittu pitävän 
tärkeänä sitä, ettei paperilehti ole kytköksissä algoritmeihin, jotka keräävät 
tietoa käyttäjistään tarjotakseen heille vain sellaisia sisältöjä, joita näiden ole- 
tetaan haluavan (Harju ym. 2021). Digitaalisen lehden aineellista tuntumaa 
haastatellut eivät juuri oma-aloitteisesti kuvailleet, mikä saattaa johtua siitä, 
että siihen liittyvä aistimellinen kokemus on välittyneempi (Fortunati, Taipa- 
le ja Farinosi 2015, 835). 

Käytettävyys 


Sanomalehden käytettävyydellä voidaan kuvata sitä, miten helposti tietyn 
käyttöliittymän kautta luettava lehti otetaan käyttöön, mutta se kattaa myös 
käyttöliittymän esteettömyyden, käyttäjäkokemuksen ja toimivuuden. Tämä 
kytkeytyy käyttöliittymän materiaalisuuteen. Paperilehteen liitetään ajatus 
siitä, että se on kätevä ottaa nopeaan selailuun. Painettu lehti sallii monen- 
laisia lukemisen tapoja, kuten edellä kuvattiin. Periaatteessa kuka tahansa 
lukutaitoinen osaa käyttää sanomalehteä. Sen sijaan sekä näköislehden että 
verkkolehden käyttöönotto edellyttää ainakin lyhyen perehtymisen käyttö- 
liittymän ominaisuuksiin. Tämän jälkeen digisovelluksen käyttö on sitä hel- 
pompaa, mitä paremmin sen erityispiirteet ovat käyttäjän muistissa. 

Kun nuorin haastateltavamme Siiri vertaili painetun lehden ja verkkoleh- 
den lukemista, hän korosti käytettävyyttä. Hänen mielestään verkkolehden 
luo pitää aina erikseen hakeutua, kun taas paperinen lehti on valmiiksi esillä 
esimerkiksi keittiön pöydällä: 


”Paperilehti on helppo ottaa selailuun pöytään.” (Siiri, 16) 


Toinen haastateltava puolestaan vertaili näköislehden lukemista verkko- 
lehden käytettävyyteen ja piti jälkimmäistä mutkikkaampana: 


”Mun mielestä ne [verkkouutiset] on jotenkin kömpelöitä, kun 
kaikki on erillään omalla sivullansa, niin pitää jokainen avata 
erikseen. Tiedän, että ei se ole iso homma, mutta ittelle sopii, että 
kaikki uudet uutiset on lehdessä. Tietää, että kun on lehden luke- 
nut niin on lukenut uusimmat, toisin kuin verkkosivuilla, missä ei 
erota, koska on vanha [juttu] ja koska on uutista sitten.” (Riku, 32) 


Toisin kuin paperilehden kohdalla, verkkolehden materiaalista tuntu- 
maa ei haastatteluissamme juuri kuvailtu. Lähimmäksi tätä teemaa olisi 
luultavasti päästy, jos haastateltavia olisi pyydetty arvioimaan omien pääte- 
laitteiden, kuten älypuhelimen, tabletin tai tietokoneen, ominaisuuksia, siis 
esimerkiksi näyttöruudun kokoa. Verkkolehden lukemisessa tuntuma liittyi 

ennen kaikkea käytettävyyteen, eli käsitykseen siitä, kuinka hyvin verkko- 
lehti toimii käyttäjän näkökulmasta. Tässä yhteydessä haastateltavat esittivät 
huomattavan paljon kritiikkiä. Verkkolehden luomaa kokonaisvaikutelmaa 
kuvailtiin rauhattomaksi. Tähän vaikuttavat esimerkiksi liikkuvat mainok- 
set, jotka joidenkin mielestä haittaavat lukemisen sujuvuutta. 


”Vanhemmalla iällä saa tehdä ihan töitä, että saa pidettyä silmät 
rivissä, kun se koko ajan [hyppii]. — - Vielä se, kun on lyhyemmästä 
uutisesta kyse, niin ei pysty edes skrollaamaan sitä sivua siten, että 
saisi sen liikkuvan mainoksen pois. Ne ovat kyllä tosi ärsyttäviä. 
Liikkuvat kuvat ovat tosi ärsyttäviä ja mainokset keskellä juttua 
vaikeuttavat lukemista. Jos ne mainokset olis ennen tekstiä tai sen 
jälkeen, niin olisivat ehkä vähän siedettävämpiä. Varsinkin table- 
tilla se on tosi iso ongelma, ne liikkuvat mainokset keskellä teks- 
tiä.” (Eeva, 65) 


”Kun aukasen sivun minusta se on hirveän rauhattoman näkönen 
varsinkin mainokset tekevät sen. - - Oonko mä jo niin vanha, että 
se häiritsee, kun se [mainos] liikkuu?” (Taina, 66) 


Koska verkkolehden mainokset häiritsivät merkittävästi Tainan luke- 
mista, hän oli koettanut ratkaista ongelman laittamalla tietokoneen ruudun 
päälle paperin peittämään sivuston laidassa olevat mainokset. Verkkoleh- 
den käytettävyys ei ole siis pelkästään makukysymys tai mieltymyskysymys, 
vaan lukemiseen vaikuttava käytännöllinen ongelma, johon lukijat pyrkivät 
keksimään luovia ratkaisuja. Aina tällaisia ei kuitenkaan ole tarjolla. Tainan 
mielestä Karjalaisen verkkouutisia oli hankala käyttää älypuhelimella, koska 
tekstiasetus on hänelle liian pientä. Tekstin suurentamisesta ei ollut ratkai- 
suksi, koska silloin rivit eivät enää mahdu ruudulle, vaan hän joutui ”venks- 
laamaan” näkymää, eli vierittämään pystysuunnan lisäksi näkymää vaaka- 
tasossa. Käytettävyyden kokemukseen vaikuttavat haastateltavien digitaidot. 

”Jos vaikka läppäriltä seuraat, niin se on hiiren kanssa heilumista 
ja suurentamista. Varsinkin kun oon reissussa, niin mulla on puhe- 
lin, niin [teksti on] vielä pienempää.” (Heikki, 65) 


”Tabletit, koneet, näyttöruudut ovat pieniä. Sä selailet koko ajan, 
silmät rasittuvat, kun sä katot sinistä valoa.” (Janne, 69) 


”Sivut on sillä lailla käytettäviä, kun niitä oppii käyttämään. Kyl- 
hän se kieltämättä meidän ikäluokan on äärettömän vaikeeta tämä 
puhelimella niitten lukeminen kun sormet on kankeat. Minä pär- 
jään, mutta mieheni ei pärjää.” (Aila, 74) 


Toinen digitaalisten laitteiden käytettävyyteen liittyvä hankaluus koski 
kirjautumiseen tarvittavia käyttäjätunnuksia. 


”Vaikka on ne tunnukset, mutta kun käyttää montaa eri laitetta 
siellä, täällä, tuolla, niin mä en jaksa kirjautua kaikilla niihin. Niin 
sitten se jää ja sitten mä vaihdan mediaan, mistä se on vapaasti löy- 
dettävissä.” (Matti, 46) 


Lukijoiden näkemykset sanomalehden eri arkkitehtuurien käytettävyy- 
destä vastaavat paljolti aiemman tutkimuksen havaintoja (Boczkowski, Mit- 
chelstein ja Suenzo 2020, 570; Fortunati, Taipale ja Farinosi 2015, 841). 

Vaikka verkkouutisten lukijat kritisoivat maakuntalehtien uutissovellus- 
ten käytettävyyttä, he sanoivat voivansa käyttää joidenkin muiden medioiden 
verkkouutisia ilman meille raportoituja ongelmia. Vertaillessaan maakun- 
talehtien sovelluksia ja nettisivustoja valtakunnallisiin medioihin, edellisiä 
kuvattiin ”vähän kotikutoisemmiksi” (Mikko, 61). Kaikki haastateltavat eivät 
jakaneet tätä näkemystä vaan totesivat, että maakuntalehtien verkkouutisten 
käytettävyydessä ei ollut varsinaisesti mitään vikaa. Verkkolehden avaami- 
nen puhelimen sovelluksella koettiin käteväksi ja nopeaksi, sillä se ei vaadi 
muuta kuin kuvakkeen painamista, jonka jälkeen etusivu on heti näkyvillä. 

”Se [puhelin] on niin paljon näppärämpi. - - Kun sä meet johonkin 
syötteeseen, niin siitä on niin helppo palata, että sä pääset kattoo 
kaikki uutiset. Puhelin on niitten verkkouutisten lukemiseen kaik- 
kein luontevin ja käytetyin [väline]. (Simo, 45) 


Vaikka online-uutisvirtaa luetaan myös tietokoneelta sen koettu käytettä- 
vyys kytkeytyy nimenomaan älypuhelimeen, sillä verkkolehden arkkitehtuu- 
ri on rakennettu pientä ruutua ajatellen. 


Hallittavuus 


Painetun lehden ominaisuuksista keskeiseksi koetaan hallittavuuden tun- 
ne. Hallittavuus liittyy esimerkiksi siihen, kuinka vakiintunut sen rakenne 
on ja kuinka vaivatonta paperilehteä on selata edestakaisin, palata uudelleen 
alkuun tai hypätä lehden loppuun. Samat paperilehden myönteisiksi koetut 
ominaisuudet korostuvat muualla tehdyissä tutkimuksissa (Boczkowski, Mit- 
chelstein ja Suenzo 2020, 572; Fortunati, Taipale ja Farinosi 2015, 835). 

Digitaaliseen näköislehteen on onnistuttu vangitsemaan monia lukijoille 
tärkeitä paperilehden elementtejä. Sen ulkoasu ja rakenne ovat painetusta leh- 
destä tuttuja, joten lukija tietää, miten lehden osastot on organisoitu ja missä 
järjestyksessä ne tulevat luettaessa vastaan. Lukemisen kannalta myönteisenä 
seikkana nousi esiin, että ruudulla näkee koko aukeaman ja sivuja voi kääntää 
paperilehden tapaan. Ruudulle materialisoitunut paperilehden visuaalinen 
järjestys tuotti tuttuuden tunteen. 


”Mulle on tärkeetä, että saan tabletilla kääntää sivua ja että se näyt- 
tää lehdeltä. Visuaalisuus on mulle tärkeä asia.” (Pilvi, 40) 


”Se [näköislehti] on lehden näköinen. Mukavampi semmoista on 
lukea, [kuin] sitten uutisia klikata erikseen tai ottaa eri välilehtiä 
ja näin. Se on helppo, kaikki uusimmat on siinä kansissa ja helppo 
siitä sitten aihealueittain [lukea].” (Riku, 32) 

”Se [näköislehti] on aika lailla samanlainen kuin paperiversio. Siitä 
puuttuu se painomusteen tuoksu, mutta jotenkin sitä on tottunut, 
että aamuisin lukee nimenomaan sanomalehden.” (Markus, 61) 


”Mie tykkään näköislehdessä katsoa sitä taittoa. Että miltä se sivu 
näyttää ja miten siinä on ne otsikot, vaikka uutiset oliskin jo tut- 
tuja.” (Armi, 68) 


Kalle, 45, kuvasi, että hallittavuuden tunnetta lisää näköislehden olemus, 
jossa ”on alku ja loppu”. 61-vuotias Markus kuvasi haastattelussa samanlaista 
tuntumaa. 


”Kun on sen lukenut, niin tietää, että se on siinä.” (Markus, 61) 


Verkkolehden keskeinen ominaisuus on, että lukija näkee etusivua tai 
osastoja selatessaan pelkän otsikon ja mahdollisen kuvan. Tarkemman kä- 
sityksen sisällöstä saa vasta juttua klikkaamalla. Kun verkkolehdessä pääl- 
limmäiset uutiset lisäksi vaihtuvat kaiken aikaa, sen voisi olettaa tuottavan 
lukijalle paperilehteä heikomman hallittavuuden kokemuksen (Fortunati, 
Taipale ja Farinosi 2015, 835). Haastatteluista paljastui kuitenkin aivan päin- 
vastainen näkemys: 


”Paljon helpompaa, kätevämpää lukea tästä [verkkolehdestä] kuin 
lehdestä. - — Tästä mä saan nopeasti sen, mitä mä haluan. Mun ei 
tartte selata koko lehteä läpi, ja onnistuu nopeesti sen selaaminen - 
—. Sä pystyt harppaamaan kaikki yli, mikä sua ei kiinnosta ja löydät 
nopeesti sen, mikä kiinnostaa.” (Marja 60) 


”Se on siinä mielessä mukavaa, että verkkouutiset on pääsääntöi- 
sesti kohtuu tiivis paketti ja pääsee jyvälle, että mistä puhutaan.” 


(Simo, 45) 


Verkkolehti toisin sanoen tarjoaa nopean keinon päästä ajan tasalle uutis- 
virrassa, mikä on yksi keino tuottaa lukijalle hallinnan tunne. 

Ajantasaisuus ja kattavuus 


Paperinen lehti on painettu yleensä jo lukuhetkeä edeltävänä iltana, näköis- 
lehti ilmestyy verkkoon aamuyöllä ja verkkolehti päivittyy kaiken aikaa. Täs- 
tä syytä ne tarjoavat erilaisen ajallisen perspektiivin uutisiin. Lukijat tiedos- 
tivat hyvin sen, että paperilehdessä ja näköislehdessä uutiset saattavat olla jo 
vanhentuneita, mutta tämä ei tee niiden merkitystä tyhjäksi. Vaikka lehden 
lukemisessa on tärkeää päästä selville uutisista, paperilehden lukemiseen liit- 
tyi ajatus rauhoittumisesta. Tämä on linjassa aiempien havaintojen kanssa, 
joiden mukaan paperilehden parissa vietetty aika koetaan vähemmän kuor- 
mittavaksi kuin lehden lukeminen puhelimen ruudulta (Costera Meijer ja 
Groot Kormelink 2021, 68). 

Alustojen erot ajantasaisuudessa ovat lukijoille tuttuja ja jopa itsestään 
selviä asioita. Nämä heijastuvat siihen, mitä he lukemisen tilanteelta odotta- 
vat. Monien alustojen rinnakkaisessa käytössä painettu sanomalehti näyttäy- 
tyi monille lukijoille viimeiseksi tarkistuspisteeksi, joten se koettiin ainakin 
mielikuvien tasolla kaikkein luotettavimmaksi tai kattavimmaksi. Toisaalta 
joidenkin haastateltavien vertailuissa verkkolehti oli osoittautunut vahvim- 
maksi. 74-vuotias Aila kertoi lukevansa mieluusti verkkolehteä ja jopa kers- 
kailevansa paperilehteä lukevalle miehelleen, että hän tietää asioista tätä no- 


peammin. 


”Aktiivisesti niitä luen ja voin miehelleni kertoa, että tämmöinen 
oli täällä, että sinäkin voit lukea huomenna Karjalaisesta.” (Aila, 
74) 


Kotiin kannettu paperinen sanomalehti on lukijan käytössä koko päivän 
ja jopa vieläkin pidempään, eli siihen asti, kun se viedään paperinkeräykseen 
tai käytetään saunan uunin tai takan sytykkeenä (vrt. Boczkowski ym. 2022). 
Vaikka lehden lukeminen näyttää liittyvän samantapaisina toistuviin rutii- 
ninomaisiin tilanteisiin, lehden materiaalinen olomuoto sallii silti siihen pa- 
laamisen koska tahansa. Tällöin lukijan vastassa ovat kuitenkin samat sisällöt 
kuin edelliselläkin lukukerralla. Sen sijaan verkkolehden käyttöliittymää saa- 
tettiin avata useita kertoja päivässä siksi, että sieltä voitiin tarkistaa, onko uu- 

tisaiheista saatu esiin uutta informaatiota. Uutisten tarkastamisessa keskeisin 
päätelaite on älypuhelin (vrt. Duffy 2021, 69-72). 


”Älypuhelimen kautta monta kertaa päivässä käyn aukasemassa.” 
(Aila, 74) 


Monien mielestä verkkouutisten lukeminen ei vähentänyt painetun sa- 
nomalehden merkitystä. Jopa sellaiset lukijat, jotka sanoivat lukevansa ensin 
verkkolehden, kertoivat lukevansa myös painettua sanomalehteä. 53-vuotias 
Alisa kertoi aamulla heti herättyään avaavansa Hämeen Sanomien mobii- 
lisovelluksen ja silmäilevänsä sieltä otsikot eli häntä kiinnostavat artikke- 
lit. Tämän jälkeen hän siirtyi lukemaan juttuja tarkemmin vielä paperi- tai 
näköislehdestä. Alisan kohdalla tapa selittynee sillä, että hän koki paperi- ja 
näköislehden miellyttävämmäksi lukualustaksi. Toisaalta jotkut osallistujat 
katsoivat, ettei verkkolehdessä julkaista kaikkia paperilehden lukijoille tär- 
keitä sisältöjä tai niitä ei löydetä intuitiivisesti. Tämän takia monet verkkoleh- 
denkin lukijat hakivat täydennystä joko paperi- tai näköislehdestä. 


”Jos mä meen nettisivuille, niin ihan varmasti jotain jäis näkemät- 
tä. Tuntuu siltä ainakin.” (Riku, 32) 


Toisaalta lukijat saattoivat olettaa, että paperi- ja näköislehdessä kerrottai- 
siin rajatusta palstatilasta huolimatta tapahtumasta laajemmin kuin verkossa. 


”Vähän oli saatu tekstiä tähän, mutta ehkä ne kirjottaa huomiseen 
lehteen enemmän ja haastattelee muitakin.” (Marja, 60) 


Toisin kuin paperilehteä tai näköislehteä lukiessa verkkolehden seuraami- 
sessa lukutapahtuma jää avoimeksi, koska uusia uutisia saattaa ilmestyä heti 
selailun jälkeen. Siksi jatkuvasti päivittyvät verkkouutiset tuntuvat lukijan 
näkökulmasta ehtymättömältä virralta ja olivat joillekin suorastaan ongelma. 
(Ks. myös Fortunati, Taipale ja Farinosi 2015, 834-835.) Tämä on luonnolli- 
sesti myös digitaalisen julkaisemisen vahvuus, ja monet haastateltavat pitivät 
uutisvälityksen dynaamisuutta itselleen erittäin tärkeänä. 

Sanomalehden eri arkkitehtuurien lukijalleen tarjoama tuntuma voidaan 
tiivistää taulukossa 7 esitetyllä tavalla. Painetun lehden materiaalista tun- 
tumaa hallitsee sen paperisuus ja konkreettinen käsin selaaminen, kun taas 
molempia digitaalisia käyttöliittymiä selataan astetta välillisemmin näyttö- 
ruudulta käyttäen joko sormia tai hiirtä. Käytettävyyden kannalta paperilehti 
ja verkkolehti ovat näköislehteä selvästi helpommin käsillä. 

Hallittavuuden näkökulmasta paperi- ja näköislehteä yhdistää tuttu osas- 
torakenne, kun taas verkkolehdessä osastorakenne on piilotettu lisäklik- 
kausten taakse. Kun painettu lehti mahdollistaa lukijan vapaan edestakaisen 
liikkumisen, näköis- ja verkkolehteä on selvästi helpointa lukea lineaarisesti 
edeten. Kuten Fortunati, Taipale ja Farinosi (2015, 834) ovat huomauttaneet, 
ajantasaisuuden ja kattavuuden näkökulmasta sekä paperi- että näköislehti 
tarjoavat eilisen uutisista koostuvan valmiin, lopullisen tuotteen, kun taas 
verkkolehteä voi luonnehtia kaiken aikaa päivittyväksi palveluksi, joka tar- 
joaa koko ajan tuoreimpia uutisia. 


Taulukko 7. Sanomalehden tuntuma eri arkkitehtuureissa 


Käyttö- Materiaalinen | Käytettävyys | Hallittavuus Ajantasaisuus | Kattavuus 
liittymä tuntuma 
Paperilehti | Paperi Heti saatavilla | Tuttu Eilisen uutisia | Kokonaisuus 
vs osastorakenne hahmottuu 
Käsin selattava 
Helppo liikkua Valmis, 
edestakaisin lopullinen 
tuote 
Näköislehti | Näyttöruutu Sovellus Tuttu Eilisen uutisia | Korkonaisuus 
Pant avattava osastorakenne hahmottuu 
Sormin tai 
hiirellä selattava Helpointa edetä Valmis, 
lineaarisesti lopullinen 
tuote 
Verkkolehti | Näyttöruutu Nopeasti Tuntematon Tuoreimmat Kokonaisuus 
ka pii saatavilla järjestys uutiset ei hahmotu 
Sormin tai 
hiirellä selattava Helpointa edetä Koko ajan 
lineaarisesti päivittyvä 
palvelu 

Sanomalehden käyttötilanne 


Sanomalehden käyttötilanteella kuvaamme erilaisia ajallisia ja tilallisia ulot- 
tuvuuksia, joihin eri päätelaitteiden käyttö kytkeytyy. Käyttöliittymien ver- 
tailu paljastaa, että lukemisen paikkaan ja tilanteeseen liittyvät rutiinit ovat 
vahvimpia paperilehden kohdalla ja heikoimpia verkkolehden lukemisessa. 
Verkkolehden lukemisen taustalta ei löydy samalla tavoin jaettuja lukemisen 
tiloja tai tilanteita kuin painetun sanomalehden tai digitaalisen näköislehden 
yhteydessä. Sitä voi kuvailla jopa rutiinittomaksi. 


Lukemisen aamurutiini 


Paperilehti on jo vuosikymmeniä jaettu tilaajille tyypillisesti aamukannossa 
tilausosoitteeseen. Tämä perinne sijoittaa painetun sanomalehden lukemisen 
tiettyyn paikkaan ja ajankohtaan. Lehti luetaan yleensä kotona aamulla en- 
nen töihin lähtöä tai muita arjen askareita ja usein keittiön aamiaispöydän 
äärellä. Monet haastateltavistamme kertoivat, että lehti ikään kuin aloittaa 


päivän. 


”Se liittyy jotenkin aamulla siihen päivän käynnistymiseen se pa- 
perinen lehti.” (Katri, 44) 


”Tää on mulle ajanviete, kun aamuisin tätä luen. Mä tavallaan he- 
rään tämän kanssa.” (Janne, 69) 


Painetun sanomalehden lukemiseen liittyy paljon päivästä toiseen saman- 
laisina toistuvia tilanteita. Aamukahvi ja painettu lehti kuuluvat kiinteästi yh- 


teen. 


”Mulla on siinä aamupala, ja siinä sitten käännellään niitä sivuja ja 
lähetään päivään.” (Piia, 73) 


”Mä tykkään kyllä, että aamulla on se lehti siinä ja saa sen kahviku- 
pin ja selata.” (Heidi, 43) 

Muualla tehdyissä tutkimuksissa paperilehden lukemisen nautinto on yh- 
distynyt nimenomaan viikonloppujen kiireettömiin rutiineihin (Boczkowski, 
Mitchelstein ja Suenzo 2020, 571). Aineistossamme tämä näkyi esimerkiksi 
siinä, että eräs haastateltavista luki viikolla näköislehteä, mutta viikonloppui- 
sin hän kertoi nautiskelevansa paperilehdestä ajan kanssa. 

Jotkut olivat vaihtaneet painetun sanomalehden kokonaan näköislehteen, 
ja siirtäneet samalla paperilehteen liitetyn rituaalin näköislehden lukemiseen: 
digitaalinen näköislehti luettiin tyypillisesti aamupalapöydässä. Markus ker- 
toi alkaneensa lukea näköislehteä muutama vuosi sitten eikä ole kokenut, että 
mikään hänen lukemisen tavoissaan olisi varsinaisesti muuttunut. Lukemi- 
sen tilanne on sama, vain käyttöliittymä oli vaihtunut. Monilla muillakin oli 
sama kokemus. 


”Kuppi kahvia ja Karjalainen. Se on semmoinen vuosikausia jatku- 
nut perinne.” (Markus, 61) 


”Aamutraditioon kuuluu se aamulehti, vaikka siinä ei paperia pla- 
ratakaan.” (Sari, 54) 


”Aamukahvin aikaan tulee luettua pädiltä toi Hämeen Sanomien 
näköislehti, sen selailen siinä läpi.” (Kalle, 45) 


Osa haastateltavista kertoi lukevansa paperilehteä ja digitaalista näköis- 
lehteä myös illalla, etenkin jos heillä ei ollut tähän aiemmin päivällä aikaa. 
Poikkeava lukemisen ajankohta synnytti pohdintaa siitä, ovatko jutut enää 
illansuussa luettuina samalla tavalla merkityksellisiä kuin aamulla. 


”Jos en ole ehtinyt aamulla lukea, niin välillä luen, kun tulen kotiin, 
mutta se ei enää tunnu samalta lukea illalla sitä lehteä.” (Jenna, 36) 


Verkkolehden lukemiseen ei näytä liittyviä vakiintuneita ajallisia rutiine- 
ja. Osalla haastateltavista verkkouutisten seuraaminen ajoittui samalla tavoin 
aamuun kuin edellä kuvattiin. Toisia taas verkossa päivittyvät uutiset kiin- 
nostivat eniten iltaisin, mikä oli paperilehden tai näköislehden yhteydessä 

harvinaisempaa. 


”Illalla telkkaria katsoessa saatan vilkaista [verkkolehteä]. — — Sit- 
ten kun on kulunut tarpeeksi aikaa siitä [paperi]lehden ilmestymi- 
sestä, että onko jotakin uutta. On siellä joskus jotakin.” (Mikko, 61) 


”Ei sille ole mitään semmoista varsinaista aikaa, kun päivän lehti 
tulee luettua kuitenkin aamusta. - - Kun meno rauhoittuu illalla 
harrastusten ja muitten kanssa, niin sitten monesti istahtaa ja vil- 
kaisee, että mitäs siellä [verkkolehdessä] on.” (Simo, 45) 


Verkkolehden lukuhetket ovat usein lyhyitä ja useasti toistuvia (Molyneux 
2018). Monet haastateltavista kertoivat, että verkkolehden lukuhetki on yleen- 
sä nopea, joskus kestoltaan vain muutamia minuutteja. 


”Nehän on tosi nopeita, minuutista viiteen, kun puhelimesta lu- 
kee.” (Kalle 45) 


Verkkolehden lukemisessa ei ollut havaittavissa jaettuja tilallisia rutiineja. 
Haastateltavat kertoivat, että lukupaikka voi olla aamulla sänky tai aamupa- 
lapöytä, päivällä työpaikan kahvihuone tai illalla olohuoneen sohva. Verk- 
kouutiset kulkevat mukana aina kun älypuhelin on taskussa eli siellä missä 
lukijakin. 

Tutkimuksissa on korostettu älypuhelimen käytön kytkeytymistä arkisin 
tapoihin. Tyypillinen tilanne lehden lukemiseen mobiilina liittyy esimerkik- 
si bussin odottamiseen. Varsin usein älypuhelimesta etsitään uutisia silloin 
kun, käyttäjään iskee toimettomuuden tai pitkästymisen kokemus. Tällä ta- 
voin uutisten lukemista puhelimesta käytetään arjen tyhjien hetkien täyttä- 
miseen. (Duffy 2021, 69-72; Oulasvirta ym. 2012, 112.) 


Lukemisen synnyttämä vuorovaikutus 


Paperilehden lukemisen sijoittuminen tyypillisesti aamupalapöytään tekee 
tilanteesta usein yhteisöllisen kokemuksen. Kotitalouteen tilataan usein vain 

yksi lehti, jolloin koko perhe käyttää samaa käyttöliittymää. Monet haastatel- 
tavat kertoivat, että paperinen lehti jaetaan puolison kanssa. 


”Se kumpi menee ensin aamiaiselle, ottaa a-osan ja toinen ottaa 
[b-liitteen]. Kun jompikumpi on lukenut lehden, niin sitten lähes 
heti vaihdetaan, että toinen ei joudu odottamaan sitä toista puolis- 
koa. Ja sitten palaa siihen sitten, jos jäi jotain kesken.” (Veikko, 75) 


”Me laitetaan puoliksi ja sitten vaihdetaan. Yhtä aikaa luetaan ja 


aamukahvin kanssa.” (Eija, 69) 


Useilla paperilehden lukemiseen liittyy sosiaalista vuorovaikutusta juuri 


puolison tai muun perheen kanssa. 


”Se on meidän aamutapa. Siinä me syödään aamupala yhdessä ja 
jutellaan aiheista.” (Tiina, 57) 


Haastateltavien kuvauksista kuuluu, että sosiaaliset hetket lehden äärellä 
ovat heille merkityksellisiä. Moni totesi, että muiden välineiden ja käyttöliit- 
tymien parissa sosiaalinen kanssakäyminen on niukempaa. 


”Jotenkin se vuorovaikutus lehden ympärillä muun perheen kans- 
sa, niin olen huomannut, että on jotenkin vivahteikkaampaa sen 
lehden äärellä keskustellaan ehkä enemmän kuin ruutujen äärellä.” 
(Katri, 44) 


”Se on mukavaa jakaa se lehti, kun sitä digilehteä ei voi jakaa kahtia 
sitten millään lailla. Siinä alkaa se kommunikointi myös heti, voi 
vähän kääntää lehtee ja olla et kato tääl on tää juttu. Sitten kun me 
luetaan sitä digilehtee, niin molemmat ovat siellä syövereissä. Hyvä 
että tietää edes toisen olemassaoloakaan.” (Veikko, 75) 


Paperilehden tapaan myös digitaalista näköislehteä luetaan edelleen en- 
sisijaisesti aamiaispöydässä. Vaikka aiemmassa tutkimuksessa on korostettu 

sosiaalisuuden luonnehtivan nimenomaan painetun lehden lukemista (Bocz- 
kowski, Mitchelstein ja Suenzo 2020, 572-573; Fortunati, Taipale ja Farinosi 
2015, 836), myös näköislehden lukemiseen liittyy sosiaalista vuorovaikutusta. 
Muutamat haastateltavat kertoivat, että heillä on näköislehdelle jaettu tabletti 
tai että pariskunnan molemmat osapuolet lukevat lehteä samaan aikaan omil- 
ta laitteiltaan. 57-vuotias Tiina sanoi, että hän lukee aamiaispöydässä näköis- 
lehteä kännykällä, mies taas läppärillä. He istuvat pöydän ääressä vastatusten 
ja vaihtavat ajatuksia lukemastaan. 


”Digilehti on samaan aikaan auki. Ei tule [neuvottelua siitä], että 
anna sä mulle nää sivut ja pidä sä noi.” (Pertti, 73) 


Verkkolehden lukeminen on painettua ja näköislehteä yksityisempi tapah- 
tuma - ja yksityisyys vain korostuu, kun uutisia luetaan puhelimesta. Tästä 
huolimatta verkkolehtikin kytkeytyy osaksi haastateltavien sosiaalista elä- 
mää. Tämä näkyy ennen kaikkea verkkojuttujen jakamisessa. Monet mainit- 
sivat jakavansa verkkouutisten linkkejä läheisilleen. 68-vuotias Armi kertoi 
lähettävänsä Whatsappissa ja Messengerissä linkkejä uutisiin tai kirja-arvos- 
teluihin. Hän sanoi huomanneensa, että ystävien kanssa ollessa kaikki selaa- 
vat omia puhelimiaan ja kommentoivat omia uutislöytöjään. Armia tämä tapa 
ei häiritse, vaan hän kuvasi sitä ”luontevaksi ja kotoisaksi”. 

57-vuotias Tiina kertoi seuraavansa koronauutisia verkosta työnsä takia 
ja hän sanoi jakavansa niitä kollegoilleen Whatsapp-sovelluksella. Liisan, 
56, tytär taas jakaa uutisia perheen Whatsapp-ryhmään. Juttuja suositellaan 
myös muilla sosiaalisen median alustoilla. Jakamista koskevia kertomuksia 
lukuun ottamatta verkkolehden lukemisen kuvauksiin ei liitetty muita ihmi- 
siä. Näyttää siis siltä, että verkkolehtien uutisia luetaan siis yksin usein omalla 
laitteella. 

Sanomalehden eri arkkitehtuurien käyttötilanteita luonnehtivat piirteet 
voidaan tiivistää taulukon 8 tapaan. Siinä missä sekä painetun että näköisleh- 
den lukeminen on kotona tapahtuva aamurutiini, verkkolehden lukemisessa 
ei ole yhtä selviä aikaan ja paikkaan liittyviä rutiineja. Vaikka paperilehteen- 
kin saatetaan palata illalla ja sen lukeminen on mahdollista kahvilassa tai työ- 
paikalla, verkkolehteä luetaan missä ja milloin tahansa, kun sopiva väli on 

tarjolla. Jos paperi- ja verkkolehden lukemisessa on usein yhteisöllisiä piirtei- 
tä, esimerkiksi keskustelua kumppanin kanssa, verkkolehden lukeminen on 
selvästi yksityisempi kokemus. Jälkimmäisen kohdalla vuorovaikutus ilme- 
nee selvimmin sisältöjen jakamisena. 


Taulukko 8. Sanomalehden käyttötilanne eri arkkitehtuureissa 


Käyttöliittymä | Aika Paikka Vuorovaikutus 

Paperilehti Aamurutiini Kotona Yhteisöllinen kokemus 
Mahdollisesti palataan Missä tahansa lehti on |Sisällöstä keskustellaan 
illalla saatavilla 

Näköislehti Aamurutiini Kotona Ei niin selvästi yhteisölli- 


nen kokemus 
Mahdollisesti palataan z 


illalla Sisällöstä keskustellaan 
Verkkolehti Ei selviä rutiineja Ei selviä rutiineja Yksityinen kokemus 


Uutisia tarkistetaan pitkin | Missä tahansa sopivan | Sisältöjä jaetaan linkkien 
päivää tauon yhteydessä avulla 


Sanomalehden käyttötapa 


Sanomalehden käyttötavalla kuvaamme sitä, miten lukijat liikkuvat käyt- 
töliittymän sisällä valikoidessaan uutisia, joihin he sen jälkeen syventyvät. 
Käyttötavassa on vielä pääosin kyse sanomalehden välinekäytöstä. Eli siinä 
lukija lähestyy sanomalehteä materiaalisena objektina, ei vielä tekstinä (Miet- 
tinen 1980; Silverstone 1994). Toisaalta käyttöä ei voida kokonaan erottaa lu- 
kemisesta, sillä jo painettua lehteä selaillessaan tai verkkolehteä vierittäessään 
lukija tunnistaa lehdestä sanoja ja visuaalisia merkkejä. Näin ollen lehden 
käyttötapa sijoittuu materiaalisuuden ja tulkinnan välimaastoon. 


Paperi- ja näköislehteä selataan 
Päätelaitteen arkkitehtuurit tarjoavat lukijoille erilaisia mahdollisuuksia ede- 


tä käyttöliittymän sisällä. Tämän tutkimiseksi hyödynsimme obsläs-menetel- 
mää käymällä kunkin haastateltavan kanssa hyvin konkreettisesti läpi hänen 

tapaansa lukea lehteä. Tästä syystä aloitimme obsläs-haastattelut yleensä ky- 
symyksellä: ”Mistä alat lukemaan lehteä?” 

Yksi painetulle sanomalehdelle ominainen piirre on se, että vaikka lehden 
lukemisen voi aloittaa mistä tahansa kohdasta, tyypillisimmin sitä aletaan lu- 
kea etusivulta (Boczkowski, Mitchelstein ja Suenzo 2020, 572). Osa haastatel- 
tavista kertoi aloittavansa lukemaan lehteä etukannesta, a-osasta. Jotkut taas 
sanoivat aloittavansa lukemisen aina takakannesta. Kuten edellä kävi ilmi, 
joissakin kotitalouksissa puolisot jakoivat lehden kahtia siten, että toinen sai 
ensiksi luettavakseen a-osan ja toinen b-osan, minkä jälkeen osia vaihdettiin. 
Jotkut etenivät lukemisessaan lineaarisesti lukien ensin a-osan alun, sitten 
a-osan välissä olevan b-liitteen ja jatkaen sen jälkeen a-osan loppuun. Suu- 
rin osa haastateltavista sanoi selailevansa lehden pääsääntöisesti annetussa 
järjestyksessä. 

Kuten edellä on jo todettu, painettu sanomalehti tarjoaa mahdollisuuden 
selata lehteä edestakaisin. Jotkut haastateltavamme kertoivatkin vaihtavan- 
sa silloin tällöin selailemisten suuntaa. 69-vuotias Janne kertoi palanneensa 
taaksepäin lukemaan erästä juttua, koska häntä oli jäänyt vaivaamaan sen 
otsikko. Pilvin, 40, kuvauksessa taaksepäin selaamisen perustelu oli lehden 
tuottamassa pettymyksen tunteessa. Lehden loppupuolella hän kertoi ajatel- 
leensa: ”Voi ei, tässäkö tää oli!” Hän palasi takaisin katsomaan, ”olisiko siellä 
kuitenkin jotain mielenkiintoista”, ja löysi itselleen hyvin mielenkiintoisen 
jutun italialaisesta hökkelikylästä. Mahdollisuus lukemisen suunnan vaih- 
tamiseen koetaan merkittäväksi ehkä senkin takia, että sen käyttäminen on 


lukijan itsensä päätettävissä. 


”Siinä [paperilehdessä] on mielikuva, että on helppo mennä eteen 
ja taakse ja palata muutama sivu taaksepäin.” (Maija, 55) 


Painettuun sanomalehteen verrattuna vapaudet lehden lukemisen järjes- 
tyksen valintaan ovat digitaalisessa näköislehdessä rajatummat. Sen lukemi- 
nen aloitetaan aina etukannesta ja lehteä selataan klikkaamalla aukeama ker- 
rallaan. Kaikki haastateltavat kuvasivat etenemistään näköislehdessä samalla 
tavalla: lukemisessa liikutaan alusta loppuun aukeama kerrallaan. Lineaari- 
sen etenemisen rinnalla näköislehden arkkitehtuuri tarjoaa valikkoja, joista 

lukijalla on mahdollisuus siirtyä suoraan haluamalleen osastolle. Vain harvat 
haastateltavistamme kertoivat hyödyntävänsä näitä toimintoja. Digitaalista 
näköislehteä luettiin siis samalla tavalla kuin painettua sanomalehteä, mutta 
lukutapa oli vielä lineaarisempi kuin paperilehteä luettaessa. 

Niin paperi- kuin näköislehden lukemista kuvailtiin haastatteluissa se- 
lailuksi. Vaikka näköislehdessä ei käännetä sivuja käsin, sivun vaihtaminen 
klikkauksella muistuttaa painetun sanomalehden lukemista. Muutamat ker- 
toivat jopa kääntävänsä tabletin vaakatasoon niin, että he näkevät kerralla 
koko aukeaman. Tämän koettiin tarjoavan ”aidon? lukukokemuksen, jossa 
näköislehti muistutti mahdollisimman paljon paperilehden lukemista. Ana- 
lyysin valossa näköislehti onnistui ulkonäkönsä lisäksi tuottamaan lukemi- 
sen tilanteeseen samanlaista mielihyvää kuin painettu sanomalehti. 


”Tuntuu kivalta, kun siinä voi kääntää lehteä tabletilla, se tuntuu 
edelleenkin mukavalta tavalta, että mä näen sen aitona lehtenä, 
vaikka siinä ei painomustetta sormiin tule.” (Sari, 54) 


”Mun mielestä toi näköislehti on niin ihana, että siinä on se tuntu, 
että käännät sivua ja näin, että siinä pääsee aika lähelle sitä ihan 
autenttista kokemusta. — — Että vaikka digilehteä luen, mutta kun 
luen näköislehteä, niin se tuntuu melkein paperilehdelta.” (Pilvi, 
40) 


Riku, 32, halusi saada näköislehdestä yleiskuvan maailman tapahtumista. 
Obsläs-haastattelutilanteessa hän eteni näköislehdessä vauhdikkaasti eteen- 
päin ohittaen samalla monta aukeamaa todeten, ettei ollut lukenut niistä 
aiemmin juuri mitään. Kun tutkija pysäytti Rikun ja pyysi tätä kertomaan 
perusteluja tälle, Riku totesi, että aukeama näytti niin tunkkaiselta, että sitä ei 
viitsinyt lukea. Erityisen tekstipainotteiset kokonaisuudet tuntuivat hänestä 
niin tuhdeilta, ”että ne helposti sivuuttaa”. Haastattelutilanteessa Rikun huo- 
mio kiinnittyi uudelleen juttuihin, joihin hän olisi sillä hetkellä halunnut pa- 
lata, vaikka hän oli ne aamulla ohittanut. 

”Aamuisin tulee monesti sillai selattua lehti silleen suhtkoht no- 
peesti ja päivän mittaan tulee käytyä sitten lukemassa niitä uutisi- 
na sitten erikseen.” (Riku, 32) 


Verkkolehteä vieritetään 


Verkkolehden arkkitehtuuri on rakennettu erilaiselle liikkeelle kuin paperi- ja 
näköislehti. Selailun sijasta lukeminen etenee ylhäältä alaspäin vierittämällä. 
Verkkolehden etusivu ja osastot rakentuvat päivittyvästä uutisvirrasta, johon 
on listattu uutisia joko toimituksen tai algoritmin valitsemassa järjestykses- 
sä. Järjestyksen määrittelyn taustalla voi olla esimerkiksi uutisten tärkeys tai 
niiden tuoreus: ”tärkeät ensiksi” tai ”tuoreimmat ensiksi”. Algoritmien käy- 
tön myötä järjestys voi määräytyä myös juttujen suosion (”luetuimmat”) tai 
käyttäjän omien aiempien lukuvalintojen ("juuri sinulle”) perusteella. Lisäksi 
lukija voi valita luettavakseen lehden eri osastojen etusivuja. 

Tietokoneella avautuva verkkolehden etusivu poikkeaa älypuhelimen 
näytölle avautuvasta. Tietokoneen ruudulla lehden etusivulla voi näkyä mo- 
nia juttuja rinnakkain, kun mobiilisovelluksessa jutut näytetään pääsääntöi- 
sesti alaspäin jatkuvana listana. Lukuvälineestä riippumatta verkkolehden 
arkkitehtuurin keskeinen ominaisuus on se, että verkkolehdessä lukija näkee 
kerralla vain pienen osuuden ruudusta. Jotta hän voi navigoida verkkouutisis- 
sa, näkymää täytyy vierittää alaspäin joko sormella tai hiirellä. 

Näkymän rakenne vaikuttaa siihen, että lukemista ei voi aloittaa suoraan 
uutisvirran lopusta, vaan sinne voidaan päästä vain uutisketjua vierittämällä. 
Yksikään haastateltavista ei kertonut vierittävänsä aluksi näkymää uutisvir- 
ran loppuun, vaan kaikki sanoivat aloittavansa lukemisen aina verkkolehden 
aloitusnäkymästä. 

Verkkolehteä on mahdollisuus lukea joko etusivun tarjoamassa järjestyk- 
sessä tai osastoilta. Pääsääntöisesti haastateltavamme lukivat lehden etusivua, 
jossa edettiin lineaarisesti ylhäältä alaspäin. Tällöin verkkolehden näyttöä 
vieritettiin alaspäin ja lukemishetki lopetettiin siihen, kun näkymään ilmes- 
tyi aiemmin luettuja juttuja tai haastateltavalle tuli vain tunne, ettei lukemi- 
nen enää kiinnosta. Muutamat haastateltavista siirtyivät tästä lehden osastoil- 
le, joissa lukeminen eteni samalla tavoin kuin edellä kuvattiin. 

Marja, 60, aloitti Hämeen Sanomien verkkolehden lukemisen etusivulta, 
jossa oli haastatteluhetkellä uutinen Hämeen koronatilanteesta ja sen yhtey- 
dessä muutamia paikallisia uutisia. Marjan mielestä paikallisia juttuja ei ollut 
etusivulla tarpeeksi, joten hän meni seuraavaksi Paikalliset-osastolle luke- 
maan niitä lisää. Tämän jälkeen hän siirtyi lukemaan mielipidekirjoituksia. 

Samaan tapaan Eeva, 65, aloitti uutisten lukemisen verkkolehden etusi- 
vulta, minkä jälkeen hän meni vielä lukemaan paikallisuutisten osastoa sekä 
verkkolehteen koostettuja kotimaan- ja ulkomaanuutisia. Osastoille siirty- 
minen muistutti hieman edellä mainittua Pilvin tapaa palata paperilehdessä 
taaksepäin siksi, että lehden sisältötarjonta loppui ”liian aikaisin”. Verkkoleh- 
dessä osastoille siirtyminen viesti siitä, että haastateltava ei löytänyt tarpeeksi 
luettavaa etusivulta. 

Vain osa haastatelluista näytti omaksuneen osastoille siirtymisen osak- 
si lukutapaansa. Pirkko, 65, ajatteli, että osastojen sivuuttamisessa on kyse 
ennen kaikkea tottumuksesta. Simo, 45, jopa kielsi lukevansa koskaan maa- 
kuntalehden verkkolehden osastoja, koska hän seuraa valtakunnallisia uutisia 
muista lähteistä. Haastattelutilanteessa hän kuitenkin päätti mennä vilkai- 
semaan, mitä osastoilta löytyy ja kertoi yllättyneensä positiivisesti, kuinka 
kattavasti maakuntalehden verkkolehdessä uutisoitiin valtakunnan asioista. 

Sanomalehden eri arkkitehtuurit suosivat varsin erilaisia tapoja lehden 
käyttämiseen. Niiden tuottamat tavat edetä lehden lukemisessa voidaan tii- 
vistää taulukon 9 tapaan. Siinä kun lukija etenee paperilehdessä selaamalla ja 
sivuja fyysisesti kääntämällä, näköislehdessä selaaminen tapahtuu klikkaa- 
malla sivuja päätelaitteesta riippuen joko hiirellä tai sormella. Verkkolehdessä 
lukija selaamisen sijasta vierittää uutisia hiirellä tai sormella. Sekä näköisleh- 
den että verkkolehden lukijan on lähes pakko edetä lineaarisesti, edellisen 
lehden alusta, jälkimmäisen etusivun (tai osaston) alusta. Myös paperilehteä 
luetaan yleensä lineaarisesti, mutta käytännössä etenemisjärjestys on vapaa 
ja lukemisen voi aloittaa yhtä hyvin vaikka lehden takaa tai mistä tahansa 
lehden osasta. 

Taulukko 9. Sanomalehden käyttötapa eri arkkitehtuureissa 


Käyttöliittymä Etenemistoiminto Etenemisjärjestys 

Paperilehti Selaaminen sivuja kääntämällä | Yleensä lineaarinen 
Aloitus lehden (tai sen osan) alusta tai 
lopusta 

Näköislehti Selaaminen klikkaamalla sivuja |Lineaarinen 


hiirellä tai sormella ; 
Aloitus lehden alusta 


Verkkolehti Vierittaminen hiirella tai Lineaarinen 
sormella 


> 


oitus etusivun (tai osaston) alusta 


Lukemisen valinta 


Lukemisessa valinta kohdistuu päätökseen siitä, mihin artikkeliin lukija 
päättää syventyä. Valinnan myötä lukija siirtyy asteittain sanomalehden vä- 
linekäytöstä sisältökäyttöön ja alkaa tarkastella yksittäistä juttua tai muuta 
journalistista esitystä tekstinä tai esityksenä. Siirtymä silmäilystä lukemiseen 
ei ole tarkkarajainen, koska jo lehteä selaillessaan lukija tekee tulkintoja ha- 
vaitsemistaan sanoista ja visuaalisista merkeistä. Samalla tavoin sisältökäy- 
töstä siirrytään joustavasti takaisin välinekäyttöön, mutta tässä yhteydessä 
ero silmäilyn ja syventyvän lukemisen välillä on selkeämpi. Silmäilyssä lukija 
palaa jälleen muodostamaan kokonaiskuvaa lehden uutisannista ja alkaa ha- 
kea seuraavia yksittäisiä juttuja, joita hän voisi syventyä lukemaan tarkem- 


min. 
Lehden silmäileminen 


Toimitus kykenee käyttöliittymän arkkitehtuurin avulla viestimään lukijoil- 
le uutisten ja artikkeleiden merkittävyydestä. Painetussa sanomalehdessä ja 
digitaalisessa näköislehdessä jutun saama palstatila viestii sen tärkeydestä. 
Painettua lehteä ja digitaalista näköislehteä selatessaan lukija silmäilee au- 
keamia ja niille sommiteltuja juttuja. Haastattelujen valossa ensimmäisenä 
lukijat tarkastelevat juuri juttujen kokoja — sitä, mikä uutinen on iso ja mikä 
taas suhteessa pienempi. Juttujen koko korreloi toimituksen käsitykseen jutun 

tärkeydestä suhteessa toisiin juttuihin. Lukija ottaa tämän huomioon, mutta 
journalistinen järjestys ei kuitenkaan määrää täysin hänen valintojaan. Vaik- 
ka haastateltava sanoi tunnistaneensa aukeaman pääjutun merkittäväksi, hän 
saattoi ohittaa sen paneutumatta juttuun tarkemmin. 

Yleisötutkimuksessa on aiemmin havaittu, että lukijat usein korostavat tai 
liioittelevat sellaisten sisältöjen tai aiheiden seuraamista, joita pidetään sosiaa- 
lisesti toivottavina (Alasuutari 2006). Omasta aineistostamme ei noussut esiin 
merkkejä siitä, että lukemisen kuvauksissa olisi koetettu sovittautua tällaisen 
”kunnon kansalaisen” normiin (vrt. Alastalo 1995). Sitä vastoin haastateltavat 
korostivat valintojensa omaehtoisuutta ja jopa tietoista normittomuutta. 


”Joskus se voi olla pieni juttu alakerrassa, joka kiinnostaa.” (Piia, 
73) 


Verkkolehdessä toimituksen vihjeet journalistisesta järjestyksestä eivät 
ole yhtä ilmeisiä kuin painetussa sanomalehdessä tai digitaalisessa näköisleh- 
dessä, sillä tuorein tai tärkein uutinen voi vaihtua kaiken aikaa. Verkkojour- 
nalismilla onkin käytössään muita keinoja korostaa jutun tärkeyttä tai sen 
huomioarvoa. Tärkeimmät uutiset on tapana nostaa verkkolehden etusivulla 
ylemmäksi ja niiden otsikoissa voidaan käyttää hiukan suurempaa pistekokoa 
tai huomioväriä. Näistä tehokeinoista huolimatta moni haastateltava kertoi, 
että verkossa heidän on vaikea erottaa juttujen painoarvoa toisistaan. Etu- 
sivun pääuutinenkin ehtii vaihtua päivän mittaan monesti. Jotkut toivoivat, 
että journalistinen järjestys olisi verkkolehdessä selkeämpi ja hierarkkisempi. 


”Mä tykkään siitä näköislehdestä sen takia, että kun siinä on au- 
keama mietitty. Joskus kun luen uutisvirtaa niin huomaan, että 
kaikki uutiset on siinä uutisvirrassa samankokoisia. Niitä ei ole 
mitenkään asemoitu, niin ne ovat jotenkin tasapaksumpia. Näköis- 
lehden sivuilta näkee helpommin sen, että mitkä ovat ns. isompia 
uutisia ja mitkä pienempiä. Ne ovat joskus hämäävää uutisvirrassa, 
kun kaikki tulee samalla fontilla ja yhtä isolla, että kukaan ei ole 
tavallaan mun puolesta tehnyt arvovalintaa [naurahdus], että mikä 
on tärkeämpi tai pienempi uutinen.” (Eeva, 65) 

Juttujen kokojen lisäksi käyttöliittymien arkkitehtuuri tarjoaa valintaan 
erilaista tukea. Näistä tutuimpia ovat uutisartikkelia kehystävät elementit, 
kuten otsikot, ingressit, kuvat, kuvatekstit ja nostot. Gerard Genette (1997) 
on nimittänyt näitä parateksteiksi, Hannu Pulkkinen (2008, 182) puolestaan 
oheisteksteiksi. Paratekstit ovat ikään kuin aloituspisteitä (threshold), joiden 
perusteella lukija voi joko päättää syventyä tekstiin tai ohittaa tekstin. Painet- 
tua sanomalehteä ja digitaalista näköislehteä selaillessaan lukija tarkastelee 
artikkeleiden paratekstejä silmäilemällä. 


”Selaan läpi ja — — silmäilen otsikot ja tärkeimmät.” (Jenna, 36) 


Ero silmäilyn ja lukemisen välillä ei ole kovin selkeä. Moni haastateltava 
sanoi vain vilkaisseensa paperi- tai näköislehden juttua tarkoittaen, että he 
eivät olleet varsinaisesti lukeneet sitä. Jutusta käydyssä keskustelussa kävi kui- 
tenkin usein ilmi, että he osasivat kuvata jutun sisältöä varsin tarkasti. Tämä 
viittaa siihen, että silmäillessään ihmiset lukevat enemmän kuin itse uskovat 
ja omaksuvat siitä enemmän informaatiota kuin mitä aktiivisesti ajattelevat. 

Paperilehden ja digitaalisen näköislehden uutisaukeama tarjoaa lukijalle 
runsaasti Genetten kuvaamia aloituspisteitä. Monet paperilehden lukijoista 
kertoivat silmäilevänsä otsikoiden ja kuvien lisäksi kuvatekstejä ja väliotsi- 
koita sekä kiinnittävänsä huomionsa jopa haastateltavien nimiin, jotka nä- 
kyvät jutussa lihavoituna. Myös jutun muut typografiset elementit, kuten si- 
taattinostot ja faktalaatikot, voidaan lukea ennen leipätekstiin syventymistä. 
Vaikka paratekstien perusteella tehty harkinta tapahtuu nopeasti, siihen voi 
sisältyä monia vaiheita. Tämä harkinta usein ratkaisee, syventyykö lukija jut- 
tuun vai ei. 

Samankaltaista silmäilyn aikana tapahtuvaa harkintaa on havaittavissa 
näköislehden lukemisessa. Useille lukijoille leipätekstin fontti on digitaalises- 
sa näköislehdessä liian pientä tai epäselvää, jotta sitä voisi lukea ennen jutun 
suurentamista. Siksi lehteä selailtaessa lukijan huomio kiinnittyy vieläkin 
merkittävämmin otsikkoon, pääkuvaan ja ehkä ingressiin. Markus, 61, kertoi, 
että hän muodostaa otsikon, kuvien, kuvatekstien ja infolaatikoiden pohjalta 
oman mielikuvansa asiakokonaisuudesta ja päättää sitten, paneutuuko hän 
juttuun tarkemmin. Pirkko oli samoilla linjoilla. 

”Ne kaksi [otsikko ja alarivit] ratkaisee, kuinka syvälle mä siihen 
uutiseen menen. Kuvat tulevat kolmantena.” (Pirkko, 65) 


Aarolle jutun taittoelementtien tarkastelu on tärkeä osa harkintaa, jonka 
perusteella hän joko päättää lukea tai olla lukematta juttua. 


”Printissä on paljon helpompi, että mä aloitan selailemaan, että 
löytykö jotain väliotsikoita ja muuta, ja jos se tarpeeksi herättää 
kiinnostuksen, niin mä luen koko jutun.” (Aaro, 43) 


Sanomalehden kolmea käyttöliittymää yhdistää se, että kaikissa niissä 
otsikko ja kuva toimivat lukijalle keskeisinä tarttumispintoina. Otsikolla on 
kaikilla alustoilla suuri merkitys sille, syventyykö lukija juttuun tarkemmin. 
Toisaalta otsikko - tai jopa yksi siinä esiintyvä sana - voi saada lukijan ohitta- 
maan koko jutun. Esimerkiksi naapurikunnan nimi otsikoissa herätti mones- 
sa lukijassa olon, että juttu ei ole häntä varten. Paulalle, 58, saman olon tuotti 
uutinen bensan hinnasta, koska hänellä itsellään ei ole autoa. 

Verkkolehden etusivu koostuu juttujen listasta, jossa lukija näkee kerralla 
vain muutamien uutisten ja artikkeleiden otsikoita ja kuvia. Lukijalla on kaksi 
etenemisvaihtoehtoa: hän voi klikata jonkun näytöllä olevan jutun auki tai 
vierittää uutisvirtaa alaspäin, jolloin näytölle ilmestyy lisää otsikoita ja kuvia. 
Lukemispäätöksen tueksi verkkolehti tarjoaa lukijalle vähemmän aloituskoh- 
tia muihin käyttöliittymiin verrattuna. Haastatteluissa monet korostivat eri- 
tyisesti otsikon roolia verkkouutisten lukemisvalinnassa. Jos otsikko ei herätä 
lukijan kiinnostusta, jää juttu lukematta. 


”Se on yleensä se otsikko, joka kertoo mulle, että kiinnostaako se 
juttu vai ei.” (Marja, 60) 


Monilla haastateltavilla vaikutti olevan jonkinasteinen kynnys klikata 
verkkouutinen auki. Yksi selitys korkealle klikkauskynnykselle saattaa olla 
se, että klikkauksen voidaan kokea keskeyttävän rauhallisen selailuhetken 
(Costera Meijer ja Groot Kormelink 2021, 52). Taina, 66, totesi haastattelussa, 
että artikkelin pitää olla ”hirmu mielenkiintoinen”, jotta hän klikkaisi. Muu- 

tamat muut haastateltavat taas sanoivat, että he kokivat saaneensa kaiken tar- 
vittavan tiedon otsikon ja näytöllä näkyvän lyhyen tekstiotteen perusteella, 
jolloin klikkausta ei tarvittu. Tämä muistuttaa siitä, että lehteä voi lukea myös 
silmäilemällä ja lukemalla pelkkiä otsikoita. 

Sosiaalisessa mediassa ja ihmisten arkisissa journalismikriittisissä kes- 
kusteluissa eräs toistuva teema on niin sanotut klikkiotsikot, jotka on näh- 
ty digitalisaation lieveilmiönä (Blom ja Hansen 2015). Vaikka klikkiotsikon 
määritelmät vaihtelevat puhujasta toiseen, yhteisenä nimittäjänä termin 
taustalla on havainto siitä, että verkkolehtien otsikointityyli eroaa painetun 
sanomalehden ja näköislehden otsikoinnista. Aihe ei tunnu menettävän ajan- 
kohtaisuuttaan. Esimerkiksi talvella 2023 Suomessa keskusteltiin siitä, kuin- 
ka sama uutinen saattaa saada paperille painettuna neutraalin tai myönteisen 
otsikon, mutta verkkolehdessä samasta aiheesta nostetaan esiin jokin kieltei- 
nen aspekti (esim. Penttilä 2023). 

Koska verkkojournalismin käytännöt ovat suhteellisen tuoreita ja jous- 
tavia, verkkolehden otsikoinnissa on kokeiltu erilaisia asioita. Vanhimmat 
muistikuvat klikkiotsikoista liittyvät luultavasti etenkin iltapäivälehtien otsi- 
koihin, joissa vedottiin suoraviivaisesti lukijan uteliaisuuteen: ”Katso kuvat!” 
- tai joissa lukijalle luvattiin tämän elämää helpottavia ohjeita: "Nama kuusi 
asiaa saa sinut hyvälle tuulelle”. Viime vuosina klikkiotsikoiden mitta on kas- 
vanut ja niiden sisältö on mutkistunut. Otsikoissa luodaan usein mysteerejä, 
arvoituksia ja tarinoita, joiden ratkaiseminen edellyttää jutun avaamista. 

Klikkiotsikot olivat tutkimuksessamme haastatelluille ihmisille tuttu il- 
miö, ja siihen suhtauduttiin yleisesti kriittisesti. Huomionarvoista on, että il- 
miö ei haastateltavien mielestä koskenut maakuntalehtiä. Muutamat jopa ke- 
huivat Karjalaisen ja Hämeen Sanomien otsikointia ”asialliseksi”, kun niiden 
vertailukohdaksi asetetaan verkkolehtien otsikointi yleisemmin. 


Uutisten tarkastaminen 
45-vuotias Simo aloitti Hämeen Sanomien verkkolehden lukemisen pyyhki- 
mällä uutissovelluksen lähettämät ilmoitukset pois älypuhelimensa näytöltä. 
Vasta tämän jälkeen hän avasi uutisapplikaation, josta hän tarttui heti Hat- 


tulan kunnanjohtajan valintaa koskeneeseen juttuun. Simo kertoi lukeneen- 

sa uutista keskittyneesti, koska hän oli aiemminkin seurannut aihetta. Jutun 
lukemisen jälkeen hän palasi etusivulle ja alkoi vierittää näkymää alaspäin. 
Etusivulla oli paljon uutisia, jotka hän oli lukenut jo aamun näköislehdestä. 
Simo avasi vielä yhden oikeudenkäyntiä koskeneen uutisen, jonka hän uskoi 
otsikon perusteella päivittyneen aamusta. Juttua oli muokattu vain hieman, 
joten hän silmäili sen melko nopeasti läpi. Tämän jälkeen hän huomasi ole- 
vansa ikään kuin valmis etusivun kanssa. Hän päätti testimielessä mennä lu- 
kemaan paikallisuutisten osastoa, jota hän ei yleensä koskaan lue. 

Simon verkkolehden lukutyylistä voi tunnistaa pyrkimyksen tilanteen 
tarkastamiseen, joka on tyypillinen käytäntö verkkolehteä luettaessa. Lu- 
kemisen motiivina on siis ”päivystää” sen varalta, onko toimitus julkaissut 
uusia juttuja edellisen lukukerran jälkeen ja onko aiemmin seuratuista uuti- 
saiheista uutta kerrottavaa. Lisäksi Simon selailukokemuksesta välittyy, että 
lukemisen reitit voivat olla suunnittelemattomia ja ennakoimattomia. Tämä 
voi johtaa odottamattomiin löytöihin ja yllätyksiin, joita painetun lehden tai 
näköislehden lukemisessa tapahtuu todennäköisesti harvemmin. 

Verkkolehden tarkastaminen on tyypillisesti lyhyt ja nopea operaatio, 
joka toteutetaan usein sen enempää ajattelematta. Aina haastateltavat eivät 
osanneet kertoa, miksi he olivat klikanneet verkkouutisen auki. Syksyn 2021 
veropäivänä Eeva kertoi lukeneensa uutisen Hattulan kunnanjohtajan tulois- 


ta, mutta ei oikein itsekään tiennyt, miksi. 


”Mä en itse tiedä, että miksi mä avasin sen, kun ei se mua tosiaan 
niin kauheasti oikeasti kiinnosta, että paljon ne tienaavat. Mä vaan 
skrollasin läpi sen uutisen.” (Eeva, 65) 


Tarkastamisen merkitys lukijoille lähtee siitä, että verkkolehti ei ollut 
yhdellekään haastateltavalle ainoa eikä useimmille edes ensisijainen tapa 
lukea maakuntalehden sisältöjä. Verkkolehden ajateltiin täydentävän paine- 
tun sanomalehden tai näköislehden lukemista. Toisaalta tarkastaminenkaan 
ei rajoitu vain maakunnan verkkolehteen vaan samantapaisen päivystyksen 
kohteena voi olla useita välineitä. Ne voivat olla muita verkkouutisia julkai- 
sevia medioita tai sosiaalisen median alustoja. Päivystämisen apuna voidaan 
käyttää myös verkkolehden sovellukseen kytkettyjä uutisilmoituksia, joita 

käyttäjät saavat älylaitteilleen. 


”Kyllä sitä tulee [uutisilmoituksia] otsikkotasolla vilkastua lähes 
aina kun on puhelin kädessä. - — Aina kun soittaa jollekin, niin 
putsaa ne [ilmoitukset] pois ja aloittaa alusta, kun niitä tulee niin 
paljon [naurahtaa]. (Markku, 68) 


”Kun on se Hämeen Sanomien appi, niin tulee niitä syötteitä sitten 
puhelimeen ja niitä tulee sitten enemmän tai vähemmän aktiivi- 
sesti katottua. Jos on joku mielenkiintoinen otsikko niin tulee avat- 
tua, että hetkonen, mikäs tää on.” (Simo, 45) 


Etusivun ja ilmoitusten seuraaminen osoittaa, että verkkolehteä voi seu- 
rata, vaikka yhtään verkkouutista ei varsinaisesti avattaisi luettavaksi. Tämä 
tapa vaikuttaa olevan tutkimusten mukaan hyvin yleinen (Costera Meijer ja 
Groot Kormelink 2021, 25-26), ja se muistuttaa jollain tapaa paperi- ja nä- 
köislehden silmäilemistä. Lukijat tarkastelevat uutisilmoituksia ikään kuin 
parateksteinä ja saavat niistä sillä hetkellä riittävästi tietoa uutisten sisällöistä. 
Mikäli verkkolehden lukemista mitataan vain yleisöanalytiikan avulla, tällai- 
nen käyttötapa voi jäädä huomiotta tai ainakaan sen merkitystä lukijoille ei 
välttämättä tunnisteta. 


Juttujen lukeminen 


Tarkastaminen ja silmäily muistuttavat lukemiseen liittyvänä toimintana toi- 
siaan. Molempien yhteydessä lukija tekee aktiivista harkintaa siitä, herättä- 
vätkö otsikko ja kuvat niin suurta kiinnostusta, että hän päättää lukea juttua 
tarkemmin. Verkkolehdessä syventyminen vaatii aina klikkausta, koska jut- 
tua ei voi muuten lukea kokonaan. Näköislehden artikkeliin syventyminen 
edellyttää usein näkymän suurentamista, jolloin siirtyminen silmäilystä lu- 
kemiseen vaatii erillisen toimenpiteen. Paperilehdessä siirtymää silmäilystä 
lukemiseen ei aina välttämättä edes tiedosteta, ja toisaalta siirtymää on mah- 
dollista pitkittää niin, että siirtymä silmäilemisestä lukemiseen on häilyvä. 

Lukemisen on havaittu usein olevan etsivää. Lukijoiden on nähty aloitta- 
van lukemisen parateksteistä, joita he lukevat hetken ja alkavat taas silmäillä 
etsien uutta aloituskohtaa (Holsanova, Rahm ja Holmgvist 2006, 75). Omassa 
aineistossamme tämä havainnollistui 73-vuotiaan Piian Karjalaisen paperin- 
lehteen tekemissä merkinnöissä, joista näkyy hänen ”pomppimiseksi” kuvaa- 
mansa lukutapa. Merkinnät osoittavat, että Piia oli lukenut leipätekstiä aina 
kappaleiden aluista, ja jättäneen niiden loppuosan lukematta. Toisin kuin 
ehkä kuvasta (kuva 5) olisi pääteltävissä, hän oli sitä mieltä, että juttu oli hä- 
nestä kiinnostava. 

Aukeaman toisessa jutussa oli haastateltu Keskuskauppakamarin toimi- 
tusjohtajaa Juho Romakkaniemeä. Piia kertoi lukeneensa jutun pomppien, 
mutta osasi kysyttäessä kommentoida jutun sisältöä. Hän kuvasi sitä ”roma- 
kaksi tekstiksi” tarkoittaen, että siinä oli käytetty kovaa kieltä ja suoraa pu- 
hetta. 


ahdeksan miljoonan ` ;Romakkaniemi: Suomi 
euron rakennusyritys gema 


Yritykset: Vuonna 2014 perustetun Area-koti Oy:n kasvu 
'koituksellista. 


on ollut nopeaa muttei itsetar! 


fennia 


Kuva 4. Kuva Piian, 73, Karjalaisen paperilehteen tekemistä merkinnöistä. Piia ympy- 
röi aukeamasta otsikoita sekä kuvatekstejä, joita hän oli lukenut. Tekstipalstojen vie- 
reen vedetyt viivat kertovat kohdista, joita hän on lukenut. 


Paperilehden ja pääsääntöisesti myös näköislehden arkkitehtuurit näyttä- 
vät lukijalle aina kerralla aukeaman ja koko artikkelin. Tällöin lukeminen voi 

alkaa mistä tahansa kohtaa juttua lukijan havaitsemasta kiinnekohdasta. Tätä 


havainnollistaa Sari, joka silmäili ensin jutun paratekstejä ja muodosti niis- 


tä kokonaiskuvaa uutisesta. Päätettyään syventyä artikkeliin tarkemmin hän 


aloitti lukemisen keskeltä ja palasi sieltä alkuun. Monista vaiheista huolimatta 


jutun lukeminen jäi silti häneltä kesken. 


et 


välisenä yönä. 
eae 

Hämeen Sanomat 

Noin kolmannes suomalaisista 

”Tätä mä aloin silmäilemään ensin. Mä lähdin tätäkin ihan pön- 
tösti lukee — — tuosta viimeisestä tummennetusta [väliotsikosta] 
lukemaan, kun mä olin otsikkotasot lukenut. Mä luin sitten tätä 
viimeistä ja sitten kun tämä jäi mua jotenkin ihmetyttämään, niin 
sitten mä aloitin tuosta alusta ja luin sen sitten kokonaan. - - Mä 
luulin, että mä selviän tuolla lopun lukemisella, mutta mä vetäisin 
tuon kokonaan.” (Sari, 54) 

Kuva 5. Esimerkki Sarin, 54, lukemisen etenemisestä Hämeen Sanomien näköisleh- 


dessä. Numerot viittaavat järjestykseen, jossa Sari kertoi lukeneensa juttua. Viivat 
leipätekstipalstojen vieressä kertovat luetusta sisällöstä. Raksilla merkattua viimeistä 


kappaletta Sari ei lukenut, vaan siirtyi jutun faktalaatikon pariin. 


Niin paperi- kuin näköislehden arkkitehtuuri tarjoaa lukijalle mahdolli- 


suuden yksittäisen jutun vapaaseen ja poukkoilevaan lukemiseen, ja tämä lu- 


kutyyli vaikuttaa haastattelujen perusteella tyypilliseltä. Molempia eri tilan- 

teissa lukeva Pirkko, 65, kertoi lukevansa ”lauseen sieltä täältä”. Myös muut 
haastateltavat sanoivat valikoivansa jutun sisältä osia, jotka on mahdollista 
sivuuttaa. 


”Jos asiasta tietää jo jotain, sitä katsoo, että lukeeko vai hyppääkö 
seuraavaan kappaleeseen.” (Piia, 73) 


”Luin pari ensimmäistä kappaletta jutusta, mä oikeastaan sain siitä 
sen, mitä katoin, mua ei lähtenyt juttu kiinnostamaan enempää.” 
(Sari, 54) 


Verkkolehdessä lukeminen etenee haastattelujen perusteella yleensä pal- 
jon jäsennellymmin ja johdonmukaisemmin. Kun verkkouutinen klikataan 
auki, lukija näkee siitä vain pienen pätkän: aluksi otsikon, ingressin ja hiukan 
leipätekstin alkua. Uutinen luetaan ylhäältä alaspäin rullaten, eikä jutuissa 
juurikaan liikuta edestakaisin. Ruudulla näkyy kerrallaan enimmilläänkin 
parikymmentä riviä tekstiä. Tämä ei anna mahdollisuutta hahmottaa juttua 
yhdellä vilkaisulla kokonaisuutena, mutta sen tarjoamia informaatioaineksia 
on helppo ottaa vastaan pienempinä annoksina. 


”Sitten on hirveen helppo lukea kun tekstiä on aina vain muutama 
rivi kerrallaan.” (Marja, 60) 


Marjan kuvaama ”rivi kerrallaan? -lukeminen eroaa merkittävästi paperi- 
ja näköislehden lukemisesta, jossa lukija voi pelkällä silmän liikkeellä nähdä 
kerralla koko artikkelin. Koko artikkelin näkeminen mahdollistaa sen, että 
lukija voi poukkoilla jutussa vapaammin: lukeminen on voi edetä vapaasti 
esimerkiksi jutun alkuosasta loppuun ja takaisin sekä alhaalta ylöspäin. Vaik- 
ka poukkoilu voi tuntua lukutapana sekavalta, haastateltavat kuvasivat itse 
lukutilannetta rauhalliseksi. Vastaavasti verkkolehden lukemista he pitivät 
rauhattomana. Sitä havainnollistavia sanoja olivat esimerkiksi ”hyppiminen”, 
”harppominen” ja ”silmäily”. Nämä viittasivat nopeaan lukutyyliin, joka ete- 
nee ylhäältä alaspäin ja jossa saatetaan ohittaa jutun tekstirivejä tai kokonai- 
sia kappaleitakin. Se muistuttaa ajoittain sanahakuun perustuvaa skannaa- 

mista: juttu käydään läpi tunnistamalla sieltä avainsanoja, joiden perusteella 
voi muodostaa kokonaiskuvan (ks. Costera Meijer ja Groot Kormelink 2021, 
25). Taina kuvasi verkkouutisten lukemistaan ”pikaluvuksi”, ja Simo totesi 
verkkouutisten lukemiseen liittyvän kiireen tuntua. 


”Ei hirmu tarkkaan jää joka sanan kohdalla miettimään, mutta sen 
asian saa silleen. Kun tekstiä on paljon saatavilla ja tulee luettua 
muita lehtiä, niin aika nopeasti käytyä läpi. Joissakin kohdissa sit- 
ten pysähtyy kattomaan tarkemmin.” (Taina, 66) 


”Kun alkaa lukea verkosta, niin itsestä huomaa, että ennen kuin sä 
olet edes päässyt juttua loppuun, niin pitäisi mennä jo seuraavaan. 
Sekin on ihan pöhköä, [koska] itsehän sä voit vaikuttaa, että millä 
nopeudella sä niitä asioita menet.” (Simo, 45) 


Lukemisen intensiteetti 


Eri käyttöliittymistä sisältöjä luetaan havaintojemme perusteella erilaisella 
intensiteetillä. Paperi- ja näköislehden lukemista koskevissa haastatteluissa 
osallistujat osasivat ulkomuistista kertoa juttujen sisällöistä yksityiskohtia 
myöten. Sen sijaan verkkouutisten kohdalla muistikuvat sekä juttujen sisäl- 
löistä että lukemisen tilanteesta olivat varsin niukkoja. Vaikka lukuhetkestä 
oli saattanut kulua vain puoli tuntia, haastateltavat eivät välttämättä muis- 
taneet, kuinka pitkälle he olivat lukeneet artikkelia tai mitä uutisia he olivat 
missäkin järjestyksessä lukeneet. Marja, 60, kertoi, että hän ei lue verkkouu- 
tisia niin, että ”osaisi ne ulkoa”. Samantyyppisiä havaintoja on tehty muissa 
tutkimuksissa (Boczkowski, Mitchelstein ja Suenzo 2020, 574). Toisaalta ero- 
ja muistamisessa on löydetty myös painetun lehden ja näköislehden välillä, 
edellisen hyväksi (Neijens ja Voorveld 2018, 769). 

Monet haastateltavista olivat havainneet, että he lukivat uutisia keskitty- 
neemmin painetusta sanomalehdestä kuin verkosta. Erityisesti paperilehden 
haastattelujuttuja moni kertoi lukeneensa sanasta sanaan. Simo, 45, totesi, 
että hänellä menee asiat ”paremmin kaaliin”, jos hän lukee uutisen painetusta 
sanomalehdestä. Janne, 69, oli havainnut, että hän vilkaisee verkkouutisista 

helposti vain otsikot, kun taas paperilehdestä hän lukee helposti koko jutun 
ajatuksella. Janne kertoi jättävänsä printtilehden jutut vain harvoin kesken. 
Aaro, 43, sen sijaan sanoi huomanneensa, että hän lukee paperista lehteä sil- 
mäillen ja selaillen, kun taas verkkouutiset hänen on ”pakko lukea alusta lop- 
puun”. Moni arveli oman lukutapansa muuttuneen sosiaalisen median käytön 
myötä entistä nopeatempoisemmaksi ja pinnallisemmaksi alustasta riippu- 
matta. 


”Kyllä mä huomaan, että oon lyhytjännitteisempi kuin aiemmin, 
aiemmin paneutui enemmän lukemiseen, nyt hirveen paljon selaa- 
mista ja jos joku juttu ei kiinnosta, niin sen voi sulkea jopa kesken 
lukemisen, kun aiemmin ajatteli, että jos on jonkun aloittanut, niin 
se pitää lukea loppuun.” (Eeva, 65) 


”Oma lukutekniikka on muuttunut somelukutekniikaksi, sellai- 
seksi hampsimiseksi. On vaikeeta keskittyä, että pitää ihan sanoa 
itsellensä, että nyt me luemme tämän jutun järjestyksessä koko- 
naan. Katse harhailee ja mielellään hakee, että mitkä tässä on nyt 
ne pointit.” (Pilvi, 40) 


Pinnallisempi lukutapa ei haastateltavien mielestä ole heikentänyt journa- 
lismin seuraamisen edellyttämää erottelukykyä. Monet vakuuttivat, että jos 
artikkeli on heille itselleen tärkeä, he lukivat sen sanasta sanaan käyttöliitty- 
mästä riippumatta — joskus jopa kahteen kertaan. 

Analysoimme tutkimuksessamme lukemisen tapoja kullakin alustalla toi- 
sistaan erillään. Näin ollen tulosten perusteella ei voi suoraan arvioida, miten 
käyttöliittymä vaikuttaa siihen, mitä juttuja ihmiset lukivat. Kullakin alus- 
talla lukupäätöksen ratkaisseeksi perusteluksi haastateltavat esittivät yleensä 
tuttuja mutta merkityksiltään väljiä uutiskriteerejä, kuten tuoreus, tärkeys, 
läheisyys tai kiinnostavuus. Myös jutun herättämä ärsyyntyneisyys saattoi 
olla syynä sille, että juttu luettiin. Samat perustelut liittyivät niin painetun 
sanomalehden, digitaalisen näköislehden kuin verkkolehdenkin lukemiseen. 

Toisaalta obsläs-haastatteluista paljastui, että jotkut juttutyypit kytkey- 
tyivät säännönmukaisemmin tiettyihin käyttöliittymiin. Nopeat ja kehit- 

tyvät uutistilanteet haluttiin lukea verkkolehdestä. Jos artikkeli oli pitkä ja 
taustoittava, se haluttiin lukea mieluiten painetusta sanomalehdestä. Tästä 
syystä monet kertoivat säästelevänsä verkkolehdestä huomaamiensa juttujen 
lukemista paperi- tai näköislehden lukuhetkeen, koska näiden koettiin olevan 
miellyttävämpiä käyttöliittymiä keskittyneelle lukemiselle. 


”Osa tulee katottua tästä [puhelimen ruudulta], mutta osasta ajat- 
telee, että se on huomisessa lehdessä. — — En hirveän pitkäksi aikaa 
uppoudu, kun tietää, että jutut ovat seuraavan päivän lehdessä ja 
siinä on sitten enemmän juttua ja taustoitusta.” (Simo, 45) 


Jotkut haastateltavat kertoivat pohtivansa verkkolehteä lukiessaan, mitkä 
uutiset on luettava heti ja mitkä oli mahdollista säästää myöhemmin luetta- 
viksi. He sanoivat luottavansa siihen, että he löytäisivät itseään kiinnostaneet 
jutut vielä seuraavan päivän näköis- tai paperilehdestä. 


”Katon silleen silmäillen, koska mä säästän et pääsen lukemaan pa- 
perilehteä. Paitsi että jos on joku tosi kiinnostava, joka on pakko 
kattoo heti, että mistä tässä on kysymys.” (Alisa, 53) 


”Mulla on toi Hämeen Sanomien mobiilisovellus, niin joskus on 
käynyt silleen, että sieltä tulee illalla seuraavan päivän uutisia, et 
kattoo ne otsikot siitä, että okei no mä tiedän, että tää on huomen- 
na lehdessä niin mä luen sen sieltä.” (Aaro, 43) 


Vaikka artikkeleiden säästäminen ei kuulunut kaikkien haastateltavien 
lukemisen tapoihin, se on osoitus käytännöstä, joka havainnollistaa yleisön 
kiinnostuksen ja klikkaamisen välisen yhteyden mutkikkuutta (vrt. Groot 
Kormelink ja Costera Meijer 2018). Haastatteluissa juttujen säästämisestä 
puhuttiin sellaisten juttujen yhteydessä, jotka olivat lukijoille erityisen kiin- 
nostavia. Yleisöanalytiikka taas tulkitsee klikkaamatta jättämisen todennä- 
köisesti merkiksi siitä, että käyttäjä ei ollut jutusta lainkaan kiinnostunut. Yk- 
sittäisenä tapauksena väärinymmärryksellä ei liene suurta merkitystä, mutta 
mitä systemaattisemmin päätelmät eivät kohtaa, sitä todennäköisemmin toi- 

mitus tekee tulkintansa pohjalta vääriä oletuksia yleisöstään ja sen oletetuista 
kiinnostuksen kohteista. 

Lukemisen prosessi eri päätelaitteissa voidaan tiivistää kuvion 4 tapaan. 
Kuvio näyttää, miten lukeminen etenee eri alustoilla. Vasemmanpuoliset 
nuolet kuvastavat lehden käyttötapaa eli lukijan etenemistä käyttöliittymässä. 
Toiset nuolet ilmentävät sitä, miten lukija valitsee sen, mihin juttuihin hän 
päättää syventyä. 


Kuvio 4. Lukemisen prosessi lehden eri arkkitehtuureissa 


Paperilehti 4 Selaaminen —>. 


Paperilehdessä lukemisen siirtymiä on lukumääräisesti vähemmän kuin 


digitaalisilla alustoilla. Ne ovat lisäksi portaattomia, kun taas näköislehdessä 
ja verkkolehdessä siirtymät ovat teknisen toimenpiteen, klikkauksen, takana. 
Painetussa sanomalehdessä lukija voi helposti siirtyä silmäilystä syventymi- 
seen ja syventymisestä silmäilemiseen. Näköislehdessä moni käyttäjä joutuu 
suurentamaan juttua näytöllä voidakseen syventyä siihen. Verkkolehdessä 
lukemisen siirtymät ovat vielä teknisempiä. Verkkolehdessä liikutaan vie- 
rittämällä ja lukija keskittyy lähinnä tarkastamaan otsikoita. Jos hän haluaa 
syventyä yksittäiseen juttuun, hänen pitää erikseen klikata juttu auki. Tällöin 
uutinen aukeaa omalle sivulleen, josta pitää lukemisen jälkeen jälleen palata 
etusivulle. Vaikka lukijat eivät lehteä lukiessaan erityisesti kiinnitäkään huo- 
miota kulloisenkin käyttöliittymän ominaisuuksiin ja sen asettamiin rajoi- 
hin, he ovat niistä haastattelujen perusteella hyvin tietoisia ja osaavat myös 
sanallistaa niiden välisiä eroja. 

Juttujen tulkinta 


Valittuaan yksittäisen jutun lukemisen kohteeksi ja siirryttyään median vä- 
linekäytöstä sisältökäyttöön lukija alkaa lukiessaan aktiivisesti tulkita sen 
sisältämiä merkityksiä. Viestinnän tutkimuksessa ajatellaan yleisesti, että 
jutun merkitykset eivät ole esityksessä valmiina, vaan ne muodostuvat luke- 
mistilanteessa tai jopa vasta sen jälkeen, kun ihmisten keskustelut sivuavat 
uutisen aihetta (Heikkilä ym. 2012, 270-271; Livingstone 2019). 


Luottamus journalismiin 


Sanomalehden juttujen tulkinnasta puhuttaessa ei voi ohittaa kysymystä 
journalismiin yleisesti kohdistuvasta luottamuksesta. Kansainvälisissä ver- 
tailuissa Suomi erottuu monista muista maista siinä, että täällä luottamus 
journalismiin on kaikkein korkeinta (Reunanen 2022a, 33-35). Vuosittain 
tehtävässä Uutismedia verkossa -tutkimuksessa 75 prosenttia suomalaisista 
vastaajista sanoi voivansa luottaa useimpiin seuraamiinsa uutislähteisiin ja 
69 prosenttia kertoi voivansa luottaa ylipäätään useimpiin uutisiin. Maakun- 
talehdet lukeutuvat tutkimuksen mukaan kaikkein luotettavimpien uutisläh- 
teiden joukkoon. Kun selvästi luotetuimmaksi koettiin Yleisradio, seuraavik- 
si järjestyksessä sijoittuneet Helsingin Sanomat, Kauppalehti, Talouselämä, 
Suomen Kuvalehti, paikalislehdet, maakuntalehdet ja MTV saivat lähellä toi- 
siaan olleet arvosanat. Vain noin joka kymmenes vastaaja piti valtamedioita 
pikemminkin epäluotettavina kuin luotettavina. (Emt., 38-39.) 

Reunasen mukaan tulos kertoo paitsi suomalaisista itsestään myös siitä, 
että suomalaisen uutismedian piirissä vallitsee melko yhtenäinen journalis- 
tinen kulttuuri, jossa totuudellisuus on yksi keskeisistä arvoista ja jossa toi- 
mittajat pyrkivät mahdollisimman pitkälle välttämään jutuissaan virheitä ja 
epätotuuksia. Hän arvelee tuloksen kertovan, että suomalainen media arvot- 
taa ja kehystää uutistapahtumat varsin yhdenmukaisella tavalla. (Emt., 38.) 
Toisaalta uutisvälityksen volyymin kasvun ja sisältöjen monipuolistumisen 
myötä journalismin tyylit ja painotukset ovat aikaisempaa vaihtelevampia 
- usein jopa saman välineen sisällä (Deuze ja Witschge 2018, 166; Koljonen 
2014, 68-72). 

Yhdenmukaisen ammatillisen kulttuurin lisääntyneen joustavuuden seu- 
rauksena painetun sanomalehden luotettavuutta on alettu maailmalla arvi- 
oida kriittisemmin (Palmer, Toff ja Nielsen 2020), olkoonkin, että Suomessa 
tämä piirre ei ole näkynyt luottamusmittauksissa. Tutkimusten mukaan luki- 
joiden epäilys kohdistuu erityisesti iltapäivälehtiin. Reuters-instituutin tutki- 
muksessa vain kymmenen prosenttia vastaajista piti Iltalehteä ja Ilta-Sanomia 
hyvin luotettavina. Vastaavasti useampi kuin joka viides piti niitä melko tai 
hyvin epäluotettavina. (Reunanen 2022a, 38-39.) Iltapäivälehtiin kohdistu- 
van epäluottamuksen taustalla voi olla kokemus niiden politisoitumisesta, 
mistä on viime aikoina käyty julkista väittelyä tutkijoiden ja toimittajien kes- 
ken (ks. Luostarinen ja Salokangas 2022). 

Suomalaisten luottamus uutisvälineisiin näyttää kuluneella vuosituhan- 
nella kuitenkin hieman heikentyneen. Samoin luottamuksessa näkyvät erot 
eri sosiodemografisten ja poliittisten ryhmien kesken ovat hieman kärjis- 
tyneet. Markus Ojalan ja Janne Matikaisen vuosina 2009 ja 2017 tehtyihin 
kyselytutkimuksiin perustuvat havainnot osoittavat, että luottamus niin 
Helsingin Sanomiin kuin Ylen ja MTV:n uutisiin kuin mediaan yleensä olisi 
heikentynyt etenkin työttömien ja työntekijöiden keskuudessa. Poliittisista 
ryhmistä etenkin perussuomalaisten kannattajien luottamus on vähentynyt 
eniten. (Ojala ja Matikainen 2022, 53-56.) 

Eroja kansalaisten medialuottamuksessa on löytänyt myös Esa Reunanen, 
joka on jatkoanalysoinut Uutismedia verkossa -tutkimuksen Suomen-aineis- 
toja. Kun noin puolet suomalaisista edusti analyysin perusteella ”luottavia”, 
jotka pitävät kaikkia lueteltuja viestimiä luotettavina, runsas neljännes lukeu- 
tui ”valikoiviin”, jotka pitivät esimerkiksi Helsingin Sanomien, Yleisradion 
ja maakuntalehtien kaltaisia valtamedioita luotettavina mutta eivät iltapäi- 
välehtiä. Joka kymmenes suomalainen lukeutui ”neutraaleihin”, jotka eivät 
ilmaisseet voimakasta luottamusta sen enempää kuin epäluottamustakaan 
medioihin, kun taas seitsemän prosenttia oli ”epäileviä” ja piti oikeastaan 
kaikkia välineitä epäluotettavina. Epäilevien joukko oli hyvin miesvaltainen, 
ikärakenteeltaan nuori, ja poliittisesti siihen kuuluvat ilmoittivat olevansa 
joko hyvin vasemmalla tai hyvin oikealla. (Reunanen 2022b, 27-31.) 

Havaitun luottamuksen laskun on uumoiltu johtuvan yhteiskunnallisten 
ja poliittisten jakolinjojen jyrkkenemisestä ja eriarvoisuuden kasvusta (Oja- 

la ja Matikainen 2022, 60-62; Reunanen 2022b, 36-38). Jos tämä pitää paik- 
kansa, sillä on pitkällä aikavälillä vaikutusta myös maakuntalehtiä kohtaan 
tunnettuun luottamukseen. Uutisten tulkinta ja luottamus uutisiin eivät vält- 
tämättä kuitenkaan ole arkkitehtuuriperusteista, vaan ne ilmentävät yleistä 
mediaan kohdistuvaa epäluuloa. Toisaalta haastattelumme antoivat viitteitä 
siitä, että monet lukijat pitivät verkkolehteä epäluotettavampana kuin painet- 
tua lehteä. 


Kolme tulkintatapaa 


Tekstien vastaanotossa tehtävien tulkintojen monimuotoisuuden ymmärtä- 
minen on kiinnostanut tutkijoita jo vuosikymmeniä. Yhden edelleen käyt- 
tökelpoisen näkemyksen aiheesta on esittänyt brittiläinen kulttuurintutkija 
Stuart Hall (1985 [1973]), jonka mukaan journalistiset esitykset tarjoavat 
mahdollisuuden kolmeen lukutapaan: hallitsevaan, neuvottelevaan ja vas- 
tustavaan. Hallitsevassa luennassa lukija hyväksyy uutiseen sisältyvät faktat 
ja tekstistä tulkitsemansa merkitykset sellaisenaan eikä kyseenalaista niiden 
paikkansapitävyyttä tai uskottavuutta. Neuvottelevassa luennassa lukija ver- 
taa lukemaansa muihin teksteihin ja esittää sille mielessään jatkokysymyksiä. 
Vastustavassa tulkinta-asemassa lukija tunnistaa tekstissä tarjottuja faktoja ja 
vakuutteluja, mutta kyseenalaistaa niiden merkitykset systemaattisesti. 
Kuten viestinnän mallit yleensä, Hallin ajatus kolmesta lukutavasta yk- 
sinkertaistaa lukijan osuutta merkitysten rakentumisessa. Tästä huolimatta 
malli tekee selväksi, että ihmisten suhde yksittäiseen tekstiin ja laajemmin 
journalismiin rakentuu erilaisista aineksista ja asenteista. Yksittäisen jutun 
kertomia asioita voidaan pitää uskottavina tai epäuskottavina, toimittajien 
tekemiä valintoja saatetaan tukea tai kyseenalaistaa. Yksittäistä juttua tulkit- 
taessa lukijan suhde tekstiin tarkentuu ja syvenee, mikä luo edellytyksiä asian 
paremmalle ymmärtämiselle, kriittisyydelle tai jopa ”toisin lukemiselle”. 
Aiemman yleisötutkimuksen valossa voidaan todeta, että kriittisyys ja 
tyytyväisyys eivät ole toisiaan poissulkevia vaan pikemminkin toisiaan täy- 
dentäviä ja toisiaan ruokkivia piirteitä. Tyytyväisyys voi olla riittävä peruste- 
lu sanomalehden tilaamiselle, mutta kriittisyys journalismia kohtaan näyttäi- 
si vahvistavan sanomalehden avulla tapahtuvaa kytkeytymistä yhteiskunnan 

seuraamiseen (public connection) (ks. Couldry ym. 2007; Heikkilä ym. 2012, 
257). 

Hallitseva tulkinta näkyi haastatteluissa tilanteissa, joissa haastateltavat 
eivät juurikaan kommentoineet uutista tai kommentoinnin tyyli oli lakoni- 
nen. Hallitsevan tulkinnan tunnistikin siitä, että haastateltava ohitti jutun 
nopeasti, ellei se ollut hänelle jollain erityisellä tavalla merkittävä. 

Tutkijan kysymykseen, ”mistä uutinen kertoo”, moni vastasi lukemalla 
uutisen otsikon ääneen tai kuvaamalla jutun aihetta muutamalla uutiskärjen 
merkityssisältöä myötäilevällä sanalla. Mikko, 61, kertoi haastattelussa luke- 
neensa verkkouutisen, jonka otsikossa kerrottiin, että noin neljännes eläke- 
läisistä tekee töitä. Hän kertoi avanneensa jutun ja hakeneensa leipätekstistä 
vahvistusta otsikolle. Juttu oli vastannut Mikon ennakkokäsityksiä, joten uu- 
tinen ei ollut hänelle millään tapaa yllättävä. Luentatavan voi katsoa sopeu- 
tuvan hallitsevaan tulkintaan, koska se ei synnyttänyt lukemisen yhteydessä 
tarvetta neuvotella jutun merkityksistä tai vastustaa niitä. 

Neuvotteleva tulkinta näyttäytyi haastatteluissa niin sanottuna terveenä 
maalaisjärkenä, jossa sanomalehdestä tarkemmin luettuun tekstiin suhtau- 
duttiin varovaisen epäilevästi. Jutuissa esitettyjä faktoja ja mielipiteitä suh- 
teutettiin muualta saatuun informaatioon tai aiemmin luettuihin näkemyk- 
siin. 

Neuvotteleva luenta tuli haastatteluissa esiin erityisesti keskusteluna uu- 
tisten sisältämistä virheistä. Moni haastateltavista kertoi havainneensa, että 
jutuissa saattoi olla epätarkkoja tai kokonaan virheellisiä tietoja ja että siksi 
he lukevat juttuja tarkasti. Tällainen lukutapa edellyttää yksittäisen jutun ver- 
taamista muualla julkaistuihin tietoihin. 


”Yleensä suhtaudun kriittisesti juttuihin, koska tiedän, että niissä 
on virheitä ja on kirjoitettu päinvastoin. Luen pikaluvulla ja luen 
koko jutun, epäilen ja samalla luen.” (Taina, 66) 


Tainan epäilevästi lukema uutinen käsitteli emokaloille asennettuja seu- 
rantalaitteita. Esimerkki kuvaa, kuinka neuvotteleva luenta ei kohdistu vain 
poliittisesti mielipiteitä jakaviin aiheisiin, joita ihmiset lukisivat omien ide- 
ologisten linssiensä läpi. Vaikka tätäkin esiintyy, usein kyse on lukijan har- 

joittamasta faktantarkastuksesta, joka tapahtuu tämän pään sisällä. Kiin- 
nostus journalismin virheisiin näkyi haastatteluissa myös siinä, että monet 
kertoivat lukevansa säännöllisesti oikaisupalstaa paperi- ja näköislehdestä. 
63-vuotias Minna kertoi huomanneensa heti lehden alussa virheen. Jut- 
tu käsitteli vieraslajiksi luokiteltua kurtturuusua, jonka hävittämistalkoissa 
Minnakin oli ollut mukana. Jutun faktalaatikossa kurtturuusun marjoja kut- 
suttiin kielukoiksi, vaikka niiden oikea nimi on kiulukka. ”Voinko mä olla 
noin tyhmä, että oon aina sanonut väärin”, Minna kertoi ihmetelleensä. Seu- 
raavan päivän lehdessä jutusta oli oikaisu. ”Mä tiesin, mä tiesin!” Minna ker- 


toi ajatelleensa seuraavana päivänä oikaisua lukiessaan. 

Kuva 6. Esimerkki Minnan, 63, lukemasta kurtturuusua koskeneesta jutusta Hämeen 
Sanomien paperilehdestä. Minna kirjoitti jutun reunaan lukeneensa jutun tarkasti, ja 
löytäneensä jutusta virheen. Hän kirjoitti paperilehden reunaan kommentin, jossa hän 
totesi huomanneensa myöhemmässä lehdessä, että juttua oli korjattu ja että häntä 
harmittavat tyhmät kielioppi-, kirjoitus- ja asiavirheet. 


”Sitä mä oon ihmetellyt, että jos lehti kirjottaa näin, niin niitä oi- 
kaisuja saattaa olla yhtenä päivänä, vaikka kolmesta eri jutusta. 


Niin minkä takia niistä faktoista ei oteta selvää. Kirjoittaisivat tosia 


HEIKKI HEIKKILÄ, HEIKKI HELLMAN & LIISA OVASKA 135 


Mä lehden luin: Yleisön suhde painettuun ja digitaaliseen sanomalehteen 


ja olisivat niin varmoja siitä kirjottamastaan, että se menisi kerras- 
ta oikein.” (Minna, 63) 


Virhe lehden ensimmäisessä jutussa jäi Minnan mieleen. Muutaman si- 
vun päässä oli juttu päästöttömästä sähköstä. Jutussa esitettiin paljon lukuja 
ja Minna kertoi pohtivansa, pitävätkö kaikki luvut paikkaansa. 


= v 
sähköä ei tul 
== riittämään” 


© Professori Marko Huttula ennustaa sähkön hinnan rajua 
kasvua Hänen johtamansa tutkimusyksikkö kehittelee 


Kuva 7. Kuvassa on ote Minnan, 63, Hämeen Sanomien paperilehdestä, johon hän 
on kirjoittanut runsaasti kommentteja. Minna kertoo lukeneensa ensimmäisenä au- 
keaman pääjutun, jossa kerrotaan päästöttömästä sähköstä. Minna oli kirjoittanut 
paperilehteen kommentteja, kuten ”hyvä juttu” ja viisas ihminen!”, mutta myös jutun 
todenperäisyyttä epäileviä kommentteja, kuten "ovatko kaikki luvut oikein”. 


Paikkaansa pitämättömän tai virheelliseksi oletetun tiedon lisäksi pie- 
netkin kirjoitusvirheet vaikuttavat lukijoiden suhtautumiseen journalismiin. 
Tässä yhteydessä haastateltavat vetosivat selkeyden normiin, jota journalis- 
missa on pitkään edustanut oletus lukijasta ”Pihtiputaan mummona” (ks. J. 
Pietilä 2008, 455). Ajatuksena on, että uutissisältö pitäisi esittää niin selkeästi, 
että kuvitteellinen oletuslukijakin ymmärtää sen. Pihtiputaan mummo oli 
myös haastateltaviemme tuntema kuvitteellinen hahmo. Minnan, 63, havain- 
tojen mukaan tämä normi ei näyttänyt olevan journalismissa enää entisessä 

arvossaan, koska lehdessä on paljon ”ärsyttäviä, tyhmiä virheitä”. ”Eikö ku- 
kaan tarkasta näitä tekstejä?” Minna pohti ääneen. Monet osallistujat kum- 
mastelivat virheiden suurta määrää sanomalehdissä, mikä viritti muistikuvia 
siitä, kuinka toimitusten tiedettiin ennen toimineen. 


”Sanomalehdestä on ainakin oikolukijat saanut potkut. — — Sieltä 
löytyy ihan hirveästi kirjoitusvirheita.” (Liisa, 56) 


”Mun mielestä silloin kun nämä oikolukijat jäivät pois, niin kir- 
joitusvirheet ja kaikki tällaiset ne lisääntyivät hirveästi. — - Välillä 
on ihan mahdotonta saada selvää, että mitä tää lause tarkoittaa.” 
(Marjatta, 74) 


Yksi journalismikritiikin muodoista kohdistuu juuri journalismin nor- 
meihin. Tällöin lukijat arvioivat, tekeekö lehti sitä, mitä se itse kertoo teke- 
vänsä (Ahva ym. 2011, 11). Maakuntalehden tuotelupaukseen kuuluu lupaus 
ajankohtaisista ja relevanteista (paikallisista) sisällöistä. Normikritiikissä lu- 
kijat asettavat toimittajien valinnat heidän omia käsityksiään vasten. Usein 
arvioinnin lähtökohtana oli lehden haastaminen, mikä tuli esiin puheena uu- 
tiskynnyksestä, eli siitä, mitkä uutiset ovat kulloinkin julkaisemisen arvoisia. 

Nämä käsitykset olivat keskenään varsin erilaisia. Marja, 60, sanoi toivo- 
vansa, että verkossakin uutisoitaisiin ”pienemmistä jutuista”, jotka hän jou- 
tuu nyt etsimään näköislehdestä. Vastaavasti Jari, 41, arvosteli lehteä siitä, että 
se kertoo liikaa ”nollauutisia”, kuten tiedon paikallisen partiolippukunnan 
myöntämästä toimeliaisuuspalkinnosta. Uutisaiheiden lisäksi haastateltavien 
kritiikki kohdistui artikkeleiden näkökulmin ja painotuksiin. Niiden perus- 
teella lukijat tulkitsevat, millaiseen tärkeysjärjestykseen toimitus uutisaiheita 
asettaa. Kritiikkiä syntyy, jos lukija ja toimitus ovat priorisoinneista eri miel- 
tä. ”Miksi tämä on tehty näin isolla ja miksi se on tässä kohtaa lehteä?” oli 
tyypillinen lukijoidemme esittämä kysymys lehden tekijöille. 

Uutiskynnyksen arvioimiseen vaikuttavat luonnollisesti lukijoiden omat 
kiinnostuksen kohteet. 66-vuotias Leila kuvasi maanantain Hämeen Sanomia 
tyypilliseksi ”liuskaksi, jossa on vain urheilua”. Jari puolestaan hämmästeli, 
miksi uutinen Handelsbankenin vetäytymisestä Suomesta oli saanut niin vä- 

hän palstatilaa. Pilvi ihmetteli, miksi pizzatesti on sijoitettu jo kolmannelle 
uutisaukeamalle. Kysymyksellä hän viittasi siihen, että toimitus piti juttua 
kohtuullisen merkittävänä, mutta Pilvi ei. 


”Mä oisin odottanut tätä vähän enemmän tuolla loppupuolella.” 
(Pilvi, 40) 


Vaikka haastateltavat esittävät kritiikkiä niin toimittajien valintoja kuin 
mediatekstejä kohtaan, he eivät asetu journalismia vastaan. Marko, 53, sanoi 
kyllä vähentäneensä uutisten seuraamista, koska hän on huomannut tulevan- 
sa niistä kiukkuiseksi. Vaikka ”uutisissa ei ole mitään hyvää”, vika ei ole niin- 
kään journalismissa kuin haastatteluajankohdan keskustavasemmistolaisessa 
hallituksessa. Markon säännöllisesti lukema Häneen Sanomat selvisi tämän 
kritiikistä vähemmällä kuin esimerkiksi iltapäivälehdet, koska maakuntaleh- 
dessä ei uutisoida yhtä paljon hallituksen toimista. 

Eräs haastateltava kertoi suhtautuvansa lehden erääseen tiettyyn toimitta- 
jaan erittäin kriittisesti. Hän sanoi tämän kirjoittavan juttuja omien linssien- 
sä läpi ja suosivan tiettyä puoluetta jutuissaan. Haastateltava kertoi jättävänsä 
lukematta kyseisen toimittajan kirjoitukset tai lukevansa niitä vastakarvaan. 
Hänen tulkintansa oli siis yhden kirjoittajan kohdalla vastustavaa, mutta 
muiden kohdalla tulkintapositio oli joustavampi. Muiden toimittajien kir- 
joittamia juttuja hän sanoi lukevansa eri tavoin ja huomattavasti paremmalla 
mielellä. 

Monien haastateltaviemme tulkintoihin tuntui vaikuttavan maakuntaleh- 
den historia. Hämeen Sanomien jutuista puhuttaessa monet arvioivat lehden 
olevan poliittisesti kallellaan oikealle. Tämän perusteluksi tuotiin esiin, että 
vuoteen 1941 saakka lehti tunnustautui kokoomuslaiseksi ja oli hetken jopa 
Isänmaallisen kansanliikkeen (IKL) linjoilla. Lehden vuosikymmeniä jatku- 
neesta sitoutumattomuudesta huolimatta Hämeen Sanomien porvarillinen 
menneisyys oli yhä monien lukijoiden mielissä, ja joidenkin haastateltavien 
luennassa lehden jutut antoivat tälle tulkinnalle yhä vahvistusta. Karjalaisen 
oletetuista poliittisista vaikuttimista ei haastatteluissa esitetty samanlaista 
pohdintaa, mikä voi kertoa enemmän maakunnan poliittisesta historiasta ja 
nykykulttuurista kuin siitä, että Karjalainen olisi Hämeen Sanomia epäpo- 

liittisempi lehti. Karjalainen oli kokoomuksen äänenkannattaja 1990-luvun 
alkuvuosiin saakka. 

Oletus lehden poliittisesta kannasta vaikutti monien haastateltaviemme 
lukemiseen siten, että erityisesti valtakunnan ja kuntatason politiikkaa kos- 
keviin uutisiin suhtauduttiin neuvottelevasti. Muutamat haastateltavat olivat 
sitä mieltä, että lehti tarkasteli tuolloista pääministeriä Sanna Marinia liian 
kriittisesti. Toisten mielestä kaikkien puolueiden edustajat saavat saman koh- 
telun. 

Puolueellisuuskritiikista huolimatta haastateltavilla tuntui olevan yhtei- 
nen toive, että toimitusten pitäisi kirjoittaa asioista kriittisemmällä otteella. 
Kriittisyydellä tarkoitettiin esimerkiksi kaupungin viranhaltijoiden väärin- 
käytösten penkomista. Riku, 32, toivoi, että Hämeen Sanomat voisi kertoa 
asioista syvällisemmin ja kriittisemmin ”niin kuin isommissa lehdissä” teh- 
dään. Mikko, halusi kannustaa lehteä tutkivaan journalismiin. Hänen mie- 
lestään kaupungin virkamiehiä ja luottamushenkiköiden touhuja kannattaisi 
penkoa enemmänkin: 


”Ei hymistelyä kuten aikaisemmin, ei kuitenkaan mitään hakemal- 
la haettua, vaan kun perehdytään asioihin, niin löytyy kaikenlaista 
uutisoitavaa.” (Mikko, 61) 


Kriittisyyden ja tutkivuuden rinnalla lehdiltä odotettiin enemmän posi- 
tiivisia uutisia. Lukijoiden näkökulmasta nämä odotukset eivät vaikuta ole- 
van ristiriidassa keskenään. Kyse on pikemminkin juttujen perusteluista ja 
perustelujen läpinäkyvyydestä kuin aiheiden valinnasta. Toisaalta joillekin 
haastateltaville oli tullut sellainen mielikuva, että juttuihin haetaan kriittis- 
tä sävyä tarkoituksenhakuisesti ja että tämä asenne toistuu jutusta toiseen. 
Tämä tuottaa lukijoissa negatiivisuutta. 


”Jos joskus saisi Hämeenlinnasta semmoista positiivista mainosta 
eikä aina niitä negatiivisia juttuja.” (Tiina, 57) 

”Mä kaipaan semmoista positiivisempaa kirjoittelua. Semmoista, 
josta tulee hyvä mieli. Eikä semmoista, että sä luet jotain uutista ja 
se alkaa pyöriä illalla päässä.” (Liisa, 56) 


Varsinkin koronapandemian aikaan uutisagendaa ovat vallinneet pelotta- 
vat aiheet, kuten vaarallisen viruksen aiheuttamat kuolemat, sairaalahoidon 
kapasiteetti sekä uupuneet opettajat, hoitajat ja nuoret. Muutamat haastatelta- 
vat penäsivät median vastuuta yleisen mielipiteen ja agendan rakentumisessa. 
Alisa, 54, sanoi, että koska ”medialla on mahti vaikuttaa mielialaan, tätä val- 
taa kannattaa käyttää”. 

Yksittäisiin juttuihin kohdistuvasta kritiikistä huolimatta haastateltavat 
tuntuvat yleisesti olevan tyytyväisiä omaan maakuntalehteensä ja luottavan 
siihen uutisvälineenä. Jos heidän näkemyksiään vertaa Reunasen (2022b) ku- 
vaamiin luottamusprofiileihin, valtaosa lukeutuisi luottaviin, osa myös va- 
likoiviin, koska jotkut ilmaisivat haastatteluissa epäluottamuksensa iltapäi- 
välehtiin. Se, ettei joukosta löytynyt mediaan hyvin kriittisesti suhtautuvia 
epäileviä, selittynee jo sillä, että kaikki olivat maakuntalehden tilaajia. Vaikka 
useimmat luottavat lehteensä, luottamus ei sulje pois kriittisyyttä, eikä se estä 
joskus epäilemästä lehden vaikuttimia tai vertailemasta lehden tarjontaa mui- 
hin uutisvälineisiin. Kriittisyys ilmensi pikemminkin lehden tärkeyttä luki- 
joiden elämässä (ks. Ahva ym. 2011; Kärki 2003, 172-173). 

7 
Maakuntalehtisuhteen tulevaisuus 


Tässä luvussa siirrymme sanomalehden lukemisen tapojen konkreettisesta ja 
pikkutarkastakin kuvaamisesta tarkastelemaan laajemmin sanomalehden ja 
erityisesti maakuntalehden tulevaisuutta. Pohdinnan aineksina hyödynnäm- 
me sekä empiiriseen tutkimukseen osallistuneiden haastateltaviemme ajatuk- 
sia sekä journalismin tutkimuksessa esitettyjä käsitteellisempiä näkemyksiä. 
Tässä vaiheessa näkökulmamme sanomalehtien nykytilaan ja niiden johta- 
miseen on teoreettisempi kuin edellä. 


Yltäkylläisyyden aika 


Suomen kansainvälinen maine sanomalehteä lukevana kansana perustuu sii- 
hen, että sanomalehtiä julkaisevien mediatalojen ja niiden lukijoiden välillä 
on vallinnut vuosikymmeniä vahva luottamussuhde. Taaksepäin katsottuna 
tämä luottamus on kestänyt useita taloudellisia kriisejä ja joukon teknologisia 
mullistuksia. Tähän suhteeseen jo pitkään vaikuttaneet epävarmuudet eivät 
ole silti katoamassa ja osasta niistä on tullut jopa pysyviä. Koska koemme 
nykyisyyden aina ainutlaatuisena ja tulevaisuuden epävarmana, on ymmär- 
rettävää, että sanomalehden asema huolestuttaa monia. 

Yksi huolta aiheuttava olosuhde on ”journalismin murros”, joka esiintyy 
nykyään useimmissa mediaa koskevissa puheenvuoroissa ikään kuin itsen- 

sä selittävänä tosiasiana. Journalismissa median murroksen alku on usein 
paikannettu noin kolmen vuosikymmenen päähän (ks. Väliverronen 2009). 
Murroksen keskeisiksi ajureiksi on nähty yhtäältä talouden heilahtelevat suh- 
danteet ja digitalisoituvan teknologian raju kehitys. Monet muistavat vielä 
1990-luvun pitkittyneen taloudellisen laman, jonka seurauksena sanomaleh- 
tien kokonaislevikki laski viidenneksellä vuosikymmenen aikana (E. Huja- 
nen 2007). 

Seuraava talouden alamäki ajoittui vuosien 2007-2009 finanssikriisin 
paikkeille ja sen seuraukset iskivät kovemmin toimituksiin kuin journalis- 
min yleisöihin. Tuolloin yhden vuoden aikana kolmisen sataa toimittajaa 
menetti työpaikkansa joko irtisanomisten tai vapaaehtoisten eläkepakettien 
muodossa. Rationalisointien seurauksena toimitukset pienenivät ja yksittäis- 
ten toimittajien työtaakka kasvoi. (Nikunen 2011, 56-57.) 

Teknologian vaikutus journalismiin ja media-alaan on konkretisoitunut 
ennen muuta viestinnän digitalisoitumisessa ja internetin ilmaantumises- 
sa informaationvälityksen uudeksi väyläksi tai ”supervaltatieksi”, jollaiseksi 
Yhdysvaltain entinen varapresidentti Al Gore sitä 1990-luvun puolivälissä 
kutsui. Mediajärjestelmän tasolla digitalisoituminen on nähty siirtymänä 
joukkoviestinnän niukkuudesta digitaalisten sisältöjen ja esitysten yltäkylläi- 
syyteen (Couldry 2010). 

Median käyttäjille muutos on ollut monella tavoin positiivinen, sillä se on 
lisännyt valinnanvapautta ja tehnyt mediasisältöjen kuluttamisesta entistä 
helpompaa. Vastaavasti mediataloille digitalisointi on ollut raskas ja kallis 
prosessi, sillä niiden on ollut pakko luoda perinteisen tuotanto- ja jakelujär- 
jestelmän rinnalle toinen vastaava koneisto internetiin. Tämän myötä leh- 
titalojen on ollut pakko tuottaa kahta tuotetta — painettua sanomalehteä ja 
digitaalista verkkolehteä - samanaikaisesti. 

Kahden tuotantolinjan rakenne syntyi suomalaisiin sanomalehtiin 
1990-luvun lopulla (A. Heinonen 1999; M. Heinonen 2008), eikä sen nopea 
poistuminen lähivuosina näytä todennäköiseltä. Raskaan kulurakenteen li- 
säksi huolta media-alan kannattavuudesta ja sanomalehtien tulevaisuudesta 
on lisännyt epävarmuus siitä, siirtyvätkö painetun sanomalehden tilaajat ver- 
kossa julkaistavan journalismin maksajiksi ja hyväksyvätkö digitaalisuuden 

jo varhain omaksuneet nuoremmat sukupolvet sanomalehden säännöllisen 
lukemisen osaksi elämäänsä. 

Mediatarjonnan yltäkylläisyys ja journalismin murros ovat asettaneet 
erityiset haasteensa maakuntalehdille ja muille alueellisille sanomalehdille, 
koska ne eivät voi kilpailla ihmisten huomiosta tasavertaisesti resursseiltaan 
vahvempien valtakunnallisten tai kansainvälisten sisällöntuottajien kanssa. 


Alueellisen identiteetin rakentaja 


Tässä tutkimuksessa meitä ovat kiinnostaneet nimenomaan maakuntien 
ykköslehdet, jollaisia sekä Hämeen Sanomat että Karjalainen omilla levik- 
kialueillaan ovat. Millaiselta niiden tulevaisuus näyttää haastattelemiemme 
lukijoiden näkökulmasta? Mitä lukijat odottavat lehdiltään muuttuneessa 
mediaympäristössä? 

Suomen jokaisessa 18 maakunnassa on keskuskaupunki ja niistä jokai- 
sessa ilmestyy alueellinen ykköslehti. Niiden merkitystä sanomalehdistön 
taloudessa kuvastaa se, että jos mukaan lasketaan Uudellamaalla ilmesty- 
vä Helsingin Sanomat, ykköslehdet keräävät puolet koko lehdistön levikistä 
ja yli puolet niiden nettomyynnistä.? Kullekin ykköslehdelle on historialli- 
sesti hahmottunut oma levikki- ja vaikutusalueensa, jossa niiden asema on 
vahva, joskin niiden levikkipeitto alueen kotitalouksista vaihtelee suuresti 
(Björkroth ja Grönlund 2014; E. Hujanen 2007; Tommila ja Salokangas 1998). 
Olemme arvioineet, että Hämeen Sanomat leviää noin joka viidenteen talo- 
uteen alueellaan, Karjalainen joka kolmanteen.’ Eroa selittää erilainen kil- 
pailutilanne. Kanta-Hämeessä lukijoista kilpailee Hämeen Sanomien lisäksi 
kaksi muutakin alueellista päivälehteä, kun taas Karjalainen on lajissaan Poh- 
jois-Karjalan ainoa. 

Aiemmin maakunnan ykköslehti oli monille lukijoille uutisseurannan 
selkäranka, jonka antia toki täydennettiin television ja radion tai muulla 
valtakunnallisella uutistarjonnalla sekä tarvittaessa paikallislehdillä. Nyt- 


7 Levikkia ja nettomyyntiä koskevat tiedot on laskettu tai estimoitu Suomen Lehdistön julkaise- 
masta tilastoaineistosta (ks. Hellman 2021 ja 2022a). 


8 Arviossa lehtien estimoitu levikki vuonna 2020 on jaettu maakunnan kotitalouksien määrällä. 


HEIKKI HEIKKILÄ, HEIKKI HELLMAN & LIISA OVASKA 143 


Mä lehden luin: Yleisön suhde painettuun ja digitaaliseen sanomalehteen 


temmin, verkkomedian aikakaudella, ykköslehtien merkitys uutislähteenä 
on laskenut. Uutismedia verkossa -tutkimuksen mukaan vuonna 2022 enää 
16 prosenttia vastaajista ilmoitti lukeneensa edellisen viikon aikana uutisia 
painetusta maakuntalehdestä ja 15 prosenttia maakuntalehden verkkosivul- 
ta. Etenkin uutisten lukeminen paperisesta maakuntalehdestä on vähentynyt 
johdonmukaisesti viime vuosina ilman, että maakuntalehden verkkosivujen 
käyttö olisi lähtenyt kasvuun. (Reunanen 2022a, 12-14.) Kertooko tämä siitä, 
että lukijat olisivat hylkäämässä perinteisen maakuntalehdistön, kun suuret 
valtakunnalliset toimijat verkon toimintalogiikan mukaisesti ryöstävät suu- 
ren yleisön mielenkiinnon (Hindman 2019, 122-123; ks. myös Snellman ja 
Idean Enterprises 2011)? 

Lukijoille maakuntalehdillä on ollut historiallisesti suuri merkitys, koska 
ne toiminnallaan loivat maineen kattavina uutislehtinä, jotka kertoivat paitsi 
paikalliset ja alueelliset myös tärkeimmät valtakunnalliset ja ulkomaan uuti- 
set. Yhden tavan hahmottaa tätä kokonaisuutta yleisön näkökulmasta tarjoaa 
brittiläinen mediatutkija Nick Couldry (2010), jonka mukaan uutismedia tar- 
joaa ihmisille yhteyden yhteiskunnan myyttiseen keskukseen. Yhteiskunnan 
keskuksella Couldry viittaa konkreettisiin ja symbolisiin paikkoihin, joissa 
ihmisen elämään vaikuttavista asioista keskustellaan ja tehdään päätöksiä. 
Maailmanlaajuisesti tällaisia keskuksia on useita: Valkoinen talo Washingto- 
nissa tai EU:n hallintokorttelit Brysselissä. 

Valtakunnallisella tasolla erityisen merkityksellinen paikka on Helsingin 
Senaatintori, jonka reunalta hallitus johtaa maata ja koordinoitiin esimerkiksi 
valtiollista koronaviestintää. Tällaisten paikkojen mieltäminen tärkeiden ta- 
pahtumien keskipisteeksi on symbolista, koska asioita valmistellaan ja niistä 
keskustellaan myös muualla. Samalla tavoin ajatus siitä, että meille avautuu 
television tai sanomalehden välityksellä tilaisuus todistaa tapahtumien kul- 
kua, pitää ymmärtää vertauskuvallisesti. Sen taustalla on hyödyllinen myytti, 
jonka mukaan näistä keskuksista väitettyjen uutisten seuraaminen pitää mei- 
dät ajan tasalla ja että paljolti juuri uutisvälityksen tarjoaman informaation 
turvin kykenemme muodostamaan oman kantamme asioihin sekä käymään 
niistä halutessamme keskustelua omissa lähipiireissämme. Couldryn ajatusta 
soveltaen voimme ajatella, että maakuntalehdelle on annettu rooli, jossa sen 

odotetaan tarjoavan lukijoille pääsyn moniin myyttisiin keskuksiin, joista 
oma maakunta on kaikkein tärkein. 

Jaana Hujasen mukaan alueellisuus lehdistön toimintaa luotsaavana pe- 
riaatteena valtasi alaa sitä mukaa kuin lehdet luopuivat poliittisista sidonnai- 
suuksistaan. Sitoutumattoman, avarakatseisen lehden oli helpompi houkutella 
tilaajia yli puoluerajojen, ja laajeneva lukijakunta oli hyödyllinen kilpailtaessa 
ilmoittajista. Hujanen toteaakin, että alueellisten tavoitteiden nostamisessa 
poliittisten tilalle kyse oli ”lehtiyritysten harkitusta linjauksesta” (J. Hujanen 
2000, 30; ks. myös Kärki 2003, 98-99). 

Maakuntalehtien pyrkimys korostaa alueellisia arvoja ja identiteettiä on 
liittynyt paitsi lehdistön poliittiseen ja taloudelliseen myös mediakentän ra- 
kenteelliseen kehitykseen. Sitä mukaa kun useimmissa vähänkin suuremmis- 
sa kaupungeissa ilmestyneet kakkoslehdet ajautuivat levikkikierteeseen ja 
katosivat kartalta, jäljelle jääneet ykköslehdet kasvattivat omaa levikkiään ja 
levikkialuettaan sekä korostivat kattavaa, alueellista luonnettaan. Tämä kehi- 
tys on jatkunut 1950-luvulta alkaen. (Tommila ja Salokangas 1998, 252-254.) 

Näin maakuntalehdet, joiden lukijoita tässä tutkitaan, omaksuivat roolin 
maakuntahengen tuottajina ja ylläpitäjinä. Alueelliset ykköslehdet ovat usein 
julistautuneet maakuntansa äänenkannattajiksi ja maakunnan ääniksi päät- 
täjiin päin. Hämeen Sanomien nimiön alla lukeva ”Kanta-Hämeen maakun- 
talehti” tuo julki lehden luonteen selvästi, samoin Karjalaisen lukijalupaus, 
jonka mukaan lehti edistää Pohjois-Karjalan ja koko Itä-Suomen henkistä ja 
taloudellista vireyttä? sekä ”on pohjoiskarjalaisten asialla ja elää maakunnan 
arjessa” (Karjalainen 2022). 

Tämän ”äänenkannattajuutensa? vuoksi maakuntalehdet korostivat vii- 
me vuosikymmeniin saakka lehtiyhtiön maakunnallisen omistajuuden arvoa 
(ks. esim. Tommila ja Salokangas 1998, 258-264). Nyttemmin, kun lehdistön 
omistus maakunnissakin on keskittymässä muutamien suurten konsernien 
käsiin, paikallisten omistajien merkitys on pienentynyt (Hellman 2022a, 7-8; 
Ojajärvi 2014, 14). Joitakin lukijoita esimerkiksi Hämeen Sanomien siirtymi- 
nen Keskisuomalainen-konsernin omistukseen huolestutti, koska sen pelät- 
tiin heikentävän lehden omaa paikallista ilmettä. 

”Kyllä siitä tuli palautetta. Tuli pelkoviestejä, että kuinka Hämeen 
Sanomien nyt käy. Mä olen tehnyt ainakin pari kolumnia siitä, että 
edelleen olemme paikallinen ja panostamme paikalliseen. Että 
omistaja vaihtuu, mutta kaikki jatkuu ennallaan.” (Tuulia Viitasen 
haastattelu 25.1.2022) 


Vaikka lehdistön ketjuuntuminen muuttaa maakuntalehtien toimintata- 
poja ja vie päätösvaltaa kauemmas, siitä ei voi päätellä, että niiden maakun- 
nallisuus tai paikallisuus olisivat haalistuneet. Päinvastoin niiden voi ajatella 
pyrkivän jatkuvuuteen ja edelleen ”edistämään kaikkia niitä asioita, joilla on 
merkitystä maakunnan taloudelliselle menestykselle” (Siippainen 2019, 45). 
Tavoitteelle annetut perustelut voivat olla poliittisia, mutta ne ovat ennen 
kaikkea taloudellisia: ”[K]un kunnalla ja alueen yrityksillä menee hyvin, vai- 
kuttaa se myös lehden hyvinvointiin myönteisesti” (Kärki 2003, 99). 

Keijo Lehdon (2006, 257) väitöskirjatutkimuksen mukaan maakunnalli- 
suus tarkoittaa lehdille ainakin neljää eri asiaa: huolehtimista oman alueen 
tapahtumien uutisoinnista, valtakunnallisten asioiden paikallistamista, vai- 
kuttamista alueen puolesta uutisoinnin kautta sekä me-hengen luomista lu- 
kijoiden parissa. Ensisijaiseksi maakuntalehtien profiilin kannalta näyttää 
nousseen oman alueen eli ”paikallisista” tapahtumista uutisoimisen, jonka 
ulottuvuuksia on mahdollista käsitteellistää useallakin eri tavalla. 

Paikallislehtien kehitystä tutkinut Sanna Ojajärvi erottaa niiden sisällöis- 
sä kolme erilaista paikallisuuden muotoa: arkinen, arvottava ja osallistava 
paikallisuus. Arkinen paikallisuus viittaa paikkakunnan arjesta, ihmisistä 
ja tapahtumista kertoviin uutisiin, jotka muodostavat pääosan sisältötarjon- 
nasta. Arvottava paikallisuus ilmenee esimerkiksi paikkakunnan historiaa ja 
paikallisia arvoja käsitelevissä jutuissa, joissa usein rakennetaan myös eroja 
meidän ja muiden välille. Osallistava paikallisuus puolestaan tarjoaa lukijoil- 
le mahdollisuuden osallistua ja vaikuttaa paikallisiin tapahtumiin ja asioihin. 
(Ojajärvi 2014, 49-59.) 

Tällainen jäsennys auttaa hahmottamaan, miten lehden toimittajat voivat 
valita näkökulmia juttuihinsa. Tässä kirjassa päädyimme hiukan käsitteelli- 
sempään hahmotukseen ja erottelemme paikallisuudessa analyyttisesti kol- 

me toisistaan erottuvaa elämänaluetta: systeemimaailma, elinkeinoelämä ja 
elämismaailma. 

Systeemimaailma-termi on peräisin saksalaisen yhteiskuntateoreetikon 
Järgen Habermasin kommunikatiivisen rationaalisuuden teoriasta. Siinä sys- 
teemimaailma edustaa rahan ja vallan logiikkaa, joka uhkaa tunkeutua ih- 
misten vapaamuotoisten keskustelujen alueelle ja estää näiden keskustelujen 
vaikutusta yhteiskunnallisiin päätöksiin. Tässä yhteydessä systeemimaail- 
malla viitataan yksinkertaisesti paikalliseen päätöksentekoon sekä julkisten 
palvelujen tuottamiseen. Vaikka paikallisdemokratia rakentuu kaikkialla 
Suomessa samojen itsehallinnon periaatteiden varaan, jokaisen kunnan tai 
alueen systeemimaailmassa on omia erityispiirteitään. Paikallishallinnon 
ratkaistavaksi tulevat ongelmat ovat osin erilaisia ja erikokoisia, samoin kuin 
niiden ratkaisemiseen käytettävät resurssit. Myös paikalliset poliittiset voi- 
masuhteet ja päätöksentekokulttuurit saattavat poiketa toisistaan. 

Päätöksenteon ohella systeemimaailmaan voidaan lukea myös kunnan 
tai alueen toiminta erilaisten palveluiden tuottajana. Tällöin huomataan, että 
paikallisiin asioihin kytkeytyy päättäjien ja virkamiesten lisäksi iso määrä 
erilaisten palvelujen käyttäjiä ja työntekijöitä, joilla voi olla erilaista tietoa ja 
erilaisia näkemyksiä systeemin toiminnasta. Systeemimaailman monialai- 
suus selittää, miksi asukkaat voivat havainnoida paikallisia asioita monista 
eri näkökulmista ja miksi sanomalehden on annettava systeemimaailman ku- 
vaamisessa ääni monille toimijoille. 

Paikallinen elinkeinoelämä koostuu yritysten toiminnasta ja yksityisesti 
tuotetuista palveluista, kuten vaikkapa vähittäiskaupasta. Elinkeinoelämä 
kytkee paikallisuuden kysymyksiin työpaikoista ja paikkakunnan elinvoi- 
masta. Elinkeinojen tilannetta ja asemaa koskevat kysymykset liittyvät kes- 
kusteluihin paikallisesta talouspolitiikasta, mutta sitä on mahdollista seurata 
ilman välitöntä yhteyttä kunnalliseen päätöksentekoon. Elinkeinoelämän 
kuvaamisessa sanomalehteen kohdistuu monenlaisia odotuksia. Talouden 
aktiivisten toimijoiden intressissä voi olla positiivisten uutisten kertominen, 
mikä voi hämärtää rajaa mielikuvamainonnan ja riippumattoman journalis- 
min välillä. Lukijoiden näkökulmasta korostuu ajatus siitä, että taloudesta on 
poimittavissa erilaisia indikaattoreita, jotka kertovat alueen vireydestä enem- 
män kuin uutiset yksittäisen yrityksen toiminnasta. 

Elämismaailma = viittaa paikalliseen toimeliaisuuteen, joka tapah- 
tuu ihmisten vapaa-ajalla, enemmän tai vähemmän systeemimaailman 
ja elinkeinoelämän ulkopuolella, kansalaisyhteiskunnassa. Tälle alueelle 
osuvien asioiden ja tapahtumien kirjo kattaa esimerkiksi kulttuurin, 
urheilun ja kaikenlaisen vapaaehtoistoiminnan. Elämismaailmaan liittyvät 
kokemukset - niin ajankohtaiset kuin historiallisetkin - ovat keskeisiä 
ihmisten paikallisidentiteetin rakentumiselle. Sanomalehden näkökulmasta 
elämismaailman tarkka kuvaaminen on erityisen haastava tehtävä, 
koska asukkaiden elämismaailmat ovat aina jossain määrin yksilöllisiä ja 
keskenään erilaisia. Yhdelle lukijalle elämismaailman keskeisenä aineksena 
voi olla urheilu, kun taas toinen sulkee juuri sen oman elämismaailmansa 
ulkopuolelle. 

Paikallisuutisten merkitys nousi selvästi esiin tämän tutkimuksen haas- 
tatteluissa. Monet haastateltavat kuvasivat, että maakuntalehdellä on tärkeä 
rooli paikallisista asioista perillä olemisen kannalta, ja toivoivat jopa ”enem- 
män paikallisia uutisia” (Janne, 69). ”Ajassa kiinni pysyminen [paikallisista] 
asioista? (Sari, 54) näyttäytyi keskeisenä syynä niin Hämeen Sanomien kuin 
Karjalaisen lukemiselle. Näissä kuvauksissa paikallisuuden täsmällisempi 
merkityssisältö jäi yleensä avoimeksi. Yhteistä erilaisille ilmaisuille oli, että 
paikallisuus nähtiin tavalla tai toisella erilaisena kuin valtakunnallisuus. 


”Onhan siellä niitä paikallisia asioita oltava, vaikka on myös val- 
takunnallisia. Kyllähän ihmiset haluavat niitä paikallislehdeltä, 
muutenhan ne tilaisivat vaikka Hesaria.” (Raili, 67) 


Vaikka moni haastattelemamme lukija haki valtakunnalliset ja ulkomaa- 
nuutiset muusta mediasta, löysimme lukijoita, jotka valittivat maakuntaleh- 
den keskittyvän tarjoamaan liiankin ”pieniä paikallisia juttuja” sen sijaan, 
että se julkaisisi ”globaalimpaa tai kansallisempaa substanssia” (Jari, 41). Kun 
lukijat kohdistavat maakuntalehteen ristiriitaisia odotuksia, eli kaipaavat sekä 
kattavan paikallislehden että valtakunnallisen yleislehden ilmettä, toimituk- 
set joutuvat tasapainottelemaan niiden kanssa voimavarojensa sallimissa 
puitteissa. Kun Hämeen Sanomat on nyt osa Keskisuomalainen-konsernia ja 
Karjalainenkin tekee sen kanssa tiivistä sisältöyhteistyötä, molempien lehti- 

en kotitoimitus on voitu pitkälti valjastaa paikallisten uutisten seurantaan. 
Molemmat lehdet hankkivat valtakunnallisen sisältönsä, feature-aineiston ja 
muun vastaavan STT:ltä ja Uutissuomalaisen juttuvaihtona.? 

Pelkkä maakunnallisuus ei siis riitä maakuntalehden olemassaolon perus- 
teeksi. Toimitukset tunnistavat tarpeen pitää yllä sekä paikallisen että yleis- 
lehden tarjontaa. 


”Me on oltu kutistumiskierteessä, jolloin me ollaan varjeltu sitä, 
että oma paikallinen tekijäresurssi säilyy mahdollisimman suure- 
na. Silloin kaikki se, joka tulee muualta, tehdään yhdessä [muiden 
lehtien kanssa]. Että sdilytamme yleislehden laajan sisällön niin, 
että on valtakunnan uutiset ja ulkomaat laajana.” (Pasi Koivumaan 
haastattelu 2.2.2022) 


”Meillä oli [aiemmin] Lännen Mediassa omia toimittajia, ja nyt 
meillä on oma toimittaja Väli-Suomen Median Uutissuomalaises- 
sa. Me saamme sinne paitsi omia tekijöitä, niin myös paikallisten 
juttujen määrä säilyy entisellään, ellei jopa kasva. Se on meille sel- 
vää, että sitä paikallista juttutuotantoa ei voida missään nimessä su- 
pistaa. Se on se mistä me eletään. Mutta ne mihin meillä ei rahkeet 
riitä — eli kotimaan ja ulkomaan sivut, teemat, televisio- ja radio- 
sivu — ne tulevat muualta.” (Tuulia Viitasen haastattelu 25.1.2022) 


Suuren haasteen tässä tarjoaa joka päivä valtakunnallinen media. Alu- 
eellisessa uutisvälityksessä maakuntalehdillä ei ole juuri kilpailijoita, sillä 
joitakin poikkeuksia lukuun ottamatta ne hallitsevat omia maakuntiaan jok- 
seenkin suvereenisti (Hellman 2022a).”° Valtakunnallisista tai kansainvälisis- 
tä uutisista niiden on kuitenkin vaikea kilpailla, etenkin kun iltapäivälehdet, 


9 Väli-Suomen Media Oy:n Uutissuomalainen on 20 suomalaisen sanoma- ja kaupunkilehden 
yhtyeinen uutistoimitus. Sekä Hämeen Sanomat että Karjalainen ovat sen osakkaita. Aiemmin Hä- 
meen Sanomat oli Lännen Media Oy:n osakas. 


10 Esimerkiksi Helsingin Sanomat lakkautti 2000-luvun alkuvuosina useita aluetoimituksiaan 
mutta on nyttemmin perustanut uuden Turkuun ja laajentanut sen toimintaa (Arola 2021). Ilta-Sa- 
nomat tarjoaa verkkovalikossaan säännöllisesti Turun, Tampereen ja Oulun seudun uutisia. Yleis- 
radiolla on vakiintunut aluetoimitusten verkosto, joka kattaa koko maan. 

Yleisradio ja MTV tarjoavat niitä ilmaiseksi verkossa. Valtakunnallisessa tar- 
jonnassa maakuntalehdille jää usein toissijainen, täydentävä rooli. 


”Ja siinä meillä on hirvittävä homma, että — — miten me saatais ne 
uudet hämeenlinnalaiset tai perheet, joilla ei ole lehden lukemisen 
perinnettä, sieltä Ilta-Sanomien parista ottamaan meidän sovellus 
käyttöön.” (Tuulia Viitasen haastattelu 25.1.2022) 


Internet on muuttanut paitsi uutisten tekemisen myös ennen muuta niiden 
käytön ekologiaa. Verkko on tehnyt periaatteessa jokaisesta uutismediasta 
saatavuudeltaan valtakunnallisen, ja älypuhelin puolestaan on tehnyt niiden 
saavuttamisen helpoksi missä ja milloin tahansa. Mediataloilla on muuttu- 
neessa tilanteessa suuri tarve ymmärtää paremmin, miten lukijoiden suhde 
maakuntalehtiin on muuttumassa, miten lukijat käyttävät lehden eri käyttö- 
liittymiä ja miten painettu lehti, näköislehti ja verkkolehti palvelevat maakun- 
talehtien lukijoita. Jos painetun maakuntalehden alamäki jatkuu nykyisellä 
vauhdilla ja elleivät lehtitalot onnistu digitaalisessa käänteessään ja häviävät 
kilpailun valtakunnallisen verkkomedian kanssa, lehdistön alueellinen selkä- 
ranka uhkaa murtua, millä on dramaattinen vaikutus koko toimialaan. 


Ontologista turvallisuutta hakemassa 


Yleisötutkimuksessa tuodaan toistuvasti esiin, että uutisten seuraamisessa 
ja sanomalehden lukemisessa ei ole kyse vain uuden informaation vastaan- 
ottamisesta vaan myös mielihyvän kokemisesta. Tätä on selitetty sillä, että 
uutisten seuraamisen keskeisenä motiivina olisi ontologisen turvallisuuden 
hakeminen (Silverstone 1994, 5-8). Ihmiset seuraavat uutisia säännöllisesti ja 
rutiininomaisesti varmistuakseen siitä, että maailma on edelleen pystyssä ja 
että yhteiskunnan rattaat pyörivät sodista, pandemioista ja muista ongelmista 
huolimatta (Kärki 2003, 93-97). Ontologisen turvallisuuden merkitys heijas- 
tui tekemissämme yleisöhaastatteluissa esimerkiksi siinä, että haastateltavat 
odottivat lehdeltään varsin perinteisiä ja osittain heille jo ennestään tuttuja 
asioita: tuoreita uutisia paikallisesta systeemimaailmasta, (mielellään positii- 

visia) signaaleja elinkeinoelämän kehityksestä sekä juttuja lukijoille tärkeistä 
paikoista ja heille tavalla tai toisella tutuista ihmisistä. 

Haastatteluissa useaan kertaan mainittu toive siitä, että sanomalehdiltä 
toivotaan enemmän positiivisuutta eikä ”tarkoitushakuista negatiivisuutta”, 
on syytä tulkita osoitukseksi ontologisen turvallisuuden merkityksestä lu- 
kijoille. Myönteisten uutisten kaipuu ei tarkoita sitä, että lukijoiden mielestä 
journalismissa tulisi vaieta epäkohdista tai että päätöksenteon ja palvelujen 
toimivuutta ei saisi arvioida kriittisesti. Edellä luvussa 6 on tuotu esiin useita 
esimerkkejä siitä, että Hämeen Sanomien ja Karjalaisen uutisointia pidettiin 
toisinaan liian pehmeänä. Tämä arvioi koski tilanteita, joissa kriittiselle arvi- 
oinnille oli osoitettavissa jokin erityinen kohde tai tapaus, kuten soteuudistus. 
Positiivisten uutisten kaipuu tuntuisi viittaavan enemmän journalismista vä- 
littyvään yleiseen sävyyn ja tulevaisuudenuskoon, koska näillä on vaikutusta 
lukijoiden turvallisuudentunteeseen. 

Ontologisen turvallisuuden merkitys ei liity vain journalismin sisältöihin 
vaan myös kanaviin, joiden kautta niitä luetaan, katsotaan tai kuunnellaan. 
Tämän tutkimuksen perusteella on käynyt selväksi, että painetulla sanoma- 
lehdellä on erityisen vahva asema lukijoiden arjessa. Tätä perusteltiin usein 
paperilehden lukemiseen liittyvällä käyttömukavuudella. Mukavuus ei jää 
vain ohimeneväksi tunteeksi, koska sitä vahvistetaan säännöllisesti toiston 
avulla. Sanomalehden pariin hakeudutaan aamuisin aina uudelleen, koska se 
takaa päivän turvallisen käynnistymisen. Lehden lukeminen voidaan esittää 
osaksi lukijan identiteettityötä. Tämä tuli tässä tutkimuksessa esiin erityisesti 
tilanteissa, joissa haastateltava sanoi olevansa ”paperilehden kannattaja”. Näi- 
tä haastateltavia löytyi kaikista ikäryhmistä. 


”Jos mun äiti on vaikka miettinyt silleen, et 'onkohan sitä [paperi- 
lehteä] nyt järkeä tilata, et pitäisikö kattoo netistä”, niin mä oon ol- 
lut silleen etei, ei, ei netistä! Jotenkin musta tuntuu, että en mä sitä 
niinkään selailisi, jos se olisi jossain netissä. Paperilehti on helppo 
ottaa siihen aamupalapöytään ja sitä voi selailla. Ja muutenkin kyl 
mä katon telkkaria ja oon puhelimella, niin sitten just lehdet ja kir- 
jat on mun mielestä kiva lukea ihan paperisena. Mä oon kyllä pape- 
rilehden kannattaja [naurahtaa]!” (Siiri, 16) 


HEIKKI HEIKKILÄ, HEIKKI HELLMAN & LIISA OVASKA 151 


Mä lehden luin: Yleisön suhde painettuun ja digitaaliseen sanomalehteen 


Identiteettityössä ei ole kyse vain yksilöstä ja tämän mielihyvästä vaan 
myös muista ihmisistä huolehtimisesta. Seija, 44, kertoi, että hän tilaa perhee- 
seen paperista sanomalehteä mediakasvatuksellisista syistä. 


”Paperilehden haluan siksi, että mulla on 9-vuotias lapsi, jota mä 
haluan opettaa tähän lehden lukemiseen ja oon tilannut hänelle 
[Helsingin Sanomien] Lasten uutiset ja näin. Kun se kasvatus, me- 
dianluku lähtee ihan pienestä. — — Se mihin oppii ja tottuu pienenä, 
niin se jatkuu sitten eliniän.” (Seija, 44) 


Edellä on tuotu esiin jo aiemman tutkimuksen havainto, jonka mukaan 
lukija tuntee suurempaa sitoutuneisuutta painettuun kuin digitaaliseen leh- 
teen (Fortunati, Taipale ja Farinosi 2015, 838). Myös ontologisen turvallisuu- 
den kuvaukset liittyivät vahvimmin juuri paperilehteen. Tätä voi selittää se, 
että sillä on ollut pisimpään keskeinen asema haastateltavien mediankäytös- 
sä. Toisaalta monet haastateltavat olivat havainneet saavansa samantapaisia 
tuntemuksia digitaalisen näköislehden lukemisessa. Verkkolehden lukemi- 
sen kuvauksissa turvallisuutta tai sen hakemista ei mainittu, mikä painottaa 
haastateltavien tekemää eroa lehden arkkitehtuurien välillä. 

Painettu sanomalehti ja digitaalinen näköislehti miellettiin turvallisiksi ja 
rauhallisiksi, kun taas verkkolehti sijoitettiin osaksi rauhatonta ja epävakaata, 
mutta paremmin ajan hermolla olevaa digitaalista ympäristöä. 

Lukijoiden näkökulmasta siirtymä paperilehdestä näköislehteen ei muuta 
ratkaisevasti lukemisen tapahtumaa ja siihen liitettyjä odotuksia. Siksi tämä 
vaikuttaa yleisön positiosta luontevammalta ja todennäköisemmältä siirty- 
miseltä kuin suora hyppäys verkkolehden lukijaksi. Tästä huolimatta luopu- 
minen painetusta sanomalehdestä on ollut useille vaikea. 

Ne, jotka olivat päätyneet vaihtamaan paperilehden näköislehteen, olivat 
tehneet ratkaisunsa vasta sen jälkeen, kun painetun sanomalehden asemaa 
omassa elämässä oli pakko arvioida uudelleen. Muutoksen perusteluissa haas- 
tateltavat viittasivat huomattavan usein siihen, että painetun sanomalehden 
lukemisen esteeksi oli noussut erinäisiä pääsyn ongelmia: jakelu koettiin joko 
epäluotettavaksi tai liian myöhäiseksi. Painetun lehden jakelun katsottiin 
yleisesti palvelevan lukijaa huonommin kuin digitaalisten levityskanavien. 

Useimmille haastateltaville siirtymä painetusta lehdestä näköislehteen 
tuntui olevan neuvoteltavissa. Sen sijaan suhtautuminen siihen, että näköis- 
lehti lopetettaisiin, oli jyrkempää. Useat haastateltavat — asuinalueesta, iästä 
ja sukupuolesta riippumatta - sanoivat harkitsevansa tuossa tilanteessa luo- 
pumista kokonaan maakuntalehden tilauksesta. 32-vuotias Riku pohti pää- 
töksen seurauksia näin: 


”Peruuttaisin tilauksen. Ei se mun maailmaa kaataisi, mutta kyllä 
se harmittaisi. Varmaan harkitsisin vähän ajan päästä, että tilai- 
sin paperisena viikonloppuisin, mutta ei sitä tulisi sitten [muuten] 
luettua joka päivä varsinkaan netistä.” (Riku, 32) 


Monimielinen verkkoympäristö 


Vaikka lukijoiden suhde sanomalehteen on yleisön positiossa turvallisuus- 
hakuinen, nykyisessä mediaympäristössä on vaikea ohittaa internetin ja so- 
siaalisen median kaiken aikaa kasvavaa merkitystä. Tutkimushaastatteluissa 
erilaisten julkaisualustojen vertaileminen johti monipuolisiin ja monimieli- 
siin pohdiskeluihin. Haastateltavat olivat yleisesti samaa mieltä siitä, että uu- 
tisoinnin syklin nopeudessa verkkolehti vaikutti selvästi vahvemmalta kuin 
muut julkaisualustat. Koska paperilehti ilmestyy vain kerran vuorokaudessa, 
sen sisältämät uutiset ovat lähtökohtaisesti vanhempia kuin verkossa ilmes- 
tyvät. 


”Ne uutiset jotka on lehdessä sä olet kuullut jo edellisenä päivänä, 
näin se vaan on.” (Matias, 59) 


”Painettu sanomalehti] vastasi niitä eilispäivän uutisia. Ei siinä 
mittään uutta varsinaisesti ollut.” (Piia, 73) 


Paperilehden hitaampi uutissykli on saanut muutamat pohtimaan, kan- 
nattaako painettua sanomalehteä enää tilata, kun uutiset saa verkkolehdestä 


nopeammin ja halvemmalla. 

”Välillä mietin sitä, että onpa täällä paperissa vanhat uutiset [nau- 
raa]. Kun ne tulee vuorokauden vähän jälkikäteen.” (Seija, 44) 


”Oon huomannut, että luen niitä edellisenä iltana digiversioina 
seuraavan aamun uutisia, että saa nähdä missä vaiheessa mä siir- 
ryn kokonaan digiin.” (Alisa, 53) 


Toisaalta uutisoinnin tahdin nopeuskin voi olla yleisön näkökulmasta 
suhteellista. Moni puolusteli paperilehden lukemista sillä, että siitä voidaan 
lukea ajattomia juttuja. 


”Uutiset ovat vanhoja, kun ne tulee printistä, mutta [niiden aiheina 
olevat] ilmiöt ei.” (Sanna, 54) 


Verkkolehdistä puhuttaessa yhdeksi luontevaksi vertailukohdaksi nouse- 
vat muiden mediatalojen julkaisemat verkkouutiset sekä yleisemmin verkko- 
journalismissa havaitut erityispiirteet. Vertailut valtakunnan päämedioihin, 
kuten Helsingin Sanomiin, Yleisradioon tai iltapäivälehtiin eivät ole siinä 
mielessä Karjalaiselle ja Hämeen Sanomille suosiollisia, että isompien toi- 
mijoiden rinnalla niiden uutistarjonta vaikuttaa laihemmalta ja hitaammin 
päivittyvältä. Myös käytettävyyden ja ulkoasun näyttävyyden vertailuissa 
maakuntalehtien verkkolehtiä kuvattiin kömpelömmiksi ja vanhanaikaisem- 
miksi. 


”Ulkoasultaan on ne vähän kotikutoisemmat, kun vertaa johonkin 
isompaan mediaan [naurahdus], vaikka ei sillä ole nyt väliä minkä 
näköisiä on.” (Mikko, 61). 


Toisaalta Karjalaisen ja Hämeen Sanomien verkkolehdet erosivat monista 
muista verkon uutismedioista edukseen siinä, että niiden otsikointia pidettiin 
uskottavampana ja luotettavampana kuin vaikkapa iltapäivälehtiä. 


”Aika paljon Iltalehden ja Ilta-Sanomien uutisista väännetään vit- 
siä, että siellä on sellaista höpöhöpöö. Et toi on aina ollut asiallinen 
toi Hämeen Sanomat.” (Seija, 44) 

”Jokuhan on sanonut, että iltapäivälehdissä ja muissa, kun se ju- 
tun teko on niin nopeeta, niin ei edes ehditä ottaa faktoista selvää, 
pääsääntöisesti et saadaan hyvä klikkiotsikko ja sitten vaan eteen- 
päin.” (Kalle 45) 


Monet kuvasivat Hämeen Sanomia ja Karjalaista luotettaviksi verkko- 
medioiksi, mikä vastaa aiemman tutkimuksen tuloksia (Reunanen 2022a, 
40-41). Sen sijaan esimerkiksi MTV ja iltapäivälehdet edustivat Seijalle, 44, 
Pei niin luotettavia lähteitä”. Aila, 74, arvioi Karjalaisen ja Ylen ”turvalliseksi 
tietolähteeksi”, joissa uutiset pitävät useammin paikkaansa kuin iltapäiväleh- 
dissä. 


”Enkä minä ihan kaikkea satavarmasti usko, mitä lehdessä kirjoi- 
tetaan, vaikka olisi Ylen tai Karjalaisen sivuilla. Täytyy käyttää 
harkintaa, mutta yleensä pidän turvallisena.” (Aila, 74) 


Koska mediasisällöt kiertävät internetissä alustoilta toisille, niiden alku- 
perää tai muita ominaisuuksia ei ole helppo tunnistaa edes brändien tasolla. 
Tästä syystä esimerkiksi klikkiotsikoita kohtaan tunnettu epäluulo ei kohdis- 
tu vain yksittäisiin välineisiin vaan verkkojournalismiin yleensä. Haastattelu- 
jen valossa klikkiotsikot ovat jättäneet tutkimukseen osallistuneisiin vahvoja 
muistijälkiä ja kielteisiä mielikuvia, jotka kantavat yksittäisten klikkaushet- 
kien yli. Siksi nimenomaan verkossa julkaistujen sisältöjen uskottavuutta 
yleisesti epäillään enemmän kuin perinteisillä alustoilla julkaistua journalis- 
mia. 48-vuotias Venla totesi, että otsikko, joka ei vastaa artikkelin sisältöä, he- 
rättää hänessä aina epäluottamusta. Paula, 59, koki, että ”houkutteluotsikot”, 
joihin hän sanoi törmäävänsä esimerkiksi Seiskassa, luovat yleisemmin kuvaa 
epäluotettavasta mediasta. 

Epäluotettavuuden vaikutelma saattaa syntyä myös muista kuin uutissi- 
sällöistä. Haastateltavat nostivat tästä esiin esimerkkeinä verkkouutisten se- 
kaan upotetut mainokset, joita ei ole aina helppo erottaa uutismateriaalista. 
Jotkut sanoivat, että tällaisiin mainoksiin törmätessä heistä tuntuu siltä, että 
koitetaan huijata. 

”Heti kun näin ensimmäisen mainoksen [joka näytti uutisartikke- 
lilta], niin se vähän latisti [tunnelmaa], että ei tää olekaan uutinen.” 
(Marja, 60) 


Kuten luvussa 6 todettiin, suomalaisilla on kansainvälisessä vertailussa 
poikkeuksellisen vahva luottamus perinteisen median julkaisemiin uutisiin, 
ja maakuntalehdet lukeutuvat kaikkein luotettavimpien uutislähteiden jouk- 
koon (Reunanen 2022a, 38-41). Yleisön suuri luottamus uutisvälineisiin ker- 
too ”hyvinvointivaltiollisesta? uutistenlukukulttuurista, jossa sanomalehdet 
ja muut keskeiset mediat nähdään pääosin luotettaviksi, mutta jossa yksittäi- 
siin sisältöihin voidaan samanaikaisesti suhtautua kriittisesti. Sokea luotta- 
mus uutisvälineisiin ei olisi demokratian näkökulmasta toivottu tila. 

Monet kansainväliset tutkimukset ovat osoittaneet, että luottamus jour- 
nalismiin on monissa maissa vähentynyt. Sen seurauksena tutkijat ovat viime 
vuosina kiinnittäneet huomiota siihen, että kasvava joukko väestöstä kartte- 
lee uutisia tietoisesti (news avoidance). Tämän ilmiön on katsottu laajetessaan 
uhkaavan kansalaisten mahdollisuuksia osallistua pätevästi kansalaiskeskus- 
teluun (Toff ja Kalogeropoulos 2020). Kansainvälisesti uutisten karttamisen 
taustalla on nähty se, että ihmisten luottamus uutisten paikkansapitävyyteen 
on vähentynyt ja ettei uutisten seuraamista enää koeta velvollisuudeksi. Syyk- 
si uutisjournalismin merkityksen vähenemiseen lukijoiden silmissä tutkijat 
ovat esittäneet samoja tekijöitä, jotka ovat vaikuttaneet myös luottamuksen 
vähittäiseen laskuun: uutismedian poliittista polarisoitumista, ammattimai- 
sen journalismin ja muiden mediasisältöjen sekä tarkistetun tiedon ja disin- 
formaation tahallista tai tahatonta sekoittumista (Edgerly 2022; Skovsgaard ja 
Andersen 2019; Villi ym. 2022). Yhdeksi uutisten karttelun syyksi on esitetty, 
että toimittajien yleisiä tapoja oikeuttaa omaa toimintaansa ei pidetä uskotta- 
vina. Sen sijaan että journalismi nähtäisiin poliittisen ja taloudellisen vallan 
vahtikoirana, sen katsotaan kuuluvan valtaapitävien kanssa samaan eliittiin 
ja ajavan vain omaa etuaan (Palmer, Toff ja Nielsen 2020). Havainnot jour- 
nalismin toiminnan ristiriitaisuudesta liittyvät tilanteisiin, joissa journalismi 
vaatii läpinäkyvyyttä muilta yhteiskunnan toimijoilta, mutta pitää mieluusti 
mediatalojen sisällä tapahtuvat asiat omana tietonaan. 

Monet edellä luetelluista epäluottamuksen lähteistä esiintyvät Suomessa 
laimeampina kuin muualla. Se ei kuitenkaan ole estänyt sitä, että meilläkin 
uutisten välttelyn on havaittu olevan yleistä nimenomaan nuorten keskuu- 
dessa. Tuoreessa Jyväskylän yliopistossa tehdyssä tutkimuksessa seurattiin 
15-19-vuotiaiden nuorten uutisten kuluttamista. Siinä havaittiin, että useim- 
mat suomalaisista teini-ikäisistä käyttää perinteisen median verkkosivuja ja 
digisovelluksia uutislähteenä melko usein. Silti peräti kolmasosa nuorista 
ilmoitti lukevansa uutisia vain harvoin ja törmäävänsä niihin yleensä vain 
sattumalta sosiaalisessa mediassa. (Sormanen ym. 2022.) Tässä tapauksessa 
uutisten välttely saattaa liittyä vastaajien ikään eikä tämän tavan pysyvyyttä 
voida arvioida varmasti. 

Suomalainen journalismi ei voi silti pysyttäytyä kokonaan erillään ke- 
hityksestä, jossa epäluuloa kiihdyttävät mediasisällöt sekoittuvat toisiinsa. 
Onkin puhuttu mediakentän laajamittaisesta siirtymästä kohti hybridiä me- 
diajärjestelmää, jossa uusien ja vanhojen medioiden muodot lomittuvat yh- 
teen ja niiden toimintalogiikat sekoittuvat (Chadwick 2017). 

Jos perinteisen median asema nojasi sen hierarkkiseen asemaan portin- 
vartijana, tiedon annostelijana, toteuttavat sosiaalisen median alustat ver- 
kostojen logiikkaa, jossa merkitysten tuottaminen ja jakaminen hajautuvat. 
Hybridissä mediajärjestelmässä nämä logiikat ovat läsnä paitsi erillään myös 
rinnakkain, yhdessä ja jopa yhteen kietoutuneina. Muutoksen on sanottu de- 
mokratisoineen tiedonvälitystä, mutta samalla se on helpottanut ongelmal- 
lisen ja epäluotettavan tiedon levittämistä. (Seuri, Ikäheimo ja Huhtamäki 
2022.) 

Vaikka rajanveto journalismin ja muun sisältötuotannon välillä on tärkeä 
osa toimittajien ammatti-identiteettiä, se ei argumenttina välttämättä toimi 
yhtä vahvasti median käyttäjille, jotka näkevät kaiken aikaa merkkejä siitä, 
että samat aiheet ja esitystavat tulevat vastaan eri alustoilla. Tämä piirre tun- 
tuu liittyvän erityisesti politiikassa toistuviin paljastuksiin ja skandaaleihin, 
joista ei ole Suomessakaan ollut viime aikoina puutetta. Sama ilmiö voi tulla 
vastaan hyvin paikallisissa keskustelunaiheissa tai kiistoissa, joita maakunta- 
lehdet raportoivat — joskus jopa sosiaalisessa mediassa käytyjen keskustelujen 
innoittamana ja niissä käytettyjä näkökulmia toistaen. 

Vaikka meidän aineistossamme on havaittavissa ihmisten halua vähen- 
tää uutisten seuraamista, ei kyse ole luottamuksen puutteesta, vaan se on pi- 
kemminkin seuraus koko digitaalisen mediaympäristön kuormittavuudesta. 
Erityisesti työikäiset haastateltavat kertoivat kokevansa ruutuväsymystä ja 
kertoivat halustaan rauhoittaa jatkuvaa informaatiotulvaa. 


”Jos me pystyisimme kehittämään mediaähkylle jonkinlaisen lää- 
kityksen, jonkun pillerin, jolla siitä ähkystä pääsisi yli, niin sellaista 
minä voisin toivoa kaiken kaikkiaan, että välillä olisi mediaähky- 
vapautta.” (Venla, 48) 


Muutamat haastateltavat vaikuttivat olevan huolissaan digitaalisen uutis- 
virran hektisyydestä. 


”En ymmärrä oikein, miksi jotain maailman katastrofia puolet 
kansasta seuraa diginä. Joskus tuntuu, että se on turhanaikaista — 
-, että mikä jossain muualla kiinnostaa pitäisi kiinnostaa meitä- 
kin.” (Markku, 68) 


Nämä esimerkit viittaavat ainakin välillisesti haluun vältellä ajoittain sa- 
nomalehden digitaalista käyttöliittymää ja uutisia laajemminkin (vrt. Reuna- 
nen 2022a, 31; Villi ym. 2022, 160). Halu välttää informaatiotulvaa voi vaikut- 
taa monien halukkuuteen digitalisoida omaa mediankäyttöään tai kannustaa 
tekemään konkreettisia toimia digitaalisen kuormittavuuden vähentämisek- 
si. Yksi keino sen torjumiseen on älypuhelimen avausnäytölle tulevien uuti- 
silmoitusten hiljentäminen. Toinen keino on vähentää seurannassa olevien 
digitaalisten alustojen ja sovellusten määrää. 54-vuotias Sanna kertoi pois- 
tuneensa Facebookista ja Instagramista jo aikaa sitten. Hän perusteli päätös- 
tään sillä, että hän on jatkuvasti töissä kiinni erilaisissa viestintäväylissä, ja 
siksi hän haluaa rauhoittaa arkea mediatulvalta. Monet muutkin mainitsivat 
halustaan vähentää ruutuaikaa ja puhuivat ”ruutuväsymyksestä”, jota lievittä- 
väksi ratkaisuksi tarjoutui perinteinen painettu sanomalehti. 

Tätä tutkimusta varten haastateltujen lukijoiden asenne uutisiin oli hy- 
vinkin myönteinen, vaikka uutisten relevanssia ei otettu annettuna, mikä tu- 

kee aiempia tutkimustuloksia (Villi ym. 2022). Uutisten tapaan perustuvaan 
välttelyyn emme aineistossamme törmänneet. Sen sijaan väliaikaiset, tilan- 
nekohtaiset irtiotot uutisista ja etenkin digitaalisista laitteista olivat monilla 
mielessä. (Vrt. Skovsgaard ja Andersen 2020.) Riippuen siitä, kuinka laajoja 
ja pitkäkestoisia näistä mediapaastoista muodostuu, toteutuessaan näillä pää- 
töksillä voi olla välillisiä vaikutuksia uutisten seuraamiseen ja sanomalehtien 
lukemiseen. 

Monet haastateltavat kuvasivat, kuinka heidän intonsa seurata uutisia 
vaihtelee. Välillä seuranta on jatkuvaa ja kiihkeää, välillä sitä halutaan tietoi- 
sesti rajoittaa. Varsinkin Covid-pandemian pitkittyessä he kertoivat uutisten 
seuraamisen vähentyneen, koska olivat kokeneet koronauutisten määrän ja 
sisällön ahdistavaksi ja toisteiseksi. Toisaalta Reetta kertoi seuranneensa ko- 
ronan alkuaikoina uutisia selvästi enemmän kuin aiemmin. Sama piirre on 
huomattu muuallakin (Lewis 2020; vrt. Reunanen 2021, 9). 


”Alkuaikaan lisääntyi huomattavasti uutisten seuraaminen. [Sil- 
loin] halusi pitkin päivääkin tietää enemmän. - - Nyt ei enää yh- 
tään niin hirveä tarve oo koko aikaa tietää, missä mennään. — — Saa 
sellaisen yliannostuksen uutislähetyksistä telkkarin kautta, niin 
sitten on myös niitä kausia, kun me ei kerta kaikkiaan haluta illalla 
katsoa yhtään mitään.” (Reetta, 38) 


”Ja sitten tuosta ähkystä, että tuleeko liikaa, niin ehkä silloin tuli 
todella voimakas kun korona... Kun tuntu, että sitä koronauutisia 
tuli vaan ja tuli vaan, niin mä ajattelin, että tulee vaan niin paha 
olo itselle. Vaikka se [uutisten tarjoama tieto] oli uutta, sitten tuli 
itsellekin tavallaan niin pelokas olo, että sitten sitä stoppas. Mä en 
lue niitä uutisia, en nyt ollenkaan halua.” (Heidi, 43) 


Uutisten seuraamisen vähentäminen on yksi tapa suojella itseä ja omaa 
jaksamista pelottavien aikojen keskellä. Tutkimusten mukaan ihmiset esit- 
tävät informaatiotulvan usein perusteluksi digitaalisista laitteista irrottau- 
tumiselle, vaikkakin Suomessa digitaalisista laitteista irrottautuminen on 
vielä toistaiseksi aika näkymätön ilmiö. Ajatuksesta, että journalismin seu- 


HEIKKI HEIKKILÄ, HEIKKI HELLMAN & LIISA OVASKA 159 


Mä lehden luin: Yleisön suhde painettuun ja digitaaliseen sanomalehteen 


raaminen olisi jokaisen kansalaisen velvollisuus, ei ehkä vallitse yhtä vahvaa 
konsensusta kuin aiemmin (vrt. Alastalo 1996), mutta varsinaisesta epäluot- 
tamuksen ilmapiiristä ei voida vielä puhua ainakaan maakuntalehtien eikä 
muunkaan valtamedian - ei edes usein parjatun iltapäivälehdistön - kohdalla 
(Reunanen 2022a, 38-39). 


Lukija ei ole kuningas 


Mediatalojen suunnitelmissa sanomalehden tulevaisuus on ollut jo pitkään 
digitaalinen, kuten haastateltujen päätoimittajien lausunnoista edellä voi pää- 
tellä. Kustannustehokkuuden ja taloudellisen kannattavuuden näkökulmas- 
ta perustellun siirtymän esteeksi nähdään helposti lehtiä lukevan yleisön ja 
niitä tilaavien ihmisten väitetty haluttomuus muutokseen. Tämä asenne il- 
mentää sitä, kuinka yleisöstä on tullut mediataloille ja toimituksille ongelma, 
johon on suhtauduttu kahdella hiukan ristiriitaisella tavalla. Yhtäältä ihmisiä 
on houkuteltu yleisöiksi, lukijoiksi ja tilaajiksi tarjoamalla heille digitaalisia 
sisältöjä eri muodoissa ja yleensä huomattavasti halvemmalla kuin mitä ih- 
miset ovat maksaneet painetusta sanomalehdestä. Toisaalta yleisön autono- 
nomisuutta on kunnioitettu pidättäytymällä pakkoratkaisuista: molemmat 
kanavat - digitaalinen ja analoginen — on pidetty pystyssä ja saatavilla, min- 
kä lisäksi journalismin tekemisen tapoja on kehitetty ja uudistettu sopimaan 
molemmille alustoille. 

Tämä tutkimus tarjoaa empiiristä näyttöä siitä, miltä sanomalehden tule- 
vaisuus näyttää sanomalehden lukijoiden näkökulmasta. Empiirisenä jouk- 
kona tutkimukseen osallistuneiden näkemykset ja lukemisen tavat eivät luon- 
nollisesti edusta kaikkia suomalaisia. Niitä ei kannata muutenkaan verrata ns. 
suureen yleisöön, koska suuresta yleisöstä ei ole mahdollista ylipäätään puhua 
empiirisenä faktana, vaan kyseessä on aina jonkinlainen abstraktio. Suuri 
yleisö on parhaimmillaankin vain hyödyllinen kuvitelma, jonka avulla voi 
pohtia median hetkellistä voimaa koota ihmisiä jonkin yhden tapauksen tai 
esityksen äärelle (Dayan ja Katz 1992). Tämän ulkopuolella on syytä tarkas- 
tella yleisön toimintaa ja ottaa huomioon sen erilaiset ja muuttuvat kontekstit. 

Tässä tutkimuksessa esiintyvien ihmisten näkemyksiä sanomalehden tu- 
levaisuudesta kehystää joukkoviestinnän kaudella rakentunut käsitys yleisön 
paikasta. Painettujen sanomalehtien sekä analogisen radion ja television kau- 
della yleisö sijoittui vastaansanomattomasti joukkoviestintäprosessin loppu- 
päähän: yleisö ei tehnyt esitystä, jota se seurasi (Ridell 2006, 241). Internet ja 
sosiaalinen media ovat kaventaneet rakenteellista kuilua median tuotannon 
ja vastaanoton välillä luomalla monenlaisia vuorovaikutuksen edellytyksiä 
median tekijöiden ja lukijoiden tai käyttäjien välille. Nämä uudet mahdolli- 
suudet ovat antaneet pontta monille rohkeille tulevaisuuden ennusteille, jois- 
sa uutisvälitys perustuisi paitsi sisältöjen myös niiden tuottamisen vastuun 
jakamiselle. Vielä 2000-luvun alussa oli tapana sanoa, että ”kuka tahansa voi 
olla journalisti” (Gillmor 2006). Melkein yhtä yleisen fraasin mukaan ”luki- 
ja on lehdistön kuningas tai kuningatar” (Herkman ja Vainikka 2012, 128). 
Kummankin iskulauseen uskottavuus on vuosien mittaan haalistunut. 

Vaikka median käyttäjillä on nykyään mahdollisuuksia antaa uutisvink- 
kejä, kommentoida ja jakaa uutisia, ihmisten suhde mediaan perustuu silti 
edelleen ensisijaisesti vastaanottamiselle (Couldry 2010; Heikkilä ym. 2012, 
133). Vastaanottamisen ensisijaisuus ei kerro siitä, että yleisö olisi passiivista, 
vaan siitä, että vastaanottajan positio täyttää useimmat ihmisten mediaan ja 
journalismiin kohdistuvat tarpeet: asioista kärryillä pysymisen, uuden infor- 
maation omaksumisen, omien ajatusten testaamisen, viihtymisen, mielihy- 
vän ja niin edelleen (esim. Berelson 1949; V. Pietilä 1969). Vastaanottamisen 
luontevuus perustelee sitä, että lukijoiden suhde journalismin kehittämiseen 
tai sanomalehden uusien ansaintamallien luomiseen on usein välinpitä- 
mätön. Kun toimittajat ovat tarjonneet ihmisille mahdollisuutta osallistua 
journalismin kehittämiseen ja siitä keskustelemiseen, jotkut ovat esittäneet 
vastakysymyksen: ”Miksi meidän tulisi tehdä juttuja toimittajien puolesta tai 
kehittää heidän journalismiaan?” (Ahva ym. 2011, 16-17.) 

Kun kysyimme haastateltavilta, mitä terveisiä he haluaisivat jättää tutkit- 
taville lehdille, yleisin toive oli, että asiat säilyisivät ennallaan. Keskeinen toive 
oli, että paperilehti säilyisi vielä tulevaisuudessakin, eikä verkkolehdeltäkään 
toivottu suuria uudistuksia. Tähän tutkimukseen haastateltujen lukijoiden 
näkökulmasta keskeisin journalismin tulevaisuutta koskeva kysymys liittyi 
juuri painetun sanomalehden olemassaoloon: jatkuuko se ja kuinka kauan? 

Kun kysyimme heiltä suoraan, mitä he tekisivät, jos paperilehti lakkautettai- 
siin, monet eivät halunneet edes ajatella tätä mahdollisuutta. 


”Sehän olis ihan kauheaa. - - Vaikka on niitä digilehtiä, niin sil- 
tikään se ei ole samanlainen se kokemus, sen vaan tarvitsee siihen 
käsiinsä sen lehden. — — Ei saa lopettaa!” (Jenna, 36) 


”Mua itkettäis suorastaan. En, en mä haluaisi - - mä pelkään, että 
se päivä tulee kyllä jossain vaiheessa että täytyy opetella koneelta 
lukemaan. Mutta mä olen ehdottomasti paperilehden kannalla.” 
(Leila, 66) 


Yleisön asemasta mediasisältöjen tuottamisen ja välittämisen loppupäässä 
seuraa, että heillä on valtaa suhteessa vain omaan toimintaansa. He voivat 
tarjonnan puitteissa valikoida, mitä sisältöjä he käyttävät ja mitä he niistä 
ajattelevat. Tällä vallalla on merkitystä, mutta sitä ei pidä liioitella. Yleisön 
valta mediatalojen sisältöjen tuotantoon on kapea ja välillinen. Tämä koskee 
myös kysymystä sanomalehtien käyttöliittymien määrästä ja painoarvosta. 
Marja-Liisa totesi, että ainut tapa, jolla ”pieni ihminen voi vaikuttaa median 
tulevaisuuteen, on laittaa rahat sinne, minne haluaa”. 


”Jos maksaja tippuu, niin toimituskin tippuu. Se on tietysti viime- 
kätinen tapa vaikuttaa, joka on kaikkein huonoin tapa. Mieluum- 
min pitäisi kehittää kuin tappaa.” (Marja-Liisa, 67) 


Kokemus yleisön vallan vähäisyydestä ei ole haastateltaville uusi asia. Siksi 
he eivät olleet vaatimassa itselleen oikeutta vaikuttaa mediatalojen päätöksen- 
tekoon. Jotkut heistä olivat jo hiljalleen varautuneet siihen, että sanomalehtiä 
koskevat ratkaisut tehdään heistä riippumatta, markkinoiden ehdoilla. 


”Nautin siitä [painetusta sanomalehdestä] niin kauan kun se on, 
mutta sitten pitää vain sopeutua muuhun, jos sitten esimerkiksi 
täällä tämä lehti päätyisi siihen, että sitä ei enää paineta. Onhan se 
varmasti tulevaisuuden — — lähes pakollisia ratkaisuja, että missä 

vaiheessa sitä on enää kannattavaa painaa. Sitten mie lukisin kiltis- 
ti sitä näköislehteä. Että varmasti jatkaisin kyllä.” (Pilvi, 40) 


Haastateltavat kokivat, että media-alalla valta on mainostajilla ja omista- 
jilla. Näiden uskotaan vaikuttavan median tulevaisuuteen eniten. 


”Pelkään, että paperiversio yhä supistuu ja niistä tulee sitten enem- 
män mediataloja taloudellisesti kannattavia, elikkä tää mainosta- 
minen lisääntyy.” (Eija, 69) 


”Kaupallisuus ja raha tietysti ratkaisevat. Se on varmaan se suurin. 
Joka välissä halutaan saada ne eurot johonkin laariin kaatumaan.” 
(Liisa, 56) 


”Kai se on Laakkosen [Punamusta Median pääomistaja] rahapus- 
si, joka tässä varmaan neuvoo, mikä parhaiten menisi kaupaksi.” 
(Paavo, 67) 


Paperilehden pullonkaulat 


Digitaalisen informaatiotulvan kuormittavuus nähtiin edellä yhtenä maa- 
kuntalehtien digisiirtymän menestystä varjostavana tekijänä: monet pitävät 
sähköistä lehteä suorastaan vastenmielisenä. Huolia liittyy kuitenkin myös 
paperille painetun lehden näkymiin. Edellä luvussa 6 tarkastelimme pääsyä 
sanomalehden äärelle sen lukemisen kriittisenä kynnyksenä, alkupisteenä. 
Lehden digitaaliseen lukemiseen tarvittavien laiteiden hallinta ja hinta näyt- 
täytyivät ongelmina vain harvoille haastattelemillemme lukijoille. Paljon 
useammin nousivat esiin paperilehden jakeluun ja kalleuteen liittyvät pul- 
lonkaulat. 

Painetulle maakuntalehdelle jokapäiväinen jakelu on kriittisen tärkeä 
edellytys, jota kustannusten nousu on koetellut jo pitkään. Taustalla vaikut- 
tava perussyy on levikinlaskusta johtuva jaettavan aineiston väheneminen, 
jonka seurauksena jakelun kiinteät kustannukset jakautuvat aiempaa pie- 

nemmän jakelumäärän kannettavaksi. Sanomalehtien kustannusrakenteessa 
jakelu on ainoa kuluerä, jonka osuus selvästi kasvoi viime vuosikymmenellä. 
Jakelu yhdessä painamisen kanssa ovat muodostaneet noin puolet päivälehti- 
en kustannuksista, mutta kun vielä vuosikymmenen alussa jakelun osuus oli 
25 prosenttia, vuonna 2020 se oli kasvanut 30 prosenttiin. (Virranta 2021b, 
13.) Lehtikohtaiset erot ovat kuitenkin suuria; esimerkiksi Karjalaisessa hen- 
kilöstökulut ovat suurin menoerä ja jakelukulut olivat vuonna 2021 keski- 
määräistä pienemmät, 26 prosenttia. 


”Jakeluhan on ohittanut painamisen kustannukset. - - Henkilös- 
tökulut tietysti jää aina, mutta [digitaalisessa] nää kaks muuta pu- 
toaa pois. Tai onhan digitaaliseenkin liittyvät investoinnit suuria, 
mutta ne ei aiheuta tuollaisia kiinteitä kustannuksia.” (Pasi Koivu- 
maan haastattelu 2.2.2022) 


Aivan viime aikoina myös painaminen on kallistunut, mikä johtuu sa- 
nomalehtipaperin nopeasti heikentyneestä saatavuudesta ja hinnannoususta 
(Kaihlanen 2021). Hämeen Sanomien vt. päätoimittaja Tuulia Viitanen luon- 
nehti tätä muutosta ”törkeäksi”. Karjalaisen päätoimittaja kuvasi paperiin ja 
painamiseen liittyvää ongelmaa näin: 


”Se korotus on ihan dramaattinen. Ja se että sitä paperia ylipään- 
sä saa. Siitä oikeasti tapellaan. - - Kustannusrakenteessa se näkyy 
niin, että jos paperin hinnankorotus on 40 prosenttia, painamisen 
kustannus nousee noin 10 prosenttia.” (Pasi Koivumaan haastatte- 
lu 2.2.2022) 


Kustannuskierteen vakavuudesta kertoo se, että keväällä 2023 peräti neljä 
ykköslehteä ilmoitti luopuvansa sunnuntain paperilehdestä - Karjalaisen li- 
säksi Seinäjoella ja Vaasassa ilmestyvä Ilkka-Pohjalainen, Oulussa ilmestyvä 
Kaleva ja Kokkolassa ilmestyvä Keskipohjanmaa. Syiksi ilmoitettiin paitsi 
paperin myös sunnuntaijakelun kalleus (Keskinen 2023; Koivumaa 2022). 
Kun sunnuntainumero ilmestyy kuitenkin digitaalisesti, ratkaisua kuvattiin 
”jakelussa tapahtuvaksi muutokseksi” (Vuollo 2023). Painetun sunnuntainu- 

meron lakkautusta on harkittu myös Keskisuomalainen-konsernissa (Arola 
2023), jolloin etulinjassa olisivat varmasti maakuntalehdistä pienimmät, joi- 
hin Hämeen Sanomat lukeutuu. 

Viime vuosikymmenellä lehtitalot ovat kustannuksia karsiakseen pienen- 
täneet toimituksiaan ja lakkauttaneet omia painotalojaan ja jakeluyhtiöitään. 
Painamisen ulkoistamisella on vaikutusta lehden aikatauluihin — tilaajien 
etujen vastaisesti. Hämeen Sanomien painaminen siirtyi jo 2013 Tampereel- 
le ja 2022 omistajanvaihdoksen takia edelleen Lahteen, jolloin lehden jakelu 
siirtyi koko maakunnassa Postille, kuten luvussa 4 tuotiin ilmi. Koska samas- 
sa painossa painetaan lisäksi suurempia lehtiä, Hämeen Sanomien painetun 
lehden toimituksellinen sisältö menee kiinni jo kello 22.15. 


”Kun nyt oli esimerkiksi [alue]vaalit sunnuntaina, meillä oli koko 
konsernin aikaisin painoon meno. Eli kyllä se näkyy, että Sanoma 
Manussa on siellä Aamulehdet ja Satakunnan Kansat, jotka vetää 
sen prime-timen sieltä.” (Tuulia Viitasen haastattelu 25.2.2022) 


Karjalaisella on yhä oma painotalo, mutta lehden jakelusta niin kaupun- 
kialueella kuin maaseudulla on viimeiset kahdeksan vuotta vastannut Posti. 
Haja-asutusalueella lehti ei voi tarjota varhaisjakelua. Omaa painotaloa, jossa 
on alle kymmenen vuotta vanha painokone, päätoimittaja Pasi Koivumaa pi- 
tää kilpailuetuna: 


”Meillä on mahdollista, että lehti menisi kiinni 23.30, mutta me on 
varmuuden vuoksi pidetty kiinnimeno 22.30:ssä. Mutta esimerkik- 
si [alue]vaaliyönä kiinnimenoaika oli 01.00. - - [Oma painotalo] 
antaa toimintavarmuutta. Ja on sillä deadlinellakin merkitystä täl- 
laisissa vaalien kaltaisessa tilanteessa.” (Pasi Koivumaan haastat- 
telu 2.2.2022) 


Jakelu kallistuu riippumatta siitä, onko lehtitalolla oma jakeluyhtiö vai 
ostaako se palvelun Postilta. Kalleinta on jakelu haja-asutusalueella, mutta 
samalla siellä on taajamia enemmän tilaajia, joita digitaalinen lehti ei hou- 
kuttele. Periaatteessa oma jakeluyhtiö mahdollistaisi suuremman kustan- 

nusjouston, koska se voi hankkia jakeluunsa muitakin tuotteita, esimerkiksi 
mainoksia. Painamisen kustannuksiin lehti voi reagoida oikeastaan vain vä- 
hentämällä paperin käyttöä, eli pienentämällä paperilehden sivumäärää, vä- 
hentämällä ilmestymiskertoja tai pyrkimällä vähentämään painetun levikin 
osuutta. 

Sitä mukaa kuin painettavien ja jaettavien lehtien määrä vähenee, lehti- 
kappalekohtainen kustannus kasvaa. Postin suunnitelmat hinnoitella jakelu- 
palvelunsa alueen asukastiheyden mukaan lisää kustannuksia edelleen. Luki- 
joille tämä näyttäytyy painetun lehden jatkuvasti kallistuvana tilaushintana, 
joka uhkaa tehdä paperilehdestä päätoimittaja Koivumaan sanoin ”eliittituot- 
teen”. Kun hinta nousee, lukijoiden odotukset lehden sisällön suhteen pyrki- 
vät kasvamaan. 


”Kun on kallis lehti, pitäisi olla sisältöä — -.” (Leila, 66) 


Tässä lukijoiden ja lehtitalojen edut osittain yhtenevät, osittain taas tör- 
määvät. Yhtäältä kumpikin osapuoli luonnollisesti haluaa, että lehti olisi 
laadukas, hinnaltaan kohtuullinen ja tulisi kotiin aamukannossa. Toisaalta 
lehtitalot ja lukijat kokevat rinnakkaisten käyttöliittymien merkityksen eri ta- 
voin. Edelliset haluavat lisätä digitaalisten tilausten määrää ja jopa houkutella 
tilaajia kokonaan pois paperilehdestä, sillä sen jakelu maksaa ja rinnakkais- 
versioiden päivittäinen tekeminen on raskasta. Lukijalle vaihtoehtoiset käyt- 
töliittymät taas tarjoavat tervetulleen valinnan mahdollisuuden: hän voi vali- 
ta mieltymyksensä tai tilanteen mukaan itselleen sopivan tavan lukea lehteä. 

Kun lehdet nyt karsivat ilmestymispäiviään, ne hakevat säästöjä vähen- 
tämällä sekä paperinkäyttöä että kallista sunnuntaityötä. Emme kysyneet 
haastateltavilta, miten he suhtautuisivat painetun sunnuntainumeron lopet- 
tamiseen, mutta jos osa lehtitaloista pitää niistä kiinni, tarjolla on luonnol- 
linen koeasetelma, jossa päästään vertaamaan, kumpi on maakuntalehtien 
lukijasuhteelle kannattavampaa, seitsenpäiväisyys vai siitä tinkiminen. On 
mahdollista, että digitaalinen sunnuntainumero vauhdittaa digisiirtymää - 
tai syventää levikkikierrettä. Tulostemme valossa osa yleisöstä lukisi viikon- 
vaihteen lukemistoaineistoa mieluummin painettuna kuin ruudulta. Mutta 
mikään ei estä lehtiä järjestelemästä sisältöjään uudelleen. 

On mahdollista, että lehtitalot näkevät lehden painamisen ja fyysisen ja- 
kelun kallistumisen tervetulleina ajureina, jotka nopeuttavat niiden toivomaa 
digisiirtymää. Edellä on nähty, että osalle tilaajista hinta ja jakeluongelmat 
riittivät syiksi vaihtaa digitilaukseen. Vaarana kuitenkin on, että jos painetun 
lehden saatavuus vaikeutuu ja hinta kallistuu liikaa, osa lukijoista luopuu ko- 
konaan lehdestä (ks. E. Hujanen 2007, 125-128). 


Alusta vai sisältö ratkaisee? 


Toimittajien ja muiden media-alan ammattilaisten tapana on usein suhtautua 
journalismin tulevaisuuteen välineneutraalisti: uutisten ja muiden mediasi- 
sältöjen julkaisemisessa ratkaisevaa ei ole alusta vaan sisällön laatu. Ongel- 
malliseksi näkemyksen tekee se, että journalismin aihepiirit ja esitystavat ovat 
niin moninaisia, että niihin kaikkiin ei voi mitenkään soveltaa samoja laadun 
kriteerejä. Jos mediatalo tuottaisi kirveitä tai jukurttia, kysymys laadusta olisi 
paljon helpompi (Heikkilä ym. 2012, 264). Lukijoiden näkökulmasta sano- 
malehti poikkeaa monista muista kulutushyödykkeistä siinä, että sillä on päi- 
vittäin monia eri käyttötarkoituksia ja sen käyttöarvo voi vaihdella tekstistä 
toiseen tai käyttötilanteesta toiseen (Berelson 1949). Tästä syystä ”laatu rat- 
kaisee” -argumentti ei kerro juuri mitään, joten se ei ole riittävän täsmällinen 
resepti sanomalehden tulevaisuuden turvaamiseksi. 

Edellä on käynyt ilmi, että maakuntalehti on tähän tutkimukseen osal- 
listuneille lukijoille tärkeä ja heidän arjessaan säännöllisesti käytetty väline. 
Lehden lukemisen perusteluissa lehden arvo on samanaikaisesti institutio- 
naalinen ja käytännöllinen. Oman alueen sanomalehti mielletään maakun- 
nan ääneksi ja edustajaksi, jonka uutistarjonta palvelee lukijakuntaansa pa- 
remmin kuin muut sanomalehdet. Tämä luottamus selittyy osittain sillä, että 
useaan vuosikymmeneen maakuntalehdillä ei ollut paikallislehtiä ja Yleis- 
radion aluetoimituksia lukuun ottamatta varsinaisia kilpailijoita (Hellman 
2022a; Tommila ja Salokangas 1998). 

Tämän tutkimuksen empiirisenä kiinnostuksen kohteena ovat olleet sa- 
nomalehden lukemisen tavat. Analyysi paljasti — ehkä hiukan yllättäen - että 
osalle haastateltavista suhde käyttöliittymään vaikutti jopa tärkeämmältä 

kuin suhde maakuntalehteen. Tästä kertoo muutamien haastateltavien totea- 
mus, että jos painetun maakuntalehden julkaiseminen loppuisi, he ryhtyisivät 
kenties tilaamaan toisen median paperilehteä. Tämä tietysti edellyttäisi sitä, 
että maakuntalehden paperiversiolle olisi tarjolla painettuja vaihtoehtoja. 

Huomattavasti suurempi osa aikoisi jatkaa maakuntalehden lukemista 
verkossa, mutta heistä jotkut kokisivat muutoksen epämiellyttäväksi. Heidän 
mielestään lehtitalo ikään kuin pakottaisi heidät toisen alustan käyttäjiksi, ja 
tämä olisi ristiriidassa yleisön vaaliman autonomisuuden ihanteen kanssa. 

Näiden kommenttien perusteella ei vaikuta todennäköiseltä, että maa- 
kuntalehteä lukemaan tottuneet ihmiset tekisivät laajassa mitassa radikaaleja 
ratkaisuja — elleivät paino- ja jakeluaikataulut sitten pakota siihen. Toisaal- 
ta monien suhde omaan maakuntalehteen on säilynyt vuosikausia ja jopa 
vuosikymmeniä, vaikka siihen on sisältynyt jännitteitä jo aiemminkin. Yksi 
näiden jännitteiden kanavoitumisen muoto voi olla taktinen tilaajasuhde. 
Monet haastateltavat sanoivat tilaavansa sanomalehteä vain pätkittäin ja ket- 
juttavansa määräaikaisia tilauksia mahdollisuuksien mukaan. Tämän tavan 
perustelu on osittain taloudellinen. Yksi haastateltava korosti pätkätilaami- 
sen tuomaa hallinnan tunnetta: 


”Olen ottanut niitä jaksoja sen takia, koska ne ei oo sen kalliimpia 
[kuin kestotilaus]. Toinen vaihtoehto olisi ottaa jatkuva tilaus mis- 
sä saisi niitä jotain kanta-asiakkaan etuja. En ole käyttänyt [näitä 
etuja] silloinkaan kun on ollut jatkuva tilaus. Olen katsonut tän 
[pätkätilaamisen] helpommaks. Ei tarvitse ottaa uutta jaksoa, jos 
ei halua. Oon vaan kattonut, että on jotenkin hallittavampi, omissa 
käsissä.” (Eeva, 65) 


Tilauksien pätkiminen on osoitus lukijoiden käytännön viekkaudesta, 
jonka lehtitalot ovat ensiksi mahdollistaneet ja jota ne ovat jossain vaiheessa 
pyrkineet estämään (E. Hujanen 2007, 122-123). Moni perustelee pätkätilaus- 
ta sillä, että siinä lehden tilaus ei jää voimaan lukijan huomaamatta. Nykyi- 
sessä mediaympäristössä, jossa on paljon muitakin tilattavia palveluita, moni 
on huomannut maksaneensa suoratoistopalvelusta pitkään huomaamattaan 
verkkopankin automaattiveloituksella. Pätkätilauksissa tätä ongelmaa ei syn- 

ny vahingossa. Toisaalta tämä tilauksien pätkiminen harmittaa Eijaa, joka on 
lehden kestotilaaja. Hän haluaisi, että kestotilaajia palkittaisiin jotenkin mer- 
kittävämmin kuin etukortilla. 


”Hämeen Sanomien jatkuva tilaus, niin sehän on todella kallis 
verrattuna siihen, että jotkut ystäväni esimerkiksi oottaa vaan sen 
muutaman kuukauden, ja sitten heille soitetaan ja he saa sen taas 
edullisesti.” (Eija, 69) 


Vielä kesään 2020 saakka Karjalainen kulki lehden mikromaksuissa mui- 
ta edellä. Mikromaksuista luovuttiin teknisistä ja taloudellisista syistä, koska 
niitä ei onnistuttu saamaan osaksi markkinointiautomaatiota. Samalla koe- 
tiin tärkeämmäksi kerryttää digitilauksia pidempien tilausjaksojen kautta. 
(M. Heinonen 2021, 48.) Talvella 2022 lehdellä oli käytössä halvimmillaan 
yhden vuorokauden mittainen tilaustarjous, jonka tarkoitus oli kerätä poten- 
tiaalista tilaajamassaa rekisteriin (Pasi Koivumaan haastattelu 2.2.2022). Hä- 
meen Sanomilla on Karjalaista tiukempi maksumuuri, eikä se ole tarjonnut 
missään vaiheessa euron avausmaksulla käynnistyvää kestotilausta. Lehdessä 
kokeiltiin vuorokauden mittaisten lyhyiden lukuoikeuksien myymistä eurol- 
la, mutta siitä luovuttiin, koska ne alkoivat rapauttaa tilauskantaa (Tuulia Vii- 
tasen haastattelu 25.1.2022). 

Mikromaksut, pätkätilaukset ja muut satunnaiset tulovirrat tuskin tarjo- 
avat ratkaisua maakuntalehtien tulevaisuuden uhkiin. Parhaan turvan tar- 
joavat edelleen kestotilaukset. Niiden merkitys korostui entisestään viime 
vuosikymmenen aikana, jolloin levikkituottojen osuus päivälehtien netto- 
myynnistä kasvoi 46 prosentista 67 prosenttiin (Hellman 2021, 105). Kestoti- 
lausten määrä kertoo lehtitalojen aivan erityisesti haluamien uskollisten lu- 
kijoiden” (Kärki 2003, 175) olemassaolosta. Vaikka maakuntalehdet haluavat 
houkutella yhä suuremman osan tilaajista nimenomaan digitaalisen lehden 
pariin, ne tavoittelevat edelleen ydinjoukoksi lehteä säännöllisesti ja ”pitkä- 
kestoisesti” lukevaa yleisöä, joille lehden lukeminen on tärkeä päivittäinen 
rutiini. Vaikka merkittävä osa tästä ydinjoukosta lukisi lehteä myös verkon 
kautta, paperilehti saattaa osoittautua sille tärkeäksi vielä pitkään. 

Yhteenvetoa tutkimuksen annista 


Olemme tutkimuksessamme tarkastelleet sanomalehden lukemista muut- 
tuneessa mediaympäristössä, jossa digitaaliset käyttöliittymät ovat enene- 
västi korvaamassa perinteisen paperisen sanomalehden. Tekemiemme haas- 
tattelujen pohjalta olemme analysoineet sanomalehden asemaa lukijoiden 
menneessä ja nykyisessä mediankäytössä. Olemme paneutuneet erityises- 
ti vertailemaan, miten lukijat lukevat sanomalehden kolmea olomuotoa tai 
käyttöliittymää — paperilehteä, näköislehteä ja verkkolehteä. Miten he kokevat 
niiden ominaisuudet ja miten he ovat ottaneet ne osaksi arkisia rutiinejaan? 

Lukemisen eroja eri käyttöliittymissä olemme analysoineet arkkitehtuu- 
rin käsiteen avulla. Olemme yrittäneet tällä tavoin tehdä näkyväksi, kuinka 
sanomalehden eri käyttöliittymien erityispiirteet tuottavat erilaisia lukemi- 
sen käytäntöjä ja lukutapoja yleisön arkirutiineissa. Koska tutkimuksemme 
on kohdistunut nimenomaan kahden maakuntalehden lukijoihin, olemme 
analyysin pohjalta pohtineet maakuntalehtien tulevaisuutta muuttuvassa me- 
diaympäristössä lukijoiden näkökulmasta. 

Toimitukset ovat perinteisesti muodostaneet käsityksensä yleisöstä itse- 
näisesti. Fyysiset lukijat on yleensä haluttu pitää käsivarren päässä toimituk- 
sista, eikä tämä asenne ole päinvastaisista puheista huolimatta digitaalisuu- 
den aikakaudella sanottavasti muuttunut (vrt. Schlesinger 1997; A. Heinonen 

2008). Nykyään lehdet muodostavat yleisöä koskevat käsityksensä yhä useam- 
min algoritmipohjaisen yleisöanalytiikan pohjalta ilman, että yleisöä tarvitsi- 
si suoranaisesti tavata tai kuunnella. 

Oma tutkimuksemme on lähestynyt sanomalehden lukijoita aivan toi- 
sesta suunnasta: kysymällä lukijoilta itseltään, miten he lehteä lukevat, ja 
keskustelemalla siitä, mitä he lehden lukemisesta ajattelevat. Tässä tutkimus- 
asetelmassa on konkretisoitunut keskeinen ero yleisöanalytiikan ja laadulli- 
sen tutkimuksen tavoissa lähestyä yleisönä olemista. Analytiikassa yleisönä 
oleminen on verkossa tapahtuvaa käyttäytymistä, ja se tarkkailee verkon 
käyttäjien jättämiä digitaalisia jälkiä. Laadullisessa yleisötutkimuksessa ylei- 
sönä oleminen on aktiivista toimintaa, jossa lukijat ovat itseohjautuvia ja 
tekevät omia valintojaan tilannekohtaisesti mutta samalla suhteessa omaan 
mediankäytön historiaansa. Näiden asioiden välille syntyvät kytkennät ovat 
monimutkaisia ja usein sisäisesti ristiriitaisiakin. Lukemisen merkityksestä 
ihmisille ei voi siten tehdä päteviä päätelmiä yksinomaan havainnoimalla hei- 
dän käyttäytymistään verkossa. Olennaista on antaa heidän itse kertoa luke- 
misestaan ja suhteestaan sanomalehteen. Tämän selvittämiseksi yhdistimme 
tutkimuksessamme obsläs-menetelmän ja protokolla-analyysin keinoja. 

Havaitsimme Irene Costera Meijerin ja Tim Groot Kormelinkin (2021) ta- 
voin, että monet yleisöanalytiikassa mitatuista asioista eivät tavoita suoraan 
yleisön lukemiselle antamaa merkitystä. Esimerkiksi verkkolehden klikkaus 
tai pitkän ajan käyttäminen jutun lukemiseen eivät kerro välttämättä suu- 
resta kiinnostuksesta. Kontekstuaalisemmat vihjeet siitä, mitä lukija teki tai 
ajatteli lukemisen yhteydessä, paljastivat, että klikkaamisen motiivina saattoi 
olla ärsyyntyminen eikä kiinnostus. Vastaavasti verkkojutulle mitattu luku- 
aika saattoi venyä pitkäksi siksi, että juttu oli avattuna tietokoneen ikkunassa, 
mutta käyttäjä ei syystä tai toisesta palannut sen pariin avaamisen jälkeen. 

Omassa tutkimuksessamme kävi ilmi, että lukijat jättivät joitain juttuja 
lukematta verkosta säästääkseen niitä seuraavan päivän paperilehden luku- 
hetkeen. Jutun ohittaminen verkossa ei johtunut siitä, että juttu ei olisi kiin- 
nostanut, vaan päinvastoin se kiinnosti niin paljon, että jutun lukemiselle 
haluttiin antaa sen ansaitsemat olosuhteet. Nämä havainnot viittaavat siihen, 
ettei yleisöanalytiikka tavoita sanomalehden lukemisen yksilöllisyyttä, moni- 
muotoisuutta ja tilannekohtaisuutta. 

Analyysin tuloksia tulkittaessa on syytä pitää mielessä, että tutkimuksen 
kohteena on ollut kaksi maakuntalehteä ja joukko niiden uskollisia lukijoita. 
Emme oleta, että tulokset olisivat yleistettävissä koko lehdistöön, sillä lehtien 
lukijakunnat eroavat toisistaan, samoin lukijoiden lehteen kohdistamat vaati- 
mukset. Omat tutkimustuloksemme kertovatkin parhaiten niistä odotuksis- 
ta, joita keskikokoisten ja pienten maakuntalehtien lukijat asettavat lehdille, 
sekä niistä kynnyksistä, joita nämä lehdet kohtaavat toivomallaan digitalisoi- 
tumispolulla. Jos olisimme tutkineet iltapäivälehtien tai Helsingin Sanomien 
lukijoita, tulokset olisivat voineet olla toisenlaisia. Kun lukija tekee valinnan 
lehden painetun, näköislehti- ja verkkolehtiversion välillä, eri versioiden pal- 
velukyky ja sisältö vaikuttavat käyttökokemukseen ja käyttöhalukkuuteen. 

Kirjan johdannossa esitimme väitteitä, joille olemme tutkimuksen ede- 
tessä koettaneet antaa katetta. Olemme osoittaneet, kuinka sanomalehdis- 
tön tavoittavuus ja kulttuurinen merkitys ovat levikkien ja tuottojen laskus- 
ta huolimatta säilyneet ja kuinka maakuntalehdillä on yhä merkittävä rooli 
lukijoidensa arjessa. Erityisesti olemme pyrkineet näyttämään, että lukijan 
suhde sanomalehden eri arkkitehtuureihin on usein tilannekohtaista eikä 
käyttöliittymän valinta välttämättä liity hänen ikäänsä tai sosiodemografi- 
seen taustaansa. 

Kirjamme päätösjaksossa otamme hiukan etäisyyttä empiirisen yleisö- 
tutkimuksen tuloksista ja pohdimme siinä laajemmin lehdistön asemasta ja 
kehityksestä käytävän keskustelun argumentteja. Kiinnitämme huomiota 
erityisesti mediatalojen ja yleisön sanomalehteen liittyvien intressien eroihin, 
yleisöä koskevan tiedon luonteeseen ja luotettavuuteen, sanomalehden mer- 
kitykseen ”median hyvinvointivaltiossa” sekä viestintäpoliittisiin keinoihin, 
joilla sanomalehtien yleisösuhde ja tulevaisuus voitaisiin turvata. 


Törmäävät tulkinnat 


Empiiriset tulokset viittaavat siihen, että lehtitalojen ja yleisön kokemukset 
nykyisestä mediaympäristöstä poikkeavat laajemminkin toisistaan. Useat 
mediatalot ovat ilmaisseet joko julkilausutusti tai verhotusti halunsa luopua 
paperilehden julkaisemisesta siksi, että se ei enää sovi nykyajan vaatimuksiin 

ja että etenkin nuoremmat sukupolvet olisivat kypsiä tekemään digisiirtymän 
sanomalehden lukemisessa. Monilla muilla elämän aloilla, kuten pankki- 
asioiden hoitamisessa tai kulutustavaroiden hankinnassa, suuri enemmistö 
on vastaavanlaisen siirtymän jo tehnytkin. 

Tästä huolimatta monet tähän tutkimukseen osallistuneista lukijoista ha- 
lusivat pitää tiukasti kiinni painetusta sanomalehdestä. Syynä tähän ei ollut 
tietoteknisten laitteiden ja taitojen puute tai teknologiavastaisuus vaan se, että 
sanomalehti ei ole suoraan verrattavissa mihin tahansa digitaaliseen palve- 
luun. Tämä näkyi esimerkiksi siinä, että tietoverkoissa jo tottuneesti liikkuvat 
ihmiset mielsivät paperilehden lukemisen rauhalliseksi keitaaksi digitalisoi- 
tuneessa mediaympäristössä. Moni halusi vähentää muutenkin uutisten seu- 
raamista. Tämä ei kertonut luottamuksen puutteesta mediaa ja journalismia 
kohtaan, vaan pikemminkin yleisestä väsymyksestä digitaalisen ympäristön 
kuormittavuuteen. 

Mediataloilla ja lukijoilla näyttää olevan erilainen käsitys myös siitä, mil- 
laisin keinoin ihmisten huomio kannattaa kiinnittää journalismiin. Etenkin 
verkkojournalismin tekijöiden parissa on yleistä ajatella, että verkkojuttujen 
otsikoinnin tulisi vedota lukijoiden uteliaisuuteen ja haluun leikitellä merki- 
tyksillä. Nykyään yleinen houkuttelukeino on kääntää otsikoinnissa journa- 
lismin perinteinen rooli päälaelleen. Otsikoijan tehtävänä ei olekaan tiivistää 
jutun keskeistä sisältöä vaan piilottaa se erilaisten vihjeiden ja arvoitusten 
taakse. Mikä lienee se ”yksi tärkeä asia”, jonka toimittaja on saanut selville, 
mutta jota hän ei halua otsikossa paljastaa lukijalle? Mihin mahtaa otsikon 
tekijän sormi osoittaa, kun otsikon tärkein sana — yleensä joko subjekti tai ob- 

jekti — on korvattu demonstratiivipronominilla: ”tämä”, ”tuo”, ”se”, ”nämä”, 
”nuo”, ”ne”? 

Tutkimuksemme perusteella näistä niin sanotuista klikkiotsikoista näyt- 
täisi olevan erilaisia käsityksiä journalismin tekijöiden ja yleisön välillä. 
Jotkut aihetta julkisesti kommentoineet päällikkötoimittajat ovat julkisesti 
väittäneet, ettei klikkiotsikoita olisi enää edes olemassa. Mikäli Helsingin Sa- 
nomien toimituspäällikköön Esa Mäkiseen (2017) on uskominen, klikkiot- 
sikko kuoli elokuussa 2017. Osa toimittajista tuntuu suhtautuvan vihjaileviin 
mysteeriotsikoihin ristiriitaisemmin. Heille klikkiotsikot eivät ole ammat- 
tiylpeyden aihe, mutta ne nähdään osaksi verkkojournalismin edellyttämää 

toimintalogiikkaa. Talvella 2023 käydyssä tv-keskustelussa Iltalehden pää- 
toimittaja Perttu Kauppinen esimerkiksi puolusti houkuttelevaa otsikointia 
toteamalla, että ”otsikon ainoa ja pääasiallinen tarkoitus on saada ihmiset 
lukemaan juttua” (Sillanmäki 2023). 

Lukijoiden ja sosiaalisen median käyttäjien piirissä klikkiotsikot ovat ol- 
leet jo vuosia otollisia kritiikin ja parodioinnin kohteita. Tästä yksittäisenä 
osoituksena on vuonna 2015 Facebookin perustettu (mutta nyttemmin jo lo- 
petettu) Klikinsäästäjä-sivusto, joka keräsi parhaimmillaan yli 200 000 seu- 
raajaa, kun esimerkiksi Karjalaisella on Facebookissa tätä nykyä vain runsaat 
26 000 seuraajaa. Yleisötutkimukseemme osallistuneet Pohjois-Karjalassa ja 
Kanta-Hämeessä asuvat lukijat eivät moittineet Karjalaista tai Hämeen Sano- 
mia klikkiotsikoiden tekemisestä, mutta itse ilmiöön he suhtautuivat kriit- 
tisesti. Monet sanoivat ärsyyntyvänsä arvuutteluotsikoista ja pitävänsä niitä 
häiritsevinä. Osa sanoi välttelevänsä ylipäätään verkkolehtien seuraamista 
tällaisen otsikointityylin takia. 

Journalismiin klikkiotsikoiden takia kohdistuvalta epäluulolta on media- 
taloissa vaikea suojautua. Koska mediasisällöt kiertävät verkossa alustoilta 
toisille, eron tekeminen sisältöjen alkuperän perusteella ei ole lukijalle aina 
mahdollista tai tarkoituksenmukaista. Näin ollen kaikki verkkolehdet joutu- 
vat ottamaan osansa klikkiotsikoiden aiheuttamasta epäluulosta riippumatta 
siitä, mikä niiden tekijöiden osuus on ollut tämän käytännön luomisessa. 

Vaikka sanomalehtien julkaisemisen ja vastaanottamisen maailmat eivät 
aina kohtaa, lukijoiden kulttuurinen side sanomalehteen on edelleen vahva. 
Vaikka se ei tilastojen ja määrällisten tutkimusten valossa läpäise suomalais- 
ten arkea yhtä kattavasti kuin vielä pari vuosikymmentä sitten, lehden luke- 
misen rutiini on yhä voimakas. Jos sanomalehden lukemiseen on muodos- 
tunut sidos jo lapsena, yhteys ei helposti katkea. Vaikka nykyiset nuoret ovat 
kasvaneet digitaalisuuteen eikä sanomalehti tunnu heille välttämättä kiin- 
nostavalta esineeltä oikeastaan missään muodossa, tämä ei vielä kerro siitä, 
mitä he ajattelevat asiasta keski-ikäisinä tai vanhemmalla iällä. 

Maakuntalehti on lukijoille tärkeä julkaisualustoista riippumatta, mutta 
eri julkaisumuodoilla on lukijoiden näkökulmasta erilaisia vahvuuksia ja teh- 
täviä. Verkkolehteä käytetään paljolti eri aikoina ja paikoissa kuin painettua 
lehteä ja sieltä haetaan osin eri asioita kuin painetusta lehdestä: ei kattavaa uu- 

tispalettia vaan päivityksiä tuoreimpiin tai kehittyviin uutisiin. Näköislehti 
puolestaan on korvannut monien lukijoiden arkisessa käytännössä painetun 
lehden. Lukijan näkökulmasta valinta vanhanaikaisen” paperilehden ja ”ny- 
kyaikaisen” digitaalisen lehden välillä ei ole jyrkkä joko-tai vaan pikemmin- 
kin sekä-että. Uutisten seuraaminen eri rajoitu lehtien omiin käyttöliitty- 
miin, vaan niiden lisäksi uutisia haetaan myös selaimen ja sosiaalisen median 
kautta, joista löytyvät uutislinkit johtavat lukijan verkkolehteen. 

Kun sanomalehdistön on sanottu olevan murroksessa, jossa niin journa- 
lismi, lehtien ilmiasu kuin niiden lukemisen tavat ovat kokemassa dramaat- 
tisia muutoksia, tutkimuksemme voi nähdä lehdistön kulttuurisen merki- 
tyksen ja koetun tarpeen puolustajana. Lehtitaloille digisiirtymä näyttäytyy 
ymmärrettävästi hankalana haasteena, sillä niillä on taipumus tarkastella sitä 
taloudellisimman jakelumuodon näkökulmasta. Lukijalle jakelumuoto sinän- 
sä on toissijainen asia; hänelle lehden erilaiset olomuodot edustavat ennen 
muuta rinnakkaisia käyttöliittymiä, vaihtoehtoisina tapoina, joista he voivat 
valita haluamiansa mediasisältöjä tilanteen tai mieltymyksen mukaan. 

Toimittajat saattavat toivoa, että toimituksessa voitaisiin keskityttyä vain 
verkkolehden tekemiseen. Samaan aikaan monet lukijat eivät vaikuta olevan 
valmiita luopumaan edes painetusta lehdestä eivätkä ainakaan näköisleh- 
destä. Haastateltavien arviointien perusteella verkkolehden käytettävyyden 
pitäisi parantua monin tavoin, jotta se kykenisi täyttämään näköislehden ja 
paperilehden jättämän aukon. Vaikuttaa siltä, että paperi- ja näköislehti ovat 
käyttöliittyminä niin houkuttelevia, että lukijat eivät halua luopua niistä, oli 
verkkolehti sitten millainen tahansa. 

Kiinnostavaa on, että tutkimukseemme ilmoittautuneiden joukosta ei 
löytynyt yhtään sellaista lukijaa, joka lukisi maakuntalehteään vain verk- 
kolehtimuodossa. Yksikään haastatteluista ei pitänyt lehtensä verkkouutisia 
tärkeimpänä tietolähteenään; sen sijaan paperille painettu lehti tai näköis- 
lehti sen korvikkeena oli kaikille tärkeä. Yhdeksi syyksi voidaan epäillä sitä, 
etteivät Hämeen Sanomien ja Karjalaisen verkkolehdet ole vielä kilpailuky- 
kyisiä, eli että ne eivät tarjonneet lukijoilleen valtakunnallisia uutisia kyllin 
kattavasti ja ajantasaisesti eivätkä maakunnan paikallisia uutisia riittävästi. 
Verkkouutiset eivät siten näyttäytyneet kyllin kiinnostavina ja ”pakottavina”, 
jotta niiden lukemisesta olisi muodostunut rutiininomaista osaa lukijoiden 

mediapäivää. Havainto voi toki johtua tutkimukseen ilmoittautuneen lukija- 
joukon samankaltaisuudesta ja siitä, että useimmat olivat kestotilaajia, jotka 
olivat poikkeuksellisen sitoutuneita lehteensä. 


Tuntematon lukija 


Yleisön ymmärtämisestä on tullut aiempaa monimutkaisempaa. Media on 
läsnä kaikkialla ja sen käyttötavat määräytyvät tilannekohtaisesti. Erilaisten 
laitteiden rinnakkainen tai vuorotteleva käyttö lomittuu ihmisten arkisissa 
rutiineissa melkoisen saumattomasti. Tämän seurauksena totutut tavat jär- 
jestää eri medioiden ja sisältötyyppien seuraamista sekoittuvat monin tavoin. 
Jotkut mediankäyttötavat säilyvät muutosten keskellä varsin samanlaisina 
kuin ennen, mutta mediasisältöjen rajaton saatavuus tuottaa myös uudenlai- 
sia lukutottumuksia. Ihmiset eivät toimi yleisönä välttämättä niin kuin hei- 
dän taustastaan voisi suoraviivaisesti olettaa, vaan heidän toimintansa mu- 
kautuu joustavasti muuttuviin tilanteisiin. 

Lehtien lukijasuhteen kannalta keskeinen kysymys kuuluu, kuinka hyvin 
lehtitalot tuntevat lukijansa, miten nämä lehteä käyttävät ja mitä siitä lukevat. 
Miten lukijoiden suhdetta lehteen ja ylipäänsä heidän mediankäyttöään tu- 
lisi seurata? Kuinka realistinen ja kokonaisvaltainen käsitys tutkituilla maa- 
kuntalehdillä on lukijoistaan? Entä millaista tietoa lehdistöstä sitä koskevalla 
viestintäpolitiikalla on nykyään käytössään? 

Tutkimuksemme nosti heti alussa esiin yleisöanalytiikan merkityksen toi- 
mituksissa. Sekä Hämeen Sanomat että Karjalainen käyttävät Google Analy- 
ticsin työkaluja, joiden avulla ne näkevät yksittäisten juttujen lukijamäärän 
ja niiden lukemiseen käytetyn ajan sekä voivat seurata, mitkä jutut ovat lue- 
tuimpia." Jos sivuuttaa viime vuosikymmenellä yleistyneen yleisöanalytii- 
kan eettiset pulmat (ks. Heikkilä 2022), käyttäjädatasta voi nähdä lehtitalon 
näkökulmasta toki paljon hyötyjä. Analytiikka antaa aidosti osviittaa siitä, 
mikä lukijoita kiinnostaa ja miten suunnata näiden vihjeiden pohjalta lehden 
sisältötarjontaa. 


11 Toisin kuin esimerkiksi iltapäivälehdet, Hämeen Sanomat ja Karjalainen eivät julkaise verk- 
kolehdessään luetuimpien uutistensa listaa. 

Vahvimmillaan analytiikkatyökalut ovat silloin, kun mittauksen koh- 
teena on verkkolehden lukeminen. Näköislehden lukemisen mittaamisessa 
analytiikka on jo vaikeuksissa, sillä algoritmi rekisteröi vain sivun avaamisen 
sekä sen, kuinka pitkään se on ruudulla.” Kuten edellä on todettu, painetun 
sanomalehden lukeminen on kokonaan yleisöanalytiikan tavoittamattomis- 
sa. 

Vaikka yleisöanalytiikan käyttö ei ole levinnyt kaikkiin toimituksiin, sen 
tarjoamien näennäisen täsmällisten tulosten vaikutus näkyy toimittajien ta- 
vassa hahmottaa, mitä lukijat haluavat ja miten he suhtautuvat toimituksen 
tuottamaan sisältöön. Toimituksissa saatetaan edelleen puhua ylimalkaisesti 
yleisöstä, vaikka yhä useammin taustalla on yleisöanalytiikan tuottama kuva 
yleisöstä, algoritminen yleisö (Anderson 2011). Kun analytiikka mittaa vain 
digitaalisen lehden lukemista — tai käytännössä usein ainoastaan klikkausten 
määrää ja klikatun jutun parissa vietettyä aikaa — se ei ilmennä luotettavasti 
lukijoiden kiinnostusta (Costera Meijer ja Groot Kormelink 2021). Kuten So- 
nia Livingstone (2019, 172) on huomauttanut, yleisöanalytiikka antaa yleisön 
toiminnasta median äärellä hyvin kapean kuvan. 

Lehtitalojen markkinointiosastot tekevät yhä myös perinteistä yleisötut- 
kimusta, jossa kartoitetaan lukijoiden mieltymyksiä ja asenteita. Kyselyissä 
saatetaan selvittää esimerkiksi lehden tiettyjen sisältöalueiden lukemista tai 
sitä, millaisia sisältöjä vastaaja haluaisi lisätä tai vähentää lehdessä. Kun vas- 
taukset yhdistetään taustamuuttujiin, saadaan auttavaa tietoa yleisöryhmien 
näkemyksistä. Näissä analyyseissä yleisöä päädytään tarkastelemaan sosiaa- 
lisena oliona, jonka ominaispiirteet palautuvat mediasukupolviin, markkin- 
asegmentteihin tai sosioekonomisiin ryhmiin. Vaikka näillä muuttujilla on 
yhteiskunnallista merkitystä, ne eivät määritä tai selitä tyhjentävästi ihmisten 
toimintaa nimenomaan yleisöinä. Empiirisen todistusvoiman heikkouden li- 
säksi ne voivat kahlita toimittajien sosiologista ja journalistista mielikuvitus- 
ta, jonka avulla sanomalehdistä olisi mahdollista tehdä lukijoille merkityksel- 
lisiä, kiinnostavia ja ehkä jännittäviäkin. 


12 Karjalaisella on käytössään Hämeen Sanomista poikkeava näköislehden sovellus, jossa yk- 
sittäisen jutun voi klikata auki ja sitä voi jopa kuunnella. Tämä mahdollistaa myös yksittäisten 
juttujen lukemisen mittaamisen. Tuloksia koskevat silti samat rajoitukset kuin verkkolehden yksit- 
täisten juttujen lukemista koskevia mittareita. 

Kyselyihin perustuvien yleisötutkimusten hyödyllisyyttä rajaa niiden 
sisällöllinen hajanaisuus. Toisaalta niiden toistamisen tuottamat pitkät ai- 
kasarjat tarjoavat suuntaa antavan kuvan lukijoiden sisältöä koskevista nä- 
kemyksistä ja niiden kehityksestä. Toimittajille on selvää, että journalismia 
ei voi tehdä uhraamatta ajatusta sille, miksi sitä tehdään tai millaista jour- 
nalismin pitäisi olla. Sama pätee journalismin käyttämiseen. Myös yleisöllä 
on mediankäyttöä kehystävä moraali, käsitys oikeasta ja väärästä, hyvästä ja 
huonosta, ja journalismia käyttäessään se arvioi myös sitä, millaista sen pi- 
täisi olla. 

Perinteisesti toimiala on tuottanut säännölliseen lehtikohtaiseen tiedon- 
keruuseen perustuvia tilastollisia aineistoja, joihin sisältyy yleisöä koskevaa 
tietoa. Tällä rakenteellisen tason aineistolla on ollut suuri merkitys sekä leh- 
titaloille että yhteiskunnalle ja sen viestintäpoliittiselle päätöksenteolle. Ti- 
lastotiedon käyttökelpoisuutta heikentävät paitsi tietojen välillisyys myös ai- 
kasarjojen katkokset ja tietojen heikentynyt saatavuus (Ala-Fossi ym. 2020). 
2020-luvulle tultaessa lehdet ovat käytännössä luopuneet yhteisiin sääntöihin 
perustuvasta levikintarkastuksesta. Näin ollen lehtitalot tietävät vain omien 
lehtiensä levikit (Hellman 2021). Tämä käytäntö on vahvasti ristiriidassa sen 
kanssa, että mediatalojen palveluksessa työskentelevät toimittajat toistuvasti 
peräävät muilta yhteiskunnan toimijoilta läpinäkyvyyttä. 

Levikkitietojen julkinen jakaminen tarjoaisi varsin läpinäkyvän perustan 
sanomalehtien yleisösuhteen seuraamiselle rakenteellisella tasolla. Uutisme- 
dian liitto toki kokoaa edelleen tiedot lehtien nettomyynnistä ja sen jakau- 
tumisesta levikki- ja ilmoitustuottojen sekä painetun lehden ja digitaalisen 
lehden kesken. Koska jälkimmäistä jakaumaa ei julkisteta lehtikohtaisesti, 
rakennetason tilannekuva digisiirtymästä jää vakavasti puutteelliseksi. 

Kattavimmaksi ja käytetyimmäksi tilastolliseksi aineistoksi median ylei- 
sösuhteesta on 2000-luvulla muodostunut KMT, Kansallinen mediatutki- 
mus, jota tarkastelimme jo luvussa 2 ja johon nojaten lehtitalot puhuvatkin 
julkisuudessa nykyään ennen muuta lukijamääristään. Palaamatta KMT:n 
menetelmällisiin ongelmiin toistamme, että lukijamääriä koskevat luvut ovat 
epäjohdonmukaisia ja korkeintaan suuntaa antavia. Lehtitaloillekin ne tar- 
joavat enemmän mainoslauseita markkinointiosaston käyttöön ja perusteita 

ilmoitusten hinnoitteluun kuin aineksia lukijasuhteen aitoon hahmottami- 
seen. Tämäkin käytäntö sotii läpinäkyvyyden periaatetta vastaan. 

Kuten on huomautettu, tavoittavuusluvut palvelevat suuruuden ekono- 
miaa ja lehtien omia menestyskertomuksia (Hellman 2022b). Jo vuosien ajan 
yleisö on saanut sivusta seurata, onko Suomen suurin uutismedia Ilta-Sano- 
mat vai Iltalehti, sillä vain niiden keskinäinen sijoitus vaihtelee lähes viikoit- 
tain. Lehtien suosiosta mitattu lukijamäärä kertoo sen verran kuin yksittäiset 
sivulataukset ylipäänsä voivat kertoa lukijoiden valinnoista — eli mittariin liit- 
tyy samoja ongelmia kuin algoritmipohjaiseen yleisöanalytiikkaan. 

Oman yleisötutkimuksemme kohteina olleista Hämeen Sanomien tai Kar- 
jalaisen lukijoista merkittävä osa luki lehteä edelleen painetussa muodossa, 
vaikka lehteä digitaalisesti lukevien joukko koko ajan kasvaa. Molempien leh- 
tien emoyhtiöt, Keskisuomalainen-konserni ja Punamusta Media, panostavat 
voimakkaasti analytiikkatyökaluihin. Kuvaavaa tutkimusajankohdan tilan- 
teelle kuitenkin on, että Karjalaisen päätoimittajan Pasi Koivumaan mielestä 
lehteä kehitettiin edelleen enemmän suoran lukijapalautteen, tuntemusten ja 
kyselytutkimusten kuin analytiikan pohjalta. Hänen mukaansa analytiikka 
ei ollut tuolloin vielä siinä kunnossa, että lehti olisi yksinomaan siihen tukeu- 
tuen voinut tehdä pitkälle meneviä johtopäätöksiä ja sisältöratkaisuja (Pasi 
Koivumaan palaute 2.12.2022). 


Sitoutumisen erilaiset logiikat 


Sanomalehtien keskeinen pyrkimys on sitouttaa lukijat lehteen tekemällä leh- 
destä sisällöltään kyllin haluttu ja hinnaltaan riittävän edullinen, jotta sen 
tilaaminen koettaisiin välttämättömäksi. Lehtitaloilla on taipumus lähestyä 
yleisöään ennen muuta talouden näkökulmasta. Uudessa tilanteessa lehti on 
sitä kannattavampi, mitä suurempi osa tilaajista valitsee digitaalisen käyttö- 
liittymän paperisen sijasta. Paikallislehtikentällä on laskettu, että digitilauk- 
sen kate on jopa kymmenkertainen painetun lehden katteeseen verrattuna 
(Arola 2022, 13). Kate vaihtelee lehtikohtaisesti riippuen esimerkiksi levikin 
suuruudesta ja levikkialueen laajuudesta, mutta reuna-alueille tilatun paine- 
tun maakuntalehden kate voi jäädä jopa negatiiviseksi. 

Digisiirtymässä lehdet yhtäältä yrittävät houkutella mahdollisimman 
monet tilaajat luopumaan paperilehdestä. Toisaalta ne eivät uskalla edetä lu- 
kijoita nopeammin, vaan seuraavat näiden reaktioita ja pyrkivät mukautu- 
maan niihin. Sopeutumista tilanne vaatii myös lukijoilta, jotka joutuvat pun- 
nitsemaan eri käyttöliittymien hyötyjä ja kustannuksia samoin kuin niihin 
liittyviä mieltymyksiään ja rutiinejaan. Siinä missä digisiirtymä on monille 
lehtitaloille yleisesti hyväksytty periaate — joillekin jopa opinkappale — luki- 
joiden suhde käyttöliittymiin on havaintojemme perusteella pragmaattinen 
ja neuvotteleva. 

Rationaalisen kuluttajan näkökulmasta paperilehdestä luopuminen olisi 
epäilemättä järkiperäinen ratkaisu, mutta omaa autonomisuuttaan ja turval- 
lisuuttaan korostava lukija voi pitää puhtaasti taloudellista järkevyyttä itsel- 
leen turhan kapeana näkökulmana. Yleisönä toimiminen tapahtuu etäällä 
markkinoiden logiikasta, mikä selittää lukijoiden pidättyvää suhtautumista 
mediatalojen taloudellisiin etuihin. Haastateltavat olivat yleisesti ottaen tie- 
toisia sanomalehtialan tulevaisuuden näkymien epävarmuudesta ja pitivät 
mediatalojen myyntistrategioita sinänsä ymmärrettävinä. Tästä huolimatta 
lukijoiden piirissä ei ajatella automaattisesti, että heidän tulisi muuttaa tapo- 
jaan lehtitalojen taloudellisten toiveiden mukaisesti. 

Lukijoille sitoutuminen maakuntalehden lukijaksi tarkoittaa eri asioita 
kuin mediataloille. He eivät tee kestotilausta tukeakseen lehtitalon taloutta 
vaan saadakseen luotettavan uutislähteen, josta löytyvät paitsi tärkeimmät 
paikalliset ja alueelliset myös valtakunnalliset ja kansainväliset uutiset sekä 
muita kiinnostavia ajankohtaisia sisältöjä. Lukijoiden arjessa sanomalehti 
jäsentyy heidän oman henkilöhistoriansa kautta tiettyjen päivittäisten rutii- 
nien osaksi, jonka yhtenä tavoitteena on ontologisen turvallisuudentunteen 
saavuttaminen: helpotus siitä, että maailma ja todellisuus ovat edelleen ole- 
massa. Tiedon, orientaation ja viihteen lisäksi sanomalehti toimii voimava- 
rana tarjoamalla puheenaiheita sosiaaliseen kanssakäymiseen. Tähän tutki- 
mukseen osallistui Hämeen Sanomien ja Karjalaisen vakiintuneita lukijoita, 
ja heille lehti on toteuttanut näitä tehtäviä tähänkin saakka. Siksi heidän si- 
toutumisensa lehteen perustuu paljolti sen tuttuuteen paikallisen todellisuu- 
den yhtenä viitekehyksenä. 

Taloudellinen ajattelu nousee lukijoissa vahvemmin esiin, jos lehden saa- 
tavuus heikentyy, jos sen hinta kallistuu yli sietorajan tai sen sisältö etääntyy 
lukijan odotuksista. Tällainen harkinta on ymmärrettävää, sillä se liittyy ih- 
misten kykyyn tehdä itselleen taloudellisesti järkeviä päätöksiä. Se tavoittaa 
kuitenkin vain pienen osan niistä merkityksistä, joita sanomalehdellä on lu- 
kijoilleen. 

Kun lehdet tekevät sisällöllisiä ja käyttöliittymiin liittyviä uudistuksiaan, 
niiden vaikuttimet ovat enemmän toimitus- tai talous- kuin lukijalähtöisiä. 
Tämän seurauksena ne sivuuttavat lukijat helposti vain maksajan asemaan. 
Yhden esimerkin antaa Karjalaisen digitalisointihanke, jonka etenemistä 
Marja Heinonen (2021) on toimintatutkimuksessaan dokumentoinut. Tulok- 
set viittaavat siihen, että digisiirtymän edistämiseen tähtäävä muutosstrate- 
gia on ollut nimenomaan toimituksen projekti, jonka tavoitteena on kehittää 
sen omaa organisaatiota ja työkulttuuria. 

Heinosen tutkimuksessa on haastateltu toimittajia, toimituksen johtoa ja 
muita lehden sisällä toimivia tahoja. Yleisöllä, lehden lukijoilla, ei näytä ol- 
leen kehittämisessä näkyvää roolia. Tutkimusraportissa lukijoista puhutaan 
lähinnä silloin, kun pohditaan maksumuurin vaikutuksia lukijamääriin tai 
mietitään tapoja kasvattaa digitaalista lukijakuntaa ja sitä kautta nuorentaa 
yleisörakennetta. Digitaalinen muutosstrategia ei ole lähtenyt liikkeelle luki- 
joiden toiveista, eikä lukijoiden toiveita strategiaa toteutettaessa eksplisiitti- 
sesti seurata. 

Se, miten lehdet kehittävät tarjontaansa eri käyttöliittymissä, miten toi- 
mitukset osallistavat lukijat kehittämistyöhön ja miten ne seuraavat yleisön 
suhtautumista muutoksiin, kertoo paljon lehtien yleisösuhteesta. Vaikka on 
syytä pitää kiinni siitä, että toimituksella pitää olla päätösvalta journalistisiin 
ratkaisuihin, tämä ei sulje pois sitä, että lehtitalot voisivat nykyistä syvemmin 
kiinnostua myös lukijoidensa eduista, tarpeista ja toiveista. Tällä hetkellä leh- 
titalojen käsitys lukijakunnan toiveista ja tarpeista nojaa suurelta osin puut- 
teellisiin tietoihin. 

Mediatalojen ja lukijoiden eriävät toiveet käyttöliittymien tulevaisuudes- 
ta tulevat ratkaistaviksi seuraavien vuosien aikana. Paperin hinnan nousu ja 
alati kallistuva jakelu pakottavat mediatalot joko nostamaan painetun lehden 
hintaa tuntuvasti, vähentämään sen ilmestymiskertoja tai lakkauttamaan 

paperilehden julkaiseminen kokonaan. Valitaan mikä tahansa ratkaisu se 
todennäköisesti pakottaa lukijat pohtimaan, kannattaako maakuntalehteä 
edelleen tilata, mikä sen rooli on heidän uutisrepertuaarissaan ja kumpi on 
lopulta tärkeämpää, käyttöliittymä vai maakuntalehden sisällöt. Ennen radi- 
kaaleja siirtymiä lehtitalojen on syytä kuunnella lukijoitaan ja varmistettava, 
ettei muutoksia tehdä heidän toiveittensa vastaisesti. 

Tutkimuksemme perusteella siirtyminen paperilehdestä näköislehteen 
on ollut monille lukijoille suhteellisen kivutonta. Muutoksen tehneet ovat 
kokeneet näköislehteen siirtymisen luontevaksi, koska se tarjoaa painetusta 
lehdestä tutuksi käyneen lehden ilmiasun, osastojaon ja sisällön järjestyksen. 
Tällä tavoin digisiirtymä on tuntunut monista turvalliselta ja se on mahdol- 
listanut lehden lukemisen paikasta riippumatta. Lehtitaloille tämä on hyvä 
uutinen, sillä niiden näkökulmasta tilanne paranee, jos ihmisten valmius 
siirtyä näköislehden lukijoiksi lisääntyy. Tämä muutos ei toteutuessaankaan 
vähennä toimituksen työmäärää, sillä vaikka painetusta sanomalehdestä 
luovuttaisiin, pitäisi paperilehden kaltainen taitto edelleen tehdä digitaalista 
näköislehteä varten. Toimituksen kannalta olisi helpompaa keskittyä jom- 
paankumpaan. Lukijoiden etua se taas ei palvelisi, sillä rinnakkaiset formaatit 
tarjoavat useampia vaihtoehtoja lehden lukemiseen. 


Median hyvinvointivaltio 


Sanomalehdistön tulevaisuus ei riipu vain siitä, kuinka mediatalot onnistuvat 
hyödyntämään teknisten käyttöliittymien kehitystä. Haasteena on myös se, 
missä määrin yleisö säilyttää maakuntakuntalehdet omassa mediarepertuaa- 
rissaan ja millainen asema sanomalehdillä on viestintäjärjestelmässä. Kyse ei 
ole vain markkinoista ja kuluttajavalinnoista vaan myös viestintäpolitiikasta, 
eli siitä, halutaanko ja voidaanko sanomalehden säilyttämistä tukea ja edistää 
valtiollisten toimien avulla. 

Poliittisten ohjaustoimien edellytyksenä on, että niiden ajamiselle löytyy 
yhteiskunnassa tukea. Tutkimuksemme perusteella sanomalehdellä, tässä ta- 
pauksessa keskikokoisella maakuntalehdellä, on yhä merkittävä paikka luki- 
joiden omassa päiväjärjestyksessä. Sanomalehdellä on haastattelemillemme 

lukijoille itseisarvoa, mutta samalla se on heille vain yksi uutisväline muiden 
joukossa. Useiden medioiden rinnakkainen ja lomittainen käyttö ja eri me- 
dioille arjessa annettu työnjako ilmentävät yleisön suhdetta paitsi yksittäisiin 
välineisiin myös laajemmin koko vallitsevaan viestintäjärjestelmään. 

Kun puhutaan viestintäjärjestelmästä, sillä tarkoitetaan yleensä median 
järjestelmätasoista organisoitumista, omistusrakenteita ja taloutta. Vajaa pari 
vuosikymmentä sitten Daniel Hallin ja Paolo Mancini (2004) ryhmittelivät 
läntisten demokratioiden viestintäjärjestelmiä kolmeen pääryhmään, libe- 
raaliin, polarisoituneen pluralismin ja demokraattis-korporatistiseen malliin. 
Mallinnuksessaan Hallin ja Mancini katsoivat pikemminkin taaksepäin kuin 
eteenpäin. Tästä syystä heidän analyysinsä ei täysin tavoittanut jo tuolloin 
tapahtuneita mediakentän muutoksia, puhumattakaan siitä, että se olisi otta- 
nut huomioon kehityksen myöhempiä vaiheita. Puutteistaan huolimatta mal- 
lia on yhä mahdollista käyttää käsitteellisenä apuvälineenä hahmotettaessa 
viestintäjärjestelmien eroja. 

1990-luvun jälkeen Suomessa tapahtuneita järjestelmämuutoksia on ku- 
vattu suorastaan radikaaleiksi (Ala-Fossi 2020; Herkman 2009 ja 2011). Puo- 
lue- ja kakkoslehdille suunnatuista lehdistötuista on käytännössä luovuttu, 
media on enenevästi keskittynyt muutamien suurten konsernien käsiin, 
julkisen palvelun yleisradiotoiminta on joutunut antamaan melkoisesti pe- 
riksi kaupalliselle sähköiselle viestinnälle. Yleisemmällä tasolla koko poliit- 
tinen järjestelmä on liukunut puoluedemokratiasta kohti henkilöityneempää 
yleisödemokratiaa, joka on yhä riippuvaisempi jatkuvasta mediahuomiosta 
ja jossa äänestäjiä kohdellaan erilaisten poliittisten mediaesitysten yleisönä 
(Manin 1997, 218-235). 

Muutoksista huolimatta Suomea on yhä perusteltua tarkastella muiden 
Pohjoismaiden, Saksan ja Hollannin rinnalla demokraattis-korporatistisena 
mediajärjestelmänä. Sen kehittymisessä organisoiduilla yhteiskunnallisilla 
ryhmillä ja poliittisilla puolueilla on ollut keskeinen rooli. Ilman tiukkaa oh- 
jausta tai ennakkosuunnittelua ne ovat luoneet sellaista poliittista kulttuuria, 
jossa yksittäisten toimijoiden on ollut tarkoituksenmukaista esittää omat eri- 
tyisintressinsä yleisenä etuna ja jossa yhteiskunnalliset toimijat ovat pitäneet 
jonkinasteista yhteiskunnallista konsensusta tavoittelemisen arvoisena. 

Vaikka konsensushakuisuus on ehtinyt viime vuosina haalistua ja politii- 
kan puhetavat ovat muuttuneet kärkevämpään suuntaan, näillä arvoilla on 
silti suomalaisessa poliittisessa kulttuurissa yhä vahva sijansa. Monien systee- 
misten ongelmien kasautuessa paluu konsensushakuisuuteen saattaa kuulos- 
taa joidenkin korvissa nyt huomattavasti houkuttelevammalta kuin vaikkapa 
parikymmentä vuotta sitten. 

Demokraattis-korporatistista mallia edustavissa maissa on perinteisesti 
kunnioitettu viestinnän ja tiedonkulun vapautta. Valtiota ei ole välttämättä 
pidetty vapauden vihollisena vaan sille on uskottu jonkinlainen rooli viestin- 
nän vapauden turvaajana, mistä yhtenä merkkinä on julkisesti rahoitettujen 
yleisradioyhtiöiden vahva asema. Toisaalta osoituksena yksityisesti omistetun 
mediateollisuuden tärkeydestä, kaupallisten yhtiöiden on annettu muodostaa 
markkinoita ja järjestyä alaa hallitseviksi konserneiksi. Tarvittaessa mediata- 
lojen toimintamahdollisuuksia on tuettu verohelpotuksien tai suoran talou- 
dellisen tuen muodossa. 

Ideologista perustaa tärkeämpää hyvinvointivaltiollisessa ajattelussa ovat 
olleet sen yhteiskunnalliset seuraukset. Demokraattis-korporatistisia maita 
ovat luonnehtineet laajalevikkinen kaupallinen lehdistö, vahva journalisti- 
nen professionalismi ja yleisön laaja kiinnostus julkiseen elämään (Hallin ja 
Mancini 2004, 143-197). Mikään näistä erityispiirteistä ei ole kiveen hakattu 
ja siksi niiden merkityssisällöstä taitetaan peistä niin tutkijoiden, media-alan 
toimijoiden kuin yleisön piirissä (esim. Couldry 2007; Hardy 2012). Näkemy- 
seroista huolimatta tutkijapiireissä vallitsee yksimielisyys siitä, että Pohjois- 
maat ovat maailman mediajärjestelmien joukossa erityisiä tapauksia ja että 
niitä on mielekästä kuvata ”hyvinvointivaltiollisena” mallina (ks. Brink Lund 
ja Edelvold Berg 2009). 

Pisimmälle ajatuksen on vienyt norjalainen Trine Syvertsen tutkijakump- 
paneineen kirjassaan The Media Welfare State (Syvertsen ym. 2014). Siinä he 
nimittävät pohjoismaista viestintäjärjestelmää "median hyvinvointivaltiok- 
si”, joka rakentuu neljän pilarin varaan: (1) laajasti kaikkien saatavilla olevat 
viestintäpalvelut, (2) viestimien laaja toimituksellinen vapaus, (3) kulttuuri- 
politiikan ja sen tukimuotojen ulottaminen mediaan sekä (4) konsensukseen 
ja kompromisseihin pyrkivä poliittinen toimintatapa. (Emt., 16-20.) 

Syvertsen ja kumppanit korostavat sanomalehdistön asemaa viestintä- 
järjestelmän keskeisenä elementtinä. Historiallisessa mielessä nimenomaan 
maantieteellisesti hajautunut lehdistö on ollut rakentamassa median hyvin- 
vointivaltiota, koska sanomalehtiä on luettu maan joka kolkassa ja niiden yh- 
teenlaskettu peitto on kattanut koko väestön. Senkin jälkeen, kun lehdistö 
luopui poliittisista sidonnaisuuksistaan ja mukautui markkinoiden ehtoihin, 
se on säilyttänyt luonteensa kaikkia kansanosia palvelevan omnibus-media- 
na. 

Sanomalehtien suuri levinneisyys ja laaja lukijakunta näyttävät olevan 
pohjoismaisia viestintäjärjestelmiä yhdistäviä tekijöitä. Siksi onkin kum- 
mallista, kuinka vähän viestintäjärjestelmien mallinnuksissa on kiinnitetty 
nimenomaista huomiota yleisön keskuudessa vallitsevaan lehtien lukemisen 
eetoksen tai uutisten kuluttamisen kulttuurin merkitykseen yhteiskunnan 
toimivuudelle. Lehdistöhistoriassa sanomalehtien merkitys lukemisen ee- 
toksessa on kyllä tunnistettu, ja siksi jälkipolville on välittynyt varsin posi- 
tiivinen kuva 1800-luvun lopun ja 1900-luvun keskeisistä lehtikustantajista 
ja näkyvistä päätoimittajista (Liikanen 1995; Tommila ja Salokangas 1998). 
Nykyinen yhteiskunnallinen tilanne ja mediamaisema ovat hyvin toisenlai- 
sia, eikä sanomalehdistön kehitys ole samalla tavalla riippuvaista yksittäisten 
mediapäättäjien ajatuksista. On silti kiinnostavaa pohtia, miten lehdistöhisto- 
rioitsijat arvioivat digitalisoitumisen ajan mediajohtamista muutaman vuosi- 
kymmenen päästä." 

Yleisön lukemisen eetoksen ja uutisten kuluttamisen kulttuurin ymmär- 
tämisen tärkeyttä tukevat tutkimukset uutisten välttelystä, joihin olemme 
edellä viitanneet. Mikko Villi tutkijakumppaneineen havaitsi Suomen kuu- 
luvan maihin, joissa uutisten seuraamista pidetään kansallisvelvollisuutena 
ja uutisten tietoista karttelua jopa moralisoidaan (Villi ym. 2022). Benjamin 
Toff ja Antonis Kalogeropoulos (2020) löysivät uutisten karttelua vähiten 
Japanista ja Pohjoismaista. Nämä maat ovat jo aiemmin erottuneet sanoma- 
lehden lukemisessa muista länsimaista. 

Vaikka sanomalehden lukeminen on vähentynyt myös Pohjoismaissa, 
muualla trendi on ollut vielä jyrkempi. Uutisten kuluttamisen kulttuurin 


13 Tästä ajatuksesta kiitämme käsikirjoitustamme kommentoinutta Heikki Luostarista. 

merkitystä tähdentää muun muassa James Curranin ja kumppanien (2009) 
vertaileva tutkimus, jonka mukaan pohjoismaisen mediamallin maissa ylei- 
sö on suhteellisesti paremmin perillä ajankohtaisista asioista. Tämä selittyy 
yhtäältä sillä, että tiedotusvälineet uutisoivat kattavasti politiikasta ja talo- 
udesta; toisaalta Pohjoismaissa yleisö on tottunut seuraamaan uutisia moni- 
puolisesti eri välineistä. 

Suomalaisessa median hyvinvointivaltiossa perinteiset suuret uutis- 
brändit, kuten Yleisradio, MTV, iltapäivälehdet ja Helsingin Sanomat, ovat 
luonteeltaan valtakunnallisia, ja niillä on keskeinen tehtävä suurta yleisöä 
yhdistävinä pääuutisvälineinä. Iltapäivälehtien verkkouutiset ovat kaikkein 
luetuimpia, heti niiden perässä tulevat Yleisradion ja Helsingin Sanomien 
uutissivut (Reunanen 2022a, 14-15). Maakuntalehtien merkitys ei käy ilmi 
yksittäisiin lehtiin liitetyistä brändimielikuvista vaan niiden yhteenlasketus- 
ta painoarvosta. Seitsemäntoista maakunnan ykköslehdet tavoittavat verkko 
mukaan lukien yhteensä lähes kaksi kertaa enemmän lukijoita kuin valta- 
kunnan ja Uudenmaan ykköslehti Helsingin Sanomat (Media Audit Finland 
2022d). 

Median käyttöä koskevissa haastatteluissamme kävi ilmi, että ainakin 
osa valtakunnallisista uutisvälineistä kuului vastaajien päivittäiseen reper- 
tuaariin. Eri puolille maata levittäytyneillä alueellisilla ja paikallisilla lehdillä 
on yleisölle niistä poikkeava rooli. Ne ensinnäkin täydentävät valtakunnal- 
lista uutistarjontaa, ja toiseksi ne turvaavat paikallista yleistä mielipidettä 
tuottavan julkisen keskustelun pienemmissä yhdyskunnissa. Kolmanneksi 
maakunnallisen median voi olettaa vahvistavan alueellista identiteettiä, mis- 
tä sekä lehdistömme historian tutkimus (Tommila ja Salokangas 1995) että 
journalismin tutkimus (J. Hujanen 2000; Siippainen 2019) ovat todistaneet. 
Vaikka paikallisen identiteetin taustalla on paljon muitakin tekijöitä, sano- 
malehdillä on tärkeä rooli ennen muuta siinä, tuntevatko paikalliset ihmiset 
voivansa vaikuttaa oman yhteisönsä asioihin. 

Maakuntalehden merkityksestä lukijoille ei haastattelujen perusteella 
jäänyt epäilystä. Joka-aamuinen Hämeen Sanomat tai Karjalainen oli useim- 
mille kohtaamillemme lukijoille ensimmäinen ikkuna päivän uutisagendaan. 
Lehden merkitystä ei vähentänyt se, että maakuntalehden lukemisen rinnalla 
kuunneltiin radiouutisia, katsottiin aamutelevisiota tai selattiin verkosta vielä 


186 


Lopuksi: Painettua vai digitaalista? 


tuoreempia päivityksiä uutistapahtumiin. Etenkin paperille painettu ja nä- 
köislehti luettiin huolellisesti siitäkin huolimatta, että niissä julkaistujen jut- 
tujen tiedettiin menettäneen osan tuoreuttaan verrattuna digitaalisilta alus- 
toilta löytyvään päivittyvään uutisvirtaan. 

Maakuntalehti koettiin tärkeäksi nimenomaan paikallisena tietolähteenä, 
joten lehdeltä odotettiin erityisesti paikallisten asioiden, ilmiöiden ja ihmis- 
ten monipuolista seurantaa. Maakunnallisuus — siis maantieteellisessä mie- 
lessä hieman laajemmin koettu paikallisuus - sen sijaan ei juurikaan noussut 
esiin haastatteluissa (vrt. J. Hujanen 2000). Jos maakuntalehden tarjonta ei 
ollut paikallisesti kyllin kattavaa, tietoja oman paikkakunnan asioista täyden- 
nettiin seuraamalla paikallislehtiä, kaupunkilehtiä ja muuta paikallismediaa. 

Tämä viittaa lukijoiden kokemukseen suomalaisesta viestintäjärjestelmäs- 
tä, jossa maakuntalehdillä on oma vakiintunut paikkansa. Vaikka maakun- 
talehti tarjoaa valtakunnallisia uutisia, niin politiikkaa, taloutta kuin kult- 
tuuria, pääasialliseksi niitä koskevaksi tiedonlähteeksi mainittiin usein joku 
valtakunnallisista uutisvälineistä. Tässä näkemyksessä saattaa korostua uu- 
tisten lukemisen järjestys, ei välttämättä niiden merkitys lukijalle. Voi hyvin- 
kin olla, että valtakunnalliset uutiset pannaan ensimmäisen kerran merkille 
maan valtamedioista, mutta niiden prosessointi jatkuu, kun niihin törmätään 
uudelleen maakuntalehdessä ja myöhemmin vielä kasvokkaiskeskusteluissa 
muiden ihmisten kanssa. Maakuntalehtien merkitystä tässä ketjussa tukee se, 
että ne saattavat tarjota valtakunnallisesta uutisaiheesta lokalisoidun version, 
jonka kautta aihe tuottaa lukijalle uusia näkökulmia arvioitavaksi. 

Hyvinvointivaltion ideaa mukailevan uutisten lukemisen kulttuurin va- 
kaudesta huolimatta tutkimuksemme antaa viitteitä siitä, että maakunta- 
lehden rooli viestintäjärjestelmässä olisi kaventumassa. Samalla lukijoiden 
suhde lehteen näyttäisi muuttuneen aiempaa löyhemmäksi. Osaltaan kyse on 
medioiden voimasuhteiden muutoksesta viestintäjärjestelmän sisällä: lukijan 
huomio on siirtynyt painetusta ja audiovisuaalisesta mediasta digitaaliseen 
ja verkkovälitteiseen viestintään. Vaihtoehtojen ja tarjonnan lisääntyessä 
viestimien käyttö on pirstoutunut ja yksilöllistynyt (vrt. Syvertsen ym. 2014). 
Uutisia, tietoa ja viihdettä on helppo hakea internetin kautta mistä tahansa 
lähteestä. Hybridissä mediajärjestelmässä perinteisen median monopoli uuti- 
sagendan luojana ja portinvartijana murtuu. 

Vaikka vaihtoehtoisen tarjonnan lisääntyminen joiltakin osin heikentää 
perinteisten suurten välineiden suosituimmuusasemaa, verkkoympäristössä 
keskeiseen asemaan nousseet hakukoneet ja niiden taustalla toimivat algo- 
ritmit voivat ohjata käyttäjät juuri tunnettujen mediabrändien pariin. Tässä 
suhteessa digitalisoituminen muuttaa mediajärjestelmään sisään rakentunut- 
ta uutisvälineiden työnjakoa, mikä tuntuisi hyödyttävän suoraan algoritmeja 
hallitsevia internetin suuryhtiöitä ja välillisesti mediamarkkinoita hallitsevia 
suuria mediataloja. Maakuntalehtien tapaiset keskisuuret toimijat tuntuisivat 
olevan suurimpia häviäjiä, kun mediajärjestelmän idea eri kehillä toimivien 
medioiden välisestä työnjaosta purkautuu. 

Osaltaan roolin muutokseen ovat vaikuttaneet lehtien omat toi- 
met — tai tekemättä jättämiset. Tässä on kyse yhtäältä siitä, että digisiir- 
tymä on edennyt maakuntalehdissä hitaammin kuin valtakunnallises- 
sa mediassa. Toisaalta tämä voi olla seurausta sisällöllisistä linjauksista. 
Päivälehdissä paikallisaineiston osuuden on havaittu 2000-luvulla kasvaneen 
valtakunnallisen kustannuksella (Suikkanen, Holma ja Raittila 2012). Me- 
nestyäkseen levikkialueellaan maakuntalehdet ovat painottaneet enenevästi 
paikallisuutisia tarjonnassaan. Tämä voi olla monella tavoin perusteltu stra- 
tegia, ja se tuntuu tutkimuksemme perusteella vastaavan monien lukijoiden 
odotuksia. 

Toisaalta maakuntalehtien katseen kohdistuminen yhä paikallisempiin 
asioihin voi johtaa lukijoiden ja lehden suhteen löyhtymiseen. Vaikka enem- 
mistö lukijoista pitäisi paikallisuutta arvossa, paikallisuuden merkitykset ovat 
lukijoille erilaisia. Se, mikä on paikallista Hattulassa tai Tuupovaarassa, ei ole 
välttämättä paikallisesti yhtä merkittävää Janakkalassa tai Joensuun Utrassa 
asuvalle lukijalle. Puhtaasti taloudellisesta näkökulmasta oireellista on, että 
paikallislehdet ovat menettäneet asemiaan vähemmän kuin maakuntalehdet, 
vaikka niidenkin kokonaislevikki on laskenut (Hellman 2021). 

Maakuntalehti on tässäkin suhteessa viestintäjärjestelmän väliinputoaja. 
Uutistarjonnan laadussa ja kattavuudessa ne eivät pärjää valtakunnallisille 
välineille eivätkä paikallisuudessa paikallislehdille. Tässä tilanteessa mah- 
dollisuudeksi jää vielä se, että ne onnistuisivat tuottamaan paikallisuudelle 
sellaisia määritelmiä, jotka eivät palaudu maantieteellisiin paikkoihin. Edellä 
esittämämme erottelu paikallisen systeemimaailman, elinkeinoelämän ja elä- 
mismaailman välille voisi tarjota tähän inspiraatiota. 

Viestintäpolitiikan keinot 


Mediajärjestelmän toimivuutta voidaan tarkastella myös sen kautta, missä 
määrin se toteuttaa kansalaisten viestinnällisiä oikeuksia ja millaisin viestin- 
täpoliittisin toimin niitä voitaisiin edistää. Minna Horowitz ja Hannu Niemi- 
nen tutkijakumppaneineen ovat tiivistäneet viestinnälliset oikeudet neljään 
periaatteeseen, jotka ovat pääsy, saatavuus, yksityisyys ja dialogisuus.'* 

Pääsyllä tarkoitetaan sitä, että kansalaisilla on tasavertaiset mahdolli- 
suudet päästä tiedon lähteille jakelumuodoista tai teknologiasta riippumatta. 
Saatavuus liittyy tietosisältöjen kattavuuteen ja monipuolisuuteen. Yksityi- 
syys periaatteena takaa, että kansalaisten on pystyttävä luottamaan siihen, 
ettei heidän tietojaan käytetä tavalla, joka loukkaa heidän autonomiaansa. 
Dialogisuuden periaate muistuttaa siitä, että viestintäjärjestelmän tulisi tukea 
demokraattista julkista keskustelua ja vuoropuhelua. Periaatteet toteutuvat 
— jos ovat toteutuakseen - yhteiskunnan kaikilla tasoilla: lainsäädännössä, 
viranomaistoiminnassa, markkinoilla ja kansalaisten omassa toiminnassa. 
(Horowitz, Nieminen ja työryhmä 2019, 9-10, 20-24.) 

Maakuntalehdillä on osansa kaikkien näiden viestinnällisten oikeuksien 
toteutumisessa. Niiden laaja levikki on tukenut pääsyn ja monipuolinen si- 
sältö saatavuuden periaatetta. Niiden rooli maakuntiensa äänenkannattajina 
ja keskustelun kanavoijina on edellyttänyt tukeutumista dialogisuuden peri- 
aatteeseen, mikä on taas oikeuttanut niiden asemaa muutenkin kuin talou- 
dellisesti. Kun toimituksia on lehdistön talousvaikeuksien ja tulevaisuuden 
epävarmuuden seurauksena kutistettu ja kun faktapohjaisen journalismin 
rinnalle on noussut valeuutisia ja disinformaatiota syöttäviä kanavia, kan- 
salaisten tarve saada luotettavaa, totuudenmukaista ja ajantasaista tietoa on 
vaarantunut. Tämä on herättänyt tarpeen pohtia sitä, tulisiko sanomalehtiä 
ja ylipäänsä journalismia tukea taloudellisesti tai muin viestintäpolitiikan 
keinoin, jotta ne voisivat huolehtia nykyistä paremmin julkisen viestinnän 
paikkansapitävyydestä. 

Journalismin ja lehdistön tukimuodot voidaan karkeasti jakaa valikoi- 
mattomiin ja harkinnanvaraisiin. Suomessa on saatu kokemusta molemmista 


14 Horowitz, Nieminen ja työryhmä käyttävät pääsyn ja saatavuuden käsitteitä eri tavalla kuin 
itse olemme käyttäneet edellä luvussa 6. 

(Nieminen, Nordenstreng ja Harjuniemi 2014). Ensiksi mainittuihin lukeutu- 
vat esimerkiksi useissa maissa sovellettu arvonlisäverokannan alentaminen 
ja lehtien jakeluun kohdistuva valtiontuki, jotka jaetaan tiettyjen yleisten kri- 
teerien perusteella ja jotka ohjataan suoraan lehtiyhtiöille. Tuki kanavoituu 
välillisesti journalismille, koska se tukee lehtiyhtiöiden toimintaedellytyksiä, 
ja hyödyttää siten välillisesti myös yleisöä. 

Harkinnanvaraisia tukia on eri maissa myönnetty esimerkiksi kakkosleh- 
dille, poliittisille lehdille ja vähemmistökielillä julkaistavilla lehdille. Viime 
vuosina eri puolilla Eurooppaa on kehitelty suoraan journalismin tekemiseen 
kohdistuvia tukimuotoja, joilla on pyritty edistämään laadukkaita ja moni- 
puolisia sisältöjä, esimerkiksi tutkivaa journalismia. Harkinnanvaraisten tu- 
kien tarvetta on perusteltu huolella monipuolisen journalismin tulevaisuu- 
desta. Suhteessa viestinnällisiin oikeuksiin harkinnanvaraiset tuet edistävät 
lähinnä sisältöjen saatavuutta ja niiden yhteiskuntaan tuottamaa dialogisuut- 
ta. 

Suomessa harkinnanvaraista tuista puoluelehdille luovuttiin 2007, mutta 
vähemmistökielillä julkaistaville sanomalehdille ja verkkojulkaisulle myön- 
netään yhä vuosittain puoli miljoonaa euroa. Määrällisesti Suomessa jaettu 
summa on murto-osa muiden Pohjoismaiden sanomalehdille maksamista 
tuista. (Grönlund ja Lehtisaari 2018, 227.) Ehdotuksia suoraan journalismiin 
kohdistuvista tukimuodoista on viime vuosina esittänyt kaksikin eri selvitys- 
henkilöä (Harpf 2014; Grundström 2020) sekä yksi laajapohjainen työryhmä 
(Wiren ym. 2021). 

Elina Grundströmin ehdottamassa muodossa mediatuki ei edennyt, 
mutta sen pohjalta liikenne- ja viestintäministeriö myönsi joulukuussa 2020 
kertatukena yhteensä 7,5 miljoonaa euroa kaikkiaan 97 mediayhtiölle. Sum- 
malla kompensoitiin koronakriisin media-alalle aiheuttamaa taloudellista 
notkahdusta, mutta samalla tavoite oli lisätä ”monimuotoista journalistista 
sisältöä ja sen tarjontaa sekä tukea journalismia paikallisella, alueellisella ja 
valtakunnallisella tasolla”. Koska tukea myönnettiin palkkoihin toimittajien 
määrän perusteella, tuki suosi alan suurimpia toimijoita. (Ala-Fossi ym. 2022, 
159-160.)'5 


15 Hämeen Sanomat Oy sai jaossa runsaat 273 000 euroa, Sanomalehti Karjalainen Oy vajaat 
208 000 euroa (Traficom 2020). 

Seuraavana vuonna Sini Wirenin johtama työryhmä ehdotti pysyvää toi- 
mituksellista tuotantotukea. Sen oli määrä edistää laajaa, kattavaa ja ammat- 
timaista journalismin tarjontaa yhteiskunnallisesti merkityksellisen tiedon 
saannin turvaamiseksi — tavoitteet olivat siis ”hyvinvointivaltiollisia” ja olisi- 
vat tukeneet merkittävien sisältöjen saatavuutta. Tukea olisi myönnetty har- 
kinnanvaraisesti yksityisesti omistetuille tiedotusvälineille, jotka tarjoavat 
uutis- ja ajankohtaissisältöjä ja tarkastelevat demokratian kannalta merkityk- 
sellisiä aihepiirejä. Lisäksi työryhmä olisi pohtinut lehtien tilausmaksujen ve- 
rovähennysoikeutta ja kulttuurisetelien käytön laajentamista journalistisien 
sisältöjen kuluttamiseen. (Wiren ym. 2021, 34, 41.) 

Vaikka ensin näytti, ettei mediatuki saisi tuulta alleen, se nousi esiin pos- 
tilain uudistuksen yhteydessä talvella 2022-23. Hyväksyessään lain eduskun- 
ta edellytti, että valtioneuvosto valmistelisi lain pysyvästä mediatuesta, jolla 
turvattaisiin paikallislehtien — ei siis maakuntalehtien - asema tiedonvälittä- 
jänä. Vaalien lähestyessä valmistelua ei käynnistetty; sen sijaan hallitus laati 
pikavauhtia asetuksen uudesta kertaluonteisesta valtionavusta ja eduskunta 
hyväksyi lisätalousarvioon sitä varten seitsemän miljoonan euron määrära- 
han. Tuki jaetaan harkinnanvaraisesti ja pääosin samoin kriteerein kuin ko- 
ronatuki kolme vuotta aiemmin, mutta rahanjakoon on lisätty sääntöjä, jotka 
suosisivat pieniä toimijoita. 

Tuen julkilausuttuna tavoitteena on ehkäistä uutiserämaiden syntymistä 
ja edistää moniarvoisten sisältöjen ja mielipiteiden kirjoa sekä kansalaisten 
vuoropuhelua ja sitä kautta sananvapautta. Vaikka tuki on tarkoitettu ennen 
muuta pienille paikallisille medioille, myös maakuntalehdet ovat oikeutettuja 
maksimissaan 200 000 euron tukisummaan, jonka voisi käyttää journalistien 
palkkaamiseen tai freelance-työn ostamiseen. (Arola 2023b; LVM 2023b.) 

Säädetäänkö Suomessa jonkinlainen pysyvä harkinnanvarainen mediatu- 
ki ja keihin se kohdistuisi, jää vuoden 2023 eduskuntavaalien jälkeen muo- 
dostettavan hallituksen valmisteltavaksi ja uuden eduskunnan päätettäväksi. 
Merkille pantavaa on se, että monet mediatalot ovat suhtautuneet tällaisiin 
valikoiviin tukiin kriittisesti ja nähneet valikoimattomat tukimuodot kan- 
naltaan otollisemmiksi (Uutismedian liitto 2021). Näistä eniten pinnalla ollut 
sääntelykeino liittyy sanomalehtien arvonlisäveroon. 


HEIKKI HEIKKILÄ, HEIKKI HELLMAN & LIISA OVASKA 191 


Mä lehden luin: Yleisön suhde painettuun ja digitaaliseen sanomalehteen 


Vuoden 2011 loppuun asti painettujen sanoma- ja aikakauslehtien ti- 
lausmaksut sekä kirjat eivät olleet lainkaan arvonlisäveron piirissä, mikä oli 
omiaan pitämään tilaushinnan kohtuullisena ja tukemaan lehdistön levikin 
säilymistä. Vuonna 2012 painettujen lehtien tilausmaksuihin alettiin soveltaa 
normaalista 24 prosentista alennettua verokantaa, joka on pitkään ollut kym- 
menen prosenttia. Vuodesta 2019 alkaen alennettu verokanta laajeni myös 
sähköisiin sanoma- ja aikakauslehtiin ja kirjoihin sekä lehtien irtonumero- 
myyntiin. Viimeksi mainittu muutos toi painetun ja digitaalisen sanomaleh- 
den viimein verotuksellisesti samalle viivalle ja edisti lehtitalojen toivomaa 
digisiirtymää, joskaan alennus ei välttämättä siirtynyt digitilauksen hintaan. 

Alennettua arvonlisäverokantaa pidetään lehdistölle suunnattuna epä- 
suorana tukitoimena, jolla edistetään pääsyä merkityksellisen tiedon ääreen 
ja samalla monipuolisten uutissisältöjen saatavuutta. Valtion taloudellisen 
tutkimuskeskuksen (VATT) laskelmassa verotuen tuottamaksi hyödyksi ar- 
vioitiin vuonna 2020 peräti 125 miljoonaa euroa, monin verroin enemmän 
kuin mikään muu lehdistöön kohdistuva tukimuoto. (Ala-Fossi ym. 2020, 12.) 

Keväällä 2022 EU muutti arvonlisäverokantoja koskevaa direktiiviä, 
joka nyt mahdollistaa jopa nollaverokannan sanoma- ja aikakauslehdille ja 
kirjoille (Euroopan unioni 2022, 11). Suomen sanomalehtien liikevaihdos- 
sa nykyinen arvonlisävero merkitsee vuositasolla noin 80 miljoonan euron 
kustannuserää. Jos meillä palattaisiin nollaverokantaan, maakuntalehtien 
edellytykset tuottaa uutisjournalismia voisivat parantua. Se miten tämä tuki- 
si mediajärjestelmää kokonaisuudessaan on epävarmempaa. Absoluuttisesti 
eniten nollaverokanta hyödyttäisi suurimpia toimijoita (Ala-Fossi ym. 2022, 
156-158). Siihen tukisiko toimenpide maakuntalehtien tilaajakannan säily- 
mistä, on vaikea ottaa kantaa. On näet epätodennäköistä, että verokannan 
lasku siirtyisi kokonaan tilaushintoihin, ja mahdollinen hyöty nollautuisi no- 
peasti kustannustason noustessa. 

Kuten pysyvä mediatuki myös median verotuksen mahdollinen lieventä- 
minen saattaa nousta uuden hallituksen asialistalle. Alennetut arvonlisävero- 
kannat ovat poliittisesti kiistanalaisia, sillä valtiontalouden tasapainotustar- 
peet pikemminkin vaatisivat niistä luopumista. Median hyvinvointivaltion 
malliin molemmat tukimuodot istuisivat siinä, että ne korostaisivat median 
yhteiskunnallista ja demokraattista erityisasemaa. 

Toinen median hyvinvointivaltion kannalta kriittinen kohta liittyy lehti- 
en jakeluun. Yleisestä lehtien postimaksuihin kohdistetusta jakelutuesta luo- 
vuttiin Suomessa 1990-luvulla (Ala-Fossi 2018, 67). Kuten edellä on havait- 
tu, painetun levikin laskiessa jakelun suhteellinen osuus lehden hinnasta on 
kasvanut nopeasti ja kotiinkantoaika on lykkääntynyt monin paikoin entistä 
myöhäisemmäksi. Koska printtilehdellä on vielä vuosien ajan niin merkittävä 
rooli paitsi lehtiyhtiöiden taloudessa myös lukijoiden arjessa (Strandberg ym. 
2020), sen saatavuuden vaikeutuminen voisi uhata kansalaisten viestinnäl- 
lisiä oikeuksia sekä rapauttaa kohtalokkaasti uutisten lukemisen kulttuuria. 

Näköis- ja verkkolehteä jakeluongelmat eivät suoranaisesti kosketa, vaan 
kyse on ennen muuta painetun lehden saatavuudesta. Uudistetun postilain 
myötä Posti siirtyy kolmipäiväiseen jakeluun, mutta sanomalehtien viisi- 
päiväinen jakelu haja-asutusalueilla turvataan jakeluun kohdistuvan valtio- 
navustuksen avulla. Tuen myöntäisi liikenne- ja viestintävirasto, jonka on 
määriteltävä markkina-analyysin perusteella ne kattavan varhaisjakelun ul- 
kopuolelle jäävät harvaan asutut alueet, jotka olisivat oikeutettuja avustuk- 
seen. Tuen saajia eivät olisi lehtitalot vaan jakeluyhtiö, ja vuositasolla tuen 
suuruudeksi on kaavailtu 15 miljoonaa euroa, siis selvästi vähemmän kuin 
alennetusta arvonlisäverokannasta kertyvä laskennallinen tuki. (LVM 2023a; 
Virranta 2021c.) 

Auttaisiko jakelutuki sanomalehtialaa? Syksystä 2023 alkaen päivälehti- 
en on kilpailutettava haja-asutusalueilla kahden arkipäivän jakelut samaan 
tapaan kuin ne nyt kilpailuttavat viikonloppujakelun. Valtionavustusta voisi 
saada vain arkipäiviltä. Jakelutuen julkilausuttu tarkoitus on ”varmistaa yh- 
teiskunnallisesti tärkeän tiedonvälityksen saatavuus, tukea uutistoiminnan 
monimuotoisuutta sekä laadukasta ja monipuolista tiedonvälitystä” (Valtio- 
neuvosto 2022, 47). On vaikea kuvitella viestintäpoliittisen tavoitteen muo- 
toilua, joka vastaisi tätä paremmin hyvinvointivaltiollista pääsyn ja saatavuu- 
den periaatteita, mutta toteuttaisiko se niitä käytännössä? 

Valtiontuki ei itsessään poistaisi jakelun perusongelmaa maaseudulla. 
Vuonna 2021 noin viidennes sanomalehdistä jaettiin varhaisjakelun ulko- 
puolella, eli muutos koskee päivittäin noin 200 000 tilaajaa (Traficom 2022, 
13). Kun Posti samanaikaisesti valmistelee jakelusta perimiensä kustannusten 
porrastamista asukastiheyden mukaan (Virranta 2022d ja 2022e), jakelusta 

haja-asutusalueilla on tulossa entistä kalliimpaa ja mitä ilmeisimmin lehti 
kolahtaisi edelleen laatikkoon vasta myöhään iltapäivällä. Entä jos kilpailu- 
tuksessa mikään yritys ei halua tarjota jakelua tuettunakaan Tuupovaaran 
perille? Jakelun hinnan porrastus nostaisi mitä todennäköisimmin painetun 
lehden tilaushintaa ainakin kaikkein harvimmin asutuilla seuduilla, mikä 
puolestaan voisi heijastua levikkiin. Ja mitä jyrkemmin jaettavien lehtien 
määrä laskisi, sitä enemmän se jälleen maksaisi yhtä jaettua lehteä kohden. 

Maakuntalehtiä jakelutuki hyödyttäisi välillisesti, koska se hillitsisi jake- 
lukustannusten nousua — ainakin niin kauan, kunnes määräaikaiseksi kaa- 
vailtu valtionavustus lakkaa vuonna 2027. Kerran tai kahdesti viikossa ilmes- 
tyviä paikallislehtiä tuki ei koskisi, mikä tarkoittaa, että viestintäjärjestelmän 
eri toimijoita kohdeltaisiin eriarvoisesti. Muutos saattaisi vaikuttaa paikallis- 
lehtien ilmestymispäiviin ja -kertoihin tavalla, joka ei vastaa niiden toiveita 
(Virranta 2021c). 

Paperilehden jakeluun liittyvät seikat kävivät korostetusti ilmi omissa tut- 
kimushaastatteluissamme. Jotkut lukijat perustelivat siirtymistä digitaalisen 
lehden käyttäjiksi juuri painettuun lehteen liittyneillä pulmilla; toiset taas 
odottivat pelolla aikaa, jolloin printtilehti ei olisi enää yhtä kätevästi saatavil- 
la. Vastaukset korostivat ongelman kaksisuuntaisuutta: jakelun pullonkaulat 
voivat kiihdyttää digisiirtymää, mutta yhtä lailla ne saattavat vieraannuttaa 
lukijat kokonaan sanomalehdestä. Nähtäväksi jää, kumpi on virtauksena voi- 
makkaampi ja vaikuttavatko muutokset vallitsevaan eetokseen, jonka mu- 
kaan sanomalehden päivittäinen lukeminen sekä median muu seuranta sen 
rinnalla koetaan kansalaisvelvollisuudeksi. Lukijoiden näkökulmasta viestin- 
täjärjestelmää vahvistavaa olisi sellainen tuki, joka varmistaisi ja vahvistaisi 
painetun lehden saatavuutta eikä ainoastaan edistäisi monien sille uumoile- 
maa saattohoitoa. 

Samaan aikaan, kun media-ala on suhtautunut epäilevästi journalismin 
harkinnanvaraisiin tukimuotoihin ”ohjailuna”, se on aktiivisesti yrittänyt 
rajoittaa kilpailijaksi kokemansa Yleisradion uutistarjontaa. Media-alan yri- 
tysten edunvalvontajärjestö, Medialiitto, kanteli vuonna 2017 EU:n komissi- 
olle Yleisradion verkossa ilmaiseksi julkaisemista uutissisällöistä (Medialiitto 
2017). Sen mielestä ne eivät olleet yleisradiotoimintaa ja heikensivät kaupal- 
lisen media-alan uutistarjonnan liiketoimintamahdollisuuksia. Kantelu johti 

Yleisradiota koskevan lain muutokseen, joka rajoittaa yhtiön oikeutta julkais- 
ta tekstimuotoisia uutissisältöjä verkossa (LVM 2022). 

Rajoituksia on perusteltu tarpeella turvata median monimuotoisuus. Me- 
dian hyvinvointivaltion ja kansalaisten viestinnällisten oikeuksien näkökul- 
masta päätöksen lopputulos on päinvastainen (Hellman 2022a, 25). Kansa- 
laisten tasavertainen pääsy uutistiedon lähteille vaikeutuu ja monipuolisten 
sekä kattavien uutissisältöjen saatavuus heikkenevät. 

Erityisesti maakuntalehdet rummuttivat prosessin aikana Ylen Uutis- 
vahdin vahingollista vaikutusta niiden omien verkkosivujen menestykseen. 
Tämä väite ei tunnu uskottavalta, koska Yleisradion verkkouutistarjonta on 
luonteeltaan ennen muuta valtakunnallista, eikä se näin ollen kilpaile suo- 
raan maakuntalehtien kanssa. Ylen alueellinen uutistarjonta ei kykene sen 
enempää kattavuutensa kuin tavoittamansa yleisömäärän perusteella haas- 
tamaan maakuntalehtiä. Se tarjoaa kylläkin maakuntalehdille ammatillisen 
haastajan ja varteenotettavan sisällöllisen vaihtoehdon maakuntalehtien uu- 
tismonopoleille. 

Jos siis on pohdittava viestintäpoliittisia keinoja vahvistaa ”hyvinvoin- 
tivaltiollista” viestintäjärjestelmää ja tukea kansalaisten viestinnällisiä oi- 
keuksia, edellä kuvatun kaltainen vastakkainasettelu ja sen pohjalta säädetyt 
sisältörajoitukset kilpailijoille eivät näyttäisi auttavan maakuntalehtiä. Ne 
ovat saaneet kasvattaa reviirejään rauhassa 1970-luvulta alkaen, jolloin ne 
hankkivat enenevästi omistukseensa maakuntansa paikallislehtiä. Tämä liike 
kiihtyi 1980-luvulla, jolloin maakuntien lehtitalojen keskinäiset yrityskaupat 
yleistyivät ja toimialan keskittyminen alkoi toden teolla (Jyrkiäinen 1994; 
Tommila ja Salokangas 1998). 


Mainettaan parempi lehdistön keskittyminen 


Viime vuosina lehdistön keskittymisessä on koettu uusi kiihdytysvaihe (Hell- 
man 2021). Sen seurauksena johtavilla lehtitaloilla on omissa maakunnissaan 
käytännössä monopoli. Sanoma- ja Keskisuomalainen-konserni hallitsevat 
yhdessä reilusti yli puolta koko toimialasta. Vuonna 2021 Keskisuomalaisella 

oli ykköslehdet kaikkiaan seitsemässä maakunnassa, kolmessa maakunnassa 
elettiin Sanoman johdossa. (Hellman 20224.) 

Kuten edellä huomattiin, aiempi tutkimus (Ala-Fossi 2020; Herkman 
2009) on kiinnittänyt huomiota lehdistön keskittymiseen median hyvinvoin- 
tivaltiota uhkaavana tekijänä. Lehtien yhdenmukaistumisesta konserniomis- 
tuksessa onkin todisteita. Norjassa havaittiin, että vaikka Schibstedin, maan 
suurimman lehtitalon, painetuissa aluelehdissä oli vain vähän yhteisesti 
jaettua sisältöä, lehtien online-versioissa sitä oli siinä määrin, että tutkimus 
päätyi tukemaan yhdenmukaistumishypoteesia (Sjovaag 2014). Belgiassa tut- 
kittiin, miten viiden sanomalehden sisältö muuttui kahden lehtitalon fuusioi- 
tuessa Mediahuis-konserniksi, ja havaittiin, että jopa puolet lehtien sisällöstä 
jaettiin vähintään toisen konserniin kuuluvan lehden kanssa (Hendrickx ja 
Ranaivoson 2021). 

Tämä herättää kysymyksen siitä, pitäisikö keskittymiseen jotenkin vies- 
tintäpolitiikan keinoin puuttua. Suomi kuuluu maihin, joissa median omis- 
tusta ei säännellä millään erillisellä lailla (Ala-Fossi ym. 2022, 154-156). Sa- 
maan tapaan kuin muillakin toimialoilla kilpailuviranomainen voi puuttua 
yrityskauppoihin ja omistajanvaihdoksiin, jos se katsoo niiden vääristävän 
kilpailuolosuhteita. Kuluneella vuosikymmenellä Kilpailu- ja kuluttajavirasto 
(KKV) ei ole puuttunut yhteenkään lehtitalojen väliseen yrityskauppaan. 

Kun Sanoma Oyj osti talvella 2020 Alma Media Kustannus Oy:n alue- 
ja paikallislehdet sekä kirjapainotoiminnot, KKV tutki kaupan. Päätök- 
sessään se katsoi, että vaikka Helsingin Sanomat leviää merkittävästi myös 
Aamulehden ja Satakunnan Kansan levikkialueille, lehdet eivät ole toisiaan 
korvaavia tuotteita eikä yrityskauppa näin olennaisesti estä kilpailua mark- 
kinoilla. (Kilpailu- ja kuluttajavirasto 2020.) Kauppa ei sinällään muuttanut 
kilpailutilannetta tutkituissa maakunnissa, mutta muutti valtakunnallista 
kilpailuasetelmaa ja kasvatti Sanoman markkinaosuutta merkittävästi. Puut- 
tumattomuutta selittänee se, että kilpailuviranomainen on halunnut turvata 
kutistuvaksi arvioidun toimialan elinkelpoisuutta (Ala-Fossi ym. 2022, 156). 

Suuruudesta ja useiden lehtien omistuksesta on eittämättä hyötyä lehdis- 
tön digisiirtymässä, koska se laskee yksikkökohtaisia kustannuksia. Puuttu- 
mattomuutta perustellee myös se, että useidenkaan kilpailevien toimijoiden 
läsnäolo markkinoilla ei itsessään takaa sitä, että tarjotut sisällöt monipuolis- 


196 


Lopuksi: Painettua vai digitaalista? 


tuisivat tai että niiden laatu nousisi. Päinvastoin liian ankaraksi kiristyneen 
kilpailun lopputulos voi olla se, että kaikki toimijat joutuvat tuottamaan ai- 
kaisempaa vähemmän sisältöä entistä niukemmilla resursseilla tai ne päätyvät 
julkaisemaan enemmän samaa, eli sitä mitä muutkin julkaisevat. Tällaisesta 
kehityksestä on löydetty todisteita televisiotoimialalla (van der Wurff ja van 
Cuilenburg 2001). 

Keskittymisen vaikutukset saattavat olla hyvinkin positiivisia. Se voi joh- 
taa voimavarojen aiempaa tehokkaampaan käyttöön ja sisältöjen paranemi- 
seen. (Picard ja Dal Zotto 2015, 62-63.) Kun esimerkiksi samaan lehtiketjuun 
kuluvat ykköslehdet tuottavat kaikille yhteisiä feature-, teema-, ulkomaan-, 
politiikan tai talouden sivuja, kuten nyt tehdään esimerkiksi Keskisuomalai- 
nen-konsernin ja Sunnuntaisuomalaisen piirissä, lopputulos voi olla parempi 
ja monipuolisempi kuin jos lehdet olisivat toteuttaneet sivustot yksin. Samalla 
ne voivat kohdentaa voimiaan ja tuottaa entistä parempaa paikallisjournalis- 
mia. (Hellman 2022a, 24.) 

Vaikka sisältöjen jakaminen ja resurssien keskittäminen voivat koitua 
lukijoiden eduksi, haastattelumme viestivät siitä, että tutkimukseen osallis- 
tuneet lukijat pelkäsivät lehtien yhdenmukaistumista. Monia Joensuussa ja 
Hämeenlinnassa ilmestyvien lehtien tilaajia arvelutti lukea Jyväskylään sijoit- 
tuvia feature-juttuja. Toisaalta mitä vahvempia resursseiltaan lehtitalot ovat, 
sen paremmat mahdollisuudet niillä on sopeutua digitalisoitumisen vaati- 
muksiin, turvata ilmoitus- ja levikkiosuuttaan sekä siten palvella lukijoita 
heidän toivomallaan tavalla. 

Keskittyminen ei uhkaa median hyvinvointivaltiota ainakaan yksiselittei- 
sesti. Se voi jopa auttaa median hyvinvointivaltion säilymistä. Heikki Hell- 
manin (2022a, 24-25) tulkinnan mukaan alan viimeaikaiset yrityskaupat 
eivät ole olleet luonteeltaan ”vihamielisiä” valtauksia, vaan tavanomaisia lii- 
ketoimia, joilla myyjä on halunnut ennen muuta turvata maakuntansa lehtien 
jatkuvuuden. Näistä syistä toimialan rakenteelliseen kehitykseen puuttumi- 
nen sitä ankarasti sääntelevällä viestintäpolitiikalla ei tunnu tarkoituksen- 
mukaiselta. Kaikki keinot, joilla maakuntalehtien — ja samalla muun journa- 
listisen median — elinmahdollisuuksia voidaan turvata ja edistää, kannattaa 
käyttää. Keinovalikoimaa mietittäessä pohdintaan osallistuvien joukkoa olisi 
syytä laajentaa ottamalla mukaan myös sanomalehden lukijoita. 

Karjalaisen päätoimittajan Pasi Koivumaan haastattelu 2.2.2022. 
Haastattelija Heikki Hellman. Tekijöiden hallussa. 


Karjalaisen päätoimittajan Pasi Koivumaan palaute Heikki Hellmanille 
2.12.2022. Tekijöiden hallussa. 

Mä lehden luin: Yleisön suhde painettuun ja digitaaliseen sanomalehteen 


Kirjoittajat 


Heikki Heikkilä on journalistiikan apulaisprofessori Tampereen yliopistossa. 
Hän tutkinut journalismin yleisösuhdetta sekä digitalisoitumisen vaikutuksia 
journalismin läpinäkyvyyteen. Hän on ollut mukana useissa journalistisia kult- 
tuureja ja mediajärjestelmiä vertailevissa kansainvälisissä tutkimushankkeissa. 

Heikki Hellman on tiedotusopin dosentti Tampereen yliopistossa. Hän on 
tutkinut kilpailua ja sen vaikutusta sisältöihin eri mediatoimialoilla, kulttuu- 
rijournalismin muutoksia sekä viestintäpolitiikan markkinaehtoistumista. 
Taustaltaan hän on journalisti ja työskenteli Helsingin Sanomien eri tehtävissä 
kolme vuosikymmentä. 


https://orcid.org/0000-0003-1371-1269 


Liisa Ovaska on journalistiikan väitöskirjatutkija Tampereen yliopistossa. Väi- 
töskirjassaan Ovaska tutkii journalismin dataistumista, eritoten yleisöanalytii- 
kan ja yleisödatan hyödyntämistä sekä toimittajien että yleisön näkökulmasta. 


https://orcid.org/0000-0002-3305-5994 

edian digitaalisessa murroksessa sanomalehteä on 
| | | | alettu pitää pölyttyneenä uutisvälineenä. Samat mieli- 
kuvat liitetään etenkin painetun sanomalehden luki- 
joihin. Heidät kuvitellaan usein ikääntyneiksi, kaupunkien 
ulkopuolella asuviksi ja vähemmän koulutetuiksi kuin digitaa- 
listen uutisten seuraajat. 

Tässä kirjassa analysoidaan, kuinka Hämeen Sanomien ja 
Karjalaisen lukijat käyttävät sanomalehteä sen kolmella eri 
alustalla: paperilehtenä, digitaalisena näköislehtenä ja verkko- 
lehtenä. Analyysissä paneudutaan erityisesti lukemisen mate- 
riaalisuuteen, eli siihen, miltä lukeminen tuntuu ja millaisiin 
tilanteisiin sanomalehden eri olomuodot ihmisten arjessa kyt- 
keytyvät. 

Tutkimuksen tulokset valavat uskoa siihen, että sanoma- 
lehtien tulevaisuus on paljon valoisampi kuin vallalla olevat 
synkät mielikuvat antavat olettaa. Vaikka mediatalot ovat syys- 
täkin huolissaan levikkien laskusta ja jakelun kallistumisesta, 
sanomalehden merkitys ihmisten tärkeänä kiinnekohtana pai- 
kallisten asioiden ja maailman menon tuntemiselle ei ole vaka- 
vasti uhattuna. 

Kirjoittajat ovat journalismin tutkijoita Tampereen yliopis- 
tossa. 

